
People sometimes say that the human brain is the most complex item in 
the universe. But the whole person of whom that brain is part is neces- 
sarily a much more complex item than the brain alone. And whole people 
can't be understood without knowing a good deal both about their inner 
lives and about other people around them. Indeed, they can't be under- 
stood without a fair grasp of the whole society that they belong to, which 
is presumably more complex still. 

—Midgley 2001, s. 120, referert i Hughes et al., 2006, s. 35 


KAPITTEL 1 


Innledning 


Denne boken er en bearbeidet versjon av min doktorgradsavhandling 
Menneskelige(re) møter: Om samhandling, fellesskap og empati mel- 
lom beboere i en skjermet avdeling på sykehjem. Bearbeidingen består i 
at jeg har innarbeidet kommentarer jeg fikk fra bedømmelseskomi- 
teen, samt gjort noe omorganiseringer av teksten for å gjøre den mer 
leservennlig. 

Tema for avhandlingen var fellesskap blant mennesker med demens 
som bor på sykehjem. Interessen for temaet dukket opp gjennom ett års 
etnografisk feltarbeid på to skjermede avdelinger på to forskjellige syke- 
hjem. Utgangspunktet for feltarbeidet var min interesse for romlighet 
knyttet til demens. Mennesker med demens kan ha parallelle romforstå- 
elser ved at tid og rom er flytende enheter (Engedal & Haugen, 2009), noe 
som ofte kan påvirke hverdagen inne på en sykehjemsavdeling. Tidligere 
kunnskap og erfaringer med utfordringer i å utøve god omsorg når rom 
blir flertydige og noen ganger fremmede for både beboere og personale, 
var derfor noe jeg ønsket å utforske videre. 

Et par måneder inn i feltarbeidet ble jeg mer og mer oppmerksom på 
at beboerne hadde forskjellige måter å oppføre seg overfor hverandre 

på, noe som igjen skapte ulike stemninger i avdelingene. Det at hver 
avdeling så ut til å ha noe ulike nyanser i sine samhandlingsmønstre, 
gjorde at jeg begynte å interessere meg for hva slags fellesskap det 
kunne være snakk om, og hva som spilte inn i deres noe forskjellige 
måter å være sammen på. Derfor ble begrepet fellesskap etter hvert et 
overordnet begrep for å utforske de ulike samhandlingsmønstrene i 
avdelingen. Dette førte til at jeg, i samråd med veiledere og senere frem- 
legg i forskningsgruppen jeg deltok i, arbeidet videre med en analyse av 
vi-forståelse og fellesskap. 

Grunnlaget for avhandlingsarbeidet ble dermed både å undersøke hva 
som foregikk i samhandlingen mellom beboerne i deres hverdag, samt å 
finne en fortolkningsramme som kunne bidra til å belyse på hvilken måte 
de ulike samhandlingsmønstrene kom i spill. 

Jeg valgte å anvende fenomenologiske innsikter som kunne gi et per- 
spektiv på hvilken måte personer med demens selv er aktører, fordi det 
åpner opp for muligheter til å se nærmere på hva et vi-fellesskap kan 
innebære mellom personer med demens som bor på en skjermet avdeling. 
Fenomenologiske innsikter om selvet, emosjoner, det å være et vi, samt 
støtte fra romteori ble veien inn til å utforske det empiriske materialet 
fra feltarbeidet. Problemstillingen og forskningsspørsmålene ble revi- 
dert gjennom feltarbeidet og analysen av dataene. Problemstillingen ble: 
Hvilke former for fellesskap mellom beboere kan identifiseres av fenomeno- 
logiske perspektiver med støtte av romteori på hverdagslivet i en skjermet 
avdeling? 

I utformingen av problemstillingen tok jeg utgangspunkt i tre 
forskningsspørsmål: 


e På hvilke måter skapes det ulike former for fellesskap i en skjermet 
avdeling? 

e Hvilke muligheter gir kropp, emosjoner og rom for forståelsen av 
fellesskap mellom beboere i en skjermet avdeling? 

e Hvilke muligheter gir rytme og romlighet for forståelsen av emo- 
sjonenes og atmosfærens påvirkning av fellesskap mellom beboere i 
en skjermet avdeling? 

Studiens grunnleggende perspektiv og 
forståelseshorisont 


Boken bygger på fenomenologen Dan Zahavis (2005, 2014a, 2017b) inn- 
deling av selvet i et før-refleksivt og et refleksivt selv. Det gir muligheter 
til å se nærmere på hvordan vi som mennesker utvikler oss og formes inn 
i en kulturell kontekst av forskjellige fellesskap. I det før-refleksive selvet 
ligger intensjonaliteten, som er en rettethet mot noe utenfor oss selv, og 
som kommer før vår kognitive vurdering. Denne grunnleggende struk- 
turen er utgangspunktet som muliggjør et menneskes agens. Teoretisk 
sett er det i dette avgjørende samspillet mellom det før-refleksive og det 
refleksive selvet at både fellesskap og aktørperspektiv blir til. Det er her 
den menneskelige iboende sosialitet springer ut fra; som er utgangspunk- 
tet for å utvikle en intersubjektivitet, og dermed også grunnlaget for 
fellesskap. 

Empati er en grunnleggende form til å ha erfaring om andre gjennom 
kroppens dobbelthet som både subjekt og objekt. Det at vi både er og har 
en kropp spiller derfor en sentral rolle i vårt møte med en annen, fordi 
denne dobbeltheten gjør det mulig å kunne forstå andres erfaringer mer 
eller mindre direkte. Våre erfaringer påvirkes av våre følelser og emosjo- 
ner, og bidrar sammen med vår kognitive utvikling til at vi utvikler oss 
til refleksive, komplekse selv. 

Forståelsen av kroppen som vårt utgangspunkt til å være i verden, og 
det startstedet vi orienterer oss fra, vil her være et utgangspunkt for for- 
ståelsen av rom og romlighet. Det vil si at å være i verden er romlig og det 
stedet hvor hvert menneske orienterer seg ut fra (Merleau-Ponty, 1962). 
Ut fra dette perspektivet åpner det muligheter for å utforske samhandlin- 
gen mellom beboerne gjennom at erfaringer avleires i den enkeltes kropp, 
og dermed spiller inn i møtene med de andre som bor og oppholder seg 
sammen med seg i avdelingene. 

Kroppen vil derfor være sentral gjennom at den både er et rom og 
er i rom. For å belyse nærmere rommenes påvirkning av relasjoner og 
mulige fellesskap, blir innsikter fra Lefebvres (1991/2011, 1992/2004) 
romteori og rytmeanalyse et støttende perspektiv. Lefebvres tria- 
diske romlige dialektikk vil bidra til å utdype den fenomenologiske 

refleksiviteten som er med på å forme menneskers liv, og å kunne se 
nærmere på hvilke utslag dette kan få for hverdagslivet i avdelingene. 
For å gå dypere inn i beboernes samhandling i avdelingene, vil Lefeb- 
vres rytmeanalyse bidra til å tydeliggjøre kroppens sentrale plass, ved at 
beboerne med sitt levde liv danner ulike rytmer som både påvirker og 
skaper de rommene de er i. 

Med å utforske vi-fellesskap inne på to skjermede avdelinger, knyt- 
ter denne boken seg til den humanistiske retningen innenfor demens- 
forskningen. Den humanistiske forskningen har som mål å belyse ulike 
aspekter ved livsverdenen til mennesker med demens, samt hvordan 
disse aspektene kan bidra til en kvalitativt bedre hverdag. Innenfor 
dette forskningsfeltet er personsentrert omsorg sentralt med sitt syn på 
og holdning til personer med demens. Kjernen i den personsentrerte 
omsorgen er å se personen med demens som en unik person gjennom 
hele sykdomsforløpet (Edvardsson, 2012). Forskning innenfor dette fel- 
tet legger blant annet stor vekt på miljøbehandling for å tilrettelegge 
fysiske og sosiale omgivelser på en slik måte at det fremmer økt triv- 
sel og mestring for den enkelte som har et demenssyndrom (Engedal & 
Haugen, 2018a), og hvor personalet har en sentral rolle i disse aktivite- 
tene (Rokstad, 2008). 

Dette kan muligens være en forklaring på at en stor del av demens- 
forskningen til nå har vært lite opptatt av og hatt lite oppmerksomhet 
rettet mot mennesker med demens som handlende aktører og i relasjon 
til hverandre; noe som er et hovedanliggende i denne boken. 

Å ha et demenssyndrom innebærer mange utfordringer ved å kunne 
mestre daglige gjøremål og samhandle med omgivelsene. Et demenssyn- 
drom gir endringer i mentale funksjoner som innebærer forandringer 
knyttet til både kognitive, atferdsmessige og emosjonelle funksjoner 
(Engedal & Haugen, 2009). Vanlige kognitive symptomer er svekket opp- 
merksomhet, hukommelse og språkevne. Demens fører også til hand- 
lingssvikt, som svekket forståelse av handling i rom. Atferdsmessige 
symptomer kan være depresjon og tilbaketrekning, angst, panikkangst, 
vrangforestillinger, hallusinasjoner, rastløshet, motorisk uro og vand- 
ring. Vanlige motoriske symptomer er muskelstivhet og balansesvikt 
(Engedal & Haugen, 2009, s. 34). 

Samtidig er demens ikke én sykdom, men et syndrom’ med en del symp- 
tomer som rammer det enkelte mennesket på ulikt vis og gir forskjellige 
forløp av tilstanden. Blant annet vil symptomer som svekket hukommelse 
og tid og rom som flytende enheter, kunne påvirke forståelsen av avde- 
lingen som sted, samt hvem de andre er som oppholder seg der. 

Demenssyndromet med sine forskjellige symptomer vil nødvendigvis 
spille inn i opplevelsen av å være et vi, og for forståelsen av omgivelsene 
de oppholder seg i. Alt dette bidrar til en dynamikk i samhandlingen 
beboerne i mellom og påvirker hvilke mulige fellesskap som kan finnes 
blant dem inne i en demensavdeling. 


Kropp og rom 


Boken anvender altså det empiriske materialet til å utforske fellesskap gjen- 
nom fenomenologiske innsikter om menneskets subjektivitet, og det å være 
sammen med andre. Det felles utgangspunktet beboerne har, er at de gjen- 
nom sin kropp er til stede i livet med sin grunnleggende intensjonalitet, 
og samtidig kan de ut fra ulikt levd liv være forskjellige. Her blir Merleau- 
Pontys (1962) perspektiv på at våre erfaringer avleires i den enkeltes kropp 
noe som vil spille inn i møte med andre mennesker. I dette ligger også at 
våre erfaringer er knyttet til det samfunn, kultur og historisk tid vi vok- 
ser opp i og dermed innlæres i de verdiene og normene som gjelder. Dette 
bidrar også til at vi som enkeltmenneske blir en samfunnsperson (commu- 
nal person) (Szanto, 2016). Det betyr at vi alle opparbeider oss en kroppslig 
hukommelse som er knyttet til våre følelser og emosjoner (Drummond, 
2009; Slaby, 2008; Zahavi, 2014 a), noe som igjen vil påvirke våre relasjoner 
og samhandling med andre. Derfor vil også den kroppslige hukommelsen 


1 «Demens er et syndrom som skyldes sykdom i hjernen, vanligvis av kronisk og progressiv na- 
tur, med forstyrrelse av flere høyere kortikale funksjoner som hukommelse, tenkeevne, oriente- 
ringsevne, forståelse, regneferdighet, læreevne, språk og dømmekraft. Bevissthetsnivået er ikke 
redusert. Svekkelser av kognitive funksjoner blir vanligvis ledsaget av, men kan også etterfølge, 
svekkelser av følelsesmessig kontroll, sosial adferd og motivasjon. Dette syndromet inntreffer 
ved Alzheimers sykdom, cerebrovaskulære sykdommer og andre tilstander som primært eller 
sekundært påvirke hjernen» (ICD-10 [International Classification of Diseases, versjon 10] i 
Gjerstad et al., 2013, s. 23). 

spille en sentral rolle inn i forståelsen av å være et selv og å være et vi i hver- 
dagslivets aktiviteter og samhandling inne på en skjermet avdeling. 
Lefebvres (1991/2011) romteori vil bli et redskap til å utdype forståelsen 
av rom knyttet til den enkeltes levde erfaring, og samtidig kunne peke 
på hvordan ulike rom kan påvirke hverandre. For Lefebvre er ikke rom 
ontologiske størrelser, men prosesser og strategier for å produsere rom 
som er historisk definert (Schmid, 2008). I sin bok The Production of 
Space (1991/2011) viser Lefebvre hvordan vi kontinuerlig skaper rom gjen- 
nom en konstant påvirkning fra det han har inndelt i tre romlige nivå 
som gjensidig påvirker hverandre. Han viser til hvordan politisk ideologi 
og tenkning skaper og gjenskaper rom slik de er. Dette første nivået kaller 
han «romlig praksis»? (spatial practice). Å skape egne steder for gamle 
og syke mennesker også i lys av et historisk perspektiv kan her være et 
eksempel. Det andre nivået, «rommets representasjoner» (representations 
of space), viser hvordan denne tenkningen og ideologien materialiserer 
seg gjennom utformingen av rom slik som eksempelvis arkitekttegnin- 
ger og fysiske bygninger. Lefebvres tredje nivå, «representasjonenes rom» 
(representational space), er den livsverden der vi mennesker lever og ska- 
per våre liv i tilknytning til de andre to nivåene (Lefebvre, 1991/2011). 
Bokens hovedperspektiv er beboernes samhandling med hverandre, 
det som foregår i det tredje rommet; men som Lefebvre peker på, hen- 
ger de tre romlige nivåene sammen og påvirker hverandre. Beboernes 
livsverden vil derfor påvirkes av pleierne som befinner seg i dette rom- 
met. Pleierne på sin side vil også være influert av en personsentrert til- 
nærming, samt organiserende og strukturerende faktorer som kan sies å 
være knyttet til de to andre rommene. Derfor blir pleiepersonalet synlig 
i den forstand at deres tilstedeværelse og arbeidsoppgaver danner et bak- 
teppe som kan bli en påvirkningsfaktor for beboernes mulige utvikling 
av fellesskap. Dette henger også sammen med asymmetrien som ligger 
i pleier-beboerforhold og som alltid spiller inn i beboernes hverdagsliv. 
Lefebvres (1992/2004) analyse av rytme kan belyse hvordan rytmer 
i og mellom mennesker er noe som både skjer her og nå, og som kan 
være knyttet til en mer langvarig struktur som henger sammen med 


2 — Jeg har valgt å anvende Simonsens (2010) danske oversettelse av rombegrepene. 

den enkeltes livsløp i en sosial, samfunnsmessig og kulturell kontekst. 
Videre vil Lefebvres perspektiv på romlighetens dynamikk også åpne for 
en vei inn til å få tak på noen bakenforliggende strukturer som fysiske 
og organisatoriske rammer som kan påvirke samhandlingen inne på 
avdelingene. Dette henger også sammen med på hvilken måte demens- 
symptomer som flytende tid og stedsforståelse kan spille inn i rommenes 
rytme, som også nødvendigvis vil påvirke deres samhandling innenfor 
demensavdelingens fysiske vegger og organiserende prinsipper. 

Selv om det ikke er demenssyndromet i seg selv som utforskes, preges 
dagliglivet for personer med demens av forskjellige demenssymptomer, 
som nevnt ovenfor. Å ha en kronisk progredierende lidelse i hjernen vil 
nødvendigvis hemme den enkelte i dagligdagse gjøremål og ønsker for 
både seg selv og i samhandling med andre. 


Noen begrepsavklaringer 


Når jeg i boken anvender begrepet beboer? er det valgt ut fra et aktør- og 
samhandlingsperspektiv knyttet til fenomenologiens forståelse av men- 
neskets intensjonalitet og iboende sosialitet. Det ligger i det fenomenolo- 
giske perspektivet at mennesker har agens, de er handlende i sin rettethet 
mot noe eller noen. Gjennom feltarbeidets deltagende observasjon var det 
nettopp beboernes daglige gjøremål og samhandling som ble utforsket. 
Samtidig er det viktig for meg å legge til at anvendelsen av begrepet 
beboer ikke betyr at de som bor på skjermede avdelinger ikke er pasi- 
enter. Gamle mennesker med demens, med alle de utfordringer dette 
innebærer, preges også av forskjellige somatiske lidelser og normale 
aldersforandringer som ikke i seg selv nødvendigvis henger sammen med 
den enkeltes demensdiagnose. Ved å anvende begrepet beboer ønsker jeg 


3 Jacobsen (2015) viser til at i norsk kontekst snakker vi ikke om oss selv som beboere av våre 
egne hjem, men de som bor på sykehjem kalles beboere. Han viser til uttrykksmåter som at 
en person bor «på et hjem» og ikke bare «i et hjem». Dette mener han ikke gir noen kultu- 
rell mening om vi snakket slik om hvem som helst som bor hjemme. Begrepet beboer viser 
således til sykehjemmets kompleksitet i det å skulle være et hjem for sårbare, gamle og syke 
mennesker, samtidig som sykehjem er definert som en medisinsk institusjon og derfor har en 
forpliktelse ut fra norsk helselovgivning til å fungere som en medisinsk og helsefaglig institu- 
sjon (Jacobsen, 2015, s. 183). 

derfor bare å understøtte forskningsfokusets aktørperspektiv på mennes- 
kene med demens som bebodde de skjermede avdelingene. 

Videre vil jeg trekke frem at når jeg i boken anvender begrepet demens- 
syndrom som en generell term, er det ut fra at de som bor på skjermede 
avdelinger innehar ulike former for demens og dermed også er ulikt ram- 
met av de forskjellige symptomene. Det som er felles, er at mennesker som 
bor i en skjermet avdeling, skal ha moderat til alvorlig grad av demens. 
Ved at avhandlingsarbeidet undersøkte beboernes forskjellige former for 
samhandling, deres relasjoner, ble ikke den enkelte beboers demenssyn- 
drom relevant. Det at jeg ikke nyanserer demensbegrepet i denne boken, 
henger også sammen med min metodiske tilnærming, som ikke innebar 


å samle inn beboernes personopplysninger. 


Veien inn i feltet 


Valget av disse to sykehjemmene ble gjort ut fra at de begge hadde en egen 
skjermet avdeling hvor jeg ikke hadde vært tidligere, samt ut fra hen- 
syn til avdelingenes utforming og hvilken etasje avdelingene befant seg 
i. I utgangspunktet ønsket jeg å utforske demens og romlighet og hadde 
en idé om å se nærmere på om arkitekturen og beliggenhet kunne spille 
inn. Jeg tok kontakt med sykehjemmenes ledelse for å forhøre meg om det 
kunne være mulig å få utføre feltarbeid på disse avdelingene og fikk en 
muntlig bekreftelse på dette. Den videre formelle prosedyren tar jeg opp 
igjen under etiske vurderinger i metodekapittelet. 

Selve feltarbeidet har hatt to faser. Den første fasen var på fem måne- 
der, fra august 2012 til januar 2013. I denne perioden var jeg på hvert 
av sykehjemmene to ganger i uken, til sammen fire ganger per uke. Jeg 
laget en oversikt over dagene jeg kom til avdelingene frem til 2. januar. 
I begynnelsen ble hele dagvakter benyttet for å få en oversikt over rutiner 
og gjøremål, samt å bli kjent med beboerne. Videre fulgte jeg kveldsvak- 
ter og en nattevakt. Etter hvert begynte jeg å komme til ulike tider, slik at 
jeg gikk «på tvers» av pleiernes vakter. Dette ble gjort ut fra at jeg ønsket 
å se nærmere på hva som skjer med pasientene i overgangene rundt vakt- 
skiftene. Ved å være fra nærmere lunsjtid til over kveldsmaten ga det 
meg muligheter til å få med meg aktiviteter både på dag- og kveldsvakt. 

Videre ga det større mulighet til å treffe pårørende, fordi jeg i utgangs- 
punktet ønsket å intervjue noen av dem, og de fleste kom på besøk om 
ettermiddagene. Etter hvert hang også valg av tidspunkt sammen med 
hvilken dag det var og hvilket sykehjem ut fra at det skjedde ulike akti- 
viteter på forskjellige dager og ettermiddager. Noe av dette var også av 
pragmatiske hensyn, fordi jeg hadde 50 % stilling til avhandlingsarbeidet 
og måtte sjonglere med tidspunkt mellom de andre arbeidsoppgavene jeg 
hadde som lærer på en sykepleierhøgskole. Derfor kunne det også være 
dager hvor jeg kom om morgenen og var noen timer, for så å gå på jobb 
og komme tilbake på ettermiddagen. 

Hver av avdelingene var inndelt i to boenheter med hver sine stuer og 
spisesteder. Dette førte til at jeg noen dager gikk mellom enhetene, og 
andre ganger holdt meg til en enhet hele dagen når det var noe spesielt 
som skjedde, eller jeg ønsket å følge opp tidligere observasjoner. 


Endring av forskningsfokus og plan for feltarbeidet 

Som nevnt innledningsvis var utgangspunktet for studien å utforske rom- 
lighet knyttet til demens, men dette endret seg et par måneder inn i feltar- 
beidet. Jeg ble mer og mer oppmerksom på at beboerne hadde forskjellige 
måter å oppføre seg overfor hverandre på som igjen skapte ulike stemninger 
i avdelingene. Dette kom enda tydeligere frem da jeg sammenlignet feltno- 
tatene og mine egne refleksjoner og nye spørsmål etter en dag i en avdeling. 
Det var min fornemmelse av ulike stemninger som ble forsterket gjennom 
de refleksjonene jeg gjorde meg da jeg begynte å skulle finne begreper som 
betegnet det jeg opplevde og reflekterte over gjennom notatene. Etter et par 
måneders nedtegnelse av feltnotater dukket det stadig opp beskrivelser av 
situasjoner beboerne seg i mellom som etter hvert ble til noen foreløpige 
kategorier: omtenksomhet, medfølelse, overbærenhet, konfrontasjoner 
og «hakking». Da jeg også gikk gjennom mine refleksjoner etter dagens 
feltarbeid, oppdaget jeg at jeg hadde tolkninger av ulike følelser den enkelte 
beboer viste og om stemningene i boenhetene. Eksempler på dette kunne 
være: i dag var det god stemning; hun var i godt humør i dag; hun irriterte 
seg mye. Jeg opplevde å kjenne på forskjellige stemninger og rytmer mel- 
lom beboerne og mellom avdelingene, noe som førte til at jeg ble enda mer 

var og bevisst på omgangsformen og tonen som var i enhetene. Det ble 
etter hvert noen hendelser som ble øyeåpnere og sentrale i den videre tenk- 
ningen rundt beboerfellesskap og hva som kunne påvirke situasjonene. Et 
eksempel er en frokostsituasjon på Grønn enhet som skapte en del uro. 
Denne situasjonen er beskrevet i sin helhet i kapittel tre, og er en situasjon 
som blir trukket frem videre i bokens analyse og diskusjon. 

Endring av forskningsfokus førte dermed også til at jeg ble mer bevisst 
på å følge opp forskjellige samhandlingsmønstre mellom spesifikke 
beboere over tid. Noen beboerrelasjoner observerte jeg derfor spesielt 
gjennom hele feltarbeidet. 

Ved årsskiftet ble flere av beboerne syke, noe som førte til dødsfall i 
de første vintermånedene. Siden min oppmerksomhet nå hadde endret 
seg mer mot samhandling beboerne i mellom, ønsket jeg å følge med på 
hvordan utskiftning av beboere på avdelingen eventuelt ville påvirke det 
samhandlingsmønsteret som allerede var der og i tilfelle på hvilken måte. 
Videre var det også utskiftninger av personale, samt sykepleierstuden- 
ter som kom og gikk i perioder. Derfor spurte jeg avdelingene om å få 
utvide lengden på feltperioden, som i utgangspunktet var tenkt avslut- 
tet rundt påsketider. Valg av påske som avslutning for feltarbeidet var 
i utgangspunktet for å få med jul og påskehøytidenes mulige innvirk- 
ning på hvordan rommene ble forstått av beboerne når avdelingens fel- 
lesrom ble pyntet med artefakter for å markere høytidene. Avdelingene 
var positive til at jeg kunne forlenge feltarbeidet, og derfor varte fase to 
fra januar til juli 2013. I denne perioden hadde jeg kortere opphold i avde- 
lingene. Det kunne være to til fire timer av gangen, mer spesifikt rettet 
mot tidspunkt med aktiviteter, eller mangel på aktiviteter, som kunne gi 
meg utfyllende data. Etter som tiden gikk, ble det også mindre notater 
fordi jeg nå opplevde at mange av notatene ble det samme. Det kom til en 
metning i datainnsamlingen (Fangen, 2010). I mai begynte jeg å komme 
sjeldnere og forberede både beboere og personalet på at feltperioden gikk 
mot slutten. I denne perioden ble jeg også mer og mer «passiv», i den for- 
stand at jeg var mer tilskuer og observatør enn i aktiv samhandling med 
beboerne, for lettere å kunne avslutte feltarbeidet. 

I den opprinnelige planen med å utforske rommenes flertydighet gjen- 
nom demenssyndromets flytende tid- og stedsforståelse hadde jeg tenkt 

å følge noen beboere tettere etter å ha fått oversikt over mulige kandi- 
dater. I forbindelse med det utvalget jeg valgte, hadde jeg også tenkt å 
intervjue pårørende til disse beboerne i etterkant. Tanken bak dette var 
både å høre pårørendes mulige tolkninger av beboernes opplevelse av tid 
og rom knyttet til hans/hennes historie som de kjente til, samt å oppnå 
bedre muligheter for å kunne verifisere mine tolkninger av hva jeg mente 
foregikk. Da fokuset for feltarbeidet ble endret, falt planen om å intervjue 
pårørende bort ettersom det ikke var nødvendig for å utforske fellesska- 
pet mellom beboerne, bortsett fra to pårørende. Dette kommer jeg tilbake 
til i kapittel tre om metode. 


Noen avklaringer angående valg av navn på 
avdelingene og informantene 

Navnene jeg har valgt på sykehjemmene, Hagen og Utsikten, gir en 
beskrivelse av den konkrete beliggenheten, mens navnene på enhetene 
er inndelt i farger. Avdelingens inndeling av enhetene var på den ene 
avdelinger ut fra bokstaver og den andre ut fra tall. Derfor ønsket jeg 
å velge en annen måte å skille dem fra hverandre på ved å anvende far- 
ger. Valg av fargene Lilla, Gul, Blå og Grønn har ingenting med fargenes 
betydning å gjøre, men min følelsesmessige opplevelse av hvilken farge 
som dominerte i den enkelte enhet. Når jeg ser på bildene av gruppene, 
har de mange forskjellige farger, og andre ville kanskje ha tenkt andre 
farger som navn på enhetene. Derfor skal gruppenes navn bare forstås ut 
fra at de har fått navn etter et valg jeg selv har gjort. 

På lignende måte som valg av farger for gruppene, har valg av fiktive 
navn på beboerne vært ut fra å finne navn som følelsesmessig «ligner» det 
egentlige navnet, og/eller som jeg selv synes passer til den enkelte. Jeg har 
også måttet gjøre justeringer i valg av navn fordi ingen av navnene skulle 
være opprinnelige fra noen av avdelingene. 


Litteratursøk innenfor demensforskningen 


I neste kapittel trekker jeg frem en del forskning jeg har støttet meg til 
innenfor den humanistiske demensforskningen. Jeg har i flere omganger 

benyttet meg av litteratursøk innenfor kvalitativ sykehjems- og demens- 
forskning. Dette feltet tar for seg et stort antall tema som har større eller 
mindre berøringspunkter med de perspektivene jeg har ønsket å utforske. 
Det har derfor vært nødvendig å gjøre noen avgrensninger i søket. Siden 
mitt tema var mennesker med demens og deres samhandling og felles- 
skap innenfor egen avdeling, er forskning hvor intervjuer/fokusgruppe- 
intervju av pleiepersonells eller pårørendes opplevelser og forståelser av et 
enkelt fenomen ut fra beboernes hverdag utelatt. 

Søkene er ikke gjort systematiske i den forstand at alle søkeord og ulike 
kombinasjoner er gjort i samme tidsrom, og at boken bygger på én litte- 
raturgjennomgang av artikler fra Svemed+, Cinahl, Medline, Cohrane 
PsycInfo og Ovid. Jeg har anvendt søk av forskjellige søkeordkombi- 
nasjoner gjennom flere stadier av skriveprosessen for å finne litteratur 
som kunne gi en oversikt over eksisterende kunnskap for å underbygge, 
støtte eller gi ny innsikt som kunne knyttes til egen empiri og teore- 
tisk forståelseshorisont. I siste skrivefase av avhandlingen gjorde jeg 
også nye litteratursøk for å se etter ny og oppdatert litteratur innenfor 
helse- og omsorgsforskningen som har tatt for seg tema innenfor samvær 
og det sosiale livet innenfor hverdagsliv i sykehjem og med skjermede 
avdelinger. Søkeord i forskjellige kombinasjoner har vært: friendship/ 
social interaction; vennskap; fellesskap; community; social networks; 
nursing home; space/rom; body/kropp; lifeworld; phenomenology; hver- 
dagsliv; self concept; personhood; dementia/demens. 


Bokens disposisjon 


Boken består av ti kapitler. I dette innledende kapittelet har jeg lagt til 
grunn bokens tema, grunnleggende perspektiv og forståelseshorisont. 
I neste kapittel vil jeg vise til noen flerfaglige innsikter og perspektiver på 
demens og demensforskning som dannet et bredere bakteppe for bokens 
faglige ståsted og diskusjon rundt fellesskap på en demensavdeling. Her 
trekker jeg inn teoretiske perspektiver og posisjonering innenfor den 
humanistiske demensforskningen som dette prosjektet er i dialog med. 
Gjennom å knytte sammen fenomenologi og romteori i tolkningen av 
livsverden blant beboere i en skjermet boenhet, ønsket jeg å se om denne 

sammenstillingen av perspektiver kunne bidra til ny kunnskap om felles- 
skap blant beboere på skjermede boenheter. Bokens tema ble til gjennom 
min deltagende observasjon i ett år inne på to skjermede avdelinger på to 
sykehjem. For å synliggjøre på hvilken måte jeg innhentet det empiriske 
materialet, vil jeg i kapittel 3 belyse metodiske tilnærminger, refleksjon 
og valg av hvilke metodiske verktøy jeg har benyttet meg av. I dette ligger 
det også et ønske om å vise min situerthet i valg av felt og tema, noe som 
blir viktig for å skape en mest mulig transparens i gyldigheten av hvordan 
jeg har kommet frem til det empiriske materialet boken bygger på. I for- 
lengelsen av å redegjøre for mine metodiske valg og fremgangsmåte har 
jeg tidligere i innledningskapittelet kort beskrevet feltarbeidprosessen og 
på hvilken måte samhandlingsperspektivet etter hvert sto frem som tema 
og fokus gjennom feltarbeidet. Dette har ført til at min induktive tilnær- 
ming til prosjektet fikk en deduktiv problemstilling, som innebærer at det 
kan se ut som at problemstillingens teoretiske perspektiv allerede er lagt 
før selve innsamlingen av datamaterialet. For å underbygge min induk- 
tive inngang, som åpnet for å undersøke fellesskap, omhandler kapittel 4 
det empiriske materialet. Her gir jeg først en generell beskrivelse av de 
to skjermede avdelingene og en kort presentasjon av de som bor der, før 
deres samhandling i hver boenhet blir beskrevet. Kapittelet beskriver 
ulike situasjoner som var «typiske» for hver avdeling og tekstlig struk- 
turert som et døgn i beboernes hverdagsliv. For å belyse de ulike sam- 
handlingsformene og stemningene i avdelingene har jeg tatt med noen 
situasjoner som ikke blir videre analysert, men som danner et bakteppe 
for hva som trigget min opplevelse av at det var forskjellige atmosfærer 
og måter å være sammen på i avdelingene. Dette kapittelet danner grunn- 
laget for den videre analysen av de fenomenologiske perspektivene som 
belyser betingelser og muligheter for en forståelse av et vi blant beboerne. 
Det innebærer at kapittel 5 vil presentere noen utdypende fenomeno- 
logiske teoretiske perspektiver på det å være et selv og på hvilken måte 
emosjoner kan sies å være sentrale i utviklingen av vårt refleksive selv, og 
dermed ha innvirkning på dannelsen av et vi. Disse innsiktene danner 
grunnlaget for analysen i kapittel 6. I dette kapittelet blir fenomenologi- 
ens forståelse av mulighetsbetingelsene for et vi-fellesskap brukt for å se 
nærmere på hva som kan ligge til grunn for det fenomenologiske selvet og 

emosjonenes påvirkning til å skape et vi-fellesskap. Her kommer de ulike 
samhandlingsmønstrene boenhetene har, og som påvirkes av beboernes 
normer og verdier, som igjen skaper ulike atmosfærer i avdelingene. For 
å kunne se nærmere på hva som kan bidra til forskjellige stemninger i 
avdelingene, vil kapittel 7 gi noen utdypende fenomenologiske teoretiske 
perspektiver på emosjonenes utvidede form i samhandling med andre og 
hva del vil si å være en del av en gruppe. Kapittel 8 er en videre analyse 
av emosjonenes påvirkning i beboernes samhandling og på hvilken måte 
dette forsterker deres gruppedynamikk, som igjen kan spille inn på opp- 
levelse av samhørighet eller en tilhørighet. 

Kapittel 9 vil videre knytte disse perspektivene sammen med hvordan 
ulik romlig praksis kan bidra til ulike former for samhandling. Her vil en 
kort redegjørelse for Lefebvres romteoretiske perspektiv og rytmeanalyse 
inngå som en del av analysen av det empiriske materialet. Videre vil noen 
fenomenologiske innsikter i en utvidet forståelse av emosjoner knyttet 
til en rytmeforståelse, bidra til å vise hvordan beboerfellesskapets stem- 
ning og atmosfære både kan vedlikeholdes og endres i større eller mindre 
grad. Med kapittel ni vil bokens problemstilling være besvart. Kapittel 10 
vil derfor gi en utdyping av innsikten som legges til grunn gjennom de 
andre kapitlene. I dette avslutningskapittelet vil jeg gå et skritt videre og 
gi noen refleksjoner og å belyse noen implikasjoner bokens aktørperspek- 
tiv kan ha for betydning innenfor demensomsorgen, og da i lys av person- 
sentrert demensomsorg. 

Flerfaglige perspektiver innenfor 
demensforskningen 


I dette kapittelet vil jeg vise til noen flerfaglige innsikter og perspek- 
tiver på demens og demensforskning som danner et bredere bak- 
teppe for bokens faglige ståsted og diskusjon rundt fellesskap på en 
demensavdeling. 

Demensforskning foregår innenfor et flerfaglig forskningsfelt, noe 
som medfører ulike forskningsfokus og forskjellige perspektiver til å 
utforske demenssyndromets kompleksitet. Den biomedisinske model- 
len har i stor grad fokusert på det dysfunksjonelle og hva en person 
taper ved en demensdiagnose (Sabat, 2014), og samtidig arbeide for å 
finne løsninger som kan kurere demenstilstander (Moser, 2008a). Jeg 
skal ikke her trekke frem alle de ulike aspektene knyttet til det bio- 
medisinske forskningsfeltet, men bruke innsikter fra dette forsknings- 
området som gir innspill, belyser og også understøtter noen av de 
forståelsene som fremkommer gjennom bokens fenomenologiske per- 
spektiv. Likeledes vil kjennskapene i hvorfor demenssymptomer gir 
forskjellige utslag for den enkelte som er rammet, og på hvilken måte 
deres gjenværende ressurser bevares langt inn i sykdomsforløpet, bidra 

med innsikter til beboernes bevegelser, handlinger og muligheter for 
samhandling. 

Hjerneforskningen gir blant annet viten i hvordan vi som personer 
utvikler oss hele tiden gjennom en aktiv interaksjon mellom hjernens 
celler og deres nettverk så lenge vi lever. Fordi dette er en kontinuerlig 
aktivitet, vil vår identitet og personlighet til en viss grad kunne forandre 
seg over tid (Dietrichs, 2015). Gjerstad et al. (2013) viser til at emosjoner 
blant annet påvirker kognitive funksjoner som persepsjon, oppmerksom- 
het, innlæring og hukommelse (s. 42). 

Følelser påvirker hva vi husker, og hvordan vi husker det. Bevisste 
erindringer er da ikke nødvendigvis nøyaktige gjengivelse av hva som 
«faktisk hendte». Dette gjør at uten emosjoner, er det trange kår for 
hukommelsen (Karlsen, 2008). Det kan også snus på ved å si at mennes- 
ker med en demensdiagnose har en type gjenværende hukommelse nett- 
opp gjennom at emosjoner og følelser er noe som en person med demens 
bevarer langt inn i sykdomsforløpet (Engedal & Haugen, 2009, 2018b). 

Innenfor nevropsykologisk forskning har det også vært vist til at 
mennesker med Alzheimer opprettholder sin evne til å gjenkjenne og 
uttrykke emosjoner og til å dra nytte av å få den emosjonelle hukommelse 
stimulert (Guzmån-Vélez et al., 2014). 

Videre har vi flere former for hukommelse som kan deles inn i to 
hovedtyper: 

deklarativ (faktakunnskap, ideer og hendelser) og prosedural hukom- 
melse (vaner og ferdigheter) (Karlsen, 2008). Å huske ferdigheter viser 
seg å vare mye lenger enn faktakunnskap, noe som gjør at en person med 
demens kan gå på ski eller å sykle, men ikke huske navnet på den gaten 
han bor i (Dietrichs, 2015; Karlsen, 2008). Så selv om et demenssyndrom 
gir hukommelsessvikt, vil prosedural hukommelse være intakt langt ut i 
sykdomsforløpet og spille inn i den kroppslige hukommelsen det enkelte 
menneske bærer med seg. Det blir her også viktig å trekke frem at det å 
ha et demenssyndrom ikke er ensbetydende med total svikt i å kunne 
lære. Engedal og Haugen (2018a) viser til at personer med demens som 
bor på sykehjem, klarer å lære seg å finne veien til rommet sitt fra stua 
eller omvendt, og at de kan gjenkjenne pleierne de møter daglig. Utford- 
ringen i læringen ligger i at tidsspennet for hukommelsen smalner med 

utviklingen av demenstilstanden, noe som fordrer repetisjoner av det 
som skal huskes (Engedal & Haugen, 2018a). 

Tap av deklarativ hukommelse derimot utfordrer blant annet opplevel- 
sen av rom og tid. Svikten kan innebære at det nåtidige fysiske rommet 
forstås som et annet sted, og også i en annen tid. Tid og rom blir flytende 
enheter som gjør at vi kan være i det samme rommet uten å være i det 
samme opplevde rommet (Engedal & Haugen, 2009). Det betyr at en per- 
son med demens kan tolke hendelser i nåtid ut fra tidligere opplevelser 
mange år tilbake, eller at steder man var på som barn, kan oppleves som 
nåtid. Engedal og Haugen (2018b) viser til at dette blant annet henger 
sammen med at ved et demenssyndrom rammes evnen til å se sammen- 
heng mellom hendelser og til å fastholde tidsperspektivet. 

Dette har blant annet ført til at et tradisjonelt syn på hukommelse 
har vært å forstå den autobiografiske hukommelse i sammenheng med 
personens identitet (Brockmeier, 2014). Brockmeier (2014) mener denne 
koplingen har underbygget forståelsen av at det å miste hukommelsen vil 
si at identiteten trues. Han kritiserer derfor denne måten å forholde seg 
til hukommelse på, og tar til orde for å forstå det som gestalter seg heller 
som intersubjektive meningskonstruksjoner. Den tradisjonelle måten å 
se autobiografisk hukommelse på, mener han ikke tar høyde for at deres 
forståelse av hvem de er i tid og rom, er kroppsliggjort (embodied) og 
grunnleggende sosialt. Hukommelsesprosessen og identitetsforming 
er altså ikke noe som bare er i hjernen, men inkluderer også kulturelle 
former for liv (Brockmeier, 2014). I dette ligger det å tenke at en person 
med demens reagerer adekvat ut fra de ressurser han eller hun har, men 
demenssyndromets karakter vanskeliggjør å sile ut all den informasjo- 
nen man kunne tidligere. En persons intensjoner til å foreta seg «noe» i 
omgivelsene trenger derfor ikke være patologisk, selv om det kan være 
demenssyndromet som gjør at personen handler som han eller hun gjør, 
på måter som kan virke ulogiske for andre. 

Brockmeiers (2014) perspektiv på demens viser her en retning i den 
humanistiske vendingen inn i demensforskningen som bokens perspek- 
tiv sammenfaller med. Før jeg går nærmere inn på selve perspektivet og 
posisjonering, vil jeg belyse noen generelle føringer for demensomsorg 
som det humanistiske demensperspektivet har bidratt til. 

Det humanistiske perspektivet på demens 


Det latinske ordet dement betyr «uten sinn»* (Gjerstad et al., 2013). Denne 
betydningen avdekker noe av det historiske tankesettet og forståelsen av 
mennesker med demens som «levende døde». Å ha en demens må derfor 
også knyttes til sosiale og samfunnsmessige holdninger og syn på men- 
nesker som har et demenssyndrom. I de senere tiårene har derimot økt 
kunnskap og forskning rundt demens ført til endringer. Fra å se på hva 
som ødelegges eller «forsvinner» i en demenstilstand, har det etter hvert 
også blitt økt interesse for hvilke ressurser som er igjen. Sosialpsykologen 
Tom Kitwood (1997) har i sitt den gang banebrytende arbeid tatt til orde 
for å skille mellom kognitive evner og det han kaller personhood. Dette 
ble gjort for å vise at personhood innebærer å ha følelser og relasjoner, 
noe som da gjør personer med demens til kompetente personer i sam- 
handling. Kitwood kommer på denne måten nær de fenomenologiske 
tradisjoner som jeg antydet på de første sidene, og som jeg kommer mer 
omfattende tilbake til nedenfor. Likevel mener jeg at det også er relativt 
store ulikheter mellom Kitwood, mitt materiale og Zahavis fenomeno- 
logi. Det er noen av disse ulikhetene som vil bli presidert gjennom disku- 
sjonene i de siste kapitlene. 

Kitwood (1997) mener at personhood er noe essensielt sosialt ved å være 
et menneske som blir bekreftet gjennom andres tilstedeværelse. Ut fra 
hans arbeider har den personsentrerte omsorgen utviklet seg og blitt en 
del av den sentrale behandlings-, pleie- og omsorgsmodellen innenfor 
helse og sosialsektoren (McCormac & McCane, 2017; Rokstad & Røsvik, 
2018). Dette er også noe som underbygges gjennom statlige føringer for 
demensomsorgen, noe Demensplan 2020: Et mer demensvennlig samfunn 
(Helse- og omsorgsdepartementet, 2015) er et eksempel på. 

Personsentrert demensomsorg har som utgangspunkt et livsver- 
densperspektiv som både er knyttet til og har inspirasjoner fra feno- 
menologien (Edvardsson, 2012, 2015; Hughes, 2011, 2014; Kontos, 2003). 
Dette gjenspeiles blant annet i hvordan den personsentrerte omsorgen 
legger vekt på den sykes gjenværende ressurser. Gjennom å skape et miljø 


4 «Sinn er et begrep som omfatter alle hjernens bevisste og ubevisste prosesser, slik som tanke, 
hukommelse og følelse» (Gjerstad et al., 2013, s. 18). 

hvor tidligere interesser og historie blir anvendt, vil vi kunne skape mest 
mulig gjenkjennelse og trygghet. Dette betyr å respektere den personlige 
forståelsen av realitetene som oppfattes av mennesker med demens. 

I personsentrert demensomsorg vektlegges det at menneskers verdig- 
het skapes i relasjoner, og særlig da mellom pleier og pasient/beboere 
(Edvardsson, 2012). Det er i relasjonene våre holdninger trer frem og blir 
noe som er kjernen i å gi god omsorg. Klopper (2017) viser til at essensen i 
personsentrert omsorg er medlidenhet. Dette gir gjenklang hos filosofen 
og sykepleieren Kari Martinsen (2000, 2003a, 2003b, 2005, 2012), som har 
vært og er en sentral skikkelse innenfor den filosofiske omsorgstenknin- 
gen i sykepleiefaget. Dette kommer også tydelig frem i McCormack og 
McCanes (2017) utlegging av de underliggende prinsippene for teorien, 
samt hvordan utføre personsentrert praksis. Personsentrert demens- 
omsorg er således en filosofi som også har påvirket utviklingen av ulike 
verktøy i og en kompetansemodell for klinisk praksis. 

Den humanistiske dreining mot mennesket som en helhet, henger der- 
for sammen med et etisk perspektiv. Å se pasienten som en person, for- 
midler det moralske imperativ (Hughes, 2014; Post, 2006). Verdighet blir 
derfor et sentralt aspekt i møte med et menneske med demens (Heggestad 
et al., 2015; Jakobsen & Sørlie, 2010; Nordenfelt, 2014) I dette ligger for- 
ståelsen av at mennesket har lik verdi om det er med eller uten kognitiv 
svikt. 

I kjølvannet av en holdningsendring om å se personen og ikke syk- 
dommen, har også begrepsbruken endret seg. I stedet for å snakke om 


5 — Personsentrert omsorg er best practice — en filosofisk/humanistisk holdning til mennesker som 
læres og skal praktiseres innenfor all pleie og omsorg i helse- og sosialvesenet. På grunn av at det 
er noe alle sier de gjør eller skal gjøre, er forståelsen av hva det faktisk innebærer (å se det hele 
menneske/ha et helhetlig menneskesyn) å praktisere, mindre forståelig og ofte mindre synlig i 
den praktiske hverdagen. Derfor er det laget ulike verktøy som pleiere og omsorgsarbeidere skal/ 
kan anvende for å få en mer personsentrert tilnærming, eksempelvis VIPS-modellen, individuell 
plan og primærsykepleie. Videre har McCormac og McCane utviklet en kompetansemodell for 
læring av en personsentrert behandling og omsorg. Problemet i praksis er at mye styres (og 
noen ganger velges) av arbeidsoppgaver, rutiner og organisatoriske strukturer som motarbeider 
personsentrert omsorg. Dette er en stor diskusjon - på den ene siden skal personsentrert omsorg 
gjennomsyre all pleie og omsorg, men i praksis er det vanskelig å gjennomføre fordi de som alle 
må ha en kunnskap og en holdning til hva helhetlig omsorg faktisk innebærer. I tillegg kommer 
ytre faktorer som skaper hindringer. Alt dette inngår i den store diskusjonen som har pågått - og 
pågår. Her har jeg derfor valgt å forholde meg til de aspektene som gir mening ut fra bokens 
perspektiv og diskusjon. 

«en dement person» benevnes dette som «person med demens». Begreps- 
endringen kan sees på som bevisstgjøring av holdninger til den enkelte, 
som igjen preges av tilnærmingen til den enkelte syke (Edberg, 2011; Sme- 
bye, 2008). På bakgrunn av dette anvender jeg begrepene person(er) med 
demens og menneske(r) med demens i denne boken. 

Brockmeier (2014) viser til at det er forskjellige utgangspunkt i forstå- 
elsen av hva som ligger i en persons identitet når vedkommende har et 
demenssyndrom, noe som nødvendigvis vil medføre forskjellige tolk- 
ningsrammer. Dette er også en innsikt med betydning for bokens dis- 
kusjon. Det kan se ut til at det i forståelsen av selvet finnes en uenighet i 
den livsverdenorienterte demensforskningen. Hvordan forståelsen av sel- 
vet defineres, vil dermed gi et forskjellig utgangspunkt for en analyse og 
diskusjon, som gjør at det blir viktig å klargjøre noen av disse nyansene 
innenfor den humanistiske demensforskningen. Derfor vil jeg nedenfor 
først belyse noen aspekter som kan spille inn, før jeg klargjør nærmere de 
teoretiske perspektivene denne boken bygger på. 


Bokens posisjon og perspektiv i 
demensforskningen 


Ovenfor har jeg vist til dreiningen mot et humanistisk perspektiv på 
demens blant annet gjennom hvordan Kitwoods personhood har bidratt 
til utviklingen av personsentrert omsorg. Denne humanistiske tradi- 
sjonen er påvirket av forskjellige filosofiske tilnærminger, og da særlig 
innenfor den fenomenologiske retningen. Begreper som person, selvet, 
identitet og personhood er forstått og anvendt noe ulikt i demensforsk- 
ningen og den øvrige litteraturen. Når vi innenfor denne forskningen 
snakker om selvet, identitet og personhood, beveger vi oss i et ulendt ter- 
reng. Dette kan ha noe med at i forskningslitteratur er det en sammen- 
blanding av begrepene identitet og selvet. Eksempelvis peker Nordberg 
(2016) i sin artikkel om identitetsverdighet hos personer med demens på 
at begrepene anvendes om hverandre. Hun viser til at selvet kan bli for- 
stått som vår opplevelse av oss selv, mens identiteten er knyttet til andres 
syn på oss (Norberg, 2016, s. 2). Begge begrepene hører sammen, sier hun, 
fordi vårt syn på oss selv vil prege andres syn på hvordan de møter oss og 

omvendt. I sin artikkel legger hun til at siden hun skal belyse identitets- 
verdighet, velger hun å anvende begrepet identitet, selv om de forfatterne 
hun refererer til, bruker begrepet «selvet». Dette er bare et eksempel på 
hvordan to begreper både kan ha forskjellige betydninger i en artikkel, 
mens i en annen artikkel legges det vekt på andre aspekter ved selvet, eller 
hva ved en identitet som diskuteres. Dette kan ha å gjøre med at det ikke 
er godt nok gjort rede for begrepets innhold i alle sammenhenger, slik 
Nordberg (2016) her gjør i sin artikkel. Samtidig viser hun også at hun 
knytter både selvet og identiteten sammen, som andre igjen vil oppfatte 
som innholdsmessig forskjellige begreper. 

En annen faktor som kan bidra til en sammenblanding av diskusjoner 
rundt selvet, kan muligens også henge sammen med hvilket nivå av selvet 
det diskuteres ut fra. En grunn kan være at en stor del av demensforsknin- 
gen (så også Nordberg ovenfor) bygger på Sabats (2001) sosialkonstruk- 
tivistiske teori om selvet som tredelt. Selv 1 er den personlige identiteten 
som er knyttet til førsteperson entall, eksempelvis jeg, meg og meg selv. 
Selv 2 henger sammen med mentale og fysiske kjennetegn. Selv 3 er vår 
sosiale presentasjon av oss selv, som også har å gjøre med andres syn på 
oss. Det er altså en dynamisk prosess mellom oss selv og andres forståelse 
og anerkjennelse av hvem vi er eller da kan få lov til å være. Dette betyr 
at for en person med demens står selv 3 i fare, fordi andre kan undergrave 
dette selvet gjennom negative reaksjoner eller holdninger de har til perso- 
nen med demens (Aquilina & Hughes, 2006). Det er her deres sårbarhet 
knyttes til at identiteten da blir truet, noe som er en sentral forståelse 
innenfor demensomsorgen (Rokstad & Røsvik, 2018). Trusselen mot den 
sosiale identiteten (selv 3) gir gjenklang tilbake til det Kitwood (1990) 
kalte «malign sosialpsykologi», fordi personer med demens ofte ble infan- 
tilisert og dermed fratatt sin humanitet. Dette kan sies å ha lagt grunn- 
laget for at det er gjennom andres relasjoner til personer med demens at 
de kan styrke og opprettholde sin identitet. Ut fra dette perspektivet blir 
identiteten forstått og knyttet til den autobiografiske hukommelsen som 
Brockmeier (2014) kritiserte ovenfor, noe som igjen får konsekvenser for 
hvordan aktørperspektivet blir forstått og anvendt innenfor den huma- 
nistiske demensforskningen. Dette vil også påvirke hvilke utgangspunkt 
og perspektiver forskningen diskuteres fra, og hvilke problemstillinger 

som blir sentrale i denne forskningstradisjonen. Jeg trekker dette inn 
fordi jeg mener det blir viktig å klargjøre to aspekter i forhold til bokens 
posisjon og perspektiv. Det ene har vært prosessen med å orientere seg i 
denne forskningstradisjonen om hva som er gjort av tidligere forskning 
om beboerfellesskap på sykehjem og i en demensavdeling. Det andre var 
å finne teoretiske perspektiver som kunne underbygge, støtte og utvide 
egen analyse og tekst om beboerfellesskap. Innenfor den humanistiske 
demensforskningen har jeg funnet få studier som omhandler fellesskap 
mellom mennesker med demens. De jeg har funnet, er da belyst ut fra 
relasjoner og/eller samhandling som oppstår mellom to personer, noe 
som jeg gjør mer rede for i metodekapittelet. 

Samtidig er det noen mer overordnete områder innenfor demensforsk- 
ningens humanistiske perspektiv som har gitt inspirasjon til arbeidet 
på forskjellig vis. Hydén et al. (2014) beskriver tre hovedområder som 
denne forskningstradisjonen i de senere årene har interessert seg for. 
Det ene området er forskning som angår en persons gjenværende res- 
surser, personlighet og verdighet. Det andre området er knyttet mer til 
å belyse identitet og selvet som en del av å være en handlende person 
(aktør) med en del av sine gjenværende ressurser. Det tredje hovedom- 
rådet omfatter kommunikasjon, familie, og institusjoner, her knyttet til 
ulike måter å samhandle på, hvor personen med demens har mulighet for 
å vise hvem han eller hun er. Herunder ligger ulike kommunikasjonsfor- 
mer som samtale (konversasjon), fortellinger, kunst og litteratur (Hydén 
et al., 2014, s. 2). Disse hovedområdene gjenspeiles i det skandinaviske 
forskningsmiljøet. 

Den skandinaviske sykehjemforskningen, som også innbefatter en del 
av demensforskningen, har blant annet bidratt til å belyse ulike fenomen 
som kan forbedre omsorgen, eksempelvis trivsel (Bergland & Kirkevold, 
2011) og sykehjem som hjem (Hauge, 2004). Verdighet har vært et sentralt 
begrep innenfor omsorgstenkning til sårbare pasientgrupper (Jakobsen, 
2012; Jakobsen & Sørlie, 2010; Tranvåg et al., 2015), og det fysiske miljø- 
ets betydning (Holthe, 2008; Martinsen, 2015; Wijk, 2012, 2014b), samt 
omgivelsenes betydning knyttet til både det fysiske og det relasjonelle 
trekkes inn mellom de som oppholder seg der (Bergland & Kirkevold, 
2011; Rokstad, 2008; Wijk, 2012, 2014 a). Videre har mer institusjonelle 

og strukturelle perspektiver på sykehjem vært forsket på (Jacobsen, 2015) 
og knyttet til pleiepersonalets mulige påvirkning av beboerfellesskap på 
sykehjem (Ågotnes & Øye, 2017). All denne forskningen bidrar til å belyse 
ulike faktorer som fremmer eller kan hemme god omsorg og pleie for 
personer med demens, noe jeg trekker veksler på når forståelsen av å være 
et vi diskuteres i boken. Samtidig viser den samlede demensforskningen 
at de tidligere i liten grad har sett mennesker med demens som handlende 
aktører i relasjon til hverandre. Det er noen få unntak som jeg vil trekke 
frem her. 

I en artikkel beskriver Kontos (2011) at etter en ny reanalyse av fun- 
nene fra sitt tidligere etnografiske materiale fra et ortodokst jødisk syke- 
hjem i Canada, Chai Village, fant hun flere aspekter knyttet til det sosiale 
beboerne i mellom. Hun oppdaget da hvordan to beboere kunne ha både 
verbal og nonverbal kommunikasjon med hverandre, gi uttrykk for å 
ha empati med en annens situasjon, og at situasjoner knyttet til deres 
egne normer og verdier kunne påvirke samhandlingen. Videre har Sabat 
og Lee (2011) gjort en studie på et dagsenter for personer med demens, 
hvor de belyser hvordan to kvinner velger hverandre for samhandling og 
vennskap. Begge disse studiene anskueliggjør samhandling og vennskap 
mellom to personer. 

Selv om ikke aktørperspektivet knyttet til det relasjonelle i forhold 
til vennskap og forståelse av relasjoner til andre mennesker har vært så 
eksplisitt som det Kontos, Sabat og Lee viser ovenfor, har dette tema i den 
senere tiden blitt mer aktualisert innenfor demensforskningen og bekref- 
tet ut fra ulike forskningsperspektiv. Et eksempel er Casey et al., (2016) 
som anvendte intervjuguide med åpne spørsmål og observasjonsdata 
blant annet for å undersøke om personer med demens har en forståelse 
av vennskap (friendship) og hva slags sosiale relasjoner de hadde. En av 
konklusjonene deres var at de personene som kunne utrykke seg verbalt, 
hadde en forståelse av begrepet vennskap. Studien viste blant annet også 
til at beboeres positive engasjement i avdelingen oftest skjedde når perso- 
nalet deltok sammen med dem. 

En fransk pilotstudie hadde som hovedmålsetting å utprøve validite- 
ten til et observasjonsinstrument, SOBRI, for å se på sosial interaksjon 
mellom mennesker med demens i sykehjem (Mabire et al., 2016). Da kom 

det også frem at personer med demens spontant interagerer med andre 
beboere. 

Videre er det en reviewartikkel som har tatt for seg erfaringer per- 
soner med demens har knyttet til opplevelser av ulike relasjoner (Erik- 
sen et al., 2016). Artikkelen bygger på 63 kvalitative artikler hvor det 
er anvendt intervjuer, enten individuelt, som (ekte)par, eller i fokus- 
gruppe. Denne reviewartikkelen viser blant annet til forskjellige former 
for relasjoner og endringer av relasjoner etter at den enkelte har fått en 
demensdiagnose. Ett av funnene viste til at antallet sosiale kontakter 
ikke var det som var viktig, men hvordan den enkelte opplevde kva- 
liteten på forholdet. Gode relasjoner kunne avhjelpe symptomer som 
engstelse og depresjon, mens med negative forhold ble det motsatt (s. 
364). Eriksen et al. (2016) trekker også frem at mange av studiene frem- 
hevet at personer med demens opplevde det positivt å være sammen 
med andre i samme situasjon. I artikkelen nevnes det at de uttrykker 
likhet, støtte eller trygghet. Når de er sammen med andre personer som 
har demens, føler de seg akseptert som den de er, og opplever at de blir 
lyttet til og forstått. 

Jeg har her vist til tre artikler som belyser aspekter som har berø- 
ringspunkter med bokens tema om fellesskap, og som viser at det er flere 
innganger til denne forskningen. Selv om det er en økende interesse for 
vennskap og relasjoner mellom mennesker med demens, viser forsknin- 
gen at metode(r), hensikt og fokus er forskjellig. 

Når jeg nå har trukket inn disse eksemplene, er det for å vise at fel- 
lesskap blant personer med demens har aktualitet, men at det fortsatt 
er begrenset med forskning knyttet til perspektiver på fellesskap mel- 
lom mennesker som bor på en skjermet avdeling. Mye av den tidligere 
forskningen har, som tidligere nevnt, vært på relasjoner mellom to indi- 
vider, eller mennesker med demens i en tidlig fase av sykdomsforløpet. 
Derfor ønsker denne boken å bidra til å utvide det relasjonelle aspektet 
for å belyse kunnskap om samhandling og relasjoner mellom grupper av 
personer med demens. 

Som det også fremgår av litteraturen ovenfor, har en stor del av 
demensforskningen benyttet intervjuer (både individuelt og i fokus- 
grupper) med pårørende og pleiepersonell for å få tak i hva som står 

på spill i både deres og pasientenes/beboernes hverdag. Videre har det 
tidligere vært få skandinaviske studier som har forsket på personer som 
har en demensdiagnose. To forskere som har gjort dette, er psykolog 
Kjersti Wogn-Henriksen (2012) og sykepleieforskeren Hans Ketil Nor- 
mann (2001). Deres doktorgradsavhandlinger har vært foregangsstu- 
dier i å belyse menneskers subjektive opplevelse og forståelse av å leve 
med demens. I de senere årene har det vært flere som har intervjuet 
personer med demens som var i mild til moderat fase av sin demens- 
utvikling, og som bor hjemme (eksempelvis Karlsson et al., 2014; Kris- 
tiansen et al., 2017; Skaalvik et al., 2016; Tranvåg et al., 2015) og personer 
med demens som bor på sykehjem (Drageset et al., 2013; Heggestad & 
Slettebø, 2015). I den sistnevnte studien ble det også anvendt noe delta- 
gende observasjon. 

I forlengelsen av å spørre den enkelte som er rammet av et demens- 
syndrom og deres pårørende, har nå personer i tidlig fase av sin demens- 
utvikling blitt trukket inn i større grad for å gi en stemme til hva slags 
behov de har, og hvilken hjelp de ønsker seg. Dette gjenspeiles i Helse- og 
omsorgsdepartementets (2015) Demensplan 2020, som trekker inn bru- 
kermedvirkning som en viktig faktor. Forståelsen av brukermedvirkning 
innenfor demensomsorgen har i økende grad blitt et forskningsfokus 
(Smebye, 2017; Sørly, 2017). Denne økende deltagelsen av de som har en 
demensdiagnose, kan også forstås ut fra den teoretiske utviklingen av den 
personsentrerte praksisen (McCormac & McCane, 2017) som vektlegger 
hvordan helsepersonell og deres organisasjoner skal ta utgangspunkt i 
personens perspektiv for å bedre tilrettelegge for personsentrert omsorg. 
Det betyr at helse- og omsorgspersonalet skal være opptatt av hvordan 
miljøet rundt pasienten kan bygge på personsentrerte prinsipper som 
blant annet innebærer å legge vekt på myndiggjøring og aktiv involve- 
ring for å kunne ha oppmerksomhet mot pasienters totale behov. Denne 
utviklingen i å aktivt involvere personer med demens i å bestemme over 
deres egen hverdag, kan se ut til å ha et mer aktørorientert perspektiv. Jeg 
forfølger ikke dette videre her, men kommer tilbake til aktørperspektivet 
i bokens avsluttende kapittel. 

Her vil jeg nå vende tilbake til to sentrale forskere innenfor den 
humanistiske demensforskningen som anvender fenomenologiens 

utgangspunkt for agens i sine forskningsperspektiv, Pia Kontos og Julian 
C. Hughes. Jeg bygger på deres arbeider, samtidig som det er aspekter 
i deres forskning som er noe annerledes enn det fenomenologiske per- 
spektivet som legges til grunn i denne boken. Derfor vil jeg belyse noen 
av deres innsikter og å vise til hva som skiller deres aktørperspektiv fra 
denne bokens aktørperspektiv som får betydning for å avdekke mulige 
fellesskap. 


Fenomenologiske perspektiver i 
demensforskning - to bidrag 


Forskeren Pia Kontos har vært opptatt av fenomenologiske innsikter 
knyttet til demens, og spesielt da til Alzheimers sykdom. Et av hennes 
anliggender har vært å påpeke den manglende forståelsen av kroppens 
sentrale plass av å være et selv som har agens (Kontos, 2003, 2004, 2005, 
2006, 2011, 2015). Til å forklare den kroppslige forsømmelsen i demens- 
omsorgen trekker hun inn Kitwood, Sabat og Harré sine teoretiske 
perspektiver, som har vært og fortsatt er sentrale innenfor den humanis- 
tiske demensforskningen ved at personer med demens igjen fikk et selv. 
Kontos’ (2003) kritikk av Kitwoods modell (malign sosialpsykologi) av 
demensprosessen ligger i det hun mener er et ekko av de grunnleggende 
ideene innenfor symbolsk interaksjonisme hvor personhood blir sett på 
som essensielt sosialt og garantert gjennom tilstedeværelse av andre. Hun 
viser til at Kitwood har en forståelse av selvet som å være i et dialektisk 
samspill mellom nevrologisk svekkelse og psykososiale faktorer som da 
inkluderer intersubjektivitet, men hun mener at forståelsen av personhood 
og agency (handling) blir implisitt fordi det bygger på en antatt dikotomi 
mellom kroppen og selvet. Dette kan knyttes til at Kitwood i sin argu- 
mentasjon og utvikling for sitt perspektiv på personer med demens og 
deres selfhood diskuterte ut fra det rådende synet på at selfhood tilhørte 
en strukturell konfigurasjon i hjernen, og dermed da ble behandlet som 
en separat enhet fra kroppen. Dette, mener Kontos (2003), har ført til at 
kroppen som en kilde til handling (agency) ikke har blitt inkorporert inn 
i diskusjonen av hva selvet er og utforsking av den subjektive erfarin- 
gen av å ha Alzheimer. Hun henviser også til den rådende gerontologiske 

litteraturen som hun mener viser en opposisjon (dualitet) mellom kropp 
og selv. Hun sier at en slik opposisjon stenger for utforskingen av den 
gjensidige utviklingen av kroppens materialitet og en forståelse av selvet 
(a sense of self): 


It is my argument that the discourse on Alzheimer's disease must embrace the 
facticity of our embodiment. A perspective on embodiment, in contrast to the 
mind/body dualism, acknowledges that capacities, senses, and experiences of 
bodies are central to the exercise of human agency. The body from this per- 
spective is treated as a source, and not just a product, of subjectivity where, 
following Lupton (1995, pp. 6-7), subjectivity refers to a sense of self. Under- 
standing agency as being located also in the body, and not just in the mind as a 
separate entity from the body, underscores how the body itself has creative and 
intentional capacity. Bringing the sensate and dynamic perspective of the body 
into the discourse on the nature of the self in Alzheimer’s disease brings a new 
and critical dimension to the challenge of the presumed loss of agency. (Kontos, 
2003, s.160) 


Med dette som bakgrunn, har en del av hennes prosjekt vært å belyse 
kroppens sentrale plass innenfor personsentrert demensomsorg, 
noe som springer ut fra hennes etnografiske studie av beboere på et 
sykehjem i Canada, som nevnt tidligere. Der fant hun at sosiale og 
kulturelle vaner, bevegelser og andre fysiske signaler er viktige kom- 
munikative funksjoner ved sosial interaksjon som understreker eller 
fremhever sosiabiliteten, som en kroppsliggjort dimensjon av selfhood. 
Ut fra dette materialet har hun utviklet begrepet «embodied selfhood», 
som bygger på innsikter fra Merleau-Pontys kroppslige persepsjon og 
Bordieus begrep om habitus. Embodied selfhood gir dermed et teoretisk 
rammeverk for kroppens artikulasjon som et sted for å produsere/lage 
sosiabiliteten. 

Til å forklare innholdet i begrepet, anvender Kontos Merleau-Pontys 
før-refleksive karakter av koordineringen av de visuelle, taktile og moto- 
riske aspekter av vår kropp. Hun sier: 


According to Merlau-Ponty, intention, which initiates a movement through 
space, propels the body towards the movment's end. [...]Merleau-Ponty ar- 
gues that no aspect of this existential knowledge of coordination is reflective 
or discursive (i.e. learnt). Hence, as Merleau-Ponty notes, in their first atempts 
at reaching for an object, children look not at their hand but at the object 
(Merleau-Ponty, 1962, p. 149). (Kontos, 2003, s. 161) 

Kontos trekker frem Merleau-Ponty for å gi et perspektiv på at agens, hand- 
ling (agency), er en egenskap ved kroppen, og ikke nødvendigvis noe som 
er kognitivt konkludert. Derfor mener hun at å anvende Merleau-Pontys 
teoretiske perspektiv på kroppen kan bidra til å belyse at selv om mennes- 
ker med demens mister hukommelse, har kroppen selv en form for livs- 
kraft som fortsatt er virksom i verden. Kontos perspektiv på den taktile og 
motoriske kroppen er ut fra at hun mener kroppen er før det sosiale. 

Hun hevder videre at Merleau-Ponty ikke inkorporerer de sosiale og 
historiske dimensjonene av kroppen i sitt filosofiske program. Hennes 
forståelse ligger i at individer i fenomenologien har kontroll over sine 
kropper, men at fenomenologien i sin natur er individualistisk. Der- 
for blir dette et hinder for å utforske hvordan kropper alltid er sosialt 
formet og lokalisert. Hun sier videre at på grunn av denne svakheten i 
fenomenologien, vender hun seg til Bordieus strukturelle teori om prak- 
sis, der begrepet om habitus knytter kroppen til kultur og til den sosiale 
struktur. Derfor er hans bidrag til et begrep om embodiment uunnværlig, 
mener Kontos (2003). Bordieu insisterer på at vi har kompetanser som 
rettleder vårt møte med verden som ikke er en diskursiv eller bevisst 
form for kunnskap. Kontos skriver: 


Bordieu's sociological approach to understanding the embodiment of soci- 
al structures further informs my articulation of embodied selfhood in that 
I conceptualize habitus as instilling at a pre-reflective level the socio-cultural 
dispositions of selfhood. Our social being derives from habitus, what Bordieu 
defines as socialized inclinations, associated with membership in particular cul- 
tural group. Which instil in individuals dispositions and generative schemes 
for being and perceiving (Bordieu, 1977, 1990). Habitus comprises dispositions 
and forms of know-how that are learnt by the body but cannot be explicitly 
articulated. It is a form of knowledge that does not pass through consciousness 
for it is enacted at a pre-reflective level. (Kontos, 2011, s. 331-332) 


Bourdieus begrep habitus anvendes for å forstå det kroppsliggjorte kul- 
turelle selvet som utrykker sin nonverbale kommunikasjon gjennom 
bevegelser, gester og handlinger. Jeg følger Kontos i hennes perspektiv og 
retning om embodied selfhood, men samtidig bygger jeg på andre feno- 
menologiske innsikter i å forstå det kroppsliggjorte kulturelle og historiske 
selvet. Det sentrale her er forståelsen av fenomenologiens sosialitet. Kon- 
tos anvender Bordieus habitusbegrep fordi hun anser at fenomenologien 

mangler den sosiale og kulturelle dimensjonen som vist til ovenfor. Det 
er her våre perspektiver begynner å bli forskjellige. I de siste tiårene har 
den fenomenologiske forskningen vist at sosialiteten er noe iboende i 
mennesket (Szanto & Moran, 2016; Zahavi, 2014a; Zahavi & Salice, 2016), 
noe som nødvendigvis påvirker forståelsen av embodied selfhood. Derfor 
vil en anvendelse av Zahavis perspektiv på selvet (det før-refleksive og det 
refleksive) gi mulighet til å belyse menneskets sosialitet, og hvordan vi 
utvikler oss som sosiale mennesker ut fra samfunn, historie og erfaringer 
vi gjør oss. Gjennom dette perspektivet åpner dette også for å belyse det 
refleksive selvets betydning for den kroppslige hukommelsen, noe som 
ser ut til å mangle i Kontos perspektiv på embodied selfhood. Inndelingen 
av selvet i det før-refleksive og det refleksive selv danner dermed grunn- 
laget for aktørperspektivet i denne boken. Utviklingen fra det før-reflek- 
sive til det refleksive selvet gjør jeg rede for i kapittel fire, men her vil jeg 
bare nevne at ved å belyse byggesteinene mellom det før-refleksive og det 
refleksive selvet som empati, følelser og emosjoner, åpner dette for å få tak 
i en mulig forklaring på hva som ligger til grunn for den kroppslige inn- 
leiringen av en sosial og kulturell praksis. Empati, følelser og emosjoner 
som aspekter ved utviklingen til et refleksivt selv kan derfor, slik jeg ser 
det, være en annen inngang til å forstå hvordan kroppen opparbeider seg 
en hukommelse og samtidig belyse hvordan den sosialiserte kroppen trer 
frem uten å anvende Bordieus (1977) habitusbegrep. 

Det er et annet aspekt jeg ønsker å trekke frem i tilknytning til Kon- 
tos diskusjon om embodied selfhood og viktigheten av å forstå kroppens 
hukommelse i tilnærmingen til mennesker med demens. Hennes disku- 
sjon om den sosiale kroppen har for det meste dreid seg om den kroppslige 
hukommelsens før-refleksivitet knyttet til den nonverbale kommunika- 
sjonen. Jeg følger henne i dette. Samtidig vil jeg i denne bokens perspek- 
tiv argumentere for at med Zahavis (2014a) inndeling av selvet, åpnes en 
mulighet for en tolkning av at den kroppslige hukommelsen innehar et 
refleksivt selv som nødvendigvis kommer til uttrykk på forskjellige vis 
hos mennesker med demens. 

Et tredje aspekt jeg ønsker å trekke frem, er at Kontos (2003, 2004, 
2006, 2015) anvendelse av Merleau-Pontys perspektiv på kroppen og hen- 
nes forståelse av embodiment har et utgangspunkt om at kroppen er rom 

og er i rom. Hennes utgangspunkt har vært kroppen som inngang for 
å belyse at mennesker med demens har agens og derfor også kommu- 
niserer gjennom sine kropper. Videre har hun anvendt disse innsiktene 
til å trekke frem det mangelfulle, slik hun ser det, i den personsentrerte 
omsorgen. Hennes oppmerksomhet har derfor vært rettet mot subjektet, 
den taktile kroppen, samt det sosiale aspektet som har vært knyttet til 
dyadiske relasjoner. Dermed har hun ikke lagt vekt på rom og romlighet 
som en inngang til å forstå samhandling og aktørperspektivet i et bredere 
perspektiv. Med bokens perspektiv på selvet gir det en litt annen teoretisk 
inngang til den kroppslige hukommelsen enn hos Kontos, noe som kan 
bidra til å utvide forståelsen av den kroppslige hukommelsen som kan 
muliggjøre et aktørperspektiv som kan bidra til å forme fellesskap. Dette 
vil jeg belyse nærmere i kapittel syv. 

En parallell til Kontos er psykiater og filosof Julian C. Hughes (2011, 
2014). Han diskuterer hva det vil si å være et menneske gjennom teore- 
tiske innsikter fra Wittgenstein, og trekker også inn både Heidegger og 
Levinas. På sammenfallende måte med Kontos har han et aktørperspek- 
tiv knyttet til forståelsen av hva det vil si å være en person: 

The caracterization of us as persons should involve the notion that we are situa- 

ted in the world and this means being situated in cultures, histories, societies 

and so forth, as well as within our own particular personal stories and so on. 


I would argue that the best characterization of us as persons is to say that we are 
situated embodied agents. (Hughes, 2014, s. 63) 


Hans begrep «situated embodied agent» kan sees i forlengelsen av Kontos’ 
embodied selfhood. Hughes (2014) henviser blant annet til Kontos’ 
embodiment-perspektiv for 4 diskutere kroppens sentrale plass i 4 forsta 
mennesker med demens. Han viser til for det forste at selv med alvorlig 
grad av demens, er en person med demens et kroppslig subjekt som fort- 
satt forstar ting. Det andre er at bevegelser, fakter, grimaser ma bli tatt 
alvorlig selv med alvorlig grad av demens, fordi de er meningsfulle rett og 
slett fordi de er menneskelige bevegelser, fakter og grimaser. Det tredje 
aspektet er at det er gjennom kroppen at jeg er i den verden som jeg har. 
Derfor sier han: «And its meaning is not just a matter of knowledge and 
cognitive function, rather my human body, as body-subject, also creates 
an affective, emotional and expressive space» (Hughes, 2014, s. 81). 

På lignende vis som Kontos, har Hughes sin diskusjon her vært knyttet 
til å få frem et perspektiv innenfor demensforskningen som viser per- 
soner med demens som handlende aktører med en kroppslig situerthet. 
Derfor har ikke hans oppmerksomhet i synlig grad vært rettet mot rom 
og romlighet, som vist til ovenfor med Kontos. Samtidig, som sitatet 
ovenfor viser, trekker han frem kroppen som et uttrykksfullt rom med 
sin affektivitet og emosjoner. Hans perspektiv sporer an til affektiviteten 
og emosjonenes sentrale plass i å forstå personer med demens som et sub- 
jekt i tid og rom. 

Ut fra mitt feltmateriale har jeg ønsket å trekke inn rom og romlighet 
for å utvide det allerede kroppsliggjorte kulturelle selvet som utrykker 
sin nonverbale kommunikasjon gjennom bevegelser, gester, handlinger. 
I Zahavis refleksive selv er rom en faktor som også viser til de ulike rom 
som må være til stede for å utvikle det refleksive selvet, men refleksivite- 
ten per se innehar ikke en mer eksplisitt utforsking av rommenes påvirk- 
ning i menneskers samhandling. Derfor vil Lefebvres romteoretiske 
perspektiv og analyse av rytme bidra til å belyse rommenes påvirkning 
av både den enkeltes kroppslige hukommelse og samhandlingen i hver- 
dagslivet inne i de skjermede avdelingene. I selvets sosialitet, som Zahavi 
(2014a) diskuterer, ligger også kimen til samhandlingens utvikling og 
påvirkning av organiserende og strukturerende faktorer som innvirker 
og skaper i ulike fysiske rom. Dette ligger også som et bakteppe innenfor 
den fenomenologiske diskusjonen rundt den «utvidede emosjon-teorien» 
(ExE) og «affektivitetens utvidede form-teorien» (HEA) som beskrives 
nærmere i kapittel syv. 


Rom og rytme 

Lefebvres (1991/2011, 1992/2004) perspektiv på kroppens sentrale plass 
i å skape rom er påvirket av Merleau-Pontys (1962) forståelse av krop- 
pen som utgangspunkt for rom og som en meningsbærende enhet. Lefe- 
bvre har ingen sammenhengende teori om kroppen, men det Simonsen 
(2005) beskriver som en «konseptuell innsats» for å rette oppmerksom- 
het mot menneskers kapasitet og kreativitet i å skape en hverdag. I sin 
analyse av rytmer viser Lefebvre (1992/2004) mer eksplisitt kroppen som 

utgangspunkt for forståelse av rom gjennom å belyse kroppens forhold 
til seg selv og omgivelsenes påvirkning. Mennesker som kropper i verden 
danner ulike rytmer som påvirker og skaper de rommene de er i, det være 
seg ute i byrom eller innenfor bygninger. Lefebvre (1992/2004) har en for- 
ståelse av rytme som en interaksjon mellom et sted, en tid og noe som 
skapes gjennom en form for energi. Det er kroppene, menneskene som 
skaper og forbruker energi i sin tilstedeværelse sammen. Hans forståelse 
av hvordan vi påvirker og påvirkes av egne og andres rytmer, åpner for 
et tolkningsperspektiv inn i det empiriske materialet. Beboernes kropps- 
lige historie som trer frem gjennom demenssyndromets flytende tid og 
romlighet kan skape ulike rytmer i avdelingens hverdag. Fordi beboerne 
befinner seg innenfor fysiske rom som avdelingen er, påvirker også deres 
til enhver tid forståelse av rommene de ferdes i. Kroppen som bærer av 
både det pre-refleksive selvet og det refleksive selvet påvirker avdelingen 
med sine mer eller mindre forståelige gjøremål. Disse aspektene kan bidra 
til å belyse hvordan rom skapes gjennom både menneskets samhandling 
og videre samfunnsstrukturer i tid og rom. 

Til nå har jeg gitt en kort presentasjon av tema, fagfelt og teoretiske 
rammeverk som denne boken bygger på. Fenomenologi, romperspektiv 
og den humanistiske demensforskningen er perspektiver som har dannet 
bakgrunn for valg av tema og interessen for den valgte forskningsare- 
naen. Derfor vil jeg i neste kapittelet gjøre nærmere rede for mine før- 
forståelser, situerthet og fremgangsmåter før det empiriske materialet av 
hverdagslivet i avdelingene presenteres i neste kapittel. Dette for å vise de 
overveielser og valg jeg har gjort i forbindelse med mine metodiske til- 
nærminger for å gi en mest mulig transparens til hvordan datamaterialet 
er analysert. 

Metodiske tilnærminger 


Som jeg har antydet innledningsvis, trådte fellesskapsperspekti- 
vet frem et stykke ut i feltarbeidet. At et forskningsfokus endres, er 
ikke uvanlig innenfor kvalitativt orientert forskning som feltarbeid 
(Fangen, 2010; Wadel, 1991), hvor deltagende observasjon er en 
metode for å fremskaffe samhandlingsdata. Samtidig vil også valg 
av metode gjenspeile forskerens interessefelt og kunnskapsgrunnlag 
ved at prosjektets hensikt og forskningsspørsmål legger føringer for 
metoden som anvendes. Derfor vil jeg først vise min forforståelse og 
situerthet før metodiske valg og verktøy i feltarbeidsprosessen blir 
beskrevet. 

Metodiske valg knyttet til egen situering i feltet 


Som sykepleier med tidligere mangeårig erfaring fra arbeid på sykehjem, 
videreutdanning i aldring og eldreomsorg, hovedfag i sosialantropologi, 
samt som lærer ved en sykepleierhøgskole med oppfølging av studenter i 
sykehjem, sier dette noe om faglige og erfaringsmessige kunnskaper som 
nødvendigvis danner en bakgrunn jeg har med meg inn på feltarenaen. 
Jeg har altså noen førforståelser; det Neumann og Neumann (2012) kaller 
for selvbiografisk situering. I dette ligger det at våre tidligere erfaringer 
og relasjoner spiller inn og er en påvirkningsfaktor i valg av forsknings- 
felt og metode for å utforske feltet. 

Her vil både profesjon, arbeidserfaring og tidligere prosjekter inn- 
virke på min interesse for sykehjem som forskningsarena og mine valg av 
metodiske tilnærminger. 

Gjennom min sosialantropologiske utdannelse utførte jeg et syv måne- 
ders feltarbeid blant mentalt klare beboere på to sykehjem. Dette har gitt 
meg en erfaring med deltagende observasjon som også kan sies å ha hatt 
en innvirkning på metodevalget og på hvilken måte jeg har gjennomført 
feltarbeidet. 

Samtidig er ikke nærhet til feltet ubetinget negativt. Neumann og Neu- 
mann (2012) argumenterer for at på visse felt og i visse situasjoner kan en 
få tak i data som ellers ikke vil kommet frem, og som kan være nødvendig 
for forståelsen. Min kunnskap om eldreomsorg og demens, samt erfaring 
fra vanlige sykehjemsavdelinger, har gjort at jeg ikke har måttet sette meg 
inni institusjonelle forordninger og organisatoriske strukturer, men hel- 
ler sett på hvordan dette kommer til uttrykk på feltarenaen: «Dermed er 
den optimale relasjonen mellom forsker og forskningsobjekt kanskje ikke 
størst mulig avstand, men tvert i mot nok nærhet til at man kan sortere 
og nok avstand til at man fortsatt har analytisk distanse» (Neumann & 
Neumann, 2012, 8. 93). 

I antropologien har det tidligere vært diskutert hvordan man kan 
skape nok distanse til feltet når man skal studere det «hjemlige», og flere 
forskere argumenterer med at norsk kultur ikke er én kultur som alle 
nordmenn er en del av (Gullestad, 1996; Neumann & Neumann, 2012; 
Sørhaug, 1996). Gullestad (1996) sier blant annet at i «et moderne sam- 
funn er de fleste av oss sammensatte ‘hybrider’ og ‘kreoler’» (s. 46). Selv 

om det «hjemlige» er kjent, betyr det ikke at vi er helt like de som studeres 
ut fra sine sosiale, kulturelle og historiske oppvekstsvilkår. 

Videre har antropologien bidratt til kunnskap om andre måter å leve 
på rundt om i verden, noe som har gitt meg et sett briller til å se eget kul- 
turelle og sosiale ståsted som en av mange forståelser av «virkeligheten». 
Dette bidrar inn i å kunne skape nok distanse til en kjent forskningsarena 
gjennom å se sykehjem med egne skjermede avdelinger på sykehjem som 
en kulturell og samfunnsmessig konstruksjon som ikke er naturlig, men 
«kultur lig». 

De som har oppholdt seg litt over tid inne på forskjellige sykehjem (eller 
andre institusjoner for den del), vil kunne oppdage at det er forskjeller 
fra institusjon til institusjon, og også mellom avdelinger innenfor samme 
sykehjem. Slik sett kan min mangeårige erfaring innenfor forskjellige 
sykehjem sies å ha en forståelse av forskjellene i likhetene mellom slike 
institusjoner og avdelinger. Et annet aspekt ved å ha nok distanse vil også 
ligge i selve sykehjemmenes egen historiske utvikling. Gjennom de siste 
tiårene har det foregått store og små endringer knyttet både til sykehjem- 
menes fysiske utforming og til pleie og omsorgsforståelsen. Dette gjør at 
selv om jeg har mangeårig erfaring fra sykehjem, bidrar disse endringene 
også til å gi meg en slags distanse inn i dagens sykehjemsavdelinger. 

For å skape et mest mulig ukjent terreng er valg av avdelinger for 
feltarbeidet også gjort etter noen kriterier. Det ene var at det ikke skulle 
være avdelinger jeg tidligere hadde arbeidet eller hatt oppfølging av syke- 
pleierstudenter i. Min tidligere erfaring med mennesker med demens 
har vært fra vanlige sykehjemsavdelinger, så det å forske i skjermede 
avdelinger var også en måte å få en ny arena på. En tredje tilnærming 
var å gjøre feltarbeid på to forskjellige sykehjem med egne skjermede 
avdelinger. For å skape noen forskjeller mellom avdelingene, ble avde- 
lingenes utforming og beliggenhet i sykehjemmet også en faktor for 
utvelgelse av feltarena. Den ene avdelingen, som jeg har kalt Hagen, lå 
på bakkeplan, mens den andre avdelingen, som har fått navnet Utsikten, 
lå i øverste etasje på sykehjemmet. Valget av avdelingenes forskjellige 
beliggenheter inne på sykehjemmene ble gjort ut fra et ønske om mulig- 
heter for å kunne få data om hvorvidt de fysiske forutsetningene spilte 
en rolle i hverdagen til beboerne. Valg av to skjermede avdelinger er også 

et metodisk grep, komparasjon, som gir muligheter til å sammenligne 
avdelingene med hverandre og dermed belyse forskjeller og likheter 
(Bech, 2013; Fangen, 2010). 

Å gjøre feltarbeid innenfor et kjent felt har dermed ført til noen valg og 
metodiske grep for å skape nok distanse til et ellers kjent miljø. Foruten 
komparasjon som et metodeverktøy har jeg også benyttet meg av flere 
hjelpemidler til å utøve datainnsamling. 

Før dette belyses nærmere vil jeg beskrive mine roller og relasjoner i 
avdelingene, fordi roller og relasjoner også henger sammen med hvordan 
jeg blir oppfattet av de som bor og arbeider på avdelingene. 


Mine roller og relasjoner i avdelingene 


Selv om de valgte avdelingene var ukjente for meg, var personalet både 
blitt informert om mitt forskningsfokus og yrkesbakgrunn. Derfor ble 
jeg nok som sykepleier og lærer allerede «plassert» av pleierne ut over 
forskerrollen. De hadde en forståelse av meg som nødvendigvis ville 
kunne påvirke min deltagerrolle og samhandlingen med personalet, det 
Neumann og Neumann (2012) kaller for feltsituering. Personalets forstå- 
else av hvem jeg var kunne påvirke deres forhold til meg, selv om de ikke 
var i fokus for forskningen. Det ble derfor viktig å tydeliggjøre at mitt 
anliggende var beboerne, og at jeg ikke ville fungere som verken syke- 
pleier eller lærer for å evaluere det arbeidet de gjorde. Likevel var det helt 
i begynnelsen noen som hadde behov for å forklare hvorfor de handlet 
som de gjorde, og jeg la merke til at noen tok av seg klokke eller ring når 
jeg entret avdelingen. Etter noen få uker opplevde jeg at disse tilskrevne 
rollene ikke lenger var i spill. Wadel (1991) viser til at det som oftest blir 
for anstrengende å ta hensyn til en feltarbeider som er der over lengre tid, 
noe som kunne være en forklaring også her. 

Min deltagerrolle knyttet til arbeidsoppgaver som gikk inn på pleier- 
nes «domene», var mer en rolle som frivillig hjelper som gikk rundt og 
hjalp til litt i avdelingen eller satt sammen med beboerne på fellesrom- 
mene. Av mer konkrete oppgaver var det å hjelpe beboerne på med sko/ 
tøfler og/eller hente gåstolen deres når de kom gående uten, eller finne 
frem jakke e.l. når noen frøs. Andre «arbeidsoppgaver» kunne være å 

følge beboere inn på rommet og i en stol/seng for å hvile på dagtid, finne 
drikke til dem som ønsket det, og ellers delta ved måltidene når dette 
passet. Denne aktive deltagelsen kan sies både å henge sammen med en 
etisk forståelse av å hjelpe et annet menneske, eksempelvis å forhindre 
eventuelle skader ved fall, og min erfaring som sykepleier. Dette kommer 
jeg tilbake til om litt. 

Min deltagerrolle her ble også viktig å forklare til pårørende når de 
henvendte seg til meg i avdelingen. Selv om alle pårørende hadde fått 
informasjonsskriv, som nevnt innledningsvis, var det ikke alltid like 
klart for dem hva jeg kunne bidra med eller ev. svare på det de lurte 
på. På lignende måte som jeg samhandlet med pleierne, var jeg tydelig 
på min rolle som forsker, og ikke som en som kunne gi noen spesifikk 
informasjon om deres egne pårørende eller om andre beboere på avde- 
lingen. De fleste pårørende som kom på besøk mens jeg var i avdelingen 
satt sammen inne på beboerrommet, noe som gjorde at jeg ikke hadde 
mye kontakt med pårørende. De få pårørende som deltok sammen med 
beboerne på fellesstua fikk informasjon om hvem jeg var. Videre deltok 
jeg ikke i samtaler mellom pårørende og mellom pårørende og beboere 
hvis jeg ikke spesifikt ble invitert inn i en samtale eller gjennom å avslutte 
egen samtale med beboer når pårørende kom på besøk. 

Min tilstedeværelse og rolle(r) i avdelingen slik beboerne oppfattet 
det, var mer flertydig gjennom den enkeltes demenstilstand. Sympto- 
mer som flytende tid- og romforståelse påvirket også hvem de mente 
jeg var, og hvordan de forholdt seg til meg. Dette kunne endres i løpet 
av dagen, men samtidig opplevde jeg at etter hvert som ukene og måne- 
dene gikk, ble jeg noe som var kjent, selv om de ikke nødvendigvis visste 
hvem jeg var. Et eksempel kan være de første gangene jeg var på Utsik- 
ten sykehjem, og Gunnar lurte på om jeg var betalt for å spionere på 
deres galskap, men denne rolletilskrivelsen forsvant ganske fort. Senere 
ble jeg tildelt rolle som både hans arbeidskollega og som hans søster. 
Fordi Gunnar var en beboer jeg fulgte tettere opp en periode (ut fra min 
opprinnelige plan, som jeg kommer tilbake til), lurte to andre beboere, 
Solrun og Jorunn, på om vi var kjærester siden vi ofte gikk sammen opp 
og ned korridoren og satt sammen i stua. Et eksempel fra feltnotatene 
kan belyse dette: 

Etter middagen begynner Gunnar å vandre igjen. Jeg hjelper Emma fra spise- 
bordet og hjelper henne ned i stuedelen. Damene og Oskar setter seg i stua. 
Det er flere som blir fulgt etter tur på rommet for å gå på wc. Jeg setter meg i 
stua sammen med de andre. Gunnar kommer inn på stua igjen. Han går mot 
det lille spisebordet og tar en av spisebrikkene og bretter den sammen. Så tar 
han den med nedover i gangen igjen og kommer tilbake. Han spør om jeg kan 
komme og bli med. Jeg går ved siden av ham. Nede i gangen ved vaktrommet 
forteller han (holder frem den brettede spisebrikken) at «her står det nedskre- 
vet det som var mine ideer». Nå lurer han på når dette dokumentet kan legges 
frem. Så begynner han å gå oppover mot Blå enhets stue og sier noe om at det 
har vært en del sinte kundesamtaler tidligere (mulig han refererer til krang- 
lingen på stua tidligere i dag?). Når vi nesten er oppe i stua, hører jeg Jorunn 
spørre pleier (m) om de (Gunnar og jeg) er kjærester. Pleieren sier at det er vi 
ikke. Jorunn sier at vi går så mye sammen at det kan tenkes likevel. Solrun ler 
og sier at hun (jeg) alltid ser så lur ut, så ler hun igjen. Pleieren spør henne: 
Syns du det? Solrun sier ja hun ser lur ut på en blid måte, og så ler hun igjen. 
Jeg svarer noe om at det er hyggelig at jeg får latteren frem på stua. Jorunn, 
pleieren og Solrun ler igjen. 


Ellers ble jeg oppfattet som en gjest, en som kom på besøk og var 
sammen med dem. Min(e) rolle(r) var dynamisk(e) i den forstand at 
for dem som bodde der, var jeg en som var der og som kunne hjelpe 
til med å følge til stua, spisebordet, til ulike aktiviteter, og som satt 
og var sammen med dem på stua. Etter de første ukene var det alltid 
en eller flere som husket ansiktet mitt igjen, at de hadde sett meg før. 
Jeg opplevde alltid å bli ønsket velkommen av noen av beboerne, og at 
de ga uttrykk for at det var hyggelig at jeg kom. Ofte ble det da også 
spørsmål om hvordan jeg hadde det, og hva slags liv jeg levde når jeg 
ikke var der. Slike situasjoner ga meg anledning til å fortelle hva jeg 
arbeidet med, og at jeg var i avdelingen fordi jeg var interessert i hvor- 
dan rommene i avdelingen fungerte, og hvordan de ble brukt. Da tok 
jeg også som regel frem arkitekttegningene jeg hadde med og viste dem 
hvordan jeg tegnet hvor alle satt. Det var det bare positive reaksjo- 
ner på. Videre hadde jeg med meg en notatbok (A5-størrelse) som jeg 
viste, og sa jeg måtte notere ned det som foregikk fordi jeg ikke klarte 
å huske alt jeg ønsket å huske fra det som skjedde. Det hadde de stor 
forståelse for. Så noen ganger ble jeg også «studenten» som hadde en 
skoleoppgave. 

Feltarbeidets metodiske grep 


Ovenfor har jeg vist til noen av mine roller som både har vært valgte og 
tilskrevet i avdelingene. Gjennom disse rollene har jeg også hatt ulike for- 
mer for samhandling, både gjennom min aktive tilstedeværelse og som 
«passiv» observatør av det som foregikk. 

I deltagende observasjon er begge deler en metode for å skaffe seg 
kunnskap. Wadel (1991) viser til at deltagelse, iakttagelse og utspørring 
er sentrale metoder i feltarbeid, og at disse metodene henger sammen 
med rollene som ligger til grunn for å skaffe seg denne type data, det 
han kaller en feltsamtale. I feltsamtalen ligger det roller som er knyttet 
til deltagelse i aktiviteter (arbeidsrolle) og i samtaler (samtalerolle), samt 
observasjon av samtaler (tilhørerrolle) og av aktiviteter (tilskuerrolle). Jeg 
benyttet meg av alle disse ulike formene for roller gjennom feltarbeidet til 
ulike tidspunkt på dagen og i forskjellige faser av datainnsamlingen. Den 
siste perioden av feltarbeidet hadde jeg mest en tilhører- og tilskuerrolle. 

Jeg har ovenfor nevnt at jeg valgte komparasjon av to demensavdelinger 
som et metodisk grep for å kunne skape nok distanse til en kjent feltarena 
gjennom å kunne sammenligne forskjeller og likheter. Det å sammen- 
ligne avdelingenes arkitektur, struktur, organisering av døgnet med sine 
rutiner og aktiviteter ville gi en analytisk fordel fordi jeg kunne få øye 
på mer av hva som var forskjellig, og hva som var felles (Fangen, 2010). 
Fangen (2010) viser til at det som kan virke som det samme overflatiske 
fenomen, som eksempelvis rutiner og organisering ved måltider i avde- 
lingene, vil nettopp kunne bidra til å bryte ned den mer overflatiske lik- 
heten. Hun sier at det kan bli en døråpner ved at likheter og forskjeller 
kommer tydeligere frem og dermed kaster lys over den andre avdelingen. 
For meg betød det at nye spørsmål kunne stilles ved neste feltbesøk, hva 
jeg skulle sjekke opp og få stadfestet eller avklart o.l. Det var blant annet 
gjennom en kontinuerlig sammenligning av feltnotatene at jeg ble opp- 
merksom på hvordan avdelingens rytme og rutiner sammenfalt med 
hverandre, eller om det var variasjoner i det som foregikk. Det var dette 
som blant annet bidro til min oppdagelse av at det var forskjellige sam- 
handlingsmønstre og måter å være sammen med hverandre på, og som 
førte til at jeg etter hvert endret forskningsfokus. 

Innsamling og anvendelse av feltnotater 

Jeg har ovenfor vist til feltnotater og synliggjort den skriftlige formen 
gjennom eksempelet med min(e) rolle(r) i avdelingen som mulig arbeids- 
kollega og eller «kjæreste» med Gunnar. Dette er et eksempel på hvordan 
jeg har nedtegnet feltnotatene. 

Noen ganger har notatene blitt foretatt fortløpende når jeg har sittet og 
observert. Andre ganger har jeg gått ut av avdelingen eller gått ut av et felles- 
rom, som eksempelvis stua, for å skrive ned notater av hendelser som akku- 
rat har skjedd, som eksempelvis situasjonen ovenfor med Gunnar. Hvis ikke 
dette var mulig ut fra hva som ellers foregikk i avdelingen, satte jeg meg 
utenfor avdelingen etter at jeg var ferdig for dagen og noterte ned stikkord 
og samtaler som hadde foregått, som jeg ikke allerede hadde fått skrevet 
ned. Samme kveld eller dagen etter skrev jeg ut materialet og sorterte bilder 
og arkitekttegninger inn på en Mac og deretter på egen kodet harddisk. 

Samtidig som jeg skrev feltnotater, skrev jeg også ned tanker, refleksjoner 
og spørsmål som dukket opp, og som jeg ønsket å se nærmere på neste gang 
jeg var tilbake i den enkelte enhet og/eller avdeling. Forskjellige spørsmål 
kunne også dukke opp når jeg sammenlignet dataene jeg hadde fra de to 
avdelingene. Et eksempel kan være at Utsikten hadde hengende en tegnet 
oversikt over de to spisebordene med navn hvor den enkelte beboer skulle 
sitte. Det førte til at jeg forhørte meg med pleierne om hvordan oversikten 
fungerte, og fikk da informasjon om at beboerne hadde faste plasser ved 
måltidene. Dette fant jeg ikke igjen på Hagen, noe som gjorde at jeg ble 
ekstra oppmerksom på hvordan beboerne satte seg eller ble plassert rundt 
spisebordet. Videre ga nedtegnelsene av klokkeslett for når eksempelvis et 
måltid begynte, når det ble avsluttet eller når det ble oppbrudd rundt bor- 
det. Dette ble en hjelp til å få øye på varigheten av et måltid og hvordan 
samtalene forløp rundt bordene på de ulike boenhetene, noe som etter hvert 
avdekket etter hvordan måltidene hadde forskjellige rytmer og stemninger. 


Fotografi som visuelt datatilfang 


I forlengelse av å kunne sammenligne avdelingene har jeg også benyttet meg 
av å ta bilder i avdelingene for å få et bredere datatilfang. Utgangspunktet 
for fotograferingen var å kunne ha visuelle data som kunne anvendes til 

både komparasjon og for å kunne se rommenes beskaffenhet i analyse- og 
skriveprosessen. Dette var på bakgrunn av at prosjektets opprinnelige plan 
var å utforske rom og romlighetens betydning for personer med demens (se 
vedlegg 3-5). Jeg begynte med å komme en dag før feltarbeidets start med å 
ta bilder av alle fellesrommene. Jeg hadde avtalt et tidspunkt hvor de aller 
fleste var på rommene sine. Jeg startet med å gå systematisk gjennom alle 
fellesrom (stue, kjøkken, vaktrom, gang, utsikt fra vindu og verandaer) og 
tok bilder av det som hang på veggene, møbler og dekorasjoner, vinduskar- 
mer med blomster m.m. I denne første runden brukte jeg et fotoapparat. 
Ved å ta bilder har jeg lettere kunnet huske ting som har skjedd. Fangen 
(2010) viser til at å ta bilder åpner et sterkere tilfang av observasjonsmate- 
riale ved at det skapes rikere materialet gjennom fotoets visualitet. Dette 
ble klart for meg allerede første uken i feltarbeidet, og gjorde at jeg begynte 
å ta bilder med mobiltelefonen hver gang jeg var i avdelingene. Jeg tok for 
eksempel bilder av endringer jeg oppdaget, som flytting av interiør, av fel- 
lessamlinger og ulike aktiviteter, pynting til høytider osv. Når det var noe 
spesielt som skjedde, hvor en fysisk gjenstand var brukt eller snakket om 
i en situasjon, ble gjenstanden også tatt bilde av hvis mulig. To eksempler 
er bildene med røde stearinlys og skiltet med «hjulskift» som er avbildet i 
metodekapittelets overskrift. (Hva som forårsaket bildet med røde stearin- 
lys vil bli presentert i neste kapittel, og bildet av plakaten utenfor vinduet vil 
tre frem i analysekapitlene.) Beskrivelsen ovenfor av oversikten over faste 
plasser ved måltider på Utsikten er et annet eksempel. Jeg sjekket oversik- 
ten hver gang jeg var der, og tok bilder av de endringene som etter hvert 
dukket opp i oversikten. Dette ble også en slags visuell dagbok (Chaplin, 
2011) som støttet opp om det skriftlige materialet, men som også kunne 
være data i stedet for feltnotatene når jeg var i avdelingen. Derfor ble det til 
at selv om jeg skiftet fokus fra rommets betydning til å se på de ulike sam- 
handlingsformer beboerne hadde, fortsatte jeg å anvende denne formen for 
datainnsamling. Gjennom billedmaterialet kunne jeg eksempelvis lettere 
få øye på hvor «faste» spiseplassene egentlig var. Å ta bilder ble dermed en 
utfyllelse av feltnotatene og ga mer bredde for å kunne sammenligne både 
mellom avdelingene og innad i den enkelte avdelingen. Designet kan kalles 
snapshot design (Flick, 2007, s. 87) ved at det dokumenterer tilstanden her 
og nå, samt endringer og prosesser over tid. 

Bruk av arkitekttegninger 

Av samme grunn som anvendelse av billeddata, var planen å benytte 
forstørrede arkitekttegninger av stuene for å tegne inn hvor beboerne 
satt og hvordan de beveget seg. Gjennom disse nedtegningene fikk jeg 
også etter hvert mer detaljerte data om hvem som snakket med hvem 
og aktiviteter i fellesrommene. Etter at jeg endret fokus i feltarbeidet, 
begynte jeg også å bruke tegningene til å skrive hva den enkelte gjorde — 
eksempelvis leste avisen, så tv, satt og sov osv. Denne måten ble særlig 
benyttet i den andre fasen av feltarbeidet. Ved å tegne inn beboernes 
sitteplasser i stua og rundt spisebordene fikk jeg også muligheter til å 
se nærmere på om det var slik at noen beboere hadde faste plasser, og 
om oversikten på kjøkkenveggen på Utsikten stemte med de faktiske 
forhold den enkelte dagen. 

Det var også en etter hvert synlig forskjell i arkitekturen, som ga ulik 
tilgang til å oppleve beboerrommene. På Hagen sykehjem gikk dørene 
til beboerrommene innover, noe som førte til at dørene ofte sto åpne. 
Med åpne beboerdører fikk jeg en større mulighet til å få informasjon 
om beboernes levde liv gjennom deres private møbler og gjenstan- 
der som de hadde inne på rommet. Dette var ofte inngang til samtale 
når den enkelte beboer ønsket å fortelle en historie eller vise noe som 
betydde mye for dem når jeg passerte rommet deres. Thora fortalte ofte 
om et maleri som hang på veggen. Noen ganger var det faren som hadde 
malt det, andre ganger bestefar og atter andre ganger var det en onkel. 
Peder pekte ofte på bildet av ham selv som fisket og et maleri av et hus 
han selv hadde bygget. Maren ønsket å vise et familiebilde hvor hun for- 
talte ulike historier og hendelser fra oppveksten. Leif hadde et grafisk 
blad som var laget i forbindelse med EF-avstemningen i 1972 - noe han 
ofte fortalte om. 

På Utsikten hadde jeg ikke den samme tilgangen fordi dørene vendte 
utover i korridoren, og derfor var de oftest lukket. Her fikk jeg tilgang til 
små historier bare når jeg eksplisitt ble bedt med på rommet av noen av 
beboerne som ønsket å vise meg noe. Liv inviterte meg inn for å vise det 
pene spillebordet hun hadde arvet. Kathy ville vise frem et flott senge- 
teppe hun hadde heklet selv. Det lå i en skuff fordi noen hadde sagt at det 

Gul enhet 
stue/spisestue 


veranda 


Lilla enhet 


spiserom 


terrasse 


O 


zentuvo 


- visualising dreams! 


Plantegningene er ikke målbare, og overflatebehandlingen er ikke nødvendigvis i samsvar med de faktiske forhold. 
Avvik kan forekomme. 

Blå enhet 


Grønn enhet 


Utsikten 


inngang 
MA 
edisinrom 
vaktrom A 
| S a felings- 
| leder 


zentuvo 


+ visualising dreams! 


Plantegningene er ikke målbare, og overflatebehandlingen er ikke nødvendigvis i samsvar med de faktiske forhold. 


Avvik kan forekomme. 

var best så det ikke ble ødelagt. Gunnar ville ha noen hos seg på rommet 
når han trengte å skjerme seg for alt som foregikk ute i avdelingen. Da 
kommuniserte han om sitt liv gjennom å vise fotoalbum, bilder og male- 
rier som hang på veggen. 

Ved å benytte både arkitekttegninger og fotografier ga det meg mulig- 
heter til å få oversikt over eksempelvis en stue gjennom hele feltperioden, 
og å se om mønsteret var mye av det samme eller om det var noe som 
skilte seg ut. Disse små fortellingene som beboerne fortalte og viste når de 
inviterte meg inn, bidro også til å anspore oppmerksomheten mot deres 
følelser og emosjoner, som igjen åpnet et perspektiv på hva fellesskap 
kunne innebære. 


Å være til stede i feltet - mulige påvirkninger 


På bakgrunn av at beboerne hadde stor kognitiv svikt, var det viktig for 
meg å finne ut hvordan jeg kunne signalisere min hensikt med å være til 
stede i avdelingen. Ovenfor, i beskrivelsen av mine roller i feltarbeidet, 
har jeg vist til at jeg som oftest ble hilst på med nysgjerrighet. Da kunne 
det komme spørsmål om hvordan jeg hadde det, og hva slags liv jeg levde 
når jeg ikke var der. I slike situasjoner benyttet jeg anledningen til å for- 
telle hva jeg arbeidet med, og hvorfor jeg var der på besøk. Ellers brukte 
jeg notatboken for å ha et synlig tegn på at jeg samlet på informasjon. Når 
jeg hjalp en på stua til å finne rommet sitt eller slo følge når de ville ut 
og vandre litt, lot jeg i den første tiden notatboken ligge igjen på bordet i 
stua. Ved flere anledninger hadde noen damer på Grønn enhet det mor- 
somt med å erte meg med at nå hadde de skrevet i boken siden jeg bare 
hadde gått ut av stua. Noen ganger fikk jeg også direkte oppmerksomhet 
når jeg satt med notatboken og penn i fanget. Et eksempel fra stua på Gul 
enhet kan være et eksempel: 


Det er et lite bord med en lampe mellom Leif og stolen der jeg sitter. Leif bøyer 
seg fremover for å se meg. Jeg legger notatboka og penn ned på siden i stolen. 
Leif spør om jeg skriver. Jeg sier at jeg har skrevet tidligere, men ikke nå. Han 
spør om jeg har utdannelse. Jeg svarer ja. Han sier da videre at alle som holder 
til her som har utdannelse, sitter og skriver ofte. 

Etter hvert begynte jeg å ha notatboken i en veske som jeg brukte hver 
gang, og satte den fra meg på ulike steder. Ved flere anledninger ble det 
kommentert at jeg hadde «arbeidsveska» eller «skoleveska». Etter hvert 
ble nok veska et vanlig innslag i avdelingen, for den fikk som regel stå helt 
i fred i den faste kroken jeg etter hvert benyttet når jeg deltok i aktiviteter 
eller daglige gjøremål. Når jeg satt og observerte og/eller satt sammen 
med beboere, hadde jeg alltid veska ved siden av meg. Både min anven- 
delse av notatbok og arkitekttegninger bidro i seg selv også til å få tilgang 
til informasjon som igjen åpnet for nye spørsmål. Da Leif ovenfor kom- 
menterte notatboken, gjorde han meg samtidig oppmerksom på at plei- 
erne ofte satt ved spisestuebordet og skrev rapport for å være i nærheten 
av beboerne. Likeledes ga arkitekttegningene også inngang til en annen 
type data enn bare mine markeringer og noteringer. Et eksempel til fra 
Gul enhet kan belyse dette: 


Vesken min faller mot gulvet (har vært støttet opp mot stolbenet), og arkitekt- 
tegningene av stua faller ut. Jeg tar dem opp, og jeg ser at Peder ser på arket. 
Jeg viser ham arket og forteller hva det er. Tegner så inn hvor vi sitter og hvor 
Aslaug sitter som nå er flyttet over i en ørelappstol i stuedelen. Jeg sier noe igjen 
om at dette er tegning av rommet vi sitter. Han svarer ja, og holder tegningen i 
hånda. Så sier han at ja, dette er i Finland - det er et langt rom. Jeg spør om rom- 
mene er lange i Finland, og han sier ja det ser slik ut. (Peder sitter slik til at han 
ser ut av stua og nedover gangen.) Jeg spør om han har bodd i Finland siden jeg 
vet at han kan finsk. Han sier at det har han ikke, men at moren hans er finsk, og 
hun ville snakke finsk med ham. Jeg spurte om faren var finsk, og Peder svarte 
at det var han ikke. Han var norsk ... (og hvisker så) samisk. 


Notatene og tegningene ble slik et redskap for både å skape kontakt og 
samtaler med beboerne, og også bidra til innhenting av data. 

Det jeg har beskrevet til nå av min tilstedeværelse i avdelingen, viser at 
jeg har påvirket forskningsarenaen på forskjellig vis. Et eksempel på dette 
kan være en uttalelse fra en pleier en kveldsvakt som sa jeg skapte mer ro 
i avdelingen fordi jeg satt sammen med beboerne på stua og hjalp til med 
ulike ting som måtte dukke opp mens pleierne hadde andre gjøremål. 
Samtidig, når jeg i etterkant leste noen feltnotater, opplevde jeg at jeg kan- 
skje grep inn for tidlig eller blandet meg inn i situasjoner der jeg kanskje 
kunne ha ventet for å se hvordan situasjonen utviklet seg. Et eksempel på 
dette er hentet fra Lilla enhet på Hagen sykehjem: 

Jeg går inn på stua, rett bak veggen til spiserommet (hvor noen beboere sitter) 
for å tegne inn hvordan de sitter - og notere. Jeg hører så Ingrid si til Solfrid: 
Hva tenker du på? Solfrid svarer at hun tenker på vesken sin. Er ikke sikker på 
hvor den er, og om hun har nøklene sine til rommet der. Jeg ser da at vesken 
hennes ligger på det lille bordet fremfor meg (i stua) og tar den og går inn til 
spisebordet. Jeg løfter frem vesken og spør hvem det er som eier denne? Solfrid 
svarer: «Å det er min, jeg lurte på hvor den var». Ingrid sier: «Så bra at du fant 
igjen vesken din. Nå trenger du ikke å være bekymret mer.» 


Det kan hende at utfallet av situasjonen hadde blitt annerledes om jeg 
ikke hadde grepet inn med en gang, og at jeg da hadde fått notater som 
kunne ha gitt andre perspektiv. I etterkant ser jeg at min forforståelse 
av hva som videre kunne skje (eksempelvis mer uro) i denne situasjo- 
nen påvirket meg. Min følelsesmessige opplevelse av Solfrids bekymring 
styrte også handlingen. Det kan sies at jeg her har påvirket datamaterialet 
ut over bare min blotte tilstedeværelse. Samtidig viste situasjonen med 
Solfrid og Ingrid det som etter hvert fanget min oppmerksomhet på Lilla 
enhet; beboernes mange situasjoner som åpenbarte at de hadde omsorg 
for hverandre. Slik sett fikk jeg også tilgang til enda mer data om beboer- 
nes måte å vise omsorg og føle med hverandre på, som bidro til det Wadel 
(1991) beskriver som datautvikling mot fellesskapsperspektivet. Det vil si 
at jeg har foretatt justeringer i tilknytning til teori og metode mens jeg 
utførte selve feltarbeidet. Han viser til at datautviklingen ofte skjer paral- 
lelt med utvikling av nye begreper, hypoteser og teorier fordi feltarbeid 
ikke bare handler om metodisk praksis, men også om en «teoretisk»prak- 
sis (Wadel, 1991 s. 23). 


Metodisk fremstilling og refleksjon 


Van Maanen (2011) viser til forskjellige sjangere for a fremstille etno- 
grafiske arbeider skriftlig, og en av hovedtypene er det han kaller den 
bekjennende stilen. Dette metodekapittelet kan sies å ha en bekjennende 
stil i den forstand at jeg er til stede i metodeteksten og hvordan dataene 
ble til, samt viser til rollene som jeg hadde under feltarbeidet. Valget av 
en slik fremstillingsstil i metodekapittelet er for å gi leseren mest mulig 
informasjon om det empiriske materialets tilblivelse og for å belyse hvil- 
ket grunnlag analysen bygger på. Å være mest mulig transparent er et 

middel til å underbygge påliteligheten i forskningsarbeidet (Tjora, 2017), 
fordi leseren da vil ha større mulighet til å vurdere mine tolkninger av 
det empiriske materialet opp mot de teoretiske perspektivene jeg legger 
til grunn for analysen. 

På bakgrunn av dette består også kapittel fire om hverdagslivet i avde- 
lingene (empirikapittelet) av feltnotatene slik de ble skrevet ut i etterkant 
av hendelsene, samt et lite billedgalleri av avdelingene. Det empiriske 
kapittelet inneholder naturlig nok ikke alt feltmaterialet, men viser for- 
skjellige situasjoner som har vært med på å danne grunnlaget for mine 
tolkninger og etter hvert teoretiske analyser. Som ramme for empirien 
har jeg valgt å beskrive hendelser og situasjoner gjennom en vanlig døgn- 
rytme for å gi en bredere kontekst til å beskrive hverdagslivet inne på 
begge avdelingene. Utvelgelsen av situasjoner og hendelser er gjort på 
bakgrunn av at de viser et vanlig mønster i samhandlingen innenfor den 
enkelte avdelingsenhet, samtidig som de er spesielle i den forstand at flere 
av situasjonene har vært sentrale i min tolkning og mitt videre analysear- 
beid. Årsaken til utvalget er dessuten at flere av situasjonene er eksempler 
som underbygger aspekter som kan bidra til å belyse forskjellige sam- 
menhenger i analysen. 

Ved å legge frem feltmaterialet i sin originale form, vil det også gi 
andre større muligheter for å vurdere gyldigheten av mine tolkninger og 
analyser ut fra de teoretiske perspektivene jeg har lagt til grunn (Fan- 
gen, 2010). Dette henger også sammen med kravet om overførbarhet. 
Tjora (2017) viser til at i kvalitativ forskning vil en detaljert redegjørelse 
være en måte å få dette til på ved at den som leser, får mulighet til å 
vurdere selv. 

En skjermet avdeling er til enhver tid sammensatt av mange forskjel- 
lige mennesker som bidrar til at hverdagslivet ikke er noe fast eller statisk, 
men dynamisk. Mennesker flytter inn i avdelingen, noen ut, noen blir 
sykere og noen dør. Personalet som arbeider der endres fra tid til annen 
gjennom permisjoner, noen slutter og nye ansettes. Studenter kommer 
og går i perioder. Ledelsen endres. Med utskiftninger av både beboere og 
personale kan det føre til små eller større endringer i dagliglivets struk- 
tur og rutiner inne på en avdeling. Nye konstellasjoner av både personale 
og beboere skaper dermed ulike dynamikker som vil påvirke hvordan 

hverdagen utfolder seg i rommene, og hvordan rommene blir brukt. Der- 
for viser denne boken et avgrenset tidsvindu som rommer flere mennesker 
som ikke oppholder seg og bor på avdelingene lenger. En overførbarhet ut 
over empiriens detaljerte beskrivelser lar seg derfor ikke gjøre. Samtidig 
kan de ulike samhandlingsformene være gjenkjennbare for andre som 
har erfaring fra et hverdagsliv innenfor en skjermet avdeling. Slik sett kan 
materialet sies å ha en overførbarhetsverdi. 


Noen metodiske refleksjoner knyttet til 
teoretiske perspektiver 


Min tverrfaglige bakgrunn har gitt meg noen teoretiske innsikter som jeg 
opplever er sammenfallende eller har berøringspunkter med hverandre, 
og som på forskjellig vis kan understøtte de metodiske valg og utforming 
av det feltarbeidet jeg har utført. Derfor vil jeg trekke frem noen refleksjo- 
ner knyttet til bokens teoretiske bakteppe. 

I innledningskapittelet har jeg blant annet lagt til grunn et teoretisk 
perspektiv som i utgangspunktet var en medvirkende faktor for tema og 
fokus. Utgangspunktet for mitt opprinnelige valg av å gjøre et feltarbeid i 
to demensavdelinger hang sammen med min tidligere erfaring med per- 
soner med demens på sykehjem, samt teoretiske anvendelse av fenomeno- 
logiske innsikter om kroppen. Demens med symptomer som gir mulige 
parallelle romforståelser knyttet til at forståelsen av tid og temporalitet 
som flytende enheter (Engedal & Haugen, 2009) påvirker og utfordrer 
hverdagen inne på en sykehjemsavdeling. 

Den fenomenologiske forståelsen av kroppen som utgangspunkt for 
rom og å være i rom, var en tenkt teoretisk inngang til å belyse rom og 
romlighet på. Denne forståelsen og tidligere erfaringer bidro til interes- 
sen for å se nærmere på hvordan disse parallelle virkelighetene kunne tre 
frem eller arte seg og da påvirke pleie og omsorg i en skjermet avdeling, 
og bidro derfor til valg av tema for dette prosjektet. 

Selv om dette var et ønsket fokus inn i feltarbeidet, ligger det samtidig 
i feltarbeidets induktive fremgangsmåte at det kan være andre perspekti- 
ver som kommer til syne. Dette gir gjenklang inn i den fenomenologiske 
forståelsen og innstillingen til metodiske perspektiver, noe som belyser 

hvorfor tema kunne endre seg til å utforske hva fellesskap kan være 
innenfor en skjermet avdeling. 


Metodeforståelse og anvendelse 


Zahavi (2003, 2014a) har vist til at fenomenologiens forståelse av den 
menneskelige eksistens (en forståelse av subjektet som en kroppslig, 
sosialt og kulturelt innleiret væren-i-verden) er fenomenologiens viten- 
skapsteoretiske bidrag inn i andre fagfelt. Samtidig er ikke fenomenologi 
en homogen størrelse, men en heterogen bevegelse som er preget av for- 
skjellige retninger som eksempelvis Husserl og Heidegger (Sokolowski, 
2000; Thøgersen, 2013; Zahavi, 2003). De ulike retningene har preget 
forskjellige fagtradisjoner i valg av metode og perspektiver som vist til i 
innledningskapittelet. Selv om det innenfor fenomenologien er ulike ret- 
ninger, er det samtidig en del sentrale aspekter som er gjennomgående 
felles, som fenomenbegrepet og førstepersonsperspektivet. Videre er vik- 
tigheten av metodisk refleksjon, dens krav til å gå til saken selv, det vil si 
at det er fenomenet som bestemmer hvilken teori som anvendes, og ikke 
fenomenologen (forskeren) eller metoden og dens analyse av livsverden. 
Vi kan ikke skille mellom subjektet og den verden det lever i (Zahavi, 
2003), noe som gir gjenklang til min situerthet i dette forskningsfeltet. 
Fenomenologien viser til at det er våre erfaringer som skal styre teori- 
ene, og ikke på forhånd vedtatte teorier som skal bestemme erfaringene. 
Hva som er passende eksakt, og hva som er presist nok, avhenger av 
den konkrete konteksten og kan ikke defineres absolutt (Zahavi, 2003). 
Ovenfor har jeg vist til hvordan forståelsen av den kroppslige hukom- 
melse har bidratt inn i min forforståelse. På en måte kan det sies at 
denne teorien har styrt forskningsblikket, men på den annen side er det 
nettopp min mangeårige erfaring som har oppdaget dette perspektivet. 
I denne sammenheng har min forståelse av selvet utviklet seg gjennom 
det empiriske materialet. Det faglige og erfaringsmessige grunnlaget har 
hele tiden vært at mennesker med demens har et selv. Den teoretiske 
bakgrunnen for at det er slik, har jeg derimot ikke hatt et klart forhold 
til før jeg måtte arbeide med på hvilken måte jeg kunne forklare bebo- 
ernes samhandling. Fenomenologiens perspektiv - at vi mennesker er 

grunnleggende sosiale vesener ved at andre mennesker er en del av vår 
verden - viser hvordan vi mennesker handler innenfor historiske og 
kulturelle kontekster som er lagret i en felles verden (Overgaard, 2013; 
Szanto & Moran, 2016). 

Livsverdensperspektivet gir derfor et stort lerret til å forske på for- 
skjellige former for hverdagsliv. For noen kan det å forske på livsverden 
ha en egen metode knyttet til Husserls tidlige forståelse av vitenskape- 
lig metode. I denne boken er livsverden som en metodisk inngang til 
forskningsfeltet forstått i en bred betydning ved at den åpner for overord- 
net tilgang til feltet med noen premisser som så igjen er avgjørende for 
de mer konkrete metodene som anvendes, eksempelvis deltagende obser- 
vasjon (Bech, 2013). Fenomenologien er derfor i denne sammenheng et 
verktøy for å utforske empirisensitive data (Schiermer, 2013) og å videre- 
utvikle analysen i en dynamikk mellom å være ute i feltet og å arbeide 
parallelt med tolkningen av det innsamlede materialet. Denne boken kan 
i så måte være et eksempel gjennom at det empiriske materialet jeg fikk 
i feltet førte til endret fokus, som igjen skapte nye data og dermed også 
nytt teoritilfang gjennom hele feltperioden. Denne forståelsen gir også 
resonans til det Wadel (1991) beskriver som en runddans mellom teori, 
metode og data. 

Videre viser Bech (2013) til at i fenomenologisk metode er det to prose- 
dyrer som skal utføres. Det første er å innhente et empirisk materiale, noe 
som ligger i feltarbeidet. Det andre er at det erfaringsmaterialet som trer 
frem, skal utlegges mot en bredere sammenheng og dypereliggende kons- 
titusjonslag. Bech (2013) anvender begrepet utlegging fordi dette begrepet 
peker både på det å fortolke og det å «legge ut» i en åpen form slik at det 
blir lettere for andre å skjønne hva man har gjort. «Fenomenologi er ikke 
å bevise, men å vise», sier Bech (2013 s. 117). Dette gir gjenklang i det Flick 
(2007) beskriver innenfor samfunnsvitenskapelig forskningsmetode som 
en kontekstuell viten som kan løftes opp til å si noe på et allment nivå. 
Han sier at generaliseringskraften ligger i å gi detaljerte skildringer og 
underbygge, supplere og validere funnene med kunnskap akkumulert fra 
andre kilder. 

Samtidig har jeg vist til min forforståelse og situerthet, som igjen kan 
sies å bygge på en grunnleggende forståelse av det å være menneske. 

Ovenfor har jeg gitt eksempler på min «inngripen» i situasjoner som opp- 
sto i avdelingen, det være seg Solfrid som var bekymret for hvor vesken 
hennes var blitt av, til å finne frem tøfler/sko når beboere kom gående 
uten. Dette kan igjen knytte an til sosialantropologen Wikans resonans- 
begrep i sin tilnærming i møte med mennesker hun har arbeidet med i 
sin antropologiske forskning. 

Hun viser til at vi kan prøve å forstå hverandre selv med ulike kultu- 
relle kontekster og manglende felles språkforståelse gjennom å arbeide 
med den grunnleggende menneskelige klangbunnen som ligger der. 
Resonans innehar en holdning som kan forbindes med sympati, empati 
eller «Verstehen», sier hun (Wikan, 1992, 2012). Denne tilnærmingen leg- 
ger vekt på å lytte til hva mennesker prøver å si ved å «gå bak ordene» 
(Wikan, 2012). Det er gjennom å prøve å forstå intensjonene bak det 
den andre prøver å formidle, og gjennom måten ordene blir uttrykt på 
mer enn selve ordene at vi kan prøve å forstå hverandre (Wikan, 1992). 
I dette ligger det også at vi ikke bare skal være opptatt av hva ordene 
«betyr», men hva mennesker gjør i bruken av dem. Wikans anvendelse 
av begrepet «resonans» slik jeg tolker det, kan også inngå i den norma- 
tive tilnærmingen i forståelsen av at vi har noe fellesmenneskelig. Dette 
kan sammenfalle med den fenomenologiske forståelsen av at det er noen 
iboende mulighetsbetingelser i et menneske - dets sosialitet, som gjør 
at vi har noe felles som gjør at vi kan forstå hverandre - med og uten 
demenssyndrom. 

I innledningskapittelet har jeg kort beskrevet Lefebvres romteori 
(1991/2011) og rytmeanalyse (1992/2004). Da jeg leste hans analyse om 
rytme igjen etter at feltarbeidet var ferdig, så jeg hvordan hans forstå- 
else av kroppens rytme i samspill med andre, og som sosiale praksiser, 
også kunne gi en forklaring på egen persepsjon av de forskjellige sam- 
handlingsmønstrene i avdelingene. Lefebvre (1992/2004) forklarer rytme 
som en interaksjon mellom et sted; en tid og noe som skapes gjennom en 
form for energi. Det er kroppene, menneskene, som skaper og forbruker 
energi i sin tilstedeværelse sammen. I kapittel ni, «Rom og rytme», vil jeg 
beskrive nærmere noen av Lefebvres tanker, men her er det for å vise at 
hans teoretiske perspektiv også kan knyttes an til metode. Han peker på 
at kroppen kan fungere som et verktøy, som en metronom når vi «lytter» 

til andres rytmer. Dette gjør at vi kan «ta inn» den samme takten som de 
enkelte beboerne har — hver for seg, eller i samspill med de andre på avde- 
lingen. På den måten kan jeg si at jeg gjennom egen kropp fikk tilgang 
til og kjennskap til rytmen i rommet, noe som fikk meg til å «kjenne» på 
de ulike stemningene og rytmene i avdelingene. Lefebvres forståelse og 
anvendelse av kroppen i sin rytmeanalyse vil igjen kunne være en reso- 
nans tilbake til fenomenologien. 


Etiske vurderinger 


I beskrivelsen av feltarbeidsprosessen i innledningskapittelet viser jeg 
til at jeg først fikk en muntlig bekreftelse fra ledelsen på sykehjemmene 
om å få gjøre feltarbeid på avdelingen. Etter denne muntlige godkjen- 
ning meldte jeg prosjektet inn til Nasjonalt samfunnsvitenskapelig data- 
tjeneste AS (NSD), som i sin tur godkjente studien 04.06.2012° (prosjekt 
30784). I deres kommentar ble det skrevet at det burde avklares med 
Regionale komiteer for medisinsk og helsefaglig forskningsetikk (REK) 
hvorvidt det var nødvendig med dispensasjon fra taushetsplikten. Jeg 
sendte en mail til en person i REK, som svarte 12.08.2012 at studien ikke 
var fremleggelsespliktig for REK. REK ga dispensasjon fra taushetsplikt 
ved annen forskning (f.eks. for tilgang til pasientjournal). Deltagende 
observasjon og intervju uten innsamling av personopplysninger var 
derfor ikke nødvendig å melde inn. Det var tilstrekkelig med skriftlig 
tillatelse fra sykehjemmene, samt å underskrive en taushetserklæring” 
som alle ansatte på sykehjemmene må gjøre ved ansettelse. Etter at 
disse avklaringen var gjort, og jeg hadde signert taushetserklæringen og 
ledelsen hadde undertegnet en skriftlig godkjennelse for studien, sendte 
ledelsen på sykehjemmene videre min skriftlige forespørsel og mitt infor- 
masjonsskriv til avdelingene. Jeg fikk positiv tilbakemelding fra begge 
avdelingene. Avdelingene la ut informasjon om studien til pårørende. 


6 Fra 2018 godkjenner ikke NSD slike prosjekt lenger, men uttaler seg som personvernombud om 
de har merknader knyttet til personvernet for det enkelte prosjekt. 

7 Denne er vedlagt i avhandlingen, se Hillestad, A. H. (2019). Menneskelige(re) møter : om sam- 
handling, fellesskap og empati mellom beboere i en skjermet avdeling på sykehjem [Doktorgrads- 
avhandling]. Universitetet i Oslo, Det teologiske fakultet. 

Ved det ene sykehjemmet deltok jeg også på et pårørendemøte rett etter 
at jeg hadde startet feltarbeidet, hvor jeg informerte om mitt fokus og 
min rolle.” Her fikk jeg også bare positive tilbakemeldinger. Etter disse 
formelle godkjenningene er det samtidig en del etiske problemstillinger 
som er nødvendig å forholde seg til når det er mennesker som bor inne 
på en skjermet avdeling som skal være forskningsfokuset. Jeg vil derfor 
belyse noen av mine etiske refleksjoner ut fra de metodiske valg jeg har 
gjort i denne studien. 

Å gjøre et feltarbeid er å møte og samhandle med mennesker over tid 
i deres egne omgivelser. Det er jeg, forskeren, som trer inn på andres 
arena. Deltagende observasjon i skjermede avdelinger skaper dermed 
etiske utfordringer gjennom at jeg får kjennskap til beboernes private 
univers og gjengir deler av dette i skriftlig form. På bakgrunn av dette vil 
jeg trekke frem tre viktige forskningsetiske prinsipper: retten til frivillig 
informert samtykke, retten til ikke å bli utsatt for risiko eller skade og 
retten til privatliv og personvern (Fangen, 2010; Ruyter et al., 2014). 

Det første prinsippet om å innhente informert samtykke er i utgangs- 
punktet utfordrende når forskningen skal innebære mennesker med 
demens. Erfaringer innenfor demensforskning med å gi skriftlig infor- 
masjon til personer med demens, har vist at det kan fremme forvirring 
gjennom at minnespennet er svært lite (Alnes et al., 2011). Demenssyn- 
dromet med sine forskjellige progredierende faser gir ulik grad av kog- 
nitiv svekkelse, som gjør at evnen til å forstå og oppfatte informasjon 
er redusert på bakgrunn av at de mister evnen til å huske, tenke logisk, 
handle praktisk og da ta vare på seg selv. Dette betyr ikke at en person 
med demens automatisk mister samtykkekompetanse. Her vil personens 
subjektive tilstand og erfaringer spille inn. Det er også viktig å huske på 
at en person med demens kan vise evner til å gjøre en verdivurdering 
ut fra tidligere levde verdier og holdninger (Jaworska, 1999; Sabat, 2006; 
Örulv, 2014). 


8 Det ble ikke gjort en ny henvendelse til pårørende etter at jeg skiftet fokus på bakgrunn av at å se 
på samhandlingen mellom beboerne på fellesrommene ikke endret min rolle og tilstedeværelse 
i avdelingen. Det endrede fokuset ble heller mindre invaderende slik jeg så det, fordi jeg videre i 
feltarbeidet ikke skulle følge opp enkeltbeboere nærmere, samt at intervjuer med deres pårøren- 
de frafalt. 

Utfordringen med å vite hvor grensen for samtykkekompetanse går 
for den enkelte beboer, kan pleiere som kjenner vedkommende ofte ha 
innsikt i og dermed kunne bidra til forståelsen av hvordan og hva den 
enkelte kan samtykke om, og hva personen forstår eller ikke. Et argu- 
ment for å kunne forske på sårbare grupper som ikke kan gi informert 
samtykke, er at ved ikke å gjøre det, kan det skape enda mer sårbarhet. 
Hvis vi ikke får økt innsikt i hvordan denne gruppen mennesker har det, 
blir det vanskelig å forbedre deres situasjon (Den nasjonale forsknings- 
etiske komité for medisin [NEM], 2009; Den nasjonale forskningsetiske 
komité for samfunnsvitenskap, humaniora, juss og teologi [NESH], 
2016). NEM (2009) viser til at et av kriteriene for at denne type forskning 
kan utføres, er at nytteverdien overstiger ulempen det medfører for den 
enkelte. Forskningen må også ha en direkte eller indirekte nytte for den 
gruppen som studeres (Fangen, 2010). Videre vil hva slags tiltak som 
iverksettes, innvirke på samtykkekompetansen til den individuelle per- 
sonen (Nordhus et al., 2006). 

Å være deltagende observatør i fellesarealene på skjermede avdelinger 
er ikke i utgangspunktet noe som utsetter den enkelte beboer for helse- 
messig risiko og skade. Fangen (2010) viser til at deltagende observasjon 
som datainnsamlingsmetode er minst påtrengende når forskningen 
innebærer direkte kontakt med forskeren og de han/hun skal utforske. 
Dette ut fra at å innta en deltagende rolle kan oppleves mer behagelig 
enn når situasjonene blir mer formelle og kan oppleves kunstige. Selv om 
deltagende observasjon er lite påtrengende, vil jeg likevel kunne skape 
utrygghet ved min tilstedeværelse i en skjermet avdeling gjennom den 
enkelte beboers forståelse av hvem jeg er. Samtidig vil demenssyndromets 
flytende tid og romforståelse skape denne usikkerheten med nesten hvem 
som helst som befinner seg i avdelingen. Så det har vært viktig for egen 
del ikke å trenge meg på eller følge etter beboere uten at deres verbale eller 
kroppslige uttrykk sier at det er i orden. Ved å bevege meg ute i fellesare- 
alene har jeg også gitt beboerne mulighet til å flytte seg fra meg og even- 
tuelt være på eget rom. Jeg var ikke inne på beboernes rom uten at de selv 
inviterte meg inn, eller at døren var åpen så jeg kunne se inn i rommet. 

Siden fokuset for studien har vært romlighet og samhandling mellom 
beboerne, har jeg ikke innhentet personopplysninger. De dataene jeg har 

hatt tilgang til, har kun vært ut fra det jeg har hørt, sett og blitt fortalt. 
Det betyr ikke at jeg har skrevet ned alle disse dataene, men bare de data- 
ene som hadde relevans for studien. Et eksempel vil være at mennesker 
som bor på en skjermet avdeling har en diagnose, men hvilken type den 
enkelte led av, var ikke relevant i denne sammenhengen. Samtidig inne- 
har jeg en sykepleiefaglig kunnskap som nok preget mine oppfattelser 
og tolkninger av hvilken mulig form for demens og somatiske lidelser 
den enkelte hadde, men dette ble ikke skriftlig nedtegnet. Likevel kan 
det kanskje sies at gjennom mine beskrivelser av hendelser i avdelingene, 
avdekkes det hvordan demenssymptomer for enkelte trer frem og pre- 
ger deres handlinger og utsagn på måter som vil være gjenkjennelig for 
en fagperson. Når samhandlingen mellom beboerne har vært tema, blir 
det umulig ikke å belyse hvordan demenssyndromet for den enkelte arter 
seg. Derfor har det også vært viktig å gi beboerne fiktive navn, samt 
begge avdelingenes enheter og sykehjem for å anonymisere mennesker 
og bygninger (Ruyter et al., 2014). Der hvor beboerne har fortalt noe som 
inneholder spesifikke steder som jeg har vurdert kan bli gjenkjennbart og 
knyttes til den enkelte, har jeg satt inn et større stedsnavn eller område. 

Jeg har benyttet meg av fotografering av avdelingen. På noen bilder er 
beboerne med, men da sett bakfra eller uten å vise ansikt. Dette har jeg 
gjort for ikke å eksponere beboerne. Sykehjemmene ga lov til å ta bilder 
ut fra denne forståelsen. Begge sykehjemmene har i etterkant sett og god- 
kjent bildene som er i boken. 

Som nevnt i innledningskapittelet var den opprinnelige planen å utfor- 
ske rommenes flertydighet gjennom demenssyndromets flytende tid- og 
stedsforståelse. Planen var å intervjue pårørende til de beboerne jeg skulle 
velge ut, men dette ble ikke aktuelt da forskningsfokuset endret seg. Det 
var likevel to pårørende jeg valgte å intervjue. I løpet av feltarbeidet var 
det to beboere (en på hver avdeling) som hadde en måte å snakke om 
livet sitt på og en kroppslig uro ved visse tema som jeg etter hvert tolket 
som en underkommunisering av det å være samisk. Siden det samiske 
ikke var uttalt eller vist til av personalet så langt jeg fikk tak i, ønsket 
jeg å spørre de to beboernes pårørende om min tolkning for å få sjek- 
ket om mine antakelser stemte eller ikke. Begge pårørende bekreftet min 
forståelse og ga ytterligere informasjon om hvordan både beboernes og 

deres eget liv har vært påvirket av fortielsen om hvor de kom fra. Den 
ene samtalen kom i stand gjennom at jeg var i avdelingen da pårørende 
kom. Denne samtalen foregikk først sammen med beboeren, og siste del 
uten beboeren, mens beboeren spiste middag. Den andre samtalen var 
planlagt. Jeg leverte et brev med opplysninger om prosjektet til avdelings- 
lederen, som ga dette videre til pårørende. Vedkommende underskrev et 
samtykke som ble levert tilbake. Samme dag møtte jeg tilfeldigvis pårø- 
rende i avdelingen, og vi avtalte en samtale dagen etter. Denne samtalen 
ble gjort i et møterom på sykehjemmet. 


Avsluttende kommentarer 


Jeg har i dette kapittelet ønsket å belyse min forforståelse, situerthet og 
valg av metodiske tilnærminger for å være så transparent som mulig, slik 
at andre lettere kan få tak i hvilket grunnlag denne bokens beboerfelles- 
skap bygger på. Dette førte til at jeg har benyttet meg av en bekjennende 
stil (Van Maanen, 2011) i dette metodekapittelet. Videre har jeg prøvd å 
vise hvordan innsamlingen av data, teoritilfang og eksisterende demens- 
kunnskap har bidratt inn i feltarbeidets runddans mellom teori, metode 
og data (Wadel, 1991). Derfor har jeg ønsket å gi noen refleksjoner knyttet 
til de teoretiske perspektivene som har påvirket min forståelse og anven- 
delse av metode, noe som også henger sammen med min flerfaglighet og 
dermed noe «hybride» posisjon og perspektiv. 

Dermed har jeg fått klargjort grunnlaget for å gå videre i å belyse det 
empiriske materialet analysen bygger på. Før beboernes livsverden trer 
frem, vil jeg starte neste kapittel med å gi en kort forklaring på hva en 
skjermet avdeling er, og de fysiske og organiserende rammene som dan- 
ner konteksten for deres hverdagsliv. 

Not only have I a physical world, not only do I live in the midst of earth, 
air and water, I have around me roads, plantations, villages, streets, chur- 
ches, implements, a table, a spoon, a pipe. Each of these objects is moul- 
ded to the human action which it serves. Each one spreads round it an 
atmosphere of humanity which will be determinate in a low degree, in 
the case of a few footmarks in the sand, or on the other hand highly deter- 
minate, if I go into every room from top to bottom of a house recently 
evacuated. [...] The cultural world is then ambiguous, but it is already 
present. 


—Merleau-Ponty, 1962, s. 347-348 


KAPITTEL 4 


Hverdagslivet i avdelingene 


Metodekapittelet belyser på hvilken måte samhandlingsdataene ble inn- 
hentet på. Dette kapittelet viser det empiriske materialet som danner 
bakgrunnen for å diskutere hva slags fellesskap det kan være snakk om 
blant beboerne. 

Før jeg presenterer avdelingene for personer med demens på Hagen 
og Utsikten sykehjem, vil jeg her kort nevne hva en slik avdeling inne- 
bærer. En avdeling spesielt tilrettelagt for personer med demens er en 
spesialavdeling, også kalt en skjermet enhet, som har et spesielt desig- 
net fysisk miljø som er avsondret fra resten av sykehjemmet. Oppret- 
telsen av slike avdelinger ble utviklet i midten av 1980-tallet (Røsvik, 
2014). Ved å lage egne mindre enheter vil dette gi personer med 
demens mer oversiktlige miljøer, noe som kan avhjelpe mestringsev- 
nen og dermed symptomer og sykdomsutviklingen (Gjøra & Michelet, 
2018). 

En skjermet avdeling har ingen standardiserte kriterier, men har noen 
kjennetegn ut over at de som bor der har en demensdiagnose. I en skjer- 
met avdeling skal det være færre antall beboere per enhet enn i en vanlig 

sykehjemsavdeling. Hvor mange beboere i hver enhet varierer. Noen har 
4-6 beboere, andre kan ha 7-8 per enhet, noe som ser ut til å være det 
vanligste i dag (Gjørva & Michelet, 2018). Videre skal det også være et 
aktivitetsprogram for beboerne og et opplæringsprogram for personalet 
(Røsvik, 2014). Med dette som bakgrunn, vil jeg plassere de to sykehjem- 
mene som presenteres i boken inn i en kontekstuell bygningsutvikling 
som kan sies å ha påvirket avdelingens utforming til det de var under 
feltarbeidsperioden. 

Hagen sykehjem og Utsikten sykehjem ligger i samme by og ble 
bygd i samme tidsperiode, helt i slutten av 60-tallet og begynnelsen på 
70-tallet. I denne perioden skulle det ikke lenger bygges alders- og plei- 
ehjem for oppbevaring av gamle, men sykehjem hvor gamle også skulle 
behandles. Derfor bar institusjonene på denne tiden mer preg av sykehus 
enn av bolig i sin utforming. Da begge sykehjemmene ble renovert og 
bygd om på begynnelsen av 2000-tallet, var det ut fra en rådende ide- 
ologi om at sykehjem ikke lenger bare skal være behandling, men også 
et sted å bo sine siste leveår (Hauge, 2004). For å få institusjonene mer 
hjemlige med mulighet for mer privatliv, ble det et mål å bygge enerom 
til alle (Høyland et al., 2015). En avdeling på hvert sykehjem ble også 
utformet som en skjermet avdeling. Selv om en skjermet avdeling kjen- 
netegnes ved at de skal ha små enheter, er det slingringsmonn i forhold 
til eksakt antall beboere, som nevnt ovenfor. Dette har også å gjøre med 
at en større avdeling kan deles inn i to mindre enheter (Høyland et al., 
2015; Røsvik, 2014). 

Både Hagen og Utsikten har laget to boenheter i hver av avdelingene. 
Begge sykehjemmene kan sies å ha hatt en noenlunde lik utvikling i 
bygningsmassen, men selve bygningsplanen er forskjellig. Som tidligere 
nevnt skiller de skjermede avdelingene på Hagen og Utsikten seg ut fra 
hvor i bygget de er plassert og antall beboere. På Hagen sykehjem ligger 
denne avdelingen i første etasje, mens på Utsikten sykehjem er den skjer- 
mede avdelingen lagt til øverste etasje. 

Hagen hadde 13 beboere, hvor det bodde syv kvinner på Lilla enhet 
og to menn og fire kvinner på Gul enhet ved feltarbeidets start. Utsikten 
sykehjem hadde sytten mennesker i avdelingen, fordelt på ni kvinner på 
Grønn enhet og fem kvinner og tre menn på Blå enhet. 

Oppbyggingen av dette kapittelet vil være å presentere hver avdeling 
og enhet for seg. Jeg vil først gi en kort beskrivelse av Hagens avdeling og 
organisering, før jeg presenterer Lilla boenhet og hvem som bor der og 
deres hverdagsliv, for så å presentere Gul boenhet. Deretter vil Utsiktens 
skjermede avdeling bli beskrevet med sin organisering, og så kort intro- 
dusere beboere og videre deres hverdagsliv inne på Grønn boenhet og til 
sist Blå boenhet. 

For å trekke et skråblikk tilbake til Lefebvres (1991/2011) teori om rom 
som kort beskrevet i innledningskapittelet, har jeg nå ovenfor vist til 
sykehjemmene som romlig «praksis» (spatial practice) som viser ideo- 
logien for sykehjemmenes tilblivelse og dagens tilstedeværelse. Bildene 
knyttet til overskriften i dette kapittelet sier noe om Lefebvres andre nivå, 
«rommets representasjoner» (representations of space). Avdelingene er 
fysiske steder som er utformet gjennom ideologiens tenkning og som kler 
rommene med materialitet. Dette kommer videre frem i beskrivelsene og 
billedgalleriene av enhetene nedenfor, noe som skal gi et visuelt inntrykk 
av avdelingene før det fylles av «det levde rommet» med samhandling, 
rytme og energi fra beboerne selv. 


Avdeling Hagen 


Avdelingen ligger innerst i første etasje bakenfor ekspedisjonen og 
fellesområder som kantine, stue, frisør, erindringsrom/aktivitetsrom 
og kontorer. Før man kommer inn til selve avdelingen, ligger konto- 
ret til avdelingslederen på høyre side. Ved siden av er det et rom som 
benyttes til ulike formål, som møter, skrivearbeid og som pauserom. 
Omtrent tvers ovenfor avdelingslederens kontor har avdelingen sitt 
medisinrom. 

Den arkitektoniske utformingen av avdelingen er en vinkel hvor inn- 
gangsdørene er plassert i selve vinkelen, slik at hver enhet har egen inn- 
gangsdør. Døren rett frem er til Lilla enhet, og døren til høyre er inn 
til Gul enhet. Begge inngangsdørene er glassdører med en slags blonde- 
gardin hengende på innsiden som forhindrer innsyn. I kroken mellom 
dørene henger det antibakteriell gel i dispenser. Ved siden av hver dør er 
det en bryter for å åpne dørene. 

Lilla boenhet 


Går man innenfor døren til Lilla enhet, står man i en bred og lys gang 
som ender i en terrassedør ut til en hage. Den første døren man kommer 
til på høyre side står oftest åpen og fører inn til skyllerommet, som også 
har en dør i den andre enden av rommet inn til Gul enhet. Første dør 
på venstre hånd man kommer til, er et rentlager (tøy, sengetøy, bleier 
m.m.). Forbi rentlageret er det to stoler med et lite bord i mellom. Etter 
stolgruppen er det åpning til en kort gang inn til venstre som ender i 
en vinkel bak rentlageret. Her er det to beboerrom. Mellom disse rom- 
mene er det en huk inn hvor det er noen små oppbevaringsskap/bok- 
ser for personalets private eiendeler og en knaggrekke det kan henges 
klær på. 

Går en forbi åpningen til den lille gangen ligger det tre beboerrom med 
bad på venstre side. På høyre side ligger det to beboerrom med bad. Ved 
siden av hvert beboerrom henger det et stort skilt med beboerens navn. 
Alle beboerskiltene har forskjellig symboltegning på skiltet. Beboerrom- 
mene har litt ulik størrelse og er innredet ut fra personlige preferanser. 
Noen av beboerne har flere private møbler, bilder og malerier, mens 
andre rom er mer sparsommelig innredet. I gangen før man når terrasse- 
døren er det en liten krok hvor forflytningshjelpemidler ofte står plassert 
sammen med puter til utemøblene og lignende. Den vanligste veien å gå 
fra Lilla enhet til Gul enhet (og vice versa) for beboere og pleiere er gjen- 
nom skyllerommet. 

Snarvei gjennom skyllerommet fra Lilla enhet (bildet til venstre) og inn i korridoren til Gul enhet 
(bildet til høyre) 

Gul boenhet 


Besøkende går inn den høyre døren utenfor avdelingen. Innenfor hoved- 
døren til Gul enhet har gangen en liten knekk, slik at man ikke kan se rett 
inn på avdelingen. I denne delen henger det fire små bilder på venstre side 
av døra, og på høyre side en oversikt over hvem som bor på enheten og på 
hvilket rom. Med ryggen til skyllerommet ser man i enden av gangen inn 
på noen stoler i stua. Mellom stua og skyllerommet ligger det seks arkitek- 
tonisk like beboerrom med hvert sitt bad; tre på hver side av gangen. Rett 
før inngangen til stua ligger enhetens kjøkken og kombinerte vaktrom. 


Gul boenhet 

Gul enhet 


NN 


Nil 


Lilla enhet 


TE 


O 


zentuvo 
~ vsualsing dreams! 


Plantegningene er ikke malbare, og overflatebehandlingen er ikke nadvendigvis i samsvar med de faktiske forhold. 
Avvik kan forekomme. 

Avdelingens organisering, rutiner og rytme 
Pleiepersonalet er fordelt slik at de er fire stykker på dagvakt, to på hver 
boenhet. På kveldsvakten er de tre, en på hver enhet og en som går i 
mellom. På natten er det en pleier som har hele avdelingen. Pleierne har 
ingen fast boenhet de arbeider på, men de har et helhetlig oppfølgings- 
ansvar for et par pasienter hver (primærkontakt og sekundærkontakt). 
Inne på rommene til beboerne henger det informasjon på døra hvem av 
pleierne som har hovedansvaret (primær), og hvem som har ansvaret 
sekundært. 

Dagvakten begynner 07.50 med rapport og planlegging av dagen inne 
på kjøkkenet til Gul boenhet. Så er det morgenstell. Frokosten begyn- 
ner rundt 09.30. Etter hvert som beboerne har fått stelt seg, kommer de 
selv eller blir fulgt til spisebordet. Da får de som ønsker det en kopp 
kaffe, te eller ønsket kald drikke. Er noen veldig sultne, lager pleieren 
som følger beboeren en ferdig påsmurt brødskive. På Lilla enhet dekkes 
det på brød og pålegg som beboerne ordner selv, noen med litt assis- 
tanse, mens på Gul enhet settes det frem et stort fat med ferdigsmurte 
brødskiver. Ved feltarbeidets start ble det servert middag klokken 13.00. 
I september ble middagen gjort om til lunsjtid og middagen flyttet til 
16.30. Personalet lager lunsjen inne på hver kjøkkenenhet, mens midda- 
gen kommer fra sykehjemmets kjøkken. En del av beboerne har en liten 
middags-/lunsjhvil rundt klokken 14.00. Etterpå serveres det kaffe. De 
som ikke hviler, får gjerne også kaffe etter lunsj. Tid for kveldsmat jus- 
teres litt ut fra hva og hvor mye matservering det har vært tidligere på 
dagen, men vanligvis er det rundt 19.00-tiden. Nattevakten begynner 
klokken 22.00. 

Skylleromsarbeid (eks. rengjøring av vaskefat, urinflaske, bekken, 
tømme søppel og ordne med skittentøyet) blir som regel utført av pleierne 
som er på Gul side fordi denne enheten har en beboer mindre. Selv om 
pleierne blir fordelt på hver sin gruppe, hender det ofte at de går litt om 
hverandre ut fra hva som skal gjøres, hvem som er på jobb og dagsformen 
til beboerne. Noen pleiere er flinke med å legge hår etter hårvask, og da 
har en pleier eksempelvis ordnet håret på alle kvinnene som har dusjet på 
begge enhetene. Et annet eksempel er hjelp til å få opp beboere som noen 
ganger ikke har så lyst til å stå opp. Berit på Lilla boenhet liker best å bli 

stelt av mannlige pleiere, og Peder på Gul boenhet er glad i jenter. Så når 
en pleier ikke lykkes, hjelper det ofte at en annen med kjønnsmessige for- 
deler overtar så langt det er mulig, selv om vedkommende denne dagen 
er på den andre enheten. Dette gjenspeiles også når noen av beboerne på 
Lilla enhet vandrer til Gul enhet og setter seg der rundt måltidene. Da 
blir disse beboerne invitert til bordet, og en pleier kommer med/henter 
mat og medisiner fra Lilla side. 

Utenom måltidene er det ulike aktivitetstilbud. På oppslagstavlen hen- 
ger det oversikt over ukentlige faste aktiviteter som aktivitøren på syke- 
hjemmet har, og så er det en oversikt over et månedlig program om ulike 
fellesaktiviteter som konserter og lignende ute i sykehjemmets kantine 
og fellesstue. 

Med dette som bakteppe vil jeg her kort presentere beboerne før jeg 
beskriver situasjoner som viser hva som kan foregå mellom dem. Siden 
jeg ikke har samlet noen form for personalopplysninger om beboerne, vil 
presentasjonen her være ut fra slik jeg så og opplevde den enkelte. Noen 
beboere har jeg derfor mer informasjon om, ut fra hva de selv har for- 
talt eller som har kommet frem i kommunikasjonen i samhandling med 
andre beboere og/eller pleiere. Jeg har derfor valgt å gi en kort karakte- 
ristikk av den enkelte, samt noen tilleggsopplysninger der hvor dette vil 
komme frem i det empiriske materialet. 


Lilla boenhet - hvem som bor der og hvordan 
de samhandler 


Turid er i 90-årene. Hun har verbalt språk og klarer å spise selv med 
assistanse. Hun hviler i sengen flere ganger i løpet dagen. Når hun er oppe 
i kortere perioder, sitter hun i rullestol. I perioder roper hun. Det er ofte: 
hjelp, hallo, kom, hei. 


Solfrid er i 90-årene. Går uten hjelpemiddel. Har verbalt språk og klarer å 
spise selv med tilrettelegging. Om ettermiddagen/i vaktskiftet hender det 
at hun tar vesken sin og går ut terrassedøren og ut i hagen fordi hun skal 
hjem. Kommer som oftest tilbake etter en liten stund og synes det er greit 
å kunne overnatte her. Går av og til, gjerne sammen med Oddrun og/ 

eller Hulda, over på Gul boenhet og setter seg der. Liker å hjelpe til med 
eksempelvis å dekke bordet, brette kluter o.l. Har en lang yrkeskarriere 
som sykepleier. 


Oddrun er i 80-årene. Går selv, men er noe ustø, så får ofte en arm å 
holde i når hun skal ut og gå. Har vanskeligheter med å uttrykke seg 
verbalt. Spiser selv med tilrettelegging og må ofte minnes på gjennom 
et måltid å spise. Hun blir med Solfrid noen ganger på tur til Gul enhet. 


Ingrid er i slutten av 70-årene. Har verbalt språk. Kan spise selv med 
tilrettelegging og må mange ganger i løpet av et måltid minnes på å spise. 
Er engstelig for å gå, så hun får ofte hjelp av to pleiere ved forflytning. 
Det gjør at hun blir sittende der pleierne setter henne. Hun blir også fort 
engstelig hvis hun ikke opplever å ha synskontakt med andre. Er redd for 
å bli igjen alene hvis andre begynner å reise seg for å gå. 


Thora er i slutten av 90-årene. Har verbalt språk, men har dårlig syn og 
hørsel. Går selv med rullator. Forflytter seg en del mellom rommet sitt, 
spiserommet, stua — og til terrassen for å ta seg en røyk. Er ofte en tur 
innom Gul enhet. Dette skjer også ofte om natten. Noen ganger går hun 
og leter etter Anton Utvegen. 


Hulda er i 80-årene. Hun har verbalt språk, men dårlig hørsel. Går selv og 
bruker rullator ved lengre forflytninger. Har en utpreget sans for humor. 
Hun er glad i å fortelle historier om ting hun har gjort og/eller opplevd til 
de andre. Sitter ofte på stua og blar i avisen om ettermiddagen. 


Berit er i 80-årene. Går uten hjelpemiddel, men kan være noe ustø. Har 
vanskeligheter med å uttrykke seg verbalt, men har et sterkt og talende 
kroppsspråk. Ligger ofte til etter frokost. Spiser selv med tilrettelegging. 
Må noen ganger minnes på å spise. Tar seg noen ganger turer til Gul enhet. 


Dette var damene som bodde på Lilla enhet under feltarbeidet. Karianne 


kom utpå vårparten etter at Thora døde på nyåret (se vedlegg 1). Hun var 
i 80-årene, verbal, mobil og likte å være i aktivitet. 

Nedenfor vil jeg nå presentere noen situasjoner som gir et bilde av 
en vanlig dag i boenheten. Jeg har valgt å sette selve situasjonene som 
er hentet fra feltnotatene i kursiv. Feltnotatene er presentert slik de ble 
utformet, men av og til med noen skriftlige språklige justeringer for å 
gjøre teksten både mer leservennlig og mer anonymisert enkelte steder. 
Dette gjelder gjennom hele dette kapittelet. Videre blir det empiriske 
materialet satt sammen slik at det gir et innblikk i et døgn inne på 
avdelingene. Som tidligere nevnt er noen av situasjonene med for å 
belyse stemningene og hva som kunne foregå som bakteppe for fel- 
lesskapsfokuset. Derfor vil ikke alle situasjonene være gjenstand for 
analyse gjennom boken. 


Et døgn på Lilla boenhet 

Om morgenen, mellom morgenstellet og frokosten, blir beboerne 
som er ferdig stelt hjulpet inn på spiserommet. Det er ingen fast rekke- 
følge på hvem som innfinner seg på spiserommet først. Denne dagen 
som her skal beskrives, er det Turid og Solfrid som er oppe når jeg 
kommer. 


Morgenstund 


Det høres svakt snakk på flere rom jeg går forbi før jeg går inn på spiserom- 
met. Der sitter Turid med ryggen til. Hun har vått hår og et pledd rundt seg 
og stolryggen. Jeg sier: God morgen. Hun sier morn og at hun fryser. Hun 
møter blikket mitt. Turid høres fortsatt forkjølet ut. Hun ser ut av vinduet og 
sier: Det regner i dag. (Det høljer ned.) Inne fra stua kommer Solfrid. Hun 
sier at hun prøver å finne noe for hun (Turid) fryser - og går bort til Turid. 
Hun spør (Turid) om hun er blitt bedre, Turid sier hun fortsatt fryser. Solfrid 
går ut på gangen og går mot terrassedøren. Der står det en stol og bord som 
har noe tøy liggende oppå seg. Hun løfter opp en mørkeblå, tykk strikke- 
jakke. Hun snakker ut i luften: Hvem er denne sin? Står ikke noe, har ikke 
sett før, tar denne. Hun kommer tilbake og legger jakken i fanget til Turid. 
Solfrid klapper Turid på fanget fordi Turid igjen sier hun fryser. Solfrid tar 
den høyre hånden opp i håret til Turid og kjenner på det ved å dra fingrene 
gjennom og sier: Du er vat. Har du vasket håret? Turid sier: Nei ... det har 
jeg ikke. (Hun har dusjet og vasket håret, ser jeg.) 

En pleier kommer med Oddrun, som smiler og sier god morgen. Oddrun får 
satt seg på den andre siden av bordet for Turid. Så kommer Ingrid og får hjelp 
til å sette seg ved ene enden av bordet. Samtidig har Thora kommet og satt seg 
på sin faste plass (den korte enden av bordet nærmest gangåpningen). 

Det høres skritt og rullatorlyder på gangen. Det er Hulda som kommer i 
døråpningen og parkerer rullatoren på gangen. Jeg reiser meg for at hun skal 
få sitte, men hun sier hun kan sitte - og peker pa den ledige stolen ved veggen 
på den andre siden av bordet. Hun går forbi Thora ved å ta hendene sine på 
hver side av Thoras skuldre. [...] Når Hulda har satt seg, smiler hun og tar tak 
i jakken hun har på seg og sier til de andre: Er den ikke fin? Solfrid nikker 
og sier at den er veldig fin. Hulda ler, og sier ja ikke sant. Hun har på seg en 
vaniljefarget bluse og en litt mørkere jakke i samme sjattering med noen pal- 
jetter oppe ved halsen og langs jakkeåpningen. 


Solfrid: Ja den jakka var veldig pen den. 

Pleier: Den der. Det er vel Hulda sin, men hun sier det ikke er hennes. 

Solfrid til Hulda: Det er ikke din jakke? 

Hulda: Mine klær er borte. Jeg har ikke ... det er ikke mine klær 
(holder armene på hver side av jakken). 

Pleier: Tenk å gå i klesskapet sitt og finne så mye fint tøy. 

Hulda: Det er ikke mine klær (smiler og rister på hodet). 

Solfrid: Er du sikker på det? 

Hulda: Det er bra det, ja jøsse namn (tar armene ut og smiler - og 
alle rundt bordet ser på henne og ler). 

Solfrid: Du kan ikke huske at du har hatt den før altså? 

Hulda: Alt er fremment, men ikke skoa (humrer). 

Solfrid: Ikke skoa (ler). Alle ler. 


Frokost i spiserommet 


Som regel er det en av pleierne som ordner frokost og setter seg ned ved 
bordet og hjelper til med det som måtte trenges, mens den andre fortsatt 
er i stell om noen enda ikke er stått opp og vil opp til frokost. Den andre 
kom også etter hvert og tok en kaffe ved frokostbordet. Frokosten kunne 
ofte vare rundt en time, og noen ganger en del lenger. 

Solfrid og Hulda er ofte oppmerksomme mot Thora og passer på at hun 
får i seg mat ved måltidene. 

Hulda begynner å humre-le, fordi hun ikke klarer å få bitt av kjøttpålegget 


som hun har på skiva. Solfrid ler til henne og sier hun bare må ta det ut av 
munnen. Da hun har fått ordnet brødskiva si med å ta på syltetøy i stedet for, 

spør hun Thora om hun er mett og om hun vil ha mer kaffe. Thora svarer nei 
og at hun har problemer med å høre og at hun blir så fort svimmel. Er blitt 
gammal nå. 

Etter en liten stund bøyer Hulda seg mot Thora og spør om hun skal ha seg 
en røyk. Thora svarer ja og begynner å reise seg. Da har også Hulda reist seg. 
Jeg kommenterer at den var smart (Hulda har vist med armene og kroppen at 
hun vil at Thora skal reise seg for da blir det lettere for henne å komme ut fra 
bordet). Hulda lo og sa noe om at det er lov å bruke litt triks. De går omtrent 
parallelt ut av døra. Hulda tar tak i sin rullator og begynner å gå. Thora følger 
etter. Jeg reiser meg og går ut på gangen. Ser at Thora passerer rommet sitt 
og blir med Hulda videre inn i kroken hvor Hulda har rommet sitt. Jeg titter 
forsiktig inn før jeg trekker meg ut av synsfeltet og hører Hulda si: Du kan 
sitte her. Du kan få røyke her. Thora takker. Hulda sier noe om at hun ikke 
har røyk, og spør derfor Thora om hun har med seg røyk. Thora svarer ikke 
(tror ikke hun hørte) og sier noe om at det er best å lukke døra. Hører Thora 
kommer mot døra, og døra lukker seg igjen. 

Ingrid sitter fortsatt igjen med mat på tallerkenen, og hun har nesten ikke 
spist. Sier hun ikke orker. Solfrid beveger seg litt på stolen og ser seg rundt 
bordet. Jeg spør Solfrid om hun vil gå fra bordet. Hun sier at hun godt kunne 
tenke seg det, men om hun kan gå nå selv om ikke alle er ferdig. Hun ser bort 
på Ingrid som fortsatt har mat på tallerkenen. Jeg sier at det er i orden å gå 
fra bordet nå, og Solfrid reiser seg og går ut i stua og setter seg i en stol nær 
tv-en. (Klokken er nå ca. 10.40.) Oddrun vil også gå inn på stua, og jeg hjel- 
per henne opp og følger henne inn. Hun vil sitte i stolen ved siden av Solfrid. 
Jeg hjelper henne ned i stolen. 


Mellom frokost og lunsj trekker beboerne ofte først inn i stua. Her hører 
de på musikk, ser tv, leser avisen og/eller småprater. Thora går ofte litt 
frem og tilbake mellom rommet sitt, spiserommet, stua og ute på ter- 
rassen. Hulda også. En del ganger kan flere av beboerne gå over på Gul 
enhet, Solfrid og Oddrun gjerne arm i arm og sitte i stua eller ute på 
verandaen der. Utover dette er det ofte at beboerne samler seg rundt 
spisebordet igjen for ulike hverdagsaktiviteter. 


Formiddag rundt spisebordet 


Klokken er 11.30: Solfrid, Ingrid og Oddrun sitter og bretter kluter og hånd- 
klær ved spisebordet. (jeg setter meg ned på enden av bordet). Ingrid sier 
hun er litt usikker på om hun gjør det riktig, og Solfrid retter litt på henne 
og legger det hun har gjort i «sin» haug som hun har lagt midt på bordet. 
Solfrid spør om det er mer håndklær å brette, da de er ferdige med det som 


81 


KAPITTEL 4 


har ligget på den ene siden. Jeg går rundt bordet og finner en tøysekk som 
er halvfull av kluter og håndklær. Jeg legger resten opp på bordet, og de tre 
damene begynner igjen å brette sammen. Solfrid sier at det er litt dårlig 
arbeidshøyde ved bordet. Så sier hun til Ingrid at hun bare skal brette to gan- 
ger og ikke fire (Ingrid bretter en klut i fire). Så sier Solfrid at det blåser ute, 
og at høsten har kommet. Så setter Solfrid seg litt tilbake i stolen, arbeidet 
er fullført, og hun begynner å si et dikt: «Høsten er kommet hør stormene 
gny» (så er det noe mer, sier hun, og gjentar denne setningen en gang til og 
sier det er noe med svalen). Oddrun sier ja, og de begge begynner på første 
setning igjen. Så fortsetter de begge sammen mens de ser hverandre i ansik- 
tet rett over bordet: «Svalen tar avskjed — og svalorna flyr». 


Lunsj og kaffe rundt spisebordet 

Fra 13.15-14.15 er det mye liv og røre rundt bordet. Det er en veldig hyggelig 
stemning rundt bordet. Blant annet fortalte Hulda om arbeidet sitt [...]. Ing- 
rid gjesper (holder hånden foran munnen). Jeg spør om de tror at gjesping 
er smittsomt. Det mener de alle fire bestemt (Hulda, Oddrun, Ingrid og Sol- 
frid). En pleier kommer og sier at de som vil kan jo legge seg å hvile litt. [...] 
(Ingen vil.) Hun spør om hun skal sette på litt kaffe. Det ville være deilig, 
sier Solfrid. Jeg reiser meg og begynner å dekke på kaffekopper. Alle vil ha. 
Pleieren setter på kaffetrakteren. 

Ca. kl. 13.40 begynte Turid å rope. Hun vil opp. Pleieren tar henne opp, og hun 
sitter på stua og spiser sammen med pleieren. Da hun er ferdig, vil hun legge seg 
igjen. Hun ble lagt ca. kl. 14.00 etter at pleieren har prøvd å få henne til å sitte litt 
oppe. Innimellom vår prat hørtes Turids stemme om at hun vil legge seg. De fire 
rundt bordet veksler blikk, Solfrid og Oddrun smiler litt, og Ingrid gjør en slags 
grimase (litt oppgitt smil) Ca. klokken 14.15 begynner Turid å rope igjen. Hun 
vil opp. Pleieren sier at hun akkurat har vært oppe, og at hun da ville legge seg 
igjen med en gang. Turid gir seg ikke, hun vil opp. Pleieren tar henne opp og sier 
hun kan komme og sitte sammen med oss andre og drikke kaffe. Turid sier hun 
er sulten. Pleieren sier at du har jo akkurat spist. Turid sier igjen at hun er sulten. 
Pleieren spør om hun vil ha en brødskive. Ja det vil hun. Pleieren går og ordner. 
Jeg setter frem litt Ballerina-kjeks som pleieren hadde tatt ut av skapet. Turid vil 
også ha, og hun vil ha kaffe. Så er det at hun har vondt i halsen, og at hun må ha 
skjerf. Jeg sier jeg skal hente og finner til slutt et chiffonskjerf og knyter det rundt 
henne. Hun klager på at det er kaldt, og at kaffen er for varm. Hun sier at pleieren 
ikke er noe snill. Hun snakker kontinuerlig og henvendt til pleieren som sitter ved 
siden av henne. Turid rekker ut hånden, og pleieren tar den. Da er hånden til plei- 
eren kald. Turid klager og klager. Ingrid ser bort på meg og de andre og rister svakt 
på hodet. Solfrid, Hulda og Ingrid sitter og følger med. Da Turid har flere ganger 
sagt at pleieren er slem fordi hun ikke får sitte der ute og peker på stua, spør Ingrid 


HVERDAGSLIVET I AVDELINGENE 


om pleieren blir lei seg. Det svarer pleieren benektende på. Pleieren snakker med 
Turid om at det er hyggelig at hun sitter sammen med oss og ikke at hun skal sitte 
alene inne på stua. Nei, hun vil ikke sitte alene på stua, men vil sitte på stua. Pleie- 
ren sier noe om at det hadde vært hyggelig å sitte her og hygge seg med kaffen og 
prate med oss andre. Turid svarer at det er ingen som prater og fortsetter med at 
kaffen er for varm. Så vil hun ikke ha brødet, så vil hun ha mer kjeks. Pleieren sier 
at hun har kjeks på tallerkenen og at hun kan spise den først. Det kommer igjen 
at pleieren ikke er snill, og at det ikke er hyggelig ved bordet, og at ingen prater. 
Pleieren svarer noe om at det er hun (Turid) som snakker hele tiden, og da er det 
ikke mulig for de andre å komme til. Turid sier igjen at det ikke er hyggelig. (Da- 
mene veksler blikk og fniser.) Turid fortsetter med at hun har vondt i halsen, og 
hun vil ha et nytt skjerf og forlanger at pleieren skal gå og finne. De andre rundt 
bordet begynner å fnise og le lavt. Turid sier at det ikke er hyggelig, og at de bare 
sitter og glor, det er ingen som prater. Pleieren sier noe om at det kan være for at 
det er hun (Turid) som prater hele tiden. Turid spør igjen om ikke pleieren kan 
ordne et nytt skjerf, og at pleieren ikke er snill. Så vil hun også ha en serviett, og 
pleieren gir henne en papirserviett. Hun sier surt nei, hun vil ha en sånn, og drar i 
skjerfet. Da har Oddrun fått nok (ser sint ut) og tar hånden først hardt i bordet og 
så lener hun seg frem mot kanten av bordet og retter hånden ut med en pekefinger 
og sier noe om at na får det være slutt. Beskylde folk for ting som ikke er ... og tar 
og klapper pleieren på armen ... Turid svarer med at det er uhøflig å peke og sier 
til pleieren at dette vil hun ikke ha noe av. Pleieren sier noe om at Oddrun ikke 
peker uhøflig, men at vi andre begynner å bli lei av å høre på henne. At her sitter 
vi og hygger oss og du er ikke fornøyd med noe, at hun prater hele tiden slik at 
de andre ikke får snakket. [...] Oddrun svarer henvendt til Turid at det er det ja, 
dittane går ikke an og sitta slik. Så var det noe pleieren sa (som jeg ikke fikk med 
meg), men Turid spør hva er det du (pleier) ønsker da? Pleieren svarer noe med at 
hun ønsker at Turid ville sitte sammen med oss andre rundt bordet og hygge seg. 
At Turid hadde det fint og kunne kose seg med kaffen. Turid sier ja. Så drikker hun 
en slurk av kaffen, og sier den er god. Pleieren lener seg mot Turid og danderer 
skjerfet på plass, og Turid sier takk. (Turid har sittet og tatt av seg skjerfet og dratt 
i det slik at det ikke lenger tettet halsgropen hennes.) Det blir rolig rundt bordet. 


Etter lunsj og kaffe er det noen som hviler på rommet sitt, mens andre 
sitter på stua. Her er det ofte stille lesing og småprat mellom beboerne. En 
vanlig ettermiddag kan fortone seg slik: 


Ettermiddag på stua 


Kveldsvakten er kommet. Pleieren begynner å ta opp de som har ligget på rom- 
mene og hvilt. Solfrid og Hulda sitter i stolene på den andre siden av stua hvor 
jeg fortsatt sitter. Turid roper fra rommet sitt: Kom og hjelp meg! 

Oddrun kommer inn i stua og setter seg i en stol rett overfor Turid og Hulda. 
Ingrid spør om hun vil komme og sitte ved siden av henne (ved spisebordet 
i stua). Oddrun reiser seg og går og setter seg ved siden av Ingrid. Solfrid og 
Hulda snakker sammen, og Hulda forteller om huset oppe i Østerdalen som er 
et småbruk. De bestemmer seg for at de to skal reise dit en dag. Solfrid sier hun 
ikke har hatt noen sommerferie i år. 


Middagen serveres som oftest på spiserommet, men noen ganger dekker 
pleierne på inne på stua. Etter middag er det ofte servering av kake, kjeks, 
frukt e.l. og drikke inne på stua. Ettermiddag og tidlig kveld er ofte stua 
fylt av beboere, pleiere og besøkende. 


Kveld på stua 


Etter at jeg har sittet en liten stund alene på stua og notert, hører jeg Solfrid, 
niesen og Thora komme inn fra terrassen. Jeg hører pårørende si til Solfrid ute 
på gangen om de skal gå inn på hybelen hennes. Solfrid svarer noe med at skal 
vi det (spørrende tone) - kanskje heller her inne på stua ... Hun spør Thora om 
hun vil være med, og hun kommer gående inn sammen med niesen og Thora. 
Niesen spør hvor hun vil sitte, og Solfrid ser seg litt rundt og spør om ikke det er 
greit å sitte der - og peker på sofaen. Thora blir plassert ved den korte enden av 
salongbordet i en dyp lenestol, og de andre to i sofaen. Niesen har funnet frem 
marvposteikaker som de sitter og spiser sammen med Thora. 

Ingrid, Oddrun og Berit har sittet bøyd fremover sammen med en pleier 
og snakket ved spisestuebordet. Hulda sitter i tv-hjørnet og leser Aftenposten. 
Pleieren går på kjøkkenet og begynner å ordne kveldsmaten. [...] Pleieren kom- 
mer med servise og dekker på spisestuebordet. Han får damene til å sette seg 
rundt bordet. 

Etter at damene er ferdig med å spise, sier pleieren til Oddrun om hun er klar 
for å gå en tur (antakelig til toalettet). Oddrun svarer ja, og pleieren hjelper hen- 
ne opp av stolen. Ingrid spør hvor de skal gå, og Oddrun svarer at de skal gå en 
tur, ikke langt. Så går de ut av stua. De andre sitter igjen, og det blir snakket om 
hvor fort det blir mørkt nå. Solfrid og Ingrid ser ut av vinduet mens de snakker 
om dette. (Jeg sitter i stolen ved pianoet og observerer.) Turid roper fra rommet. 
Solfrid snur seg mot gangen, og hun ser seg rundt. Da Turid roper en gang til, 
reiser hun seg opp og går inn til henne. Berit reiser seg også og går og stiller seg 
i døråpningen til Turid. Jeg går etter og holder meg et stykke bak, ved stuedøra. 
Jeg hører Solfrid snakke med Turid om at nå er nattlampen slått på, og at hun 
kan ligge og slappe av. Turid spør om hun (Solfrid) også skal legge seg og om 
hun skal ligge på rommet hennes. Solfrid sier at hun også skal legge seg litt se- 
nere, og at hun har en egen seng. Hun sier videre at det er kveld nå, så håper hun 

at (Turid) får sove videre - og at de kommer og ser til henne igjen. Jeg går forbi 
rommet og ser at Solfrid står bøyd ned over sengen mot Turid og holder begge 
hendene på sengehesten. Så bretter hun dyna rundt Turid og legger et teppe på 
også og spør om hun ligger bra. Turid svarer ja og takker. Så går Solfrid ut av 
rommet, og Berit følger etter. Pleieren kommer og tar med seg Berit bortover 
gangen til rommet hennes. Solfrid går inn på stua og setter seg i stolen ved siden 
av (bord i mellom) Hulda. Begge sitter og leser avisen. 


Natt 


Når nattevakten kommer, har de fleste lagt seg, men en del er fortsatt våkne. 
Den vakten jeg deltok på senhøstes, ble beskrevet av nattevakten som en 
vanlig vakt. De fleste var rolige i sengene selv om ikke alle sov hele natten. 
Det var bare Thora og Leif på Gul side som gikk oppe flere ganger om natten. 


Gul boenhet - hvem som bor der og 
hvordan de samhandler 


Beboerne her er: 


Leif er i 80-årene. Har verbalt språk og er glad i å snakke om det som 
opptar ham her og nå, hva som er rett eller galt, men også fra tidligere 
yrkesliv. Spiser selv med tilrettelegging. Går selv med rullator. Han glem- 
mer ofte å bruke den og går da uten, men ustøtt. Han beveger seg ofte 
mellom stua og rommet sitt, hvor han holder på med ting han finner eller 
noe han leter etter, eller legger seg på senga i kortere perioder, før han er 
oppe og går igjen. Er oppe og går en del om natten. 


Aslaug er i 80-årene. Trenger hjelp til forflytning med rullestol. Må ha 
tett oppfølging ved spisesituasjoner slik at hun får i seg maten. Hun snak- 
ker en del for seg selv, men også rettet mot andre. Ordene hun sier er ikke 
sammenhengende, og er ofte en strøm av «ordsalat». Sitter mye på stua og 
smiler og ler. Hun sitter også og plukker en del på klærne sine. 


Maren er i 80-årene. Går selv, men noe ustø. Spiser selv med tilretteleg- 
ging. Har verbalt språk. Snakker en del med Leif når de sitter sammen 

ved bordet. Ellers liker hun å fortelle for dem som vil høre om tidligere 
hendelser som opptar henne. Hun har nedsatt hørsel og syn. Er glad i å 
høre på musikk både i stua og inne på rommet sitt. Hvis det er noen som 
setter på musikk som hun ikke liker, går hun. 


Gertrud er 80-årene. Forflyttes med rullator. Sitter ofte med lukkede 
øyne og småsover en del på dagen. Må ha hjelp til å spise ved måltidene. 
Snakker verbalt lite. Hun kommuniserer oftest med sakte hodenikking 
eller sakte hoderisting når hun blir spurt om noe hun må ta stilling til. 


Sigurd er i 80-årene. Går med assistanse fordi han er veldig ustø i gangen. 
Han stopper ofte opp når han går. Har en kroppslig uro i perioder som 
gjør at han prøver å reise seg opp fra stolen han sitter i og prøver å gå selv. 
Har lite verbalt språk. Må ha hjelp til å spise ved måltidene. 


Peder er i 80-årene. Går med egenlaget stokk og med støtte fra en pleier. 
Ligger ofte til etter frokost fordi han sjelden ønsker å stå opp så tidlig. 
Kan være vanskelig å motiveres til å stå opp. Har fast stol på stua slik at 
han har oversyn over både stue og gangen. Småsover en del på dag og 
ettermiddag. Tar lite kontakt med de andre beboerne, men sitter og følger 
med det som skjer både utenfor vinduene, på tv eller på dem som opphol- 
der seg i hans synsradius. 


Morgenstund på stua 

De av beboerne som står opp tidlig, sitter i lenestolene på stua. De får ser- 
vert kaffe, og er det noen som er veldig sultne, får de en brødskive mens 
de venter på frokosten. Etter hvert blir de beboerne som sitter i rullestol 
eller har vanskeligheter med å gå, satt til spisestuebordet når de var ferdig 
stelt. Beboerne sitter derfor spredd i både stue og spisestuedelen. Mye av 
samtalen kan foregå slik det kan gjøre når Leif begynner å snakke. For 
eksempel kan han ved frokostbordet si noe som han ser på og få ulik grad 
av adekvate svar. 


Leif sier mens han sitter ved frokostbordet at det er blitt hjulskift hjemme på 
kjøkkenbordet nå - at de har slikt i et boligområde - det trodde han egentlig 

ikke var lov (utenfor vinduet nede på fortauet står det et skilt som reklamerer 
for hjulskift). Så begynner han å snakke om bensinstasjoner - at nå er det 
umulig å få hjelp. 


Maren kan ofte begynne en samtale videre med Leif når han forteller noe 
«ut i luften». Aslaug kan smile og si noen usammenhengende ord. De 
andre følger mer eller mindre med og er ofte stille når de sitter og spiser. 
Når måltidene er ferdige, forflytter eller forflyttes alle beboerne i lenesto- 
lene i stuedelen. Leif og Maren kan gå en tur på rommene sine for så å 
komme tilbake etter en kort eller lengre tid. 


Formiddagsbesøk på rommet 


Som tidligere nevnt skjer det ofte at beboere fra Lilla enhet tar seg en tur 
over på Gul enhet ved å gå gjennom skyllerommet. Berit og Maren har 
felles glede av musikk, og gjennom høsten skjedde det at de to satt inne 
på rommet til Maren og sang etter musikken som strømmet ut fra en 
kassettspiller. Noen ganger var det korte besøk, andre ganger kunne Berit 
være der over en time. Som regel var det god stemning, men det hendte 
også at de så ulikt på situasjonen. Et eksempel: 


Så høres det sinte stemmer ute fra gangen. Jeg hører det er Maren og Berit 
(fra Lilla boenhet) som hadde sittet og sunget. Jeg reiser meg og går ut i gan- 
gen. Der står Maren i døråpningen og sier med sint stemme at hun (Berit) 
må gå når hun sier det. Berit står nå ca. en meter utenfor rommet og sier: Nei 
(bestemt stemme). Maren sier jo, det må hun. I det jeg nærmer meg, kommer 
institusjonssjefen gående. Hun spør hva det er for noe, og Maren sier at hun 
(Berit) vil ikke gå enda hun sier det. Hun sier videre at hun (Berit) har vært 
lenge inne der - flere timer. Berit svarer: Ja (med tonefall ja og så da?). Maren 
sier: Der ser du hun vil ikke gå. Hun (Berit) må forstå at hun ikke kan være 
her hele tiden - og at jeg vil hvile middag. Institusjonslederen bøyer seg mot 
Maren, tar hånden som Maren rekker frem og sier noe om at nå er Berit ute 
og at dette ordner seg. Maren sier igjen at hun blir ergerlig når ikke hun (Be- 
rit) har vett på å gå. Berit står og ser på og lager en «snøftelyd», snur seg og 
tar armene ut til siden bak ryggen og vrir håndflatene ut og inn (som for å si 
at Maren er håpløs kan det tolkes som) og går mot stua. Dette får Maren til å 
snakke høyere og ser på ryggen til Berit og sier at folk må oppføre seg og høre 
etter. Hun (Berit) må respektere at hun må ut av rommet. Institusjonslederen 
snakker rolig til Maren og sier at dette løste seg - og ga Maren aksept på at en 
kan bli litt sint når folk ikke vil høre etter. 

Det er bare Leif og Maren som fysisk selv beveger seg mellom rommene 
og i gangen. De andre må ha hjelp av personalet til å gå eller å bli trillet 
i rullestol. Dette gjør at beboerne for det meste oppholder seg i stua sit- 
tende i lenestolene langs vindusveggen når de ikke er inne på rommene 
og hviler. I begynnelsen av feltarbeidet var det en beboer, Karen, som 
ropte mye og var urolig. Hun var derfor ofte inne på rommet sitt. I mars 
kom Oddveig, som også ble skjermet inne på rommet når hun ble verbalt 
urolig. Som regel var dørene til rommene åpne, hvis beboerne ikke skulle 
sove eller selv ønsket å ha døren lukket. 


Spisestua 


Spisestua var et samlingspunkt ved måltider og ettermiddagskaffen. 
Ellers fikk beboerne servert måltider og kaffe og kake/kjeks ved de små 
bordene mellom lenestolene. Beboerne hadde heller ikke her faste plasser, 
men ble ofte satt inntil bordet der det var enklest for dem å sitte i forhold 
til gåavstand og med rullestol. Dette gjorde at flere i praksis hadde mer 
eller mindre fast side av bordet. Det hendte gjennom hele feltperioden at 
beboere fra Lilla enhet spiste lunsj og middag sammen med Gul enhet. 


Sammen på stua 

Utenom måltidene sitter beboerne mest ved siden av hverandre i lene- 
stolene i stua. Maren, som har litt nedsatt hørsel, liker å sitte i en av sto- 
lene ved salongbordet for å komme nær cd-spilleren og høre musikk når 
dette ble spilt. Det er ofte stille først på formiddagen. Når musikk spilles, 
kan Gertrud sitte med lukkede øyne, og fingrene tapper takten på stolens 
armlene. Det hender at tv-en slås på, særlig gjelder det på ettermiddagen. 
Ellers er det småprat mellom beboerne hvor de ser på hverandre og smi- 
ler, og det kan se ut som de snakker mer med tonefallet i stemmen enn 
ord. Innimellom sitter noen og småsover. Etter lunsj hviler de fleste på 
rommet, utenom en, som dupper av i en stol. En vanlig dag etter lunsj- 
tider på stua kan eksempelvis forholde seg slik: 


Så får Sigurd besøk av sønnen. De går først på rommet til Sigurd. Inne på stua 
sitter de andre i stolene og ser på tv. Turid sitter i rullestolen litt midt på gulvet 

mens sykepleieren gir medisiner og prater med beboerne og innlemmer Turid 
i det som foregår. Jeg setter meg ved Peder. Han smiler og sier hei. Vi prater om 
Tanaelva og laksefiske. I bakgrunnen har TV 2-nyhetene begynt. Når det blir 
reklame (DNB - om å spare penger) sier Peder at det var dette de gjorde med 
laksen. De salta og røykte og sparte den. Flott fisk. Forteller så at han fisket ørret 
og røye, men det var laksen som var god sparing [...] 

Mens vi sitter og prater kommer Sigurd og sønnen inn på stua. Sønnen tar og 
drar frem en spisebordstol (pinnestol) og setter frem for faren. Sigurd står midt 
på gulvet og ser bort mot de andre som sitter på rekke langs veggen og vinduet. 
Pleieren spør Sigurd om han vil komme og sitte i stolen mellom Leif og Aslaug, 
der han har sittet tidligere. Sigurd svarer ja og går stivt (og litt vuggende frem- 
over) mot stolen. [...] 

Leif sier at det er fint veer ute, og at det er varmt. Burde heller ga ut pa ve- 
randaen og kjenne pa sola. Jeg sier det hores godt ut, og lurer pa om han ogsa 
skal ut. Han ser pa meg og tar tak i begge armlenene pa stolen for 4 reise seg. 
Jeg sier det er hyggelig hvis han slar folge. Han lurer pa om det er litt for varmt. 
Jeg foreslar at vi kan ga ut og kjenne pa temperaturen. Jeg gar forst mot dora 
og passerer Maren som sitter og ser ned med hodet stottet av handen etter at 
musikken endret seg. Da Leif gar forbi, tar Maren handen hans og holder sin 
arm litt opp som for å støtte Leif når han går rundt stolen hun sitter i. Hun sier: 
«så varm du er pa hånden». Leif svarer jo takk. De slipper ikke hendene for Leif 
er forbi stolen. 


Årstidene i avdelingen 


Årstidene setter sitt preg på avdelingen på flere måter. I høstmånedene 
blir det brukt elektriske «stearinlys» som lyser opp på bordene rundt 
omkring. Terrassen og verandaen blir mindre og mindre brukt - etter 
hvert bare til å ta seg en røyk. Om vinteren blir beboerne som røyker 
fulgt opp en etasje til et røykerom. I høytidene pyntes det. I begynnelsen 
av desember kom julegardiner og ulike juledekorasjoner. Jo nærmere jul, 
desto mer julepynt ble tatt frem. I juleuken ble også dørene til beboerne 
pyntet med juledekorasjoner, juleserviset fra skjenkene ble hentet frem og 
juletreet pyntet. Desember var fylt av julemusikk og forskjellig julemat. 
Etter flere førjulsfester med både pårørende og personalet senket takten 
på aktiviteter og rutiner seg i juleuken. 

I påsken ble det noe påskepynt og god mat på fest-serviset. Sen vår og 
sommer ble verandaen og terrassen tatt mer i bruk, og sommeren er tid 
for grilling, kaffe og is, eller vin og jordbær ute i felleshagen for dem som 

vil. De av beboerne som var for slitne til å være ute sammen med andre 
avdelinger, fikk maten brakt til avdelingen, og beboerne ble samlet på 
verandaen for å være sammen ute. 


Endringer blant beboerne 


Med årstidene på en skjermet avdeling følger det også endringer og 
utskiftninger av både personalet og beboere. Ved juletider var det en del 
forkjølelsesvirus som gjorde at flere var syke. Det førte til at både Thora 
og Leif ble sengeliggende og etter hvert døde. 

På vårparten på Lilla enhet har Maren flyttet fra Gul enhet til Lilla 
enhet. Hun og Turid har byttet rom. Maren er veldig glad i musikk, og 
derfor spilles det i denne perioden mer musikk på stua enn tidligere. 
Oddrun har blitt dårligere i sin apraksi,? og har oftere begynt å spise inne 
på spisestuebordet alene og sammen med en pleier. Thora er også død, og 
det har kommet enda en ny beboer på enheten, Karianne. 

Karianne har kommet fordi mannen ble innlagt på sykehus. Hun er i 
fysisk god form og liker å være aktiv, så denne våren er hun en del ute og 
hjelper til med hagearbeidet. Noen ganger har hun kommet inn etter å ha 
arbeidet og sagt til de andre som sitter rundt spisebordet at nå er det deres 
tur til å holde hagen i orden. Da har det blitt stille rundt bordet, og i andre 
sammenhenger hvor hun har vært litt «barsk» mot de andre, har de heller 
ikke svart på tiltale. Dette endret seg etter hvert. Karianne fikk motstand 
av de andre på at hun ofte fremsto som «besserwisser», på samme måte 
som Turids opptreden rundt spisebordet tidligere. 

På Gul enhet ble det større endringer på vårparten. Foruten at Leif 
døde i mars, flyttet Gertrud, Aslaug og Sigurd til andre avdelinger i 
løpet av våren, og Maren til Lilla enhet. I juni var det bare Peder igjen 
av beboerne fra feltarbeidets begynnelse foruten Turid, som hadde flyt- 
tet over fra Lilla enhet og byttet rom med Maren. Denne våren kom 
Marianne, en middelaldrende psykiatrisk pasient som ble lagt inn for et 
fire ukers korttidsopphold. Det samme ble Kjell, som hadde behov for 


9  Apraksi er manglende evne til å utføre enkelthandlinger på tross av full forlighet og forståelse av 
hva som skal gjøres (Engedal & Haugen, 2018, s. 39). 

utredning av demens. Oddveig kom fra et annet sykehjem i avvente av 

plass på en forsterket demensavdeling. Vigdis flyttet inn på fast plass i 

april. 
Vigdis kommer gående i nattkjolen og setter seg i en stol i stua. Samtidig høres 
det lyder borte fra verandaen, og en pleier kommer gående inn i stua fra veran- 
daen sammen med Marianne. De har vært ute og tatt en røyk. Vigdis reiser seg 
og kommer inn på kjøkkenet hvor jeg sitter og setter seg på stolen langs veggen, 
og sier noe om: Ikke liker - redd ... huff... Hun sitter med hendene i fanget, og 
det ser ut som hun lytter til lydene fra stua. 


Avdeling Utsikten 


Demensavdelingen Utsikten, med Blå og Grønn boenhet, ligger i øverste 
etasje på sykehjemmet. Går man trappen, kommer man til en liten avsats 
hvor det er en stol og et bord, og det henger et maleri rett overfor trappe- 
avsatsen. Til høyre er det en burgunder jerndør som fører til avdelingens 
yttergang og som fungerer som en liten entré. Innenfor døren er heisen til 
høyre, og tar hele tverrsiden av rommet. Veggene ellers er lyse, og på ven- 
stre langside av døren henger det et brodert bilde, samt en bilderamme 
med henvisning til håndhygiene. Det henger også desinfeksjonsdispenser 
i hjørnet ved selve inngangsveggen. På gulvet i hjørnet står det en åpen 
søppelbøtte hvor det ligger blått skotrekk som det er ønskelig at besø- 
kende bruker når været utenfor tilsier dette. Selve inngangsdøren er på 
venstre tverrvegg. Døren er av samme type som den første ytterdøren. 


Grønn boenhet 

Går man innenfor, trer man inn i nedre del av en lang gang. På venstre 
side ser en inn på stua til Grønn enhet. Oppholdsrommet er i en vinkel, 
da stua også har en innebygget vinterhage. Stuas venstre side har først et 
lite innhuk, en krok som er innredet med gamle ting, en erindringskrok. 
Etter erindringskroken står det en hvit fryseboks, så et piano og etter 
pianoet er det en dyp lenestol med en skammel og et lite bord ved siden 
av. Ved siden av lenestolen er det en glassvegg med en glassdør ut til en 
innebygd veranda som er innredet som en vinterhage. 

Grønn boenhet 

Korridoren 


Korridoren sett fra Grønn boenhet Korridoren sett fra Blå boenhet 


Med stua til Grønn enhet bak ryggen står man i den ene enden av den lange 
korridoren. På venstre side ligger ni beboerrom etter hverandre og et rent- 
tøyskap og et skap med diverse utstyr for stell og pleie. Etter beboerrom- 
mene på venstre side er det en liten krok med en dør til en baktrapp og en 
liten matheis som kjøkkenet bruker. Foran denne kroken er det hengt opp 
en tykk gardin. Nedover hele venstre side er det noen små innhuk/utspring 
hvor små bord, kommoder og et par stoler er plassert inntil veggen. Nederst 
på venstre side er det et stort skap med en bokhylle full av bøker. 

På høyre side i korridoren etter inngangsdøren ligger det to beboer- 
rom. Etter disse rommene er det et skyllerom. Mellom beboerrommene 
og skyllerommet er det en oppslagstavle med informasjon til pårørende. 
Etter skyllerommet ligger et vaktrom med glassvegg ut mot korridoren. 

På venstre side inne på vaktrommet er det en vask, så en lang pult 
med tre pc-er, hyller på veggen med permer og en skriver/printer og en 
skuffeseksjon under pulten. På høyre side er det en sittegruppe. Innen- 
for vaktrommet er det to rom, til venstre medisinrommet og til høyre 
avdelingslederens kontor. Utenfor vaktrommet står noen gamle skjenker. 
Etter vaktrommet ligger seks beboerrom. På hele høyre side er det gelen- 
der. Her finnes også oppheng med forskjellig brannutstyr. 

Veggene på begge sidene av korridoren har ulike bilder, malerier, kob- 
berbilder, broderte løpestrenger og åklær. På de små bordene og oppå 
bokhyllen er det forskjellige pyntegjenstander. Midt i korridoren er det 
en branndør som for det meste står åpen. Ved hver beboerdør henger det 
en liten bilderamme med beboerens navn og en pyntebord under navnet. 

Blå boenhet 


I motsatt ende av Grønn enhets stue ligger oppholdsrommet til Blå enhet. 
Dette rommet er langt og smalt med en ekstra vinkelkrok på venstre 
side. Rett frem i døråpningen er det forskjellige stoler som står på rekke 
og rad ved siden av hverandre. Det er et par broderte stoler med et lite 
avlastningsbord og en lenestol. Bak disse tre stolene er det en innebygd 
veranda. De samme lyse lett gjennomsiktige blomstrete gardinene som er 
på Grønn enhet, henger også her foran glassveggen og døren. 


Blå boenhet 

Utsikten” 


Blå enhet 


Grønn enhet 


zentuvo 
~ vuslang real 


Plantegningene er ikke målbare, og overflatebehandlingen er ikke nødvendigvis i samsvar med de faktiske forhold. 
Avvik kan forekomme. 


10 


Arkitekttegningen gjengir ikke møbleringen på Utsikten helt eksakt. Her mangler det spisebord 
i hver enhet. De har to bord, ikke ett. Begge sykehjemmene har flere stoler på stuene enn de 
som er inntegnet. Plantegningene er laget for å gi et visuelt bilde av avdelingenes arkitektoniske 
utforming. 

Avdelingens organisering, rutiner og rytme 

Antall pleiere på dagvakt er fem; to på hver side og en sykepleier/verne- 
pleier som går imellom. På kveldsvakt er det tre; en på hver side og en 
som går imellom. På natt er det én pleier. Avdelingen praktiserer gruppe- 
sykepleie med primærgrupper på hver side. Det vil si at pleierne er inn- 
delt i to faste grupper hvor de har et spesielt oppfølgingsansvar for en av 
boenhetene. Det hender en gang iblant at pleierne bytter primærgruppe 
og boenhet. 

Dagvakten begynner 08.30. En pleier sitter som regel ved en av pc-ene 
og leser opp rapporten. Etterpå fordeles beboerne mellom pleierne og 
andre daglige arbeidsoppgaver mellom gruppene. Det stelles frem til 
frokost klokken 09.30. Som regel kan det allerede sitte en eller to beboere 
oppe i stuene som nattevakten har hjulpet å stelle. Etter hvert som bebo- 
erne stelles, settes de i stuedelen. De får gjerne et glass saft mens de venter 
på frokost. Når frokosten er klar, settes beboerne til bordene. Alle bebo- 
erne har faste plasser. Det henger en oversikt over hvem som sitter hvor 
på en tavle ved kjøkkendelen. Under feltarbeidet ble det gjort endringer 
på plasseringene seks ganger på blå enhet og fire ganger på grønn enhet. 
Bytting av plasser ble som oftest gjort ut fra at de som kunne smøre selv 
skulle sitte ved samme bord. Et par ganger ble det bytting fordi en beboer 
kunne irritere seg over en annen. 

På Grønn enhet hadde Kathy, Kirsten, Thyra og Vesla faste plasser i 
stuedelen som de satte seg tilbake i etter frokost. Borghild ble trillet fra 
bordet og satt ved siden av stolrekken der de andre satt. På Blå enhet var 
det Louise som hadde en fast plass i stuedelen, mens de andre satte seg 
eller ble hjulpet ned i en av stolene på stua. På Blå enhet var det også en 
del vandring frem og tilbake i korridoren innimellom før de satte seg ned 
igjen. Mellom frokost og middag var det som regel en aktivitet som en av 
pleierne på hver enhet arrangerte. Det kunne være å bruke erindringskof- 
fert (koffert med kjente gjenstander fra «gamle dager») og snakke om det 
som lå der, bowling, avislesing, ballongkasting m.m. Det var også faste 
fellestilbud på sykehjemmet. Konserter og felles aktiviteter ble som regel 
holdt i eldresenteret på sykehjemmet. 

Lunsj ble servert i 13.00-tiden som pleierne hadde ansvar for å lage i 
stand. Noen av beboerne hadde en lunsj-/middagshvil etterpå. Det ble 

servert kaffe i 14.00—15.00-tiden. Middagen ble servert rundt klokken 
16.30, og kveldsmat i 19.00-tiden. Som regel ble kveldsmaten spist ved spi- 
sebordene, men det hendte på Blå enhet at beboerne fikk servert mat på 
stuedelen hvis de satt og så på tv. Ellers hendte det også ved alle døgnets 
måltider at en eller flere spiste på rommet når den enkelte var syk eller 
trengte ro. 

I september ble det utført utvendig fasaderehabilitering på Blå enhets 
side. I perioder helt frem mot juletider var det en del boring og annen 
byggestøy i deres stue/kjøkken, og dette førte til at en del av beboerne 
vandret ned på stua til Grønn enhet og satte seg der for en liten stund. 
Noen ganger ble også formiddagsaktiviteter og ettermiddagskaffen felles 
for begge gruppene inne på Grønn stue. Det var avtale om at det ikke 
skulle bores under måltidene. 


Grønn boenhet - hvem som bor der og hvordan 
de samhandler 


Beboerne på Grønn enhet: 


Kirsten er i 90-årene. Går selv med rullator. Har verbalt språk og spi- 
ser selv med tilrettelegging. Sitter mye på stua og har en fast stol hun 
sitter i. Liker å sitte og prate med Kathy og følge med på alt som fore- 
går rundt henne. Blir fort oppgitt og lei alt bråket og snakket i stua. 
Viser ofte et tungsinn. Har egen nøkkel til rommet sitt som hun låser 
selv. 


Kathy er i 80-årene. Går selv og spiser selv med tilrettelegging. Liker å 
snakke med andre og er interessert i å delta på alt av aktiviteter hun kan 
være med på. Sitter ofte sammen med Kirsten og gir utrykk for at de er 
litt venninner. 


Thyra er i 90-årene. Går selv og spiser selv med tilrettelegging. Sitter en 


del på stua, men går litt frem og tilbake mellom stua og rommet sitt. Liker 
å være en del inne på eget rom. 

Vesla er i 80-årene. Går med rullator. Vandrer en del frem og tilbake i 
stua og inn på rommet sitt. Har noe verbalt språk. Trenger hjelp til å spise 
ved måltidene. 


Borghild er i 70-årene. Sitter i rullestol. Har redusert verbalt språk og del- 
tar lite i samhandlingen i boenheten. Må ha hjelp til å spise ved måltidene. 


Oline er i 80-årene. Går selv. Beveger seg mellom stua og rommet sitt. 
Går noen ganger en liten tur opp til Blå enhet om ettermiddagen og 
kvelden. 


Petra er i 90-årene. Går med rullator og assistanse. Svært nedsatt hørsel. 
Spør ofte og gjentagende om hva som skjer. 


Ragna er i 80-årene. Sitter i rullestol. Har svært lite verbalt språk. Er mye 
inne på rommet sitt i løpet av dagen. 


Dorothy er i 80-årene. Blir forflyttet i rullestol. Er stort sett på rommet 
sitt utenom spesielle anledninger hvor hun deltar. 


Morgenstund før frokost 


På Grønn enhet var det stille tidlig på morgenen. Petra eller Kirsten satt 
noen ganger oppe i lenestolen ved pianoet og leste i et ukeblad, men ofte 
var det ingen som satt i stua når dagvakten begynte. Etter hvert som 
beboerne fikk stelt seg, kom de og satte seg i stua. Noen av beboerne, 
som Kirsten, Thyra og fra begynnelsen av september også Kathy, satt 
ofte og pratet sammen mens de ventet på frokost. Her er en situasjon 
fra da Kathy for ikke så mange dager siden hadde flyttet over fra Blå til 
Grønn enhet. 


På stua er det ikke kommet noen ennå. Setter meg i stolen mellom pianoet og 
«vinter-/sommerhagen». I gangen ser jeg Kirsten komme ut av rommet. Hun 
trekker opp en lang snor (oransje?) med nøkkel på fra vesken. Så låser hun døra 
si. Snur seg og ser en pleier komme ut fra rommet vis a vis. Hun sier hun ikke 
vet hvor hun er. Pleieren svarer noe jeg ikke hører ordentlig, men det er noe 
med hvor sykehjemmet ligger. Pleieren følger henne inn på stua. Kirsten ser 

meg ikke og går på skrå inn mot stuedelen. Pleieren snakker om området der 
de er, og at de er ved parken. Hun får med seg Kirsten bort til vinduene, både 
ved stuedelen og kjøkkendelen og ser ut og peker. Hun hjelper Kirsten med å 
sette seg i en av stolene som har ryggen mot der jeg sitter. Pleieren setter på mu- 
sikk (en cd, «Florentinske netter» fra lirekassen) Så kommer Kathy inn i stua. 
Hun går og hilser på Kirsten og setter seg ved siden av Kirsten (innenfor mot 
stuevinduene). Jeg kan så vidt skimte henne gjennom ruta som er mellom stua 
og «sommerhagen». En annen pleier kommer inn på kjøkkenet. Hun spør om 
de vil ha litt saft. De svarer ja, og hun rekker dem et glass rød saft hver. Så går 
hun ut av stua. Da kommer Thyra inn og går mot Kirsten og Kathy, hilser (tar 
Kathy i hånden) og setter seg på den andre siden av Kirsten. Alle tre sitter nå 
med ryggen til meg. Klokken er 08.45. 


Kathy sier: Jeg er splitter ny her. Har flyttet inn i nytt rom. 

Thyra: Du blir kjent med folk her. 

Kathy: Lurer på hvorfor jeg er her ... 

Thyra: Ja, hvorfor er jeg her? 

Kathy: Var dere oppe sent i går? (noe mumling) Det har kommet en borre- 
lyd fra gangen og kjøleskapet durer. Jeg lener meg litt fremover for å 
høre bedre. 

Kathy: Gleder meg til å bli kjent med alle. 

Thyra: Ja, det ma du ... det blir du nok. ... det er veldig hyggelig her, må vi 
si (snur hodet enda mer til siden, mot Kirsten). 

Kirsten: (nikker enig) Hyggelig alle ... prøver i hvert fall. Vi er gode venner. 

Kathy: Er det bare damer her? 

Kirsten: Er det noen menn på andre siden? Snur seg mot Thyra. 


Thyra: Tror det ... sett noen gående nede i trappa ... 

Kathy: Det var feiring av bursdag her i går. Det kan være at det var menn 
som kom da. 

Thyra: Det kan være sant. 


[...] 

Kathy: Vi er vel sa høyt oppe som ... Det første jeg så her er at det er 
mange kirkespir her ... Har provd 4 telle ... men finner ikke ut av 
det ... 

Thyra: Det er mye å se pa her. 

Kathy: Og har noen a prate med. 

Kirsten: Er det atte stykker vi er ... (teller padekkingen på spisebordene) 

Thyra: Tror du finner deg til rette ... 

Kathy: Hatt gymnastikk her. 

Thyra: Vi hadde kanskje det. 

Kirsten: Husker ikke. 

Kathy: I dag husker jeg det, tilfeldigvis. Ikke alltid. 

Kirsten: Hvilken dag er det i dag? 

Kirsten: 13. september. (Alle tre ser på kalenderen som henger foran dem på 
veggen.) 

Kirsten: Huff. 

Kathy: Allerede sent ... husker ikke. 

Thyra: Det går så bra så ... En ting enige om — hyggelig her. 

Kirsten: Alt å si. 

Thyra: Det er bare hyggelig alt ... Klokken er fem pa atte, sa na ma de vel 
snart komme (det henger en stor klokke ved kjokkenet som hun ser 
mot). Det er vel ni vi spiser. 

Kirsten: Vet ikke, men det blir nok snart. 

Thyra: Mye pent å se på. 

Kirsten: Venner og på talefot alle sammen. Ingen ser stygt på hverandre. 

Kathy: Det er pent her. 

Kirsten: Enig. 

Thyra: Enig også — liker meg godt her. De damene som er her er hyggelig. 

Kirsten: Har du ikke saft her? (ser mot Thyra) 

Thyra: Nei, men det gjør ikke noe. 

Kirsten: Ta bare et glass fra bordet. 


En pleier kommer inn i stua og setter seg ved siden av Kathy og sier hun skal 
ta et blodtrykk. Hun kommenterer den fine genseren (fiolett) hun har på seg. 
Kathy takker for det. Så sier pleieren til Kirsten: Så hyggelig at du har fått 
selskap. 

Kathy: Ja, vi prater og har blitt venner vi. 

em 

Emma (hører til på Blå enhet) har kommet og gått fra Grønn enhet — og nå har 
hun kommet tilbake igjen. Hun sier det bråker så fælt. Pleieren er enig. Hun 
sier til Emma at hun kan sette seg litt, så skal hun følge henne ned på den andre 
siden om litt, fordi det snart er frokost. Hun ordner de siste tingene på bordet 
og tar Emma i hendene og følger henne ut samtidig som hun forklarer at de 
ordner på fasaden utenfor den andre stua. 

[a] 

En pleier kommer inn med Vesla og setter henne i stolen ved siden av Thyra. 
Så kommer en annen med Borghild som sitter i rullestol. Hun blir plassert ved 
siden av Vesla. Klokken er 09.05. 

Thyra: Du er kommet deg opp du også (henvender seg til Vesla). 

Det blir stille en liten stund. Alle ser fremover. 

[...] 

Kirsten: Nå er det mange her. 

Thyra: Det er vel ikke det. 

Kirsten: Det sitter noen her. 

Thyra: Å, gjør det det. 

En pleier kommer og deler ut saft til resten av dem som sitter på stua. 

Thyra: Den er iskald. 

[...] 

Etter en liten pause sier Thyra: Sa pent veer i dag ... lurer pa om vi kommer ut 

i dag. 

Kirsten: Godt spørsmål ... jeg vil hjem. 

Thyra: Det er ett svar på det ... De spør ikke oss ... (pause) 

Thyra: Det ma jeg si - jeg har oppdaget at det er hyggeligere her enn det jeg 
trodde. 

Kirsten: Er enig. 

(Pause) 


Kathy og Kirsten har vendt hodene mot kjøkkensiden og pleieren. Thyra og 
Vesla ser rett frem mot veggen/spisebordet/vinduet, mens Borghild også snur 
seg og følger med pleieren. Pleieren sier til damene som sitter der at det er bare 
å danse for den som vil. Hun henvender seg til Thyra og sier: Du har jo dansa 
mye før du Thyra, Foxtrot og slikt.? Thyra: Ja, har vel det. 

Thyra sier videre til Kirsten at hun vil vi skal finne plassen (rundt frokostbor- 
det), vet ikke hvor hun (Kathy) skal sitte. Pleieren hører dette og sier at de må 
vente litt til hun har fått dekket på pålegg og slikt. 

Thyra sier til Kirsten: Jeg er ikke flink til dette — å finne plass på bordet. Thyra 
ser på klokken som henger på siden for henne; ti på halv ti ... Synes jeg har vært 
oppe så lenge ... våken så tidlig for tiden. 

Kort pause. Nå er det Evert Taube som synger. 

Emma har kommet og gått fra Grønn enhet - og nå har hun kommet tilbake 
igjen. Hun sier det bråker så fælt. Pleieren er enig. Hun sier til Emma at hun kan 
sette seg litt, så skal hun følge henne ned på den andre siden om litt, fordi det 
snart er frokost. Hun ordner de siste tingene på bordet og tar Emma i hendene 
og følger henne ut samtidig som hun forklarer at de ordner på fasaden utenfor 
den andre stua. 

(Pause) 

Kathy spør om dette er et sykehjem. 


Kirsten: Ja hun satt mye før her, men nå sikkert funnet seg til rette der borte 
... Jeg er sulten jeg. 

Thyra: Skal smake godt. 

Kirsten: Å så sulten. 

Thyra: Ventet så lenge i dag. 

Kirsten: Antagelig vært tidlig oppe i dag. 

Kathy: Er så trøtt. 

Kirsten: Jeg også. 

Kathy: Har vært mye av det i det siste. 

Kirsten: Kan ikke si jeg er søvnløs heller. 

Pause — bare musikken høres i stua. Pleieren går bort til stuedelen og henter 

noe fra bordet. Kathy følger med henne med øynene. Pleieren går tilbake til 

kjøkkensiden: Er dere sultne? JA, kommer det i kor fra flere av damene. Kathy: 
Det skal smake godt. 


09.30: En pleier kommer med Petra og plasserer henne på venstre side av det 
lille spisebordet. Den andre pleieren sier til Petra at hun var så fin og rød i 
dag. 

Kirsten har reist seg fra stolen og sier at det er hennes plass. Pleier 2 sier at det 
er blitt byttet plasser. Kirsten: Det likte jeg ikke. 

Thyra: Du får protestere. 

Kirsten til pleieren:Hvorfor har vi byttet plass? Pleide å sitte der før. Pleieren 

svarer at nå er det kommet flere her, så da må vi endre. 

Kirsten: Reiser hjem, altså. Hun setter seg tilbake i stolen. 

Pleieren: Forandring fryder. 

Oline kommer og setter seg i stuedelen. Sykepleieren kommer også med et 

blodtrykksapparat og sier hun skal måle blodtrykket. Oline: Å ikke verre.? 

To pleiere står og prater sammen på kjøkkenet. Kirsten og Thyra sitter og 
prater sammen. Så henvender Kirsten seg til sykepleieren som sitter i sofaen og 
måler blodtrykk: Dette skjønner hun ikke. Oline svarer at det er da plasser ved 
bordet lenger bort ... 

Kirsten: Jeg snakka ikke til deg! (så mumler hun noe) 

Thyra: Jeg skjønner ikke ... 

Kirsten: Jeg vil ikke — jeg skal ha plassen min! Jeg reiser hjem. En pleier sva- 
rer noe om at det må hun ikke. Oline sier noe om at hun (Kirsten) 
ikke er klok. Kirsten svarer at det har aldri hun (Oline) vært. Plei- 
eren sier noe jeg ikke hører, og Kirsten svarer: Helt i orden. Så sier 
pleieren noe om at man må ta hensyn til flere på en gang. 

Borghild blir kjørt i rullestolen bort til venstre side innerst ved det store bordet. 

Vesla har reist seg med rullatoren. Hun ser mot Borghild og sier at hun ikke skal 

sitte der. Pleieren sier at du har byttet plass. Du (Vesla) skal sitte der — og peker 

på venstre side av det lille spisebordet. 

Vesla: Det skjønner jeg ikke. 

Det blir i det hele en litt «amper stemning» hvor flere snakker i munnen på 

hverandre - og Kirsten som flere ganger sier at jeg snakka ikke til deg. 


Ved frokostbordet 


09.45: Frokost. Kathy spør om hun skal helle melk i glasset eller i koppen. Kir- 
sten og Thyra svarer: I koppen. Pleieren ved det store spisebordet forteller at 
Borghild er 81 år i dag. De andre rundt bordet sier: Gratulerer. Pleieren sier at 
derfor blir det kake i dag. Kathy sier: Å så fint. 

På det største spisebordet har de pålegg og brød og smører selv. Det blir 
sendt rundt forskjellige ting i mellom damene som sitter der. Kathy sier at vi 


102 


HVERDAGSLIVET I AVDELINGENE 


må hjelpe hverandre her. Kirsten har sittet for det meste og stirret ut av vinduet 
eller sett rett frem, og har ikke vært deltagende rundt bordet. Hun er stille. [...] 

Thyra og Kathy småprater mens de sender pålegg og brød mellom seg. Så 
kommer pleieren med medisiner. Det blir litt småprat, men Kirsten sier ingen 
ting, ser bare rett frem for seg fortsatt. Hun tar medisinene hun får, men ser ikke 
opp på pleieren [...] 

Vesla sitter sammensunket i ryggen og ser fremfor seg - ser ut til at hun følger 
med hva som skjer på det andre bordet. Hun hoster (våt og litt surklete hoste). 


På stua 


Etter frokost setter beboerne seg på sine faste plasser. Thyra og Oline 
pleier å gå litt til og fra stua og rommene sine. Ofte er det stille med litt 
småprat av Kirsten og Kathy. Grønn stue har også aktiviteter som på blå 
enhet. I perioder på høsten da det var mye støy fra fasadearbeidet, var 
det felles aktivitet for hele avdelingen på Grønn stue. Ellers hendte det at 
beboerne på Blå enhet vandret ned på Grønn enhet. 


Vesla hoster og harker. Oline våkner opp og sier uff! og ser sint ut. En pleier spør 
om Vesla vil ha noe å drikke, og får dette. Jorunn (fra blå enhet) kommer igjen og 
klager. (Har tidligere vært og klaget på noen av beboerne.) Pleieren sier at dette 
er et sykehjem, og alle som er her skal få være her, og at hvis hun har noe å klage 
på får hun gå og snakke med de som sitter på kontoret. Jorunn spør hvor kontoret 
er, og pleieren svarer at det ligger midt oppe i gangen, og peker oppover i korri- 
doren. Jorunn går ut av stua. Så kommer både Solrun og Marie gående med hver 
sin rullator inn på stua. Kathy og Kirsten ser bort mot dem, og ser at pleieren sier 
noe om at hvis de snur og går opp over igjen, blir det mat der for dem. Så kommer 
Jorunn inn og står sammen med Marie og Solrun. Kathy og Kirsten kommente- 
rer noe om at nå kommer de hit igjen. At de ikke kan være hos seg selv. De er så 
urolige. Så høres stemmen til Jorunn som sier: Det er simpelt gjort! Hun kommer 
gående og stiller seg midt på gulvet ved siden av der Ragna sitter, støtter begge 
hendene på stokken og puster tungt. Så ser hun på meg og løfter den venstre hån- 
den og beveger pekefingeren med tegnet, kom hit. Så sier hun at hun må snakke 
med meg, for at dette går ikke an. Kirsten stønner (oppgitt). 

[veel 

To pleiere holdt på å rydde på kjøkkenet etter lunsjen. Kirsten og Kathy satt 
og fulgte med. Det var stille blant beboerne mens pleierne snakket seg i mellom 
om fordeling av arbeid. Noen skulle på toalettet og andre også legges på senga 
for å hvile. Da pleierne går ut med Ragna og Borghild, blir det stille. Så lener 
Kathy seg mot Kirsten og sier litt lavt: Hvor er det blitt av hun som sitter der 
(peker på det store bordet) sammen med oss? Kirsten sier: Hvem da? Kathy: 

Hun som noen ganger ikke er så blid, litt sur. Kirsten: Nei, det kan jeg ikke hus- 
ke. Kathy sier at hun husker ikke navnet hennes, men hun har ikke vært her på 
en stund.(Tror det er Thyra hun mener.) 

Vesla, som har sittet ved spisebordet, snur seg og stolen ut mot stua og får 
tak i rullatoren sin. Hun begynner å reise seg sakte opp. Kathy spør Kirsten 
om hun kan reise seg å gå uten at de andre er her (mener pleierne). Kirsten 
svarer at det tror hun at hun kan, hun har gjort det før. Vesla går sakte over 
til stuestolen sin. 


Ettermiddag på stua 


Det er ingen pleiere på stua. Noen av beboerne sitter ved spisebordene, andre 
sitter i stolene sine og ser mot spisebordet. 

Vesla begynner å reise seg fra stolen — setter seg og reiser seg og setter seg 
igjen. Så henvender hun seg til Thyra som sitter ved siden av henne. 


Vesla: Husker du at jeg spurte deg om noe? 

Thyra: Hva var det du spurte om? Både hun og Kirsten, som sitter borten- 
for, snur seg mot dem. 

Vesla: Om å låne tjue kroner. 

Thyra: Det skal du få når jeg reiser meg opp. Hun snur hodet igjen mot 
Kirsten. 


Oline sier fra stolen sin: Kan jeg få tjue kroner også ... 


Thyra: Tror ikke du trenger det. 
Kirsten: Jeg tror jeg blir gæærn av det maset her. 


Vesla spør Thyra igjen om å få låne tjue kroner. 


Thyra: Du skal få når jeg skal gå på rommet mitt. 

Kirsten: Ikke gi henne penger. 

Thyra: Hun har spurt meg mange ganger. 

Kirsten: Hun har da familie selv. Hva skal a bruke penger til her? 
Thyra: Jeg vet ikke. 


Vesla reiser seg og går igjen rundt i stua. Sier at nå går hun. 


Oline: Hu sier fra at a går (ut i luften). 
Petra: Hva skjer nå da? 

Oline: Ingenting. 

Kirsten: Du ser vel det. 

Oline: Går det an å være så dum. 
Kirsten: Ja, det går det. 

Thyra: Hu kan ikke for det ... Det er et middel for det ... Er overalt. 
Oline: Så fantastisk (i en spydig/sarkastisk tone). 


Thyra reiser seg og sier: Fantastisk får du være selv. Så går hun ut av stua (ser 
sur ut). 


Kirsten: Du er ikke bedre enn oss. Hvis a tror hun er en finere dame enn oss, 
så tar hun feil (tror dette var ment til Thyra egentlig). 


Petra, som fortsatt sitter ved spisebordet, sier flere ganger: Hva skjer nå a? 
Kirsten (stønner oppgitt): Himalaya! 


Blå boenhet - hvem som bor der og 
hvordan de samhandler 


De som bor på blå enhet: 


Jorunn er i 80-årene. Går selv med stokk. Etter et fall hvor hun brakk 
lårhalsen, satt hun en periode i rullestol. Vandrer en del og er i perioder 
urolig og vil gjerne ringe datteren sin. Blir fort irritert og «kjefter» en del 
på både beboere og personalet. Spiser selv med tilrettelegging. 


Jenny er i 80-årene. Går med rullator. Sitter en del på rommet sitt og 
hører på radio, når hun ikke deltar på stua. Har verbalt språk. Spiser selv 
med tilrettelegging. 


Emma er i 80-årene. Går selv, men er noe ustø og får derfor ofte hjelp til 
å forflytte seg når personalet er i nærheten. Har fast stol i stuedelen hvor 
hun kan se nedover korridoren. Liker å høre på musikk og har en kassett- 
spiller på et lite bord ved siden av seg. Er en del oppe om natten fordi det 
er noen som sier at hun skal stå opp selv om hun ikke har lyst, sier hun. 


Spiser selv med tilrettelegging. 


Solrun er i 80-årene. Går med rullator. Går mye frem og tilbake i kor- 
ridoren. Sitter sjelden lenge ned av gangen. Sier selv hun går fordi hun 
gjør gymnastikk for å holde seg i form. Plukker med seg ting hun finner 
på sin vei som hun har på rullatoren. Har verbalt språk. Spiser selv med 
tilrettelegging. 

Marie er i 90-årene. Går med assistanse. Snakker mye, men det blir som 
oftest «ordsalat». Blir ofte litt trist og gråter. Tror ofte at Oskar er mannen 
hennes. 


Rolf er i70-årene. Sitter i rullestol og har svært lite verbalt språk. Sover en 
del i rullestolen på dagtid. Må ha hjelp til å spise ved måltidene. Har ofte 
besøk av sin kone og hund. Liker å kose med hunden på fanget. 


Gunnar er i 70-årene. Går selv, men noe ustø innimellom. Vandrer mye 
og er ofte på vei for å levere dokumenter eller sjekke at leveringer av doku- 
menter er kommet osv. Gir uttrykk for å være litt utrygg i en del situasjo- 
ner. Har forskjellige navn og beskrivelser på noen av de andre damene i 
boenheten. Spiser selv med tilrettelegging. I dårligere perioder spiser han 
inne på rommet sitt sammen med en pleier til å hjelpe seg. 


Oskar er i 80-årene. Beveger seg selv, men er noe ustø. Vandrer noe 
i korridoren, ellers sitter han mye og småsover på stuedelen. Har lite 
verbalt språk, men smiler mye og humrer. Spiser stort sett selv med 
tilrettelegging. 


Morgenstund 

Etter hvert som beboerne får stelt seg, blir de fulgt opp i stua. De første 
blir satt i stolene som er plassert slik at de kan se nedover korridoren. I 
feltarbeidsperioden var det ofte Emma som var oppe først, gjerne stelt av 
nattevakten. Etter hvert kom også Solrun, og gjennom hele høsten satt de 
ofte ved siden av hverandre og snakket sammen. 


Emma sitter i «sin» vanlige stol en morgen og sitter og snakker lavt til seg selv 
mens hun ser nedover korridoren. Så kommer Solrun gående med sin rullator. 
Begge hilser den andre, og Solrun setter seg ned ved siden av Emma slik at hun 
også har utsikt nedover korridoren. Emma fortsetter å se ut i korridoren, og jeg 
kan høre hun teller ulike tall. Solrun spør hva hun teller. Emma sier: Lurer på 
hvor mange lamper det er i taket som lyser nedover der - at det ikke er så lett 
å telle. Solrun lener seg litt fremover mot åpningen, og begge begynner å telle. 
Etter en liten stund blir de enige om at det er omtrent 16 lamper ... muligens litt 
mer, men at de begge er enige om at det i hvert fall er 16 stykker. Så sier Emma 

noe om at der går det en med blå frakk. Solrun bekrefter dette - og de snakker 
sammen om hva denne med blå frakk gjør. De snakker om at denne personen 
går ut og inn av et rom - og de lurer på hva som foregår. Så kommer det en til i 
noe hvitt - og der kommer det en i bare underbuksa. Begge damene fniser litt og 
så sier de at dette ikke er lurt. Solrun sier noe om at det blir kaldt å gå barbeint, 
og Emma sier noe om at da kan man falle. Begge sitter så stille og har blikkene 
festet til gangen. Så sier Solrun: Der gikk den inn døra igjen. «Ja», sier Emma. 


Det spilles ofte musikk fra cd-spilleren som står ved siden av stolen til 
Emma. Etter hvert som de andre beboerne kommer til, blir de ofte sit- 
tende og nynne med eller gjøre små bevegelser med fingrene eller med 
føttene. Andre ganger er det ganske stille, og andre dager er det mye 
gåing i korridoren mens de venter på frokosten og forteller hverandre at 
de er sultne. Noen dager gir de uttrykk for at det er lenge å vente: 


Klokken er 09.30, og ingen har enda kommet for å ordne frokost eller gitt noen 
kaffe. Flere begynner nå å si til hverandre at de er sultne. De sitter samlet oppe 
i stuedelen. 

En pleier kommer inn og henter en mattralle og triller den nedover til Grønn 
enhet, da en annen pleier kommer inn og går mot kjøkkendelen. Solrun sier: Nå 
skjer det noe ... (et lys blir tent på over kjøleskapet). Alle som sitter på stua har 
hodene vendt mot kjøkkendelen og lydene som kommer derfra (unntatt Oskar, 
som sover, puster jevnt og dypt). Gunnar sier noe om at nå blir det en endring. 


Ved spisebordet 
Som tidligere beskrevet har enheten to spisebord på kjøkkendelen. 
I begynnelsen av feltarbeidet var tremannsbordet det bordet som smurte 
mat selv. Etter hvert ble det femmannsbordet som smurte selv mens de 
andre fikk påsmurt. Måltidene kunne vare fra 15 minutter til over 30 
minutter etter beboernes dagsform og hvilke pleiere som hadde ansvar 
for måltidene. Det var ofte mer «liv og røre» rundt det store bordet når 
spesielt en mannlig pleier var til stede. Et eksempel: 
Jeg gikk til Blå enhet. Der hørtes det mye latter fra kjøkkendelen av stua da jeg 
nærmet meg. En pleier satt og fortalte en oppdiktet historie om alle rundt spi- 
sebordet, og pleieren forklarte meg da jeg kom inn at de nå hadde laget et band. 
Pleieren sier videre at Solrun er sangeren. Hun sier at hun kan bare en sang og 
det er - og synger: A - Maria jeg vil hjem til deg - og det er det eneste jeg kan, 
sier hun og alle ler. Gunnar skal spille gitar, Jorunn trommer og Jenny piano, 
forteller pleieren. Det blir mye tull og latter rundt bordet. 

Sammen på stua 


Etter frokost går beboerne selv eller blir fulgt opp i stuedelen av opp- 
holdsrommet. Her blir noen sittende utover dagen, mens andre går opp 
og ned i korridoren. Når kjøkkenet er ryddet og alle er stelt, er det ofte 
en pleier som setter i gang en aktivitet en stund (fra 15-30 minutter) 
med beboerne før lunsjtid. Det kan være erindringskoffert, ballspill, 
høytlesing, m.m. 


Jeg spurte om Marie ville gå bort og sette seg i stua. Hun svarer: Ja, kanskje det er 
no. Solrun kommenterer noe henvendt mot Marie og meg, og Marie ser på meg 
og sukker og rister på hodet. Jeg hjelper Marie, og vi går lenger opp i stuedelen. 
Der sitter Oskar. Når vi er nær, smiler hun og sier: «Der er jo guttemannen» og så 
smiler hun og kneiser med hodet. Jeg spør om hun vil sitte ved siden av, og det vil 
hun. Da hun har satt seg, sier hun hei til Oskar, som ser mot tv-en. Marie tar han 
på armen og han snur seg mot henne. «Hva», sier han. Marie sier at hun bare sa 
hei. Oskar snur seg mot tv-en igjen. Marie smiler og ser fornøyd ut. 


Ettermiddag 


Ettermiddagen tilbringes i stuedelen. Etter lunsj blir de som skal hvile litt 
hjulpet inn på rommene, mens andre setter seg i en stol. Det blir servert 
kaffe og kake/kjeks/frukt etter hvert som når beboerne er ferdig med å hvile. 
Ofte er det rolig på stua med lesing fra avis eller lignende av en pleier, eller så 
sitter de og småprater, hører på musikk og etter hvert ser på tv. Om vinteren 
ble tv-en en «peis» ved at det viste bål med flammer som knitret. Noen gan- 
ger ble kveldsmaten servert i stuedelen hvis mange satt og fulgte med på tv. 


Før middag hadde Jorunn brettet et teppe utover den stolen hun sitter i mest. 
Ved siden av, på et lite bord mellom denne stolen og en annen, har hun brettet 
pent sammen tre tepper, som hun sier er hennes (det er sykehjemmets), og at 
de skal ligge slik fordi det er hennes plass. Så da hun sitter der mellom middag 
og kveldsmaten, og Gunnar kommer og tar på teppene, får han klar beskjed om 
at dette ikke er hans, og hun retter en pekefinger mot han. Gunnar prøver igjen, 
og Jorunn sier nei, du får ikke røre. Gunnar svarer henne noe, og begynner å 
vandre igjen. (Gunnar kaller henne for heksa.) 

Kveldsmaten serveres ved stolene pasientene sitter i. Emma og Oskar sitter 
og følger med på håndballkamp på tv. Rolf sitter i stuekroken og spiser selv. 
Gunnar får til slutt i seg to halve stykker brød. Han reiser seg litt opp og går og 
kommer og setter seg igjen. 

Ellers var ettermiddag og kveld som i perioder på dagtid preget av flere av 
beboernes vandring i korridoren. 


Korridoren 


Jorunn går mye frem og tilbake i gangen i dag. Ved lunsjtider høres det krangel 
på gangen. Det er Jorunn og Solrun. Jorunn er oppgitt, sier hun, (sur/sint) fordi 
Solrun klager på at hun har på seg morgenkåpen utenpå de andre klærne (Solrun 
har påpekt at det passer seg ikke å gå ute med morgenkåpe blant folk). Jorunn sier 
hun fryser, og at hun må få ha på seg kåpen som er hennes. Hun dunker staven 
i gulvet. Hun vil på rommet sitt, og jeg tilbyr meg å følge henne inn. Jeg hjelper 
henne ned i stolen. Hun sier hun ikke skjønner hvorfor Solrun er sint på henne, 
fordi det er jo hennes kåpe. Sier videre at hun ønsker at datteren skal komme, for 
hun er så snill. Så klager hun over at ryggen har vært så vond i dag. Vi prater litt 
om datteren og familien. Hun roer seg og ønsker å hvile litt. 

[see] 

Ute pa gangen var det flere som var ute og gikk. Pleierne hadde begynt a 
hjelpe noen til sengs. Jorunn, Marie, Oskar, Solrun og Gunnar vandret frem og 
tilbake i gangen. Etter en liten stund la jeg merke til at Solrun hadde flere rode 
stearinlys pa rullatoren sin. Jeg kommenterte dette, og hun smilte og lo og spur- 
te om jeg ikke syntes de var fine. Hun sa hun hadde funnet dem nede her (hun 
nikker sidelengs mot Gronn enhet) og tok dem med seg. Jorunn kom og sa at 
de ikke var hennes (Solruns), og var oppgitt at hun bare kunne ga 4 ta noe som 
ikke var hennes. Solrun sa noe om at dette hadde hun ikke noe med, at disse 
hadde hun funnet - og begynte a gå videre mot stua på Blå enhet. Mens denne 
samtalen foregikk, hadde alle de andre samlet seg rundt Solrun, Jorunn og meg. 

[l 

Klokken 20.15. Ute i gangen var det flere som gikk og vandret. Nede ved 
Grønn enhet stod Gunnar og holdt i stuedøren som var halvt lukket. Inne på 
stua, på andre siden av døren, stod Kirsten (beboer på Grønn enhet) med rul- 
lator og ba Gunnar la døren være i fred. At den skulle stå åpen. Det ble en kran- 
gel og beskyldninger om å hisse seg opp. Gunnar sa til Kirsten at hun skulle la 
være å bruke høy stemme, og Kirsten svarte noe om at det gjorde hun ikke, at 
hun bare ba han la døren være. Det ble en amper stemning innen jeg kom bort 
til stuedøren på Grønn side og tilbød Gunnar at vi kunne gå videre opp på Blå 
side. Jeg så at det bare var Kirsten som var der inne. Hun forklarte meg at man 
ikke skulle lukke døren før om natten. Hun sa noe som fikk Gunnar til å hisse 
seg opp - noe med at han ikke hørte til her på stua, men vi snudde og gikk. Da 
sa Gunnar noe om at det var harde tak, men det ble ikke fysisk slåssing. Tilbake 
på Blå stue satte han seg ned i en stol, og Solrun, Marie og Jorunn som hadde 
vandret i korridoren, kom også etter. 

Korridoren om natten 

Om natten sitter vanligvis nattevakten i «Emmas» stol slik at hun har 
oversikt nedover hele korridoren, og fordi i feltarbeidsperioden var det 
beboerne på denne enheten som var mest oppe og gikk om natten, og 
som stod tidlig opp. På nattevakten jeg observerte var det stille frem til 
klokken 01.00. Etter dette var Emma ofte oppe. Etter hvert kom også Jor- 
unn, og fra ca. 05.00 sto også Jenny, Gunnar og Oskar opp. 


Årstidene i avdelingen 


Sykehjemmet har en sansehage ute på en stor terrasse i en av de nederste 
etasjene. Pleiere tok med seg en eller flere beboere dit noen ganger på for- 
middagen i løpet av våren, sommeren og høsten. I samme tidsperiode ble 
det arrangert ulike utflukter til kjente severdigheter/museer som noen få 
av beboerne deltok på. Vinterhagen på Grønn enhet ble brukt av noen av 
beboerne til å sitte og «sole seg» ved at vinduene ble åpnet helt opp når det 
var vær til det tidlig høst og sen vår (eks. bildet i begynnelsen av kapittel 4). 

Ellers ble årstidene markert med elektriske lys om høsten, lilla duker 
og adventsstaker i desember, og i juleuken ble det pyntet med rødt. En 
av pleierne på Grønn enhet hadde sydd julegardiner som ble hengt opp. 
Blomsterpottene ble også skiftet til røde eller med julemotiver. Advent- 
stjerner ble hengt i vinduene. Påsken var pyntet med gule farger og påske- 
egg. Under høytidene og beboernes bursdagsfeiringer hvor det ble servert 
kake, lagde begge enhetene langbord. 


Endringer av beboere 


På Grønn enhet har det ikke vært endringer siden Kathy flyttet over fra 
Blå enhet rett etter feltarbeidets begynnelse. Pa Blå enhet flyttet Rolf til et 
annet sykehjem i april og Eline flyttet inn. 


(April) Er i avdelingen 09.20. Går til Blå enhet. Der sitter det blant annet en ny 
kvinnelig pasient, Eline. Får vite av en pleier at Rolf har flyttet til et annet sykehjem. 
Eline sitter sammen med Emma, Jorunn og Solrun, men sier ingen ting. Marie sit- 
ter ved enden av det største kjøkkenbordet og spiser frokost. Hun skal til frisøren — 
og siden hun bruker lang tid på å spise har hun fått starte før, forteller pleieren meg. 

Etter at Eline har kommet, er det gjort om på bordplasseringen igjen. Marie sitter 
i dag på feil plass, det er Eline sin plass, men det går bra, sier pleieren — fordi Jenny 
skal spise frokost på rommet i dag. De andre setter seg til bords. Solrun prøver å 
snakke med den nye, Eline, men hun svarer ikke tilbake. Hun sier ingen ting. Sol- 
run tilbyr henne forskjellig pålegg, og etter hvert tar Eline syltetøy. Hun sier lavt at 
hun liker syltetøy. Hun smører brødskiva selv. Det småsnakkes rundt bordet 


[ie] 

(Mai) Det er stille rundt det store bordet. Av og til kommer det noen enkle 
kommentarer. Jorunn og Eline sitter rett overfor hverandre. Jorunn sier tre gan- 
ger i løpet av frokosten at Eline sparker henne på bena. Eline svarer at det gjør 
hun ikke, og lurer på om Jorunn har fått så lange ben. (Registrerer at Eline har 
begynt å snakke og er blitt «husvarm» fra første gang jeg traff henne.) Eline sier 
også høyt til de andre at hun synes det er litt frekt å bare ta bort brødfatet når 
hun ikke var ferdig (hun har tre brødskiver med syltetøy på tallerkenen). 


Oppsummering 


Dette kapittelet har gitt en beskrivelse av de to avdelingene og de fire 
boenhetene. Hensikten med å trekke inn situasjoner fra feltnotatene har 
vært å kunne gi et lite innblikk i hverdagen til beboerne og deres sam- 
handling som bidro til at eget forskningsfokus endret seg. 

Empirien beskriver ulike gruppedynamikker både innenfor begge bo- 
enhetene på den enkelte avdeling og mellom de skjermede avdelingene. 
Hver av de fire enhetene skapte slik sett ulike bofellesskap. Forskjellene er 
preget av både hvem som bor der og deres samhandling, arkitektoniske for- 
hold og avdelingens organisering. Disse tre faktorene så ut til å påvirke hver- 
andre gjensidig og skapte en indre dynamikk i den enkelte enhets hverdag. 

De forskjellige samhandlingsmønstrene som trådte frem gjennom 
feltarbeidet, åpnet for en forståelse av at den enkelte enhets dynamikk 
skapte en oppførsel som gjensidig forsterket hverandre. Videre kom også 
beboernes holdninger og normer frem, som kan sies å være en påvirk- 
ningsfaktor inn i boenhetens gruppedynamikk. Dette kom til uttrykk 
ikke bare som verbale utsagn, men også som kroppslig kommunikasjon. 

Med denne empirien som bakteppe, vil jeg i neste kapittel trekke frem 
fenomenologiske innsikter som er den teoretiske forståelsesrammen inn 
i analysen om i hvilken forstand det kan være mulig å snakke ulike felles- 
skap blant beboere inne på en skjermet avdeling. 

Fenomenologiske perspektiver - del 1 


I kapittel to viser jeg til den personsentrerte omsorgen som har mange 
tilknytningspunkter til Kari Martinsens (2000, 2003a) omsorgsfilosofi. 
Hennes utlegging av hjelperens forhold til den syke og sårbare Andre 
er forankret i Løgstrups fenomenologiske tenkning og belyser hva god 
hjelpekunst vil innebære (Martinsen, 2000, 2003a,b, 2012). Dette feno- 
menologiske perspektivet er derfor særlig opptatt av forholdet mellom 
pleierens møte med pasienten, og hvordan møte den enkelte sykes behov, 
noe som er grunnleggende og sentralt i en god sykepleieutøvelse. Når jeg 
nå ønsker å se nærmere på beboernes forskjellige former for samhand- 
ling, blir det nødvendig å gå et skritt videre ut fra pleier-pasientforholdet 
for å få frem et større fokus på pasienten som aktør. Jeg har derfor valgt 
å anvende fenomenologiske innsikter som kan gi et perspektiv på hvil- 
ken måte personer med demens selv er aktører, fordi det åpner opp for 
muligheter til å se nærmere på hva et vi-fellesskap kan innebære mellom 
personer med demens som bor sammen på en skjermet avdeling. I dette 
kapittelet vil jeg derfor gi en utlegging av de byggeklossene som danner 
utgangspunktet, grunnlaget og utviklingen fra å være et jeg — et selv, til å 
bli et vi. Gjennom å gå nærmere inn på disse aspektene vil det også kunne 


113 


KAPITTEL 5 


åpne opp for å gi en forståelse av hva som kan ligge i en beboers gjenvæ- 
rende ressurser, noe som er et viktig aspekt innenfor den personsentrerte 
demensomsorgen. 

I innledningskapittelet trekker jeg frem fenomenologen Dan Zahavis 
(2014a) perspektiv på selvet som utgangspunkt for å belyse fellesskap. Jeg 
vil først i dette kapittelet gå litt dypere inn i Zahavis inndeling av det 
før-refleksive selvet og det refleksive selvet, fordi det danner grunnlaget 
og åpner opp for å kunne gi en forklaring på hvilke mulighetsbetingelser 
som ligger i selvets forståelse av å være i samhandling med andre. På veien 
fra et før-refleksivt selv til å bli et refleksivt selv spiller empati og emosjo- 
ner en helt grunnleggende og sentral rolle for å utvikle oss som men- 
nesker i et samfunn. Derfor vil jeg etter å ha belyst selvet ut fra Zahavi, 
også trekke inn andre fenomenologiske innsikter for å avdekke følelser 
og emosjoner både for å kunne utvikle det refleksive selvet, men like mye 
hvordan dette kommer i spill i samhandling med en eller flere andre. Det 
betyr at i denne boken blir fenomenologiens perspektiv(er) rundt følelser 
og emosjoner helt essensielt for å belyse dannelsen av forskjellige former 
for samhørighet og/eller gruppetilhørighet. Dette henger sammen med 
at denne forståelsen legger til grunn at vår utvikling av normer og ver- 
dier skjer i sammenheng med og i tilknytning til følelser og emosjoner. 
Det vil igjen spille inn i forståelsen og opplevelsen av å være et vi, både 
som en dyadisk relasjon og eller som en gruppe, som jeg belyser videre i 
kapittel åtte. 


Å være et selv - og å være et vi 


Forståelsen av selvet blir her noe grunnleggende for diskusjonen om fel- 
lesskap. Inndelingen i det før-refleksive selvet og det refleksive selvet gir 
en distinksjon som åpner for å forstå nyanser av hva det vil si å være 
et jeg med en kropp av levd liv og med en demensdiagnose. Dette fordi 
demenssyndromet kan utfordre forståelsen av på hvilken måte mennes- 
ker med demens har et selv, og hvordan fellesskap da er mulig. Videre 
gir distinksjonen av det før-refleksive og det refleksive selvet muligheter 
til å gi et forklaringsgrunnlag til de relasjonelle aspektene som beboerne 
avdekker i sitt felles hverdagsliv inne på avdelingene. Derfor vil jeg her 

først utdype hva som ligger i forståelsen av det før-refleksive selvet, og 
videre det refleksive selvet for å kunne legge til grunn hvordan jeg forstår 
menneskers muligheter til å ha ulike former for fellesskap. Startpunktet 
for å kunne bli et vi ligger altså i vår værens utgangspunkt, det minimale 
selvet. 


Det minimale selvet 


Fenomenologen Dan Zahavi (1999, 2000, 2014a) har vært opptatt av å 
belyse og inndele selvet i et før-refleksivt og et refleksivt selv. Det grunn- 
leggende utgangspunktet er at det finnes en før-refleksiv selvbevisst- 
het. Dette er den grunnleggende, den opprinnelige intensjonaliteten 
av erfaringen: «Consciousness has two different modes of giveness: a 
pre-reflective and a reflective. The first has priority since it can prevail 
independently of the latter, whereas reflective self-consciousness always 
presupposes pre-reflective self-consciousness.» (Zahavi, 20144, s. 12). 

Til å forklare dette trekker Zahavi frem Sartres begrep ipseity, som skal 
forstås som den før-refleksive selvbevisstheten, og at det er en grunnleg- 
gende dimensjon av jeget (selfhood). Han sier at denne grunnleggende 
selvbevisstheten er noe som jeg kan mislykkes i å artikulere, men det 
er ikke noe jeg kan mislykkes i å være. Videre anvender Zahavi (2014a, 
2015a) begrepet «for-me-ness» for å vise til at førstepersons erfaring gir 
oss kjennskap til vår egen erfaring av livet, og som skiller seg fra andres 
og vice versa. Denne forskjellen i kjennskap til eller tilgang på denne type 
erfaring skjer ikke bare når vi reflekterer eller søker innover i oss selv, 
men når vi før-refleksivt lever gjennom en opplevelse. På sitt mest pri- 
mitive, sier Zahavi (2014a), er selv-erfaring bare et spørsmål om å være 
før-refleksivt klar over ens egen bevissthet (s. 24). 

Zahavis forståelse av selvets intensjonelle utgangspunkt som en tilgang 
fra en selv til verden utenfor, er ontologisk. Vi har alle denne rettethet 
mot verden, noe som betyr at vi har denne grunnleggende erfaringen i 
vår pre-refleksive bevissthet: 


[W]hen I claim that phenomenal consciousness is first-personal, what I mean 
is that we are acquainted with and presented with our own experiential life of 
others. This first-personal experiential givenness is manifest in the very having 
of the experience. It is a givenness that obtains even when we are not explicitly 

aware of it, and even when we lack the conceptual skills to articulate it. In- 
deed, all this follows directly from the core claim namely that phenomenally 
conscious episodes by necessity are experientially manifest. A conscious men- 
tal state is not merely conscious of something, its object, it is simultaneously 
self-disclosing or self-revealing. This is what makes it different from any pur- 
ported non-conscious representational state. (Zahavi, 2017, s. 9) 


Som et eksempel viser Zahavi (2017b) til et nyfødt barn som grater. Han 
sier at det gråtende nyfødte barnet ikke er en zombie ribbet for erfaringer, 
men en skikkelse som med sin gråt uttrykker en erfaring som gir en form 
for ubehag. Det gråtende nyfødte barnet er et erfaringssubjekt, samme 
hva det ellers måtte være (Zahavi 2017b s. 4). Hans eksempel belyser den 
grunnleggende minimale erfaringen som kan sies å være knyttet til sel- 
vets utgangspunkt for menneskets bevissthet. 

Dette er altså det grunnleggende utgangspunktet og forståelsen, og det 
Zahavi (2014a, 2015a) betegner som det minimale selvet. Det vil si at det 
minimale selvet er det som er iboende i mennesket, og derfor er utgangs- 
punktet for vår utvikling av det refleksive selvet. 

Zahavi (2014a) legger vekt på at det helt minimale selvet har klare 
begrensninger, og at vi derfor må se selvet som en prosess i å utvikle seg 
til et komplekst, normativt og mer fyldig narrativt selv. 

Denne prosessen beskrives nærmere nedenfor, men jeg vil her kort 
trekke inn kroppens grunnleggende forhold til denne sansende bevisst- 
heten. Zahavis forståelse av subjektets minimale erfaringsstruktur og 
sansende bevissthet kan koples til Merleau-Pontys (1968) sansende per- 
spektiv hvor han viser at bevisstheten utfolder seg gjennom kroppen: 


The gesture of the hand is not simple succession of spasms; from its inaugural 
phase, it is a movement commanded by its final phase. And each gesture which 
thus accomplishes an ordered system of changes of position across a determi- 
ned trajectory of time; every gesture is by essence repeatable, tends to prolong 
itself into a motor habit. This generation of schemes of unity across time and 
space, this «instability instituted by the organism itself», this fluctuation organi- 
zed by it, and consequently dominated. (Merleau-Ponty, 1968, s. 230) 


Merleau-Ponty (1968) sier at verden er synlig fordi visom mennesker hele 
tiden tar del i den, og fordi vi allerede er i den. Det er et gjensidig samspill 
mellom bevisstheten og verden (Merlau-Ponty, 1968). Dette utforsker han 

videre gjennom sin diskusjon rundt huden som både en grense og åpning 
for å belyse hva som skjer i skjæringspunktet mellom subjektiviteten og 
dets synlige erfaringer av verden. Det usynlige i kroppen danner grunn- 
laget for det synlige, og blir da nøkkelen til bevissthetens ubevisste struk- 
tur. Ut fra denne strukturen er den menneskelige gittheten også åpen for 
verden og til andre levende vesener og mennesker (Merleau-Ponty, 1968). 

Kroppen blir derfor sentral både for vår sanselighet og som en kilde for 
kommunikasjon, fordi vi både er og har en kropp. Ut fra Zahavis mini- 
male selv og Merleau-Pontys kroppslige sanselige bevissthet som grunn- 
lag, er altså utgangspunktet vårt for vår videre utvikling til et refleksivt, 
komplekst selv. Jeg har tidligere nevnt at empati, følelser og emosjoner er 
sentrale i utviklingen av et refleksivt selv og dermed også for å kunne ha 
en forståelse av å være et vi. Selv om disse aspektene er «byggeklosser» i 
det refleksive selvet, velger jeg først å utdype hva det refleksive, og der- 
med komplekse, selvet handler om, før jeg vender tilbake til empatien og 
emosjonene. 


Det komplekse selvet 


Et menneskes selv som et refleksivt selv er formet av sine normer, verdier, 
mål, overbevisninger og beslutninger. Det vil si at det refleksive selvet 
som eksempelvis meg selv, responderer følelsesmessig på det som betyr 
noe for meg og som jeg bryr meg om. Som mennesker gjør vi altså emo- 
sjonelle investeringer. Ut fra dette kan vi si at emosjoner involverer vur- 
deringer av hva som betyr noe for oss, hva vi bryr oss om, og hva vi ikke 
er likegyldige til. Derfor bidrar følelser og emosjoner som skam, skyld, 
stolthet, håp og anger til å konstituere vår forståelse av å være det Zahavi 
(2014a) benevner som et temporært utvidet refleksivt selv. Han peker på at 
den enkeltes grenser og begrensninger også spiller en rolle her, fordi den 
enkeltes grenser uttrykker hans eller hennes normer og regler å leve etter. 
Det betyr at den enkeltes grenser og begrensninger er uttrykk for hva som 
kan aksepteres eller ikke. Dette konstituerer den enkeltes integritet, noe 
som innebærer at når andre respekterer dine grenser, så tar de deg seriøst 
som person. Hvis ikke grensene respekteres, kan det i noen tilfeller gi en 
opplevelse av invadering, og i andre tilfeller ydmykelse. Disse fasettene 

av selvet viser at grenser, verdier og følelser er svært betydningsfulle, sier 
Zahavi (2014a). Samtidig er han opptatt av at det å legge vekt på gren- 
ser ikke har noe å gjøre med en tilslutning av en varig sjel-substans som 
forblir den samme fra fødsel til død, men peker på at det dreier seg om 
en kulturell, sosial og et språklig innebygd selv, som hele tiden er under 
konstruksjon. 


Det narrative selvet 


I forbindelse med forståelsen av det komplekse selvet har Zahavi (2014a) 
en diskusjon rundt det narrative selvet. Han viser til at det narrative 
spiller en viktig rolle for konstitueringen av dimensjoner eller aspekter 
av subjektiviteten (selfhood). Han mener at narrativer kan være viktige 
redskaper for selvrefleksjon, men ikke ut fra et narrativt perspektiv som 
forstår selvet som en konstruert fortelling hvor all tilgang til en selv og 
til de andres selv er gjennom narrativer. Det er en forskjell i tilnærmin- 
gen til hva et selv innebærer, som gir en noe ulik forståelse mellom det 
narrative perspektivets tilnærming og den fenomenologiske erfarings- 
messige tilnærmingen. Zahavi (2014a) viser til at forskjellen ligger i at 
den narrative tilnærmingen vektlegger betydningen av forfatterskap, 
engasjement, forpliktelser og normativitet, mens den erfaringsmessige 
tilnærmingen legger mer vekt på eierskap, før-refleksiv selv-bevissthet 
og fenomenalitet. Det betyr ikke at den narrative tilnærmingen ikke 
er erfaringsbasert, men at det blir sett på som en prestasjon og ikke en 
iboende egenskap av vårt erfaringsliv, som er det fenomenologiens per- 
spektiv legger til grunn. Samtidig peker Zahavi (2014a) på at det nar- 
rative er viktig fordi det fanger opp noe som er sentralt og spesifikt for 
menneskearten. 

Hans poeng og perspektiv er at fortellingen om deg selv ikke bare er 
når du forteller den, men at den er der i utgangspunktet og ikke kan ta 
over førsteperson. En beskrivelse av en historie om et menneske kan 
derfor ikke i seg selv fremkalle første person entall. Han mener at et jeg 
(meg) ikke kan bli erstattet, og viser til at det er mulig å referere til et 
selv, selv om en lider av amnesi (hukommelsestap). Som eksempel viser 
Zahavi (2014a) til personer med Alzheimer som kan ha et stort omfang 

av kognitiv svikt i forståelsen av tale og språk, men at dette bare vil være 
ett av områdene som blir berørt. 

Forståelsen av selvet som et erfaringsmessig selv, gir dermed et argu- 
ment for at personer med demens har et selv, selv om det biografiske 
minnet er svekket. Dette perspektivet på selvet gir gjenklang til demens- 
forskningens flertydighet i innholdsforståelse og anvendelse av hva et selv 
innebærer og da i tilknytning til identitet, som vist til i andre kapittel 
(s. 30-31). På lignende måte vil også forståelsen og vektleggingen av det 
narrative i demensomsorgen kunne anvendes på forskjellig grunnlag, 
noe som muligens kan innvirke på hvilken måte den kroppslige hukom- 
melsen blir innlemmet som et mulig narrativ. 

I tilknytning til forståelsen av et narrativt selv, er også tid og tempora- 
litet en dimensjon som spiller inn i forholdet mellom jeg-et (selfhood) og 
selv-erfaringen. Zahavi (2014a) sier at menneskets temporalitet på samme 
tid er knyttet til noe synkront og noe diakront. Hver enkelt erfaring er en 
temporær utvidet, levd tilstedeværelse, som han mener er den grunnleg- 
gende karakteren for bevissthet. 

Denne forståelsen belyser menneskets erfaringsmessige påvirkning av 
dagen i dag, samt alle tidligere hendelser i dets liv. Det vil bety at et men- 
neske med demens både er en person som er til stede her og nå, samtidig 
som han eller hun har med seg sin egen historie, som igjen er knyttet til 
andre mennesker, samfunnsmessige og kulturelle forhold både i fortid 
og nåtid. Slik jeg ser det underbygger og forklarer denne forståelsen den 
kroppslige hukommelsens perspektiv. 

For å utvikle det komplekse narrative selvet, og dermed også erfarin- 
genes innleiring i kroppen som en type hukommelse, spiller empatien en 
viktig faktor. 


Empati 

Som tidligere nevnt er empati, følelser og emosjoner sentrale i vår utvik- 
ling til et refleksivt selv. Jeg vil derfor her vise til hva som ligger i begrepet 
empati og på hvilken måte empati er en grunnleggende «brobygger» mel- 
lom det før-refleksive og det refleksive selvet, og som bidrar til å kunne 
skape et vi. Utgangspunktet for empatien må sees i sammenheng med 

intensjonaliteten som det grunnleggende i mennesket, og hvor intensjo- 
nalitetens andre-rettethet blir startstedet for å kunne muliggjøre et vi. 

Zahavi (2014a, 2014b) peker på at det fortsatt ikke er konsensus om 
hva begrepet empati innebærer. Empati kan bety å dele en annen persons 
følelser, å ha omsorg for hverandre eller å være følelsesmessig berørt av et 
annet menneskes erfaringer, uten nødvendigvis å dele den samme erfa- 
ringen. Den medmenneskelige forståelse kommer altså i mange former 
og fasonger. 

De mer komplekse formene for empati vil være avhengige av, og en 
forutsetning for, en empati forstått som en persepsjonsbasert og teore- 
tisk ikke mediert erfaring av den andre. Zahavi sier at empati er per se 
moralsk signifikant og ekvivalent med medfølelse: «When I empathically 
grasp the trepidation in the other's voice, or the concentration and effort 
in her actions, I am experiencing another subjectivity, and not merely 
imagining it, simulating it, or theorizing about it» (Zahavi, 20144, s. 167). 

I det fenomenologiske perspektivet bygger empati på kropp og kontekst 
som en mellommenneskelig forståelse. Empati er en tydelig andre-rettet- 
hets form for intensjonalitet, som tillater den andres erfaringer til å forbli 
den andres erfaringer. Det vil si at empati blir sett på som vår generelle 
mulighet til å få adgang til livet gjennom andres sinn, uttrykk, måter å 
oppføre seg på og meningsfulle handlinger. Dette betyr at det er mulig for 
meg å leve meg inn i kognitive, affektive (følelsesmessige) og viljestyrte 
erfaringer av et annet menneske, som hans eller hennes tro, persepsjo- 
ner, følelser, lidenskaper, vilje, begjær, intensjoner osv. Dette er en spe- 
siell type epistemisk tilgang til andre mennesker. Derfor, sier Zahavi og 
Rochat (2015), må vi ikke forveksle empati med sympati eller medliden- 
het, og refererer til Scheler: «As Scheler points out, empathic sensitivity 
is a precondition for cruelty, since cruelty requires an awareness of the 
pain and suffering of the other, and must be sharply distinguished from a 
pathological insensitivity to the pain of others.» (Scheler, 1954, s. 14, refe- 
rert i Zahavi & Rochat, 2015, s. 544). 

Empati betyr altså erfaringen vi får gjennom det kroppsliggjorte 
sinn fra den andre. Det som er viktig i denne forståelsen, er at empati 
er en erfaring som ikke eliminerer forskjellene mellom selv-erfaring og 
andre-erfaring, men tar denne asymmetrien til å være et nødvendig og 

vedvarende eksistensielt faktum (Zahavi, 2014a, 2014b). Empati i sin 
grunnleggende form er derfor en spesiell form for intensjonalitet som 
kan forstås som en brobygger mellom det før-refleksive selvet og proses- 
sen til det refleksive selvet med dets sosiale kognisjon. 

I forståelsen av empati som en spesiell form for intensjonalitet eller 
fremmederfaring som gjør det mulig for oss å erfare andres følelser mer 
eller mindre direkte, henger dette sammen med kroppens grunnleggende 
dobbelthet. Vi både er og har en kropp, som derfor både er et subjekt og et 
objekt (Merleau-Ponty, 1962). Kroppens dualitet belyser at vår kroppslige 
eksistens i verden helt fra begynnelsen av er intersubjektiv og sosial i det 
at vi er i verden og møter andre som eksisterer på samme måte som meg 
(Zahavi, 2003). Dette kan også koples til den kroppslige bevisstheten som 
beskrevet ovenfor. 

Intersubjektivitet er da intensjonalitet knyttet til vår erfaring med 
andre personer. Gjennom andres kropper kan vi få informasjon om den 
andres bevissthet. En annens kropp er ikke bare et sted for hans eller hen- 
nes bevissthet og som et objekt for en annen som møter vedkommende. 
I møte med en annen vil den andres kropp uttrykke den andres sinn. 
Derfor er ikke gester og kroppsspråk bare bevegelser, men de signalise- 
rer intensjonelle handlinger som har et innhold av tanker (Sokolowski, 
2000). Det er med bakgrunn av disse aspektene som gjør at empatien blir 
en forutsetning for å kunne dele og eller ha noe felles, og som da blir en 
betingelse for å kunne utvikle et vi (Zahavi & Rochat, 2015). Det betyr at 
det fenomenologiske selvet og intersubjektiviteten er en spesiell form for 
intensjon, ved at de er grunnlaget for å skape relasjoner, noe som er en 
forutsetning for å kunne utvikle en forståelse av å være sammen. 

Den andre sentrale «byggesteinen» i utviklingen av å bli et refleksivt, 
komplekst selv, er emosjoner. Jeg vil komme tilbake til følelser og emosjo- 
nenes sentrale plass senere i kapittelet, men her trekke inn skam fordi skam 
har en grunnleggende og sentral rolle i utviklingen av det refleksive selvet. 


Skam 


Zahavi (2014a) viser til Sartre, som mener at skam er en form for inten- 
sjonell bevissthet. I skammens primære form er ikke dette en følelse 

som kan belyses gjennom en selvrefleksjon, fordi denne emosjonen er 
noe man har overfor en annen. Det spiller ingen rolle om evalueringen 
er negativ eller positiv, fordi det er selve objektiveringen som fører til 
skam. Dette betyr ikke at vi føler skam bare når andre ser oss. Skam er 
noe som kan føles også når vi er helt alene, fordi jeg er/var meg selv som 
subjekt overfor et annet subjekt, enten det er til stede eller ikke (Zahavi, 
2014a). Andre spiller derfor en viktig rolle i utviklingen av skam som 
en emosjon gjennom at den påvirkes og endres både i vår relasjon til 
andre og gjennom den generelle tilknytningen vi har til andre men- 
nesker. Det betyr at skam er en sentral emosjon i oppbyggingen og 
utviklingen for å kunne lære spesifikke sosiale standarder innenfor en 
kulturell kontekst. Derfor er skam også en kompleks emosjon som er 
kulturspesifikk (Zahavi, 2014a). Det er fordi at gjennom vår oppvekst 
lærer vi sosiale ferdigheter som har rot i vår utvikling av skam. Dette 
betyr også at et menneske som føler skam, må ha en narrativ kapasitet 
(Zahavi, 20144). 

Skam blir slik sett grunnleggende for å skape en vi-relasjon. I det å 
være et vi ligger det å skape en avstand til seg selv, en type fremmedhet 
for å gjøre meg mer lik andre, sier Zahavi (2014a). Han viser til at ved å 
bli klar over at andre mennesker er klar over min tilstedeværelse, og ved 
at jeg kan se meg selv gjennom dem, blir jeg i stand til å oppleve meg selv 
som en del av et oss (Zahavi, 20142). 

Med selvet og dets utvikling gjennom empati og skam danner dette 
grunnlaget for nå å gå nærmere inn på hva et vi kan bety innenfor 
fenomenologien. 


Å skape et vi 


Som vist til ovenfor er empati utgangspunktet for å ha forståelse av 
andre mennesker (Zahavi, 2014a, 2014b; Zahavi & Rochat, 2015). Det 
er altså en forutsetning, men gir ikke i seg selv en opplevelse av å ha en 
type fellesskap. Resiprositeten er ikke nødvendigvis til stede i empa- 
tien, men for å skape et vi må vi dele noe sammen. For å oppleve et 
vi må vi ha en erfaring gjennom vår resiprositet, og ha en relasjon 
til hverandre som skaper en slags identifikasjon med hverandre. En 

vi-intensjonalitet bygger derfor både på empati og opplevelsen av å ha 
oppmerksomheten rettet mot noe felles (joint attention), samt at det 
fordrer et distinkt (klar/tydelig) resiprok (gjensidig) andrepersons per- 
spektiv. Et vi forutsetter altså både selvbevissthet og andrebevissthet 
(Zahavi, 2014a). Erfaringene av å være et vi, blir derfor farget av vår 
gjensidige involvering: 


In fact, it might be important to distinguish the being-for-one-another 
(Fireinandersein) and the being-with-one -another (Miteinandersein). 
Whereas the you-me relation can be dyadic, the we typically involve a triadic 
structure, where the focus is on a shared object or a project. (Zahavi, 2014a, 
s. 249) 


Vi-relasjoner 

Selv-andre differensieringen forutsetter altså fremveksten av et vi, sam- 
tidig som differensieringen også beholdes i vi-et. Carr tar utgangspunkt 
i Merleau-Pontys (1962) kroppslige intensjonalitet når han argumen- 
terer for at vi kan snakke om et vi som en førsteperson flertall. I sin 
diskusjon trekker han frem to aspekter som generelt er ansett som 
intensjonelle, eller som involverer intensjonelle komponenter. Det ene 
er den perseptuelle erfaring, og det andre er handling (Carr, 1986, s. 
525). Han viser også til at det er en tredje måte hvor jeg verken tilskriver 
erfaring eller handling til et jeg, et du, et dem eller et det, men til et vi. 
I dette tilfellet, sier han, deltar jeg i en erfaring eller handling som ikke 
bare er min erfaring, men vår erfaring - ikke min handling, men vår 
handling. På denne måten endres førstepersonsperspektivet fra entalls- 
til flertallsform. 

Et vi er altså en merkelapp for en distinkt måte å være sammen med 
andre på. Vi er ikke en enhet som observeres fra utsiden, men noe jeg 
erfarer gjennom min deltagelse i en gruppe. Vi-intensjonalitet er derfor 
en egen enhet som ikke kan reduseres. Å være et vi, er når vi ser noe 
sammen gjennom å ha en relasjon og en resiprositet (Carr, 1986). Det vil si 
at når jeg opplever en slags identifisering med en annen, gir det en følelse 
eller opplevelse av samhørighet. Samhørigheten er da det som blir viktig 
i bruken av førsteperson flertall, fordi den er gitt oss. Dette betyr altså at 

et vi er en distinkt måte å være sammen på, og å relatere seg til andre på. 
Carr (1986) sier videre: «To become part of a we, the prospective members 
have to identify with the group. It is their attitudes towards each other 
(and towards themselves) that are important» (s.161). Her peker han på 
at for å oppleve et vi-fellesskap, spiller innstillingen eller holdningen til 
hverandre og dem selv på, en viktig rolle. 

Alle disse komponentene som jeg her har trukket frem, må da være 
til stede for å skape en vi-forståelse. Som Carr (1986) viser til ovenfor, 
betyr vår holdning og innstilling til hverandre noe for å skape en felles 
vi-forståelse. I dette ligger det følelser og emosjoner, noe som nødven- 
digvis vil bidra til på hvilken måte et vi utvikles og videre oppleves. På 
denne måten vil emosjoner spille en sentral rolle i opplevelsen av å være 
sammen med spesifikke andre eller som gruppe. 


Vi - å dele en emosjonell erfaring 


Når noen mennesker følelsesmessig opplever noe sammen, vil denne 
opplevelsen også henge sammen med den relasjonen de har til hverandre. 
Det vil si at vi har å gjøre med en emosjonell erfaring som er samkjørt 
og som er grunnleggende avhengig av flere menneskers opplevelser. 
Zahavi og Salice (2016) viser til at for å ha en felles oppmerksomhet kre- 
ves det både koordinasjon og differensiering. Det samme gjelder også for 
å dele en følelse, sier de. Videre peker de på at i tillegg er det viktig å ta 
et andre-perspektiv fordi resiprositeten (gjensidigheten) blir sentral. Det 
er fordi å dele en emosjonell erfaring ikke er en fusjon av den samme 
følelsen. Når vi erfarer noe sammen med andre, er denne erfaringen 
annerledes enn når jeg erfarer noe alene. Zahavi og Salice (2016) viser 
til fenomenologen Edith Stein, som sier at det er en viktig distinksjon 
når vi skal snakke om å ha en felles emosjon, fordi det er forskjell på en 
emosjon vi deler eks. glede, eller om gleden er samkjørte. Hun sier det er 
en forskjell på å dele eller ha en felles glede enn å oppleve bare min egen 
glede, eller en annens glede. Å dele en glede, en emosjon, innebærer og 
henger sammen med førsteperson flertall. Det krever et samspill og en 
veksling av både identifisering av den andres følelse og min egen følelse 
samtidig som det skaper en differensiering av både enhet og mangfold. 

For å kunne si at vi har en felles glede, må gleden både være knyttet til 
det samme objektet eller hendelsen, samt at objektet eller hendelsen må 
være evaluert og vurdert på en måte som er sammenfallende. Videre er 
en felles emosjon avhengig av gjensidighet. Det vil si at emosjonen fra den 
ene, beriker den andre. Den opplevde emosjonen må derfor også mentalt 
erfares som vår (Stein, 1973, referert i Zahavi & Salice, 2016). 

I sin diskusjon om vi-et trekker Zahavi og Salice (2016) videre frem 
fenomenologen Gerda Walther, som langt på vei er enig med Stein. De 
viser til at i tillegg til Steins forståelse har Walther laget distinksjoner 
av å dele en erfaring gjennom begrepene empati, sympati, imitasjon og 
emosjonell smitte. Zahavi og Salice (2016) trekker også frem Walthers 
forståelse av at det første skritt mot å skape eller iverksette et fellesskap, er 
nettopp gjennom når jeg føler meg forent med et annet individ (eller med 
mange andre individer): 


[E]xperiential sharing requires a multi-layered interlocking of intentional acts 
of different kinds. In the first layer, the subject feels something and empathi- 
zes with another subject, who has a similar feeling. Then, this feeling starts to 
be accompanied by a sense of togetherness or unification to the effect that the 
sense of ownership that accompanies the subject’s own experience undergoes 
a peculiar transformation — the experience is not felt as private and singular 
(owned by the subject alone), but as shared and collective (as co-owned by a 
plurality of subjects): “Collective experience in our sense [...] are definitely only 
those experiences that emerge in me from them and in them from me, from us 
[...] on the basis of my unification (Einigung) with the others. (Walther, 1923, s. 
72, referert i Zahavi & Salice, 2016, s. 6) 


Zahavi og Salice (2016) bygger videre pa denne fremstillingen ved 4 
trekke frem at jeg kan føle en emosjon som vår emosjon uten at du føler 
det samme. De sier at derfor må ikke bare jeg, men også du oppleve at vi 
har et fellesskap. I tillegg til dette må jeg være empatisk bevisst på din 
følelse av fellesskap, og du må være empatisk bevisst på min. Bare når 
denne komplekse strukturen er på plass, kan en følelse kvalifiseres som 
en delt emosjon (Zahavi & Salice, 2016). Denne fremstillingen har et dya- 
disk utgangspunkt, men et vi eller et fellesskap er også knyttet til den 
sosialiseringsprosessen som skjer når et menneske fødes inn i et samfunn 
og inn i en historisk og kulturell kontekst. Zahavi og Salice (2016) mener 
at begge perspektivene er viktige og bør kombineres, selv om Zahavi 

legger vekt på at for å bli et sosialisert menneske inn i et samfunn, ligger 
utgangspunktet for denne prosessen i den grunnleggende empatiens dya- 
diske forhold som jeg tidligere har beskrevet (Zahavi, 2014a, 2015a, 2015b, 
2017a). 


Emosjonell smitte 


Ovenfor har jeg vist til hvordan empati, følelser og emosjoner bidrar 
til å skape en opplevelse av å være et vi. Innenfor diskusjonen om emo- 
sjonenes rolle er begrepet «emosjonell smitte» et følelsesmessig begrep 
som belyser hva som ikke er en felles følelse. Som et eksempel på emo- 
sjonell smitte blir det ofte i fenomenologiske tekster henvist til Sche- 
lers eksempel om at man er i en bar hvor det er en lystig stemning, og 
hvor stemningen synker i det et begravelsesfølge går forbi (Szanto, 2015; 
Szanto & Moran, 2016; Zahavi, 2014a; Zahavi & Salice, 2016). Tekstene 
viser til Schelers anvendelse av begrepet gefiihlsansteckung, som betyr at 
du bokstavelig talt fanger følelsen som er til stede (Scheler, 2008, s. 15, 
referert i Zahavi & Salice, 2016). Det vil si at følelsen er overført til deg. 
Den blir din egen følelse og leves gjennom førsteperson av deg. Emo- 
sjonell smitte er altså en følelse jeg blir infisert med, og som jeg derfor 
opplever som min egen følelse, sier Scheler (2008, s. 37, referert i Zahavi 
& Salice, 2016). Det betyr at å bli smittet av en følelse eller en emosjon 
fra andre, kan føre til at jeg ikke en gang blir klar over eller oppfatter 
de andre som distinkte (bestemte/konkrete) individer. Når jeg erfarer 
følelsen som min, og ikke som noe felles for oss, har ikke emosjonell 
smitte noe med å dele noe sammen å gjøre. Emosjonell smitte gir derfor 
ingen vi-opplevelse. Ut fra dette blir emosjonell smitte annerledes enn 
empatien, siden empati (Einfiihlung) involverer oppmerksomhet pa og 
en bevissthet av den andre (Scheler, 2008, s. 23, 64, referert i Zahavi & 
Salice, 2016). Zahavi og Salice (2016) trekker også frem Edith Steins for- 
klaring på forskjellen mellom empati og emosjonell smitte. Hun sier at 
emosjonell smitte ikke gir noen kunnskap om utgangspunktet for følel- 
sen eller om likheten mellom ens egen følelse og det den andre føler, 
fordi den ikke gir noen forståelse av den andres mentale liv (Stein, 1973, 
s. 35-36, referert i Zahavi & Salice, 2016). 

Emosjonenes rolle 


Fenomenologen John Drummond (2009) er opptatt av forståelsen av 
følelser og emosjoners rolle i vår persepsjon av noe som har verdi for oss. 
Han viser dette ved å lage en inndeling av Husserls begrep wahrnehmen 
og wertnehmen for å belyse hvordan vi gjør vurderinger ut fra verdier og 
normer, som igjen har kulturelle føringer. Wahrnehmen betyr å oppfatte 
perseptuelt. Det involverer en sensorisk dimensjon som gjør at en tar det 
man persiperer som noe sant. Wertnehmen betyr å ha en persepsjon som 
involverer følelser på en slik måte at jeg oppfatter det jeg persiperer som 
noe verdifullt. I sin diskusjon viser Drummond (2009) til at vår erfaring 
i utgangspunktet består av både kognitive og affektive øyeblikk. Ting og 
situasjoner påvirker oss og vekker følelser i oss, noe som gjør at vi utfører 
en vurdering av situasjonenes og tingenes egenskaper slik de trer frem for 
oss. Han viser til: 


Wertnehmungen, things and situations appear to us from the beginning as like- 
able or not, useful or not, pleasurable or not, safe or dangerous, joyous or sad, 
and so on. Action and agents from the beginning appear as noble, virtuous, 
generous, honest, just, compassionate, hospitable, friendly, base, vicious, ran- 
corous, spiteful, mean-spirited, treacherous, and so on. And they appear so 
precisely because a single experience encompasses the Wertnehmung of the 
axiological attributes of the thing or situation as well as the Wahrnehmung of 
the thing or situation as possessing particular non-axiological properties that 
underlie our affective response to that thing. In such an experience, in other 
words, reason and feeling penetrate one another so as to produce evaluation 
[...] that commands assessment precisely to that extent that reasons-appeals to 
the thing's or situation's possessing particular non-axiological properties-can be 
given for it. (Drummond, 2009, s. 1-2) 


Dette er intensjonalt. Drummond (2009) viser her til Husserls distink- 
sjon mellom to «følelsesmåter»; en som sansefornemmelse og en som 
intensjonelle følelser. Han beskriver sansefornemmelser som mer senso- 
riske erfaringer, som eksempelvis at nakkemusklene strammes ved frykt 
eller sinne. Intensjonelle følelser, sier han, er følelser man oppfatter som 
rettet mot et objekt som noe man vurderer som eksempelvis bra eller 
dårlig (s. 6). 

Drummond (2009) viser også til at intensjonelle følelser ikke dekker 
alle måter å ha en emosjon på. Det er flere distinksjoner her. Det ene er å 

dele emosjonene opp i episodiske emosjoner og iboende emosjoner. Dette 
gjør at også kroppslige følelser vurderes ut fra to forskjellige relasjoner. 
Den ene er i relasjon til kroppen, og den andre er i relasjon til en ting 
eller situasjon. Med andre ord sier han at følelsene arbeider samtidig i den 
pre-refleksive kroppslige selv-bevisstheten og i bevisstheten av objektet 
eller situasjonen. Det er derfor vi anvender forskjellige begrep når vi skal 
beskrive følelser som eksempelvis smerte og nytelse, like eller mislike. 
Eksemplene belyser at i kroppslige følelser er det først og fremst en god 
eller smertelig tilstand av organismen som uttrykkes (smerte/like), mens 
intensjonelle følelser er vår evaluerende oppfattelse av ting og situasjoner 
(nytelse/mislike), og er derfor ikke bare kroppslige følelser. Dette er fordi 
våre interesser, bekymringer, omsorg og forpliktelser så vel som kultu- 
relle og arvede forståelser for emosjonelle begreper og begreper for å gjøre 
vurderinger, spiller en rolle i avgjørelsen for vår affektive respons til et 
objekt eller en situasjon (Drummond, 2009). Med dette viser Drummond 
(2009) til at våre affektive erfaringer som involverer en rekke responser 
og som strekker seg fra «tynne» følelser til «tykke» emosjoner, bare er 
en verdsetting. Videre sier han at vår verdsetting bare er vår affektive 
respons på fysiske egenskaper. 

Drummonds (2009) perspektiv gir gjenklang i fenomenologen Ingrid 
V. Ferrans (2016) interesse for affektivitetens plass innenfor vår sosia- 
litet og handlinger som da vil preges av våre verdier. Denne sammen- 
koplingen av affektivitet og verdier trekkes videre frem nedenfor, fordi 
jeg mener det vil være et sentralt anliggende for å forstå mennesker med 
demens. Det henger sammen med at følelser bevares langt ut i sykdoms- 
forløpet (Engedal & Haugen, 2009) og koplet til hukommelsen (Karlsen, 
2008), som ble trukket frem i andre kapittel. Derfor vil hennes utlegning 
av affektivitet knyttet til verdier gi et enda bredere perspektiv sammen 
med Drummonds innsikter ovenfor. 


Affektivitet og verdier 


Ferran (2016) har vært opptatt av å belyse fenomenologiens sosialitet 
gjennom den fenomenologiske idéen om at affektive fenomener er inten- 
sjonelt rettet mot andres verden, samt avdekker det som betyr noe for oss, 

og hva som motiverer oss til å handle (Ferran, 2016, s. 221). Hun mener at 
følelser, verdier og sosiale enheter er sammenbundet. For å forklare følel- 
ser, anvender hun Schelers fire nivåinndelinger av begrepet. Den første er 
det han kaller «sansefølelse» (egentlig ikke en følelse, men en sansefor- 
nemmelse/sansning). Det andre nivået er «vitale følelser» — for eksempel 
tretthet, friskhet og sykdom, noe som ikke har en lokalisert følelse. Nivå 
tre er psykologiske følelser som glede og tristhet. Psykologiske følelser er 
kroppslig følt, men heller ikke disse er kroppslig lokalisert. Slike typer av 
følelser er knyttet til verdier som eksempelvis stygt og pent, rettferdig og 
urettferdig, riktig og galt. Det fjerde nivået er spirituelle eller personlige 
følelser, som lykke eller desperasjon, og som kan være knyttet til verdier 
for både det hellige og verdslige (Ferran, 2016). 

Gjennom Schelers inndelinger av følelser peker Ferran (2016) på at selv 
om følelsene tilhører ulike nivåer, kan de sameksistere og influere hver- 
andre uten å smelte sammen til en unik, generell følelse. Dette fordi ver- 
dier ikke i seg selv kan forstås ut fra disse følelsene. Vitale, psykologiske 
og spirituelle følelser er emosjonelle responser til følte verdier som er 
knyttet sammen i en intensjonell følelse. Responsen på følelsen kan være 
rett eller gal i forhold til verdien den reagerer på, men den kan ikke gripe 
verdien. Denne tenkningen gir en forklaring på hvordan det er mulig å 
få tak i en verdi uten å nødvendigvis få en emosjonell reaksjon. Ferran 
(2016) anvender Schelers perspektiv for å vise at verdier er tilgjengelige 
i kraft av våre intensjonelle følelser, på samme måte som vi kan få tak i 
en lyd bare gjennom vår kapasitet til å høre, eller at å forstå farger bare 
skyldes vår kapasitet til å se. Det vil si at grunnen eller årsaken til følelsen 
er blind for verdier. Bare i vår intensjonelle og kognitive kapasitet til å 
føle, kan vi fatte dem (Ferran, 2016). Hun sier videre at Scheler betrakter 
intensjonelle følelser som et slags «organ» for å fatte og begripe verdier. 
Han snakker om en «original» følelsesmessig intensjonalitet og frem- 
hever at den intensjonelle «følelsen av noe» er ansvarlig for å holde tak 
i verdiene (Scheler, 1973, s. 256, referert i Ferran, 2016). Dette gjør at selv 
om oppbyggingen av følelser og verdienes utgangspunkt er objektive, vil 
hver av oss, og hver gruppe, ha sin egen karakteristiske «hjertets logikk» 
som er ansvarlig for hvilke verdier som foretrekkes fremfor andre, sier 
Ferran (2016). 

Verdier kan derfor, gjennom sitt samspill med den enkeltes emosjoner, 
følelser eller affekter, tre frem og bli åpne for andre gjennom at emosjo- 
nene og affektene synliggjøres ved å bli knyttet til noe utenfor en selv. 


Oppsummering 


I dette kapittelet har jeg belyst teoretiske innsikter som vil være en inn- 
gang til å utforske ulike former for fellesskap blant beboerne på Hagen 
og Utsiktens skjermede avdelinger. Perspektivet på hva det vil si å være 
et selv med en inndeling av et før-refleksivt selv og et refleksivt selv åpner 
opp for å utdype grunnlaget for vår sosialitet uavhengig om vi har en 
demensdiagnose eller ikke. Den før-refleksive intensjonalitetens rettethet 
gir en forståelse av at det ligger i oss mennesker å søke mot noe utenfor 
oss selv. Videre er empati i sin grunnleggende form knyttet til intensjona- 
litetens fremmederfaring i det det er utgangspunktet som gir oss mulig- 
heter til å erfare andres følelser mer eller mindre direkte gjennom vår 
kroppslige dobbelthet (Merleau-Ponty, 1962). 

Denne formen for empati er en «brobygger» mellom det før-refleksive 
selvet og det refleksive selvet. Denne inndelingen av selvet åpner for å 
belyse nærmere de byggesteinene som befinner seg mellom det før-reflek- 
sive og det refleksive selvet, hvor emosjoner har en grunnleggende rolle. 
Følelser og emosjoner påvirker vår forståelse av oss selv som et utvidet 
temporært refleksivt selv, og som er knyttet til de vurderingene vi gjør i 
forhold til det som betyr noe for oss (Zahavi, 2014a). Dette avleires i krop- 
pen og er med på å utforme et refleksivt, komplekst selv. Denne forståel- 
sen kan avdekke at personer med demens innehar deler av det refleksive 
selvet, noe som kan være en parallell til den personsentrerte søkelyset på 
beboernes gjenværende ressurser. Dette kan også koples til den biome- 
disinske kunnskapen om at følelser er intakt langt ut i sykdomsforløpet 
(Engedal & Haugen, 2009). 

Emosjoner spiller en viktig rolle også i møte med andre mennesker 
gjennom kroppens dobbelthet fordi emosjonene kommer til uttrykk 
gjennom mimikk, kroppsspråk, bevegelser og handlinger. Gjennom 
andres kropper kan vi få informasjon om den andres bevissthet og der- 
med andre menneskers sinn (Sokolowski, 2000). Ut fra vår samhandling 

med andre mennesker i vår utvikling til et komplekst selv, er det knyt- 
tet til kulturelle, sosiale og språklige aspekter som gjennom et liv er 
under konstruksjon (Zahavi, 2014a). Dette perspektivet avdekker at 
vi mennesker er grunnleggende sosiale vesener som handler innenfor 
historiske og kulturelle kontekster i en felles verden, livsverden (Szanto 
& Moran, 2016). Denne fenomenologiske forståelsen av selvet blir der- 
for en premiss i boken for å se mennesker med demens som handlende 
aktører. 

I neste kapittel vil disse perspektivene bli anvendt for å utforske hvilke 
muligheter disse innsiktene kan gi for å avdekke hva slags vi-forståelse 
eller fellesskap det kan være snakk om mellom beboerne på Hagen og 
Utsikten. 

Mulige fellesskap i avdelingen 


Analysen om fellesskap tar altså utgangspunkt i og legger til grunn 
fenomenologiens intensjonalitet som noe grunnleggende i mennes- 
ket. Utgangspunktet for analysen har ligget i å finne et perspektiv som 
kan forklare feltarbeidets utvikling mot fellesskap ut fra det empi- 
riske materialet som avdekket beboerenhetenes noe ulike samhand- 
lingsmønstre. Beboernes ulike måter å forholde seg til hverandre på 
skapte forskjellige nyanser i stemningen i den enkelte gruppe, og dette 
ble mer tydeliggjort gjennom den metodiske komparasjonen mellom 
avdelingene. Videre avdekket feltmaterialet at de forskjellige samhand- 
lingsmønstrene så ut til å påvirke og samtidig forsterke beboernes 
oppførsel i fellesrommene. Med denne oppdagelsen har det vært vik- 
tig å anvende et teoretisk perspektiv som kan gi en fortolkningsmulig- 
het/-ramme av at beboerne tross sin demenstilstand har en opplevelse 
av og forståelse for at de står i en eller annen form for relasjon til andre 
innenfor boenheten og/eller i avdelingen. Ved å legge til grunn den 
før-refleksive bevisstheten og med dens åpenhet mot verden som gir 

en andre-rettethet, er det et perspektiv som gir muligheter for å belyse 
hvordan samhandling kan oppstå. 

Når det her skal gis en analyse som kan belyse på hvilken måte de 
ulike formene for fellesskap skapes, blir det nødvendig å starte helt fra 
begynnelsen med å forstå hva det vil si at en person med demens har et 
selv. Inndelingen av det før-refleksive selvet og det refleksive selvet gir en 
distinksjon som åpner for å forstå nyanser av hva det vil si å være et jeg 
med en kropp av levd liv og med en demensdiagnose. Derfor vil jeg her 
først starte med menneskets mulighetsbetingelser som ligger i det pre- 
refleksive selvet, og på hvilken måte dette kan forstås å tre frem blant 
beboerne i demensavdelingene. 


Menneskers mulighetsbetingelser 


Startstedet for analysen blir dermed å se nærmere på, med et fenomeno- 
logisk perspektiv, hvordan det minimale selvet kan tre frem hos bebo- 
erne, fordi dette er en forutsetning for at mennesket utvikler seg til et 
sosialkonstruktivt selv (Zahavi 2014a). Her blir det viktig å trekke frem 
at det ligger en egenverdi i erfaringen som den før-refleksive bevissthe- 
ten gir. Dette betyr at mennesker med demens uavhengig av sin kognitive 
svikt ikke kan miste denne iboende subjektiviteten som ligger der som et 
grunnlag for det å være menneske i verden. Videre vil det si at sanselige 
hendelser som er knyttet til det minimale selvets for -meg-het kommer 
før ens relasjon til andre. Det er noe som kommer gjennom menneskets 
førstepersons gitthet, og som medfører et eget eierskap til (og i) seg selv 
(Zahavi & Kriegel, 2015). Denne iboende subjektiviteten som ligger i en 
for-meg-het kommer til uttrykk på flere måter i det empiriske materialet. I 
demenssyndromets karakter kan den forstås som å vise frem den iboende 
pre-refleksiviteten gjennom beboernes sansende handlinger. Vi kan først 
gå inn på Gul boenhet og se litt nærmere på hvordan dette kan arte seg. 
Jeg har tidligere gitt en kort beskrivelse av Aslaug som immobil, at 
hennes verbale uttrykk kommer som «ordsalat» og at hun sitter og «pluk- 
ker» på klærne sine. Innenfor demensforskningen og demensomsorgen 
er «plukking» et begrep for et demenssymptom som er kategorisert 
under symptomer på utfordrende atferd (Rokstad, 2008), eller innunder 

nevropsykiatriske symptomer (NPS) (Selbæk, 2018). Selbæk (2018) gir en 
tredelt hovedinndeling av nevropsykiatriske symptomer som psykotiske, 
affektive eller som agitasjon, hvor «plukking» er kategorisert under. Han 
viser til at agitasjon beskriver en tilstand med ytre uro og indre spenning, 
og hvor den ytre uroen manifesterer seg som bevegelser eller lyder. Videre 
sier han at personer med demens som har en form for agitasjon, ofte opp- 
lever indre spenning, uro eller ubehag, men at det ikke alltid er tilfelle. 
«Repeterende bevegelser eller lyder kan trolig forekomme uten personen 
opplever noen sterk indre spenning. I så måte kan ordet agitasjon være 
forvirrende» (Selbæk, 2018, s. 249). 

Med en fenomenologisk tilnærming til Aslaugs plukking på klærne, 
kan hennes plukking sees på som at hun sanser et objekt uten at hun 
trenger å være bevisst at hun «plukker». Det vil bety at Aslaug har en 
ureflektert kjennskap til den opplevelsen hun lever gjennom, noe som da 
kan forstås uavhengig av om hennes repeterende handlinger kan skyldes 
en demenstilstand. Den før-refleksive tilstanden gir seg her utslag hos 
Aslaug gjennom en ureflektert erfaring om at hun plukker på klærne. 
Dette fordi det før-refleksive innebærer at det finnes et jeg som foretar 
seg noe som ligger utenfor seg selv. Selv om det minimale selvet er et 
erfaringssubjekt, betyr ikke dette at det er et omsluttende selv, sier Zahavi 
(20175), og viser til at dette ligger i subjektets intensjonelle erfaring — å ha 
en åpenhet til verden og andre mennesker. 

På samme måte som Aslaug har repeterende bevegelser ut fra sin 
demenstilstand, står Sigurd midt på gulvet inne på Gul boenhets stue 
og kommer ikke videre (s. 98). Det kan se ut til at han er «låst fast» i sin 
kroppslige posisjon. Samtidig kan vi se at han har blikket vendt mot der 
Leif sitter, og en ledig stol ved siden av. Sigurds rettethet kan være en ube- 
visst sansning mot den ledige stolen og/eller Leif. Det er ikke i utgangs- 
punktet lett å vite om han er bevisst hva han sanser, og om han ønsker å 
sette seg ved siden av Leif i den ledige stolen, men han gir en pekepinn mot 
at i hans intensjonalitet ligger det også en andre-rettethet mot noe (sto- 
len) eller noen (Leif). Sigurds «låste positur» og Aslaugs «plukking» viser 
at det finnes en andre-rettethet i seg selv, det Sartre kaller ipseity (Zahavi, 
2000, 2014a). Zahavi trekker frem at det også er en andre-rettethet til ver- 
den og en andre-rettethet til andre subjekter (Zahavi, 2000, 2007). Aslaug 

og Sigurd har i seg en andre-rettethet som er ubevisst, men vi kan ikke i 
utgangspunktet være sikre på om Sigurd også har en bevisst andre-ret- 
tethet mot Leif eller mot stolen. Dette kan vi ha en mulighet til å finne ut 
av om vi spør ham eller prøver å hjelpe ham dit, men det er ikke poenget 
i denne sammenhengen. Eksempelet med Sigurd er her for å vise at det 
minimale selvet har en konstituerende sosialitet, som ligger til grunn for 
andre former for det pre-refleksive selvet, eller dimensjoner av selvet, som 
har dette iboende mellommenneskelige i seg. 

Inne på Gul enhet sitter også Gertrud og tapper med fingrene på arm- 
lenet på stolen. Selv om hun har øynene lukket og er verbalt stille, viser 
tappingen at hun følger rytmen til musikken i stua. Hun gir oss her en 
mulighet til å kunne ane, i sterkere grad enn hos Sigurd, hva som er hen- 
nes intensjonelle bevegelser. Hennes kroppslige uttrykk avdekker hva hun 
antagelig holder på med, om det er pre-refleksivt ubevisst, eller om hun er 
bevisst det hun sanser. Det pre-refleksive selvet gir oss derfor mulighet til 
å betrakte andres rettethet. Beboernes fakter og tale gir oss andre som ser 
dem, signaler om hva deres før-refleksive bevissthet holder på med. Dette, 
sier Sokolowski (2000), er fordi vårt kroppsspråk ikke bare er likegyldige 
bevegelser, men gir informasjon om intensjonelle handlinger som kom- 
mer fra vår tankevirksomhet. 

Som mennesker er vi en kropp, og denne er utgangspunktet for vår 
erfaring i verden. Det er her subjektiviteten springer ut fra, som også viser 
at vi har en kropp. Det er gjennom vår egen kropp og i rettethet mot 
andre vi kan få øye på hvordan andre mennesker erfarer gjennom deres 
kroppslige bevegelser. Merleau-Ponty (1968) sier at verden er synlig fordi 
vi som mennesker hele tiden tar del i den, og fordi vi allerede er i den. Det 
er et gjensidig samspill mellom bevisstheten og verden. Slik jeg forstår 
dette, kan det være mulig å si at det pre-refleksive er noe som er usynlig 
til stede som et grunnleggende utgangspunkt for det menneskelige, og 
som gjennom intensjonaliteten skaper en osmose" i overført betydning 
ved å tre frem slik at de intensjonelle handlingene et menneske har, blir 
synlige for andre. 


11 Ved osmose transporteres vann gjennom en semipermeabel membran til den siden konsentra- 
sjonen av oppløst stoff er størst (Sand et al., 2006, s. 26). 


136 


MULIGE FELLESSKAP | AVDELINGEN 


Utgangspunktet for den menneskelige sosialitet 


Denne tenkningen om menneskers sosialitet innbefatter en forståelse av 
at vii utgangspunktet har en tilhørighet til andre mennesker i verden. Det 
fenomenologiske perspektivet på selvet er her altså per se sosialt. Situasjo- 
nene ovenfor viser at personer med demens i utgangspunktet har denne 
grunnleggende forutsetningen for å søke mot andre mennesker. Det er 
noe iboende, og påvirker derfor deres tilværelse på avdelingen. Samtidig 
vil også demenssymptomene påvirke på hvilken måte denne rettetheten 
kommer til uttrykk. 

Å forstå hva den enkelte beboer holder på med i sin pre-refleksive 
bevissthet, er ikke gitt. Det er ikke bare selve demenstilstanden, men 
også kulturelle og sosiale faktorer som kan påvirke våre muligheter til å 
forstå hva andre holder på med. Samtidig viser det empiriske materialet 
eksempler på hvordan den enes før-refleksive bevissthet og andre-rettethet 
til omgivelsene, skaper inngang til samhandling fordi alle beboerne har 
denne andre-rettetheten, som Aslaug, Sigurd og Gertrud har gitt eksemp- 
ler til. Med disse beboerne som bakgrunn for forståelsen av vår tilgang 
til verden, og dermed til sine omgivelser og til andre mennesker, vil jeg 
nå gå et skritt videre for å belyse hvordan denne andre-rettetheten skaper 
intersubjektivitet. Jeg vil derfor her trekke frem noen situasjoner som kan 
belyse hvordan dette kan komme til uttrykk og åpne for intersubjektivitet 
mellom beboere. Intersubjektivitet er viktig fordi det er en grunnleggende 
faktor for å kunne skape en felles erfaring og eller opplevelse av å være et vi. 

Går vi tilbake til Gul enhet, sitter Leif sammen med de andre beboerne 
rundt spisebordet (s. 86-87). Leif sier plutselig «hjulskift» ut i luften, noe 
som kan forstås ut fra hans før-refleksive bevissthet som vist til tidligere. 
Det som skjer når Leif sier dette «ut i luften», er at Maren responderer 
med å henvende seg til ham og spørre hva han snakker om. Hun har en 
andre-rettethet mot Leif, som i sin tur blir tatt ut av sin mulige sanselige 
ubevisste før-refleksive tilstand. Han ser på skiltet utenfor vinduet og sier 
«hjulskift» en gang til, og formidler så til Maren hva det er han tenker på. 
Han blir bevisst det sansende objektet, samt at han får en andre-rettethet 
mot Maren og blir var de andres tilstedeværelse ved spisebordet. Med 
deres gjensidige rettethet mot hverandre, fortsetter Leif med å uttrykke 
sin undring over at noen driver med hjulskift i et boligområde. 

I stua på Blå boenhet sitter Emma og mumler for seg selv og ser ned- 
over i korridoren (s. 106). Det høres ut som hun teller. Hun påvirkes ikke 
synlig av Solrun som kommer gående med sin rullator inn på stua og mot 
henne. Det er først når Solrun spør hva hun holder på med, at Emma blir 
var Solruns tilstedeværelse. Lampetellingen manifesterer seg ikke umid- 
delbart som en refleksjon over lampene eller hvem Solrun er, men i det at 
Solrun snakker til henne, blir hun klar over at det er noen i rommet, og at 
det var noe hun holdt på med. Hun vender seg mot Solrun og forteller at 
hun teller lampene i korridoren. Hun er ikke sikker på hvor mange det er. 
De to får en resiprok (gjensidig) andre-rettethet. Solrun setter seg så ved 
siden av Emma og begynner også å telle. Begge teller. De samkjører sine 
fokus. Etter hvert snakker de sammen for å finne ut hvor mange lamper 
det er, og blir enige om 16 stykker. I det momentet de begynner å snakke 
sammen for å bli sikre på antallet lamper, skifter de fra å ha et samkjørt 
fokus til å samhandle. 

På samme måte som Emmas lampetelling, viser Leifs «hjulskift» hvor- 
dan forskjellige objekter/gjenstander den enkelte sanser før-refleksivt, 
avdekkes og åpner opp for en mulig relasjon med andre beboere. 

Et tredje eksempel er hentet fra Lilla boenhet når Turid ligger og roper 
fra sengen sin inne på rommet (s. 84-85). Hennes rop kan være en mer 
eller mindre bevisst handling ut fra hennes demenssymptomer, men uan- 
sett er det en type andre-rettethet, som kan være enten i seg selv eller mot 
noe eller noen. Poenget her er at Turids rop skaper en oppmerksomhet 
fra Solfrid og Berit, som responderer på hennes rop. De kommer henne 
i møte ved å tre inn i rommet og snakke med henne, samtidig som de 
steller rundt sengen hennes. Denne andre-retthetheten mot medbeboere 
og andre i avdelingen og søken etter hverandre, belyser også den spesielle 
formen for intensjonalitet som er knyttet til empatien. 


Empati 

Zahavi (2014a) viser til at empati er den grunnleggende sensitiviteten til 
å se, erfare og forstå andres mennesker uten at man selv gjennomlever de 
samme opplevelsene eller erfaringene. Empati er derfor en spesiell form 
for andre-rettet intensjonalitet i det at den retter seg mot andre subjekter. 

Situasjonen ovenfor, med Turids roping fra rommet sitt, viser at det 
gjør noe med Solfrid og Berit ved det at de går inn til henne. Det ligger i 
denne grunnleggende empatien en sanselig forståelse for andre som ikke 
har med følelser for den andre å gjøre. Her er det bare en kjennskap til den 
andre i kraft av selv å være et menneske, et subjekt (Zahavi, 2014a). Dette 
perspektivet åpner for, og er utgangspunkt for, at vi utvikler et refleksivt 
selv, som dermed kan gi innsikter i hvordan vi kan utvikle samhørighet 
med andre. 

Går vi tilbake til Turids roping og Solfrids og Berits respons, er utgangs- 
punktet at de viser at de, ut fra Turids innstendige roping, skjønner at 
hun vil noe. Berit og Solfrid reagerer på Turids kroppsliggjorte erfaringer. 
Når de så videre spør Turid hva hun vil, viser de interesse for å høre hvor- 
for hun roper. Den grunnleggende empatien gir Solfrid og Berit mulig- 
het til å forstå hvorfor hun roper, fordi den er en spesiell type epistemisk 
tilgang til å få (be)kjennskap til andres opplevelser og følelser. Zahavi og 
Rochat (2015) viser til at det ikke er en forste-persons(be)kjennskap, men 
heller en klart adskilt andres-bekjentskap. Utgangspunktet for empatien 
er derfor ikke at vi deler andres følelser, lyster, opplevelser og erfaringer, 
men skjønner deres kroppslige uttrykk og behov, uten nødvendigvis å 
forholde oss til det. Empati er dermed i sin grunnleggende form ikke noe 
som gir en resiprositet mellom to mennesker. 

Hendelsen ovenfor kan være et eksempel på empati som en grunnleg- 
gende form for sosialitet, som ikke gir en dyp eller inngående forståelse 
av den andre, men er utgangspunktet for å kunne få en større forståelse 
og innlevelse i andre menneskers situasjon. Den blir derfor en betingelse 
for menneskers muligheter til å utvikle og oppleve en type samhørighet. 

Går vi tilbake til situasjonen ovenfor, skjer det noe på rommet til Turid 
når Solfrid kommer. Solfrid begynner å snakke med Turid og stelle rundt 
henne, slik at hun skal få det bedre. Disse handlingene avdekker at empa- 
tien nå tar en annen form og har et annet nivå. Situasjonen kan tolkes dit 
hen at Solfrid får sympati med Turid i hennes tilstand og ønsker å hjelpe. 
Et annet eksempel er Turid som sitter ved spisebordet med vått hår og 
fryser (s. 79). Solfrid prøver her også å hjelpe Turid slik at hun ikke skal 
fryse, ved å gå på leting etter tøy som kan varme Turid. Med dette viser 
Solfrid igjen at hun har forståelse for Turids ubehag og ønsker å hjelpe. 

Hun viser sympati for Turids situasjon på samme måte som da Turid lå 
og ropte i sengen. Zahavi peker på at det er i sympatien at vi kan dele 
opplevelsen av den andres situasjon. Derfor belyser det å ha sympati for 
en annen, slik Solfrid har overfor Turid, til et annet nivå som kan knyttes 
til det refleksive, mer komplekse selvet. 

Zahavi (2014a,b) viser til at begrepet empati kan forstås på forskjellige 
måter, ta forskjellig form og avdekke ulike nivå av mellommenneskelig 
forståelse. Turids rop skaper en reaksjon hos Solfrid, som senere kan sies 
å utvikles til noe mer enn den grunnleggende empatien, men belyser også 
hvordan den mellommenneskelige relasjonen kan vokse frem. Situasjo- 
nene med Turid og Solfrid kan derfor være eksempler på hvordan empa- 
tiens utgangspunkt som en byggestein mellom det før-refleksive selvet og 
den videre utviklingen av det refleksive, komplekse selvet. Det komplekse 
selvet innebærer utviklingen av kognisjon, erfaringer og er knyttet til 
den enkeltes kultur og historiske kontekst (Zahavi, 2014a). Ut fra Solfrids 
omsorg for Turid gjennom hennes bevegelser og handlinger, viser hun at 
hun har noen gjenværende ressurser som kan knyttes til hennes reflek- 
sive, komplekse selv. Det at Solfrid prøver å finne løsninger for Turids 
ubehag, avdekker også en kompetanse om å samhandle og å knytte rela- 
sjoner. Samtidig viser også feltnotatene at samhandlingen har noen utfor- 


dringer gjennom demenssymptomenes mange «irrganger». 


Å være meg sammen med andre - 
demenssymptomenes innvirkning 


Menneskets sosialitet utvikles gjennom et menneskes kognisjon, erfarin- 
ger, kultur og historie, som den enkelte tar med seg inn i samhandlingen 
med andre mennesker. Det refleksive selvet utvikles gjennom sine rela- 
sjoner i livet, og det er også her normer og verdier formes. Kompleksiteten 
knyttet til både demenssyndromet og den enkeltes erfaring og historie vil 
derfor være med å påvirke opplevelsen av tilhørighet til de andre. 

Det er i denne sammenstillingen at mennesker med demens har eller 
får ulike utfordringer i sin samhandling. Hukommelsen svekkes, og tid 
og rom er flytende enheter som påvirker forståelsen av både fysisk sted 
og relasjoner i omgivelsene. Samtidig er emosjoner og følelser noe som 

bevares langt inn i demenslidelsen (Dietrichs, 2015; Engedal & Haugen, 
2009; Karlsen, 2008) 

Demenssymptomene kan derfor utfordre samhandlingen, noe som da 
også vil påvirkes av den enkeltes erfaring og historie ut fra sitt levde liv. 
Demenssyndromet, med sin flytende tid og romlighet og svekkede res- 
surser, påvirker også på hvilken måte beboerne opplever et fellesskap i 
boenheten. Forståelsen av hva en annen foretar seg eller snakker om, utfor- 
drer opplevelsen av å ha eller gjøre noe sammen. Repeterende handlinger, 
som Aslaugs «plukking» på klærne, er et eksempel på en demenstilstand 
som viser hvordan det før-refleksive trer frem og preger hennes tilstand. 
Men det at Gertrud sitter og tapper takten til musikken, kan også være 
noe mer enn en repetitiv handling. Gertrud har gjennom sitt levde liv 
tilegnet seg erfaring og kunnskap. De rytmiske bevegelsene hun gjør til 
musikken, kan avdekke en kroppslig hukommelse som trer frem og som 
kan knyttes til det mer komplekse selvet. Kroppens hukommelse er bærer 
av det levde livet. Det komplekse selvet avleires i kroppen, og dermed vil 
biter av det mer normative, fyldige, narrative jeget den enkelte innehar, 
tre frem gjennom kroppslige og verbale uttrykk i forskjellige situasjoner 
selv ved en demenstilstand. 

Brockmeier (2014) viser til at en person med demens reagerer adekvat 
ut fra de ressursene de har, men at demenssyndromets karakter gjør det 
vanskelig å klare å sile ut den informasjonen man kunne tidligere. Inten- 
sjonen en beboer har når vedkommende foretar seg noe i omgivelsene, 
trenger ikke være patologisk, selv om det kan være demenssyndromet 
som gjør at personen handler som den gjør. Det kan bare virke ulogisk 
på andre fordi vi ikke forstår hva den enkelte holder på med, eller at han 
eller hun handler annerledes enn det som forventes eller aksepteres. 
Situasjonen på Grønn enhet hvor Vesla spør Thyra om å låne tjue kroner 
kan være et eksempel (s. 104). Hva grunnen til at Vesla spør Thyra om 
å få låne tjue kroner er ikke godt å vite, fordi hun har ikke en kognitiv 
kapasitet der og da til å gi noen forklaring. Det som trer frem, er hennes 
gjentagende forespørsel og oppmerksomhet rettet mot Thyra. Thyra på 
sin side svarer ut fra at hun har en formening om å bidra, men senere. Det 
at Vesla spør om å få låne tjue kroner, setter i gang en involvering av flere 
i stua. Her kommer det frem både et spørsmål om hvorfor, fordi Kirsten 

kan ikke se noen hensikt med at Thyra skal gi henne penger. Det kan ut 
fra konteksten også forstås som at Kirsten synes forespørselen om penger 
ikke passer seg. Den videre uoverensstemmelsen mellom Thyra, Kirsten 
og Oline kan belyse både et «svakere filter» i deres oppførsel, samtidig 
som deres forurettelse avdekker en form for vurdering ut fra deres verdier 
og normer. Veslas gjentagende spørsmål preges av hennes demenslidelse. 
Samtidig kan hennes forflytning med rullatoren ut av stua og med bøyd 
hode tolkes som at hun blir var de andres følelsesmessige toneleie, noe 
som kan indikere at hun opplever et følelsesmessig ubehag, enten hun 
forstår ordene eller ikke. Det at hun stopper med spørsmålet og fjerner 
seg fra stua, kan tolkes dit hen at hun har en opplevelse av å bli forurettet 
eller opplever en krenkelse uten at hun nødvendigvis får med seg ordene. 
Skam er noe som fører til en reduksjon i selvtillit eller selvrespekt og er en 
smertelig bevissthet om egne personlige feil og mangler. Det er en viktig 
distinksjon mellom det å være flau og føle skam, sier Zahavi (2014a). Han 
viser til at flauser er noe vi kan fortelle om og le av i ettertid, mens skam- 
melige og ydmykende situasjoner er situasjoner noe vi som oftest ikke ler 
av og gjør et nummer ut av i ettertid. 

Denne forurettelsen eller følelsen av å bli krenket kommer frem også 
i situasjonen med Jorunn som kommer gående i korridoren med mor- 
genkåpen sin fordi hun fryser (s. 109). Det at Solrun kommenterer at hun 
ikke kan gå slik, skaper sinne og frustrasjon hos Jorunn og gjør henne 
oppbrakt og lei seg. Denne situasjonen kan også belyse en mulig forskjel- 
lig forståelse av hendelsen og stedet situasjonen oppstår i. Solrun ser mor- 
genkåpen som morgenkåpe, og mener derfor at det er upassende å gå i 
korridoren i en slik påkledning. Dette kan forstås ut fra at korridoren er 
et offentlig sted, og morgenkape er noe man har «hjemme» - eller inne pa 
rommet sitt. For Jorunn kan korridoren høre til som en del av «hjemme». 
Det kan også hende at hun forstår morgenkåpen som en «utekåpe» det 
dermed er helt i orden å være «ute» blant folk med. Utgangspunktet for å 
ta på morgenkåpen/kåpen var at hun frøs. Hennes kroppslige opplevelse 
av at det er kaldt, har ført til at hun har prøvd å finne en løsning. Når 
løsningen ikke oppleves riktig av Solrun, kommer Jorunn i en nedverdi- 
gende situasjon i måten Solrun sier det på, og kanskje også fordi en pleier 
står ved siden av og er enig med Solrun. Det er noe ved denne situasjonen 

som skaper et ubehag for Jorunn, og som fører til at hun blir sint og lei 
seg. 

Ut fra et fenomenologisk perspektiv kan det tolkes dit hen at både Sol- 
run og Jorunn vurderer situasjonen ut fra sine innlærte normer. Det kan 
lett tenkes at Jorunn også i tidligere tider ikke ville valgt å gå ute i kor- 
ridoren med morgenkåpe, men på grunn av hennes demenstilstand har 
forståelsen av hva morgenkåpen er for noe, skapt en vanskelig situasjon 
for henne i møte med Solrun. I en senere situasjon, når Jorunn konfron- 
terer Solrun med at hun har tatt stearinlys som ikke er hennes (Solruns), 
er det hun som anklager Solrun for dårlig oppførsel (s. 109). Begge kon- 
frontasjonene mellom Jorunn og Solrun avdekker demenssyndromets 
påvirkning i samhandlingen, gjennom deres ulike forståelser av hva som 
egentlig foregår. I situasjonen med stearinlysene er det Jorunn som blir 
mest indignert fordi hun mener Solrun stjeler, mens Solrun avviser ankla- 
gen Jorunn kommer med. Dette fordi hennes egen forståelse er at hun 
ikke har stjålet, men funnet stearinlysene. Å finne er jo ikke det samme 
som å stjele. Derfor kan det se ut til at Solrun blir indignert, men ikke 
føler seg krenket på samme måte som Jorunn gjorde med morgenkåpen. 
En mulig tolkning kan ligge i at Jorunn opplevde en form for skam, mens 
Solrun ikke opplever skam fordi hun mener hun ikke har gjort noe galt. 

Drummonds (2009) distinksjon av Husserls begrep wahrnehmen og 
wertnehmen (s. 127) kan underbygge hvordan følelsesmessige reaksjo- 
ner er både noe iboende og noe som er opparbeidet sosialt og kulturelt. 
Han viser videre til at en emosjonell følelse både kan være knyttet til en 
episode eller hendelse og til noe som ligger i oss. Det gjør at beboernes 
følelsesmessige reaksjoner på noe som skjer eller på andres måte å være 
på, påvirker reaksjonen til den enkelte. Den kroppslige hukommelsen 
er både styrt av kroppslige følelser (wahrnehmen — sensorisk perseptu- 
ell sansefornemmelse) og den intensjonale følelsen som innebærer vår 
evaluerende oppfattelse av ting og situasjoner (wertnehmen). I evalue- 
ringen ligger det en følelsesmessig reaksjon på noe som er knyttet til en 
type verdifastsettelse av et objekt eller en situasjon. Følelsene arbeider 
samtidig både i den før-refleksive selv-bevisstheten og i bevisstheten av 
objektet. En slik forståelse vil igjen underbygge beboernes følelsesmessige 
reaksjoner og måter å forholde seg til hverandre på. Selv om tolkningen 

av en situasjon kan være «gal» både i oppfattelse og forståelse av situasjo- 
nen på grunn av deres demenssymptomer, er den like fullt opplevd som 
sann for den enkelte beboer. Så selv med kognitiv svikt ligger det lagret 
en kroppslig historie som reagerer på det den enkelte oppfatter som bra 
eller dårlig. Dette avdekker at beboeres refleksive selv spiller inn gjen- 
nom deres følelsesmessige evalueringer. Zahavi (2014a) viser til at det er 
gjennom vår oppvekst at vi lærer sosiale ferdigheter som springer ut av 
utviklingen av skam, noe som fører til at den som føler skam, må ha en 
narrativ kapasitet (Zahavi, 2014a). 


Følelser, normer og verdier 

Videre avdekker de to episodene med Solrun og Jorunn ovenfor at bebo- 
erne kan ha forståelse av situasjonen ut fra deres normer, verdier, mål, 
overbevisning og beslutninger. Jorunn og Solrun, samt situasjonen der 
Vesla spurte Thyra om tjue kroner og Kirstens innblanding, avdekker at 
de responderer følelsesmessig på samhandlingen. Dette viser at de ikke 
er likegyldige til det som betyr noe for dem. Gjennom et langt liv har de 
gjort emosjonelle investeringer som kommer frem i deres vurdering av 
situasjonen. Zahavi (2014) viser til at følelser som skam, skyld, stolthet, 
håp og anger er med på å bidra til at vi gjør en refleksjon, som gir oss en 
selvforståelse. I refleksjonen skaper vi et refleksivt selv. Følelser og verdier 
er derfor viktige i vår utvikling av det refleksive selvet. Med våre verdier 
og normer lager vi våre grenser som vi også setter overfor andre. Dette 
blir viktig, fordi når noen trår over våre grenser, kan vi bli ydmyket, og 
dette vil kunne skape begrensninger for vår samhandling med andre. Det 
kan se ut til at demenssyndromet bidrar til begrensninger i samhandlin- 
gen gjennom at grensene for akseptert oppførsel av andre mot en selv, 
skaper utfordrende situasjoner. Samtidig viser situasjonene ovenfor at 
grensene og begrensingene er flytende i tolkningen av ens egen situasjon 
i møte med den andre. 

Møtene ute i korridoren på Utsikten kan forstås dit hen at både Jorunn 
og Solrun gjør sine vurderinger ut fra sine respektive normer og regler, 
som de lever etter eller har levd etter. Deres grenser for hva de tolererer av 
andre på den ene siden, og hvordan de selv forstår seg selv i andres øyne, 

kan kompliseres gjennom demenssymptomene. Det kan være mulig å 
tenke seg at også Solrun mener det er galt å stjele, men opplever ikke 
selv at hun stjeler fordi hun mener hun har funnet disse stearinlysene og 
har rett til å ta dem. Demenssyndromet utfordrer fellesskapet nettopp 
gjennom forskjellige situasjonsforståelser som er knyttet til den enkeltes 
følelser og verdier, og som samtidig kan endre seg i andre sammenhenger 
ut fra den enkeltes forståelse av konteksten de er i. 

I forlengelsen av verdifastsettingene ut fra de forskjellige situasjonene 
ovenfor, kan dette også henge sammen med at beboerne har en ubevisst 
forståelse av at de har samme verdier gjennom den samfunnsmessige og 
kulturelle konteksten de er oppvokst i, det Szanto (2016) trekker frem som 
communal person (CP). Det vil si at et samfunn har iboende verdier som 
ligger i «samfunnspersonen», og som gjør at vi alle blir bærere av verdier 
innenfor den samfunnsmessige og kulturelle kontekst vi er innenfor, og 
ikke bare som enkeltindivider. 


Omtenksomhet versus konfrontasjoner - ulike 
relasjoner 


Ovenfor har jeg gjennom forskjellige situasjonsbeskrivelser trukket inn 
fenomenologiske begreper som kan belyse noen faktorer som spiller 
inn for utviklingen av en type samhandling og/eller samhørighet blant 
beboerne. Situasjonene viser at de forskjellige møtene mellom beboerne 
på avdelingene har ulike kvaliteter. Det som er felles for eksemplene, er 
at empatien er der som en grunnleggende struktur i mennesket for å 
kunne utvikle seg sosialt til et komplekst selv (Zahavi, 2014a). Gjennom 
vår utvikling til å bli sosiale mennesker benytter vi vår sosiale kogni- 
sjon som ikke bare består av kognisjon, men også affektive og kropps- 
liggjorte interaksjoner (Szanto & Moran, 2016) Å føle seg krenket eller 
oppleve skam, skaper en annen relasjon til de andre enn når andre viser 
en type medfølelse og omsorg. Intersubjektiviteten har da forskjellig kva- 
litet som kan forsterkes eller avta ut fra hvordan situasjonen forstås og 
takles. Demenstilstanden den enkelte har, samt deres kroppslige hukom- 
melse, bidrar også inn til hvordan en opplevelse eller stemning blant 
beboerne kan utvikle seg. Zahavi (2015a) viser til at det er noen faktorer 

som må være til stede for å ha en vi-forståelse. Han sier at resiprositet 
(gjensidighet) er viktig for å oppleve et vi. Videre må det være en fel- 
les oppmerksomhet, noe som krever både koordinasjon og evnen å ta et 
andre-perspektiv. I dette ligger det å ha en emosjonell erfaring som er 
samkjørt (Zahavi, 20152). 

Det kan altså se ut til at de forskjellige måtene å forholde seg til hver- 
andre på, gir ulike kår for å utvikle en samhørighet eller en form for 
fellesskap. Det empiriske materialet har til nå antydet noen forskjeller i 
beboernes måter å samhandle på, som dermed kan sies å skape forskjel- 
lige stemninger i avdelingen. Jeg vil nå videre trekke frem noen situasjo- 
ner for å synliggjøre de noe ulike nyansene i beboernes samhandling, 
fordi dette kan påvirke på hvilken måte og hvilke muligheter man har til 
å skape en form for fellesskap i avdelingene. 


Medfølelse og overbærenhet 


Det som trer frem på Lilla boenhet, er at empirien avdekker flere situa- 
sjoner hvor beboerne viser at de har omtanke for hverandre. Et eksempel 
er Thora, som blir gjenstand for oppmerksomhet rundt bordet fordi hun 
ikke ser så godt, og klager over dette. Hun finner ikke maten på taller- 
kenen eller klarer ikke å få den opp til munnen for å spise uten litt hjelp 
(s. 80-81). Særlig Hulda og Solfrid følger opp Thora og passer på at hun 
får spist. De følger med for å eventuelt tre støttende til om hun ikke klarer 
å få i seg maten. Hvorfor de spesielt er opptatt av Thora, kan muligens 
være påvirket av flere faktorer. Thora gir uttrykk for at hun ikke ser, noe 
som gjør det vanskelig å vite hva slags mat som er på bordet, og å gripe 
tak i maten på sin egen tallerken. (Her kan også demenssymptomer spille 
inni Thoras forståelse av hvordan hun skal få maten opp fra tallerkenen,” 
noe som gjør spisingen mer kompleks.) Videre kaller Hulda Thora for 
gamlemor eller bestemor, selv om de begge er i 90-årene. Hva som kan 


12 Hennes demenstilstand kan også spille inn i forhold til symptomer som apraksi og agnosi. 
Apraksi: Manglende evne til å utføre praktiske handlinger til tross for full førlighet og forståelse 
av det som skal gjøres (Engedal & Haugen, 2009). Agnosi: Manglende evne til å gjenkjenne eller 
identifisere objekter til tross for intakt sensorisk funksjon (Engedal & Haugen, 2009). 


146 


MULIGE FELLESSKAP | AVDELINGEN 


være grunnen til at Hulda kaller Thora for gamlemor, blir bare antagelser, 
men det kan være at Hulda selv mener at hun er mye yngre. Demenssyn- 
dromets flytende temporalitet kan erfaringsmessig skape en forståelse av 
at man selv er ung (her Hulda), mens andre rundt forstås som gamle (her 
Thora). Slik sett kan det være en norm om å hjelpe de eldre som også kan 
gjøre seg gjeldende i opptattheten med å bistå Thora. Dette er bare anta- 
gelser, men kan implisitt være en del av Huldas konsentrerte opptatthet 
av Thora. Poenget er at uansett viser Hulda medfølelse for Thora. Medfø- 
lelsen eller omsorgen som avdekkes, skaper muligheter for en opplevelse 
av noe felles eller en type samhørighet. 

Denne opptattheten av hverandres velbefinnende kommer også til 
utrykk blant damene rundt bordet når Hulda kommer og forteller at 
klærne ikke er hennes (s. 80). Hulda deler sin erfaring med de andre. 
Spesielt Solfrid viser verbalt sin innlevelse og medfølelse i det å ikke finne 
sine egne klær. Når Hulda ler av det, ler de andre med. 

Et annet eksempel kan være Solfrids sympati med Turid som sitter og 
fryser, som vist til tidligere. Solfrid går på leting etter tøy som kan varme 
Turid. Med dette viser Solfrid at hun har forståelse for Turids ubehag og 
ønsker å hjelpe. 

Disse situasjonene kommer tydelig til uttrykk både verbalt og med 
kroppsspråk. En annen situasjon som kan tolkes som en omsorgshand- 
ling bare i kraft av en kroppslig handling kan være Leif på Gul enhet som 
holder Sigurd fast i armen så han ikke skal reise seg opp med fare for å 
falle. 

Tilbake på Lilla boenhet er situasjonen rundt kaffebordet hvor Turid 
klager på «alt» en litt annen og mer kompleks situasjon (s. 82-83). Hennes 
enetale om at kaffen er for varm, pleieren er slem og at de andre sitter og 
glor, kan tilskrives hennes demenstilstand. Samtidig viser hennes end- 
ring av oppførsel og «taktikk» med å synes at kaffen er god likevel at hun 
har tatt signalene fra de andre rundt bordet. Den gjentagende «masin- 
gen» får etter hvert damene rundt bordet til å signalisere at Turids opp- 
forsel ikke passer seg. I begynnelsen blir det litt fnising dem i mellom, noe 
som kan tolkes som at Turids gjentagende klaging blir litt latterlig. Når 
hun ikke gir seg, får hun til slutt et tydelig signal av Oddrun og Ingrid. 
Oddrun retter pekefingeren mot henne med et kroppsspråk som sier at 

nå er det nok, og Ingrid spør pleieren om hun blir lei seg. Dette får Turid 
til å spørre pleieren om hva hun skal gjøre, og hun roer seg. Situasjonen 
viser at de andre rundt bordet ikke har noen sympati for hennes kla- 
ger, men avslutningen av kaffestunden kan tolkes som at de andre gir til 
kjenne overfor Turid en overbærenhet med hennes oppførsel når hun til 
slutt roer seg. Deres overbærenhet kan ligge i en forståelse av at man kan 
gjøre uakseptable ting/handlinger, men at man tar deg inn i folden igjen 
når atferden endres til det som er kulturelt akseptert. Turid konfronteres 
med sin (uakseptable) måte å være på, men samtidig gir de andre damene 
henne en mulighet til å «tre inn i gruppen» igjen. Dette førte til at den 
noe anstrengte stemningen rundt bordet endret seg til en hyggelig og god 
stemning igjen. 


Overbærenhet og «hakking» 

Når Vesla på Grønn enhet spør Thyra om å få låne tjue kroner, viser situa- 
sjonen at Thyra i utgangspunktet har en overbærenhet med Vesla i det 
at hun sier hun skal få «etterpå». Når Kirsten og Oline blander seg inn, 
sier Thyra at Vesla ikke kan noe for det. Dette skaper vanskeligheter for 
Thyra, som derfor etter hvert også selv føler seg forurettet av Kirsten og 
Oline. 

Situasjonen før frokost hvor Kathy, Thyra og Kirsten snakker sammen, 
kan først sees som en type anerkjennelse og overbærenhet over at Kathy 
sier hun er ny i avdelingen og presenterer seg (s. 89). Samtalen kan knyt- 
tes til forståelsen av hvordan en fremmed eller nykommer skal møtes og 
hilses. Etter hvert som frokosten nærmer seg og flere beboere kommer til, 
oppstår det gnisninger når det viser seg at det som var fast plass rundt 
spisebordet nå er endret. Likeledes viser Solrun og Jorunns konfronta- 
sjoner om Jorunns morgenkåpe i korridoren og Solruns «anskaffelse» 
av stearinlys at situasjonene utvikler seg negativt. Selv om situasjonene 
etter hvert avsluttes og blir roligere, fører det ikke til en gjenopprettende 
balanse slik som på den Lilla boenheten, men «konflikten» ligger der 
fortsatt. Det kan se ut til at den enkelte enhets gjensidige oppførsel for- 
sterker hverandre. Denne gruppedynamikken påvirker dermed stemnin- 
gen i avdelingen. Dette kommer jeg tilbake til i kapittel åtte. 

Alene sammen 


I erfaringen av et vi handler det om å identifisere seg med den andre. 
Det er å ha en følelse eller opplevelse av samhørighet. Demenssyndromets 
irrganger kan utfordre forståelsen av den andre eller hverandre, slik at 
vi-opplevelsen ikke er gjensidig. Et eksempel fra Blå boenhet er Marie og 
Oskars ulike forståelse av sin relasjon til hverandre (s. 108). Marie tror ofte 
at Oskar er mannen hennes, og med ansiktsuttrykk og kroppsspråk gir 
hun til kjenne en type samhørighet med Oskar. Oskar på sin side forstår 
ikke, eller mistolker Maries gester og ord. Forståelsen eller tilskrivningen 
av hverandres roller påvirker oppfattelsen av hvilken relasjon og samhø- 
righet de har til hverandre. For Marie er de to et vi, mens Oskar ikke deler 
denne forståelsen. Det kan se ut til at demenssymptomer som flytende tid 
og sviktende hukommelse kreerer pseudo-vi gjennom at én kan føle og 
oppleve seg forent med den annen uten at det er reelt gjensidig forstått av 
den andre. Zahavi og Salice (2016) viser til Gerda Walther, som sier at det 
må være et element av en gjensidig bevissthet for å ha en felles erfaring 
av å dele samme følelse, og et affektivt bånd eller en forbindelse som gjør 
at mennesker identifiserer seg med hverandre og føler eller har en opple- 
velse av samhørighet (Walther, 1923, s. 33, referert i Zahavi & Salice, 2016) 
Å dele en emosjon, eksempelvis Maries glede over å være sammen med 
Oskar, skaper ikke et vi når ikke Oskar har den samme gleden av å sitte 
sammen med Marie, fordi han ikke oppfatter å ha en samhørighet med 
henne, som hun tror han har. For å ha en felles emosjon som skaper et 
vi, må det være en gjensidighet (Zahavi & Salice, 2016). Slik sett er Marie 
alene sammen med Oskar. 

Et annet aspekt som er knyttet til emosjonenes manglende påvirk- 
ning av å skape et vi, er det som trer frem gjennom emosjonell smitte. 
Situasjonene med Solruns og Jorunns kranglinger i korridoren om stje- 
ling av stearinlys eller morgenkåpens plass «ute blant folk» forårsaket en 
uro i korridoren. Dette førte til at det spredte seg en uro blant de andre 
beboerne, som igjen skapte en tiltagende uro som ga seg utslag i at flere 
begynte å «vandre»? opp og ned i korridoren. Ofte ble det til at én og én 


13 Vandring er på samme måte som Aslaugs plukking kategorisert under nevropsykiatriske symp- 
tomer (NPS), gruppert under agitasjon (Selbæk, 2018). 


149 


KAPITTEL 6 


gikk etter hverandre på rekke og rad opp og ned mellom enhetene. Dette 
kan forstås som at Jorunns og Solruns sinne og frustrasjon smittet over på 
de andre og ga seg utslag i en ofte «hvileløs» vandring som igjen forsterket 
uroen i avdelingen. Denne tilstanden av emosjonell smitte kan forklares 
med at beboerne bokstavelig talt fanger følelsen som er til stede (Scheler, 
2008, s. 15, referert i Zahavi & Salice, 2016). Følelsen, som eksempelvis 
sinnet og frustrasjonen som oppstår mellom Solrun og Jorunn, blir over- 
ført til de andre beboerne på en slik måte at de oppfatter den som deres 
egen følelse. De andre beboerne blir på en måte infisert med Solrun og 
Jorunns følelser (eks. frustrasjon), og dette fører til at den enkelte beboer 
opplever deres følelse som sin egen uten at de andre beboerne nødvendig- 
vis blir var at de andre opplever eller har den samme følelsen. På denne 
måten kan emosjonell smitte gi en opplevelse av at følelsen eies av den 
enkelte og ikke er noe felles, og slik sett har ikke emosjonell smitte noe 
med å dele noe sammen å gjøre. Emosjonell smitte gir ingen kunnskap 
om utgangspunktet for følelsen eller kunnskap om likheten mellom ens 
egen følelse og det den andre har. Dette fordi den ikke rommer forståelse 
av den andres mentale liv (Zahavi & Rochart, 2015). Emosjonell smitte 
gjennom beboernes felles vandring skaper derfor ingen vi-opplevelse. 

Så langt har jeg til nå vist ulike samhandlingsmønstre mellom bebo- 
erne, som gir seg forskjellige utslag i enhetene, og som kan sies å påvirke 
utviklingen av en type fellesskap. Det som er gjennomgående, er emo- 
sjonenes påvirkning i de ulike formene for samhandling, eller en noe 
mer mangelfull sådan. Emosjoner og affektivitet ser ut til å skape ulike 
dynamikker mellom beboere, noe som igjen vil være med på å prege den 
enkelte enhet og avdeling. 


Oppsummering 


I dette kapittelet har jeg vist til den mer grunnleggende forståelsen av 
hva som kan foregå innenfor et hverdagsliv på to skjermede avdelinger. 
Det før-refleksive og refleksive selvet, med deres iboende intensjonalitet 
og sosialitet gjennom empati og emosjoner, er mulighetsbetingelser og 
grunnlaget for å utvikle et vi. Vi-et er dermed utgangspunktet for å kunne 
skape hverdagslivet med sine fellesskap. Dette gjør at vi-intensjonalitet er 

en forutsetning for å danne og vedlikeholde sosiale normer, institusjo- 
nelle forordninger og samfunn (Zahavi, 2015a, 2015b). Fenomenologien 
viser til hvordan vi er sosiale vesener som preges av de miljøer vi vokser 
opp i gjennom påvirkning av historiske, samfunnsmessige og kulturelle 
faktorer. Vi er et refleksivt, komplekst selv som formes og utvikles ut fra 
hvor vi vokser opp og av den tiden vi lever i. 

Disse faktorene lagres i den enkeltes beboers kroppslige hukom- 
melse, som igjen er med på å påvirke samhandlingen med de andre i 
avdelingen, og dermed også muligheten for å oppleve vi-erfaringer. Den 
enkelte beboers demenssymptomer spiller på en eller annen måte inn i 
og utfordrer samhandlingen gjennom deres kroppslige hukommelse og 
noe forskjellige narrative kapasitet. Eksempler på dette kan være demens- 
symptomer som flytende forståelse av tid og sted som kommer til uttrykk 
i både verbale og kroppslige handlinger i fellesrommene. Samtidig ser det 
ut til at den enkelte enhets dynamikk skaper en oppførsel som gjensi- 
dig forsterkes av beboerne. Ut fra dette kan det antydes at de forskjellige 
samhandlingsmønstrene som trer frem, kan indikere at enhetene skaper 
ulike kår for opplevelse av fellesskap (togetherness) som samhørighet og/ 
eller tilhørighet. 

For å utdype emosjonenes påvirkning i å danne forskjellige former for 
vi-fellesskap, vil neste kapittel gi noen teoretiske perspektiver på hvor- 
dan emosjoner kan sies å strekke seg utover den enkeltes kropp. Videre 
vil fenomenologiske diskusjoner om utvikling av grupper og fellesskap 
gi innsikter inn i forståelsen av mulige vi-fellesskap inne på Hagen og 
Utsikten. 

Fenomenologiske perspektiver - del to 


I senere tid har det vært diskusjoner om teorier om på hvilken måte både 
kognisjon og emosjoner kan forlenges utenfor den enkeltes hjerne og/ 
eller kropp. Hensikten med å vise til denne diskusjonen her, er at den 
kan gi noen mulige tolkninger av hva som gjorde at Hagen og Utsiktens 
skjermede enheter fremsto med noen ulike samhandlingsdynamikker, 
noe som ga meg en opplevelse av at det var forskjellige atmosfærer mel- 
lom avdelingene og de enkelte boenhetene. 


Affektivitetens påvirkningskraft 
til omgivelsene 
Innenfor filosofien er det en diskusjon rundt teorien om the extended 


mind (ExM). '* Teorien har rettet søkelyset mot fenomener som er utpre- 
get kognitive tilstander, eksempelvis eksponering for tro, prosesser for 


14 Innenfor diskusjonen av ExM, er det også en del artikler som anvender en annen forkortelse HEC 
(hypothesis of extended cognition). I denne sammenheng anvender jeg bare forkortelsen ExM. 

planlegging og kalkulering. På grunn av at den utvidede kognisjons- 
tesen diskuteres innenfor et tverrfaglig område, har ExM de siste 
tiårene utviklet flere former eller versjoner. Likevel er det noe som de 
ulike formene for den utvidede kognisjonstesen (ExM) har felles. De er 
blant annet enige om at visse kognitive eller mentale prosesser ikke er 
begrenset innenfor deres psykiske og/eller fysiske erkjennelse, men at de 
er utvidet ut over kroppens naturlige grunnlag. Det vil si at de inkorporer 
noen utenforliggende ting, som for eksempel fysiske redskaper, tekno- 
logiske anordninger og det kan også være andre mennesker, overord- 
nede systemer eller grupper (Colombetti & Krueger, 2015; Colombetti & 
Roberts, 2015; Leön et al., 2017). 

Innenfor dette paradigmet er det vanlig å differensiere mellom tre 
trender ut fra hvordan det grunnleggende verktøyet som anvendes, spesi- 
fiseres. Den første og tidligste trenden benevnes som «kopled» (coupled), 
den andre integrerte (integrated) og den tredje formen som «sosialt dis- 
tribuerte» (socially distributed) kognitive systemer. Jeg vil nedenfor kort 
vise til disse tre trendene ut fra Leön et al. (2017) sin beskrivelse av disse, 
før dette knyttes an til affektivitet og emosjoner som danner grunnlaget 
for tesen om «emosjonenes utvidede form» (ExE) eller tesen om «affekti- 
vitetens utvidede form» (HEA) som er knyttet til bokens perspektiv. 

Leon et al. (2017) viser til at det første perspektivet, «koplete», ser visse 
kognitive og mentale prosesser som noe som utvides gjennom at eksem- 
pelvis kulturelle produkter eller teknologiske redskap (kart, notatbøker 
og lignende) er en del av miljøet til den individuelle organisme. Denne 
forståelsen skaper en jevnbyrdighet eller likhet mellom de interne og de 
eksterne faktorene for kognisjonens konstitusjon. 

Det andre perspektivet, den «integrerte» versjonen, viser til forskjellig- 
heten og eventuelt komplementariteten av den indre og ytre organismen 
som et verktøy for kognisjon. Ved å legge vekt på de varierende sosiale og 
kognitive praksisene som er involvert, belyser dette perspektivet også den 
dynamiske integrasjonen av de indre og ytre mentale materialiteter som 
da forstås som mer prosessorienterte. 

Det tredje perspektivet, den «sosialt distribuerte» versjonen, går enda 
lenger og tar en mer liberal, radikal stilling eller holdning til utvidelsen av 
de (individuelle) grensene av det mentale. Dette perspektivet eller denne 

innfallsvinkelen til kognisjonen er mer handlingsrettet. Argumentasjo- 
nen ligger i at kognisjon ofte ikke bare involverer sosiale interaksjoner, 
men også bygger på komplekse kollektive, samfunnsmessige, kulturelle 
eller institusjonelle praksiser, normer og konvensjoner (Leön et al., 2017). 

Det er flere forskere som tar til orde for at affektive tilstander er noe 
som må tas med i diskusjonen om hva som kan påvirke og gå ut over 
kroppens fysiske natur. Colombetti og Roberts (2015) ønsker å utvikle 
ExM til å innlemme «affektivitetens utvidede form» (extended affectivity), 
HEA.’ De mener at talsmenn for ExM også bør akseptere at emosjoner, 
sinnsstemninger (moods), oppfatninger (sentiments), temperamenter og 
karaktertrekk kan strekke seg ut over et menneskes hode og hud. Som 
Drummond (2009) ovenfor viser til om emosjonens rolle, deler også 
Colombetti og Roberts (2015) inn emosjon ut fra episodisk (observerbar) 
eller en disponert tilstand. De mener at denne todelingen av emosjonen 
avdekker begrepets tvetydighet som videre kan åpne for å forstå affektivi- 
tet som en utvidet form. De knytter emosjonelle disposisjoner til tempe- 
ramenter, følelser og karaktertrekk, noe som blir beskrevet mer nedenfor. 

Colombetti og Roberts (2015) viser til at en emosjonell episode er en 
observerbar sinnstilstand (humør) med en temporær struktur, eller 
som skjer i forbindelse med en hendelse. Emosjonelle episoder består av 
kognitive, kroppslige (autonome og ekspressive) og synlige funksjoner. 
Observerbare emosjoner er ikke statiske, men knyttet til en hendelseslig- 
nende situasjon, som har et gitt temporært intervall mens de utvikler seg. 
Den kognitive komponenten har i seg en vurdering og oppfatning som et 
subjekt har over tid: 


The judgements in question pertain to how we are faring in the world, broadly 
construed, and to the ways in which external states of affairs impinge upon a 
web of personal interests, values and concerns. An episode of occurring anger 
incorporates the judgement that have been wronged or offended, for instance, 
while sadness includes the judgement that we have suffered a loss. [...] These 
temporally structured acts of judging, we believe, are of an appropriate format 


15  Colombetti og Roberts anvender forkortelsen HEA (the hypothesis of extended affectivity), men 
jeg vil videre knytte HEA med det jeg vil vise til som ExE, extended emotion thesis - den utvidede 
emosjonstese for enkelthets skyld. Dette på bakgrunn av at nyanseforskjellene i begrepene oven- 
for ikke vil ha noen signifikant betydning for bokens perspektiv. 

to be carried out in close collaboration with material things, and so present a 
promising candidate for extending the cognitive element of occurring emoti- 
ons. (Colombetti & Roberts, 2015, s. 1257) 


Innenfor affektiv forskning har emosjonelle episoder hatt mest oppmerk- 
somhet. Colombetti og Roberts (2015) har en komponenttilnærming som 
reflekterer en dominerende trend innenfor affektiv forskning. De viser til 
at dette perspektivet bygger på en tilnærming til emosjonelle observerbare 
episoder som komplekse hendelser som involverer kognitive evaluerin- 
ger eller vurderinger, kroppslige (autonome og ekspressive) endringer og 
følelser. De trekker frem andre vanlige observerbare affektive tilstander 
som sinnsstemninger — det å være nedfor (have the blues), føle seg opp- 
rømt, være grinete, føle angst eller være optimistisk. Sinnsstemning eller 
humør er primært følelsestilstander, men er også assosiert med karakte- 
ristiske kroppslige holdninger og bevegelser, samt en ekspressiv oppfør- 
sel. Sinnsstemninger eller humør er forskjellig fra emosjonelle episoder ut 
fra varighet og dens intensjonelle karakter, fordi en sinnsstemning van- 
ligvis varer lenger enn emosjonelle episoder, sier Colombetti og Roberts 
(2015). De ser derfor på sinnstilstander som en gjennomtrengende affektiv 
tilstand med en uklar intensjonalitet fordi humør ikke er knyttet til noe 
spesifikt, men vil uansett være åpent overfor verden på en eller annen 
måte, fordi humør er til stede (i verden) med en følelsesmessig klang. 

Den affektive verden inkluderer også forskjellige disponerte tilstander 
som vist ovenfor ved at de emosjonelle disposisjonene kan transforme- 
res til en observerbar emosjon. Noen affekter, som for eksempel sinne, 
sjalusi, redsel eller stolthet, er eksempler på uttrykk som ikke bare kan 
refereres til observerbare emosjonelle episoder, men også til emosjonelle 
disposisjoner. Disse emosjonelle disposisjonene kan vare lenge, og også 
muligens hele livet til et menneske. Det gjør at emosjonelle disposisjoner 
er forskjellige fra følelser (sentiments), fordi at emosjonelle disposisjoner 
kan karakteriseres som et «enkeltspor». Det vil si at det er en tendens til 
at emosjonelle disposisjoner bare er en enkelt emosjon, som eksempelvis 
sinne, sjalusi eller frykt, mens følelser har et «multi-spor» i det at det kan 
være mulig å føle flere forskjellige emosjoner. 

En annen kategori av affektive disposisjoner er temperamen- 
ter. Vanligvis er temperament forstått som en tendens til å ha visse 

sinnsstemninger (moods), som lystig, flegmatisk, irritabel, melankolsk, 
dyster eller nervøs. Et eksempel her kan være at en person med irritabelt 
temperament er mer disponert for å virke grinete oftere enn en som er 
lystig eller flegmatisk, sier Colombetti og Roberts (2015, s. 1251). 

De viser videre til at temperamenter er forskjellig fra karaktertrekk i 
det at temperamenter har en disposisjon til å evaluere og følelsesmessig 
respondere på hendelser på en viss måte. Colombetti og Roberts (2015) 
trekker frem paradigmeeksempler som å være optimistisk, snill, elskver- 
dig, opportunistisk, lojal, ondskapsfull, ufølsom, skjødesløs, uvennlig og 
ellers standardene av dyder og laster. Videre sier de at karaktertrekk er 
forskjellig fra sinnsstemning ved at sinnsstemning er ansett i tilknytning 
til spesifikke ting som objekter og også til mennesker og institusjoner, 
mens karaktertrekk kan sies å være tilknyttet verdier som for eksempel 
lojalitet, anstendighet, rettferdighet osv. Samtidig peker de på at ikke alle 
affektive disposisjoner bare kan knyttes til en kategori (Colombetti & 
Roberts, 2015, s. 1252). 


Affektivitet og materialitet 

Et annet prosjekt Colombetti er opptatt av sammen med Krueger 
(Colombetti & Krueger, 2015), er å utvikle en forståelse og analyse av 
at menneskelige affekter også henger sammen med miljøet - gjennom 
materiell kultur, andre mennesker og deres samspill eller samhandling. 
De ønsker å vise at affektivitet ikke bare er et spørsmål om kroppen, og 
at erfaringsmessige endringer foregår passivt, men at en person i seg selv 
aktivt modererer og endrer sitt miljø ut fra sitt eget affektive liv. 

Til å diskutere dette har Colombetti & Krueger utviklet begrepet affec- 
tive scaffolding, inspirert av biologfilosofen Sterelnys (2010) begrep om 
«sinnets støtteeverk» (scaffolded mind). De har noen kriterier for å se på 
det «affektive støtteverket» (affective scaffolding), som er tillit, individua- 
liserte vaner (herunder Merleau-Pontys kroppsskjema og som noe før- 
refleksivt) og kollektive strukturerte miljø. Videre anvender de begrepet 
«affektiv nisje» for å benevne undergrupper eller sub-miljøer av sosialt liv 
som eksempelvis innenfor musikk, film, religion eller områder for kon- 
sumentkultur som kjøpesenter vil ære et eksempel på. 

Et viktig poeng for Colombetti og Kruegers (2015) nisjekonstruksjon er 
at den enkelte har en kapasitet til å utvikle, vise og justere visse kroppsaf- 
fektive stiler (bodily-affective styles). Dette begrepet har de modifisert ut 
fra Husserl og Merleau-Ponty, for å anvende begrepet til å teoretisere en 
kompleks sammenfiltring mellom individuell oppførsel og forskjellige 
affektive nisjer som lager den sosiale verden: 


We feel at home in these relationships because we have, to a certain extent, 
individualized them - by adopting particular styles - which may transform and 
adopt over time as other members, each with their own style, enter or leave the 
group and change its dynamic — we thus play an active role in shaping the way 
that our interpersonal relationships function as reliable «affective scaffoldings». 
(Colombetti & Krueger, 2015, s. 22) 


Slaby (2016) viderefører denne oppfatningen av Colombetti og Kruegers 
(2015) kroppsaffektive stil og viser til at den kan fungere som en dyna- 
misk «transittsone» mellom individuelle, sosiale grupper og materielle 
nisjer. Hans perspektiv er rettet mot affekt som en mellommenneskelig 
dynamikk som knyttes til forskjellige omgivelser og som igjen interage- 
rer med hverandre. Samtidig forankres også affekten seg i menneskenes 
omgivelser. Til å belyse dette trekker han innsikter fra sosiologien og sosi- 
alpsykologien om emosjoner som viser til den enkeltes sammenfiltring av 
individuell affektiv oppførsel med sosiale praksiser, gruppeprosesser og 
også til den enkeltes kultur i sin helhet. Han sier at: 


[B]odily-affective styles are not exclusively anchored within individual 
comportment and expression, but that they can be shared by the members of an 
in-group, such as family, a sports team or an office work group, and that some- 
thing like them can inhere communal places or social domains in the form of a 
recurring pattern of affective interaction that is condensed into an atmosphere 
or emotional climate. What also comes in view here is a certain situational 
«porousness» of the embodied subject as it traverses between different spheres 
of affective belonging. (Slaby, 2016, s. 5) 


Det betyr at individuelle emosjoner dermed er komplekse strategier 
som lager sammenhenger innenfor felles liv, inkludert innenfor miljøets 
selvstendige støttende struktur. Dette kan videre knytte an til hans for- 
ståelse av «emosjonelle atmosfærer», som han definerer som «affective 
qualities in public space — qualities realized in a distributed manner by 

several elements spread across a scenery, making up dynamic situational 
gestalts» (Slaby, 2014, s. 43). Atmosfeere har da en kraft til 4 pavirke et 
menneskes kroppslige dynamikk, som for eksempel at en glad stemning 
kan gi oss lyst til å danse eller hoppe rundt, eller sorg, som gjør det vans- 
kelig å orke å handle. 


Emosjoner i utvidet form 


Leön et al. (2017) har sett på relasjonen mellom å dele en emosjon (emo- 
tional sharing) og «den utvidede kognisjonstesen» (ExM). De viser til at 
forskning rundt deling av emosjoner og forskningen rundt ExM stort sett 
har blitt behandlet adskilt, med unntak av blant annet Krueger (2014) 
og Slaby (2014). De har derfor utforsket skjæringspunktet mellom disse 
to forskningsområdene, og argumenterer for at emosjoner som er delte 
(shared emotions) er sosiale, utvidede emosjoner (socially extended emoti- 
ons) som involverer en spesifikk type av en grunnleggende innlemmelse 
av individene som deltar i de emosjonelle erfaringene. 

De tar til orde for den delen av «den utvidede emosjonstesen» (ExE) 
som er knyttet til «den sosiale utvidede emosjonstesen» (socially extended 
emotion thesis, den tredje versjonen som er beskrevet tidligere). I denne 
utvidede emosjonsformen ligger det at et subjekts emosjon kan utvides 
og inkorporere et annet subjekts emosjon. Det vil si at den fenomenale 
karakter av hvilken som helst erfaring har to komponenter, en kvalita- 
tiv og en subjektiv karakter. Den subjektive komponenten innebærer hva 
det oppleves for meg. Leön et al. (2017) mener at den subjektive karakte- 
ren av et individs emosjonelle erfaring kan utvides til å inkorporere den 
subjektive karakteren av en annens individuelle erfaring, slik at begge 
star i et relasjonelt forhold til en grunnleggende integrasjon. Dette henger 
sammen med den tidligere forståelsen av å dele en emosjon vist til oven- 
for (Zahavi, 2014a; Zahavi & Rochat, 2015). Emosjoner har konstituerende 
synkrone og diakrone interaksjoner som er distinkte for felles emosjoner, 
noe emosjonell smitte ikke har. Léon et al. (2017) viser til at det å dele 
en emosjon har den samme relasjonelle strukturen som felles oppmerk- 
somhet (joint attention). De trekker frem begrepet mutual awareness of 
sharing, som belyser at når en erfaring deles, er den gjensidig forstått eller 

ligger «åpen» for de involverte subjektene. Dette underbygger betingel- 
sene om en gjensidig andrebevissthet og en integrasjon for å dele en emo- 
sjon (Zahavi, 2014a; Zahavi & Rochat, 2015). 

Léon et al. (2017) viser derfor til at for å dele en emosjon, må det altså 
være en bevissthet om en felles interaksjon. Det vil si at hvert individ er 
følelsesmessig og erfaringsmessig influert av hverandre. De mener at «den 
sosiale utvidede emosjonstesen» først og fremst skal fortolkes i termer av 
en konstituerende integrasjon av forskjellige menneskers erfaringer. 

Emosjoner og affektivitet i sin utvidede form knytter da an til hva som 
kan være i spill når mennesker samler seg i forskjellige grupper. Det kan 
se ut til at å bli satt i en gruppe, som beboerne på Hagen og Utsikten blir, 
skaper en gruppedynamikk som vil påvirke hvilken måte den enkelte 
opplever en tilhørighet til og eller en samhørighet med de andre. Der- 
for vil jeg her også trekke inn noen innsikter knyttet til nyere forskning 
rundt hva en gruppe kan være. 


Grupper 


I den senere tid har interessen for grupper økt i mange fagdisipliner, 
så også innenfor fenomenologien. Salice (2014) er opptatt av å utforske 
strukturer av grupper og fellesskap gjennom sosial ontologi og vi- 
intensjonalitet. På lignende måte som Zahavi mener han at førsteperson 
flertall kan anvendes på mange forskjellige måter. Han viser til at uten 
et vi, vil det heller ikke være noen gruppe. Samtidig finnes det ikke en 
prototype på hva en gruppe er, eller hva den skal inneholde. Grupper 
oppstår ut fra ulike formål. 

Hva en gruppe kan være, henger også sammen med hvordan grupper 
defineres ut fra forskjellige forskningsperspektiv. Et perspektiv er at det 
finnes ikke noen gruppe, blant annet fordi individer er egoistiske. Indi- 
videne handler bare for å maksimere egne fordeler og sin egen private 
lykke. I denne kategorien vil et vi være falskt eller bli sett som en metafor, 
sier Salice (2014). 

Et annet perspektiv er at visse kriterier må være oppfylt for å betegne 
noe som en gruppe. Et eksempel på dette kan være at det dannes en 
gruppe hvis individene forplikter seg til å bidra til å nå et bestemt mål. 

Salice (2014) mener at vi må lage et skille mellom de gruppene som eksis- 
terer bare for å oppnå et mål fordi det ikke kan oppnås alene, og de grup- 
pene som eksisterer fordi det er et fellesskapsbånd mellom individene. 
Han mener at disse tilnærmingene også viser hvilket syn på individene en 
bifaller. Ved å forstå en gruppe som noe vi går inn i for å nå et felles mål, 
blir individene til en viss grad sett på som sosiale, mens et perspektiv på 
gruppe som innehar en eller annen form for fellesskapsbånd, legger førin- 
ger for en forståelse av individer som noe iboende sosialt (Salice, 2014). 

Fenomenologiens utgangspunkt og ståsted er knyttet til forståelsen av 
at mennesker er per se sosiale. Fenomenologen Koo (2016) trekker frem 
Heideggers begrep being in the world for å vise til at vi i utgangspunktet 
har en sameksistens med andre. Han trekker også inn Merleau-Pontys 
forståelse av intersubjektivitet som gir en forklaring på at å dele en felles 
verden, er mer fundamental enn konkret. Det vil si at den verden vi deler, 
er en kollektiv mellommenneskelig relasjon - det som Husserl kaller and 
(geist). Moran (2016) viser til at dette er en temporær verden som utfolder 
seg, der ikke alt er gitt på en gang fordi den både strekker seg bakover i 
fortiden og peker på fremtiden. Dette betyr at vi ikke bare er sammen- 
flettet med mennesker her og nå, men med andre mennesker fra tidligere 
tider, og med kommende generasjoner. Det er viktig å merke seg, sier 
Moran (2016), at når Husserl og Merleau-Ponty snakker om verden, så 
ligger det først og fremst en forståelse av verden som konkret sosial, his- 
torisk og kulturell. 

Innenfor analytisk filosofi er det en pågående utforsking om hvordan 
det er mulig for to eller flere individer å bestemme seg for å gjøre noe 
sammen, eller til å samarbeide om å gjøre det de har bestemt. En del av 
denne diskusjonen har særlig vært opptatt av om kollektiv intensjonalitet 
og felles handlinger kan reduseres til en samling av handlende indivi- 
der, eller om det dreier seg om en gruppeperson (at individene har en 
og samme tanke), som innehar eller er bærere av en felles intensjonalitet 
(Szanto, 2016). 

Szanto (2016) diskuterer dette med fenomenologen Scheler, som sier 
at for å lage en gruppe av flere personer, må det på et tidspunkt være 
et kollektiv av individer som konstituerer gruppen. Gruppeeierskapet 
må stå i en (slags) relasjon til, og gi mulighet for, å tillate en variasjon 

av intensjonelle egenskaper av et flertallsindivid. Szanto (2016) sier at 
Schelers sentrale påstand er at person(er) (individuell eller fellesskap) har 
et ikke-reduserbart sosial aspekt. Det vil si at Robinson Crusoe er fra fød- 
selen av sosial, og er allerede knyttet til sosiale relasjoner. Slik jeg forstår 
det, er den grunnleggende sosialiteten i utgangspunktet et flertall fordi 
man blir født inn i verden til andre. 

Schelers Gesamtperson, som Szanto kaller CP (communal person), er 
en grunnleggende forståelse fordi han mener samfunn (communities) har 
iboende verdier. Scheler mener at verdier bygger på og bare kan oppstå 
gjennom mennesker. De mest fremtredende sosiale verdiene i et sam- 
funn hører derfor til «samfunnspersonen», og ikke til den enkelte person 
(Szanto, 2016, s. 298) Personer er dermed bærere av verdier. 

Å være sammen i ulike settinger og samfunnsstrukturer fungerer da 
som konsentriske sirkler. Den intensjonale og erfaringsmessige bevisst- 
het av CP er transindividuell. Mennesker er før-refleksivt klar over at de 
hører til flere CP-er. Szanto (2016) trekker frem at en person forstår og 
har en gjensidig bevissthet om at andre også tilhører en gruppe. Samtidig 
kan også en person være medlem av ulike CP-er (communual person). Det 
betyr at relasjonen mellom den individuelle og den «samfunnsmessige» 
person ikke er en grunnleggende relasjon, men heller en genuin korrela- 
sjon, sier Szanto (2016). 

Zahavi og Salice (2016) viser til Gerda Walthers to former for grup- 
per: fellesskap og samfunn (community and societies). Denne innde- 
lingen kommer opprinnelig fra Tonnies’ begrepspar Geimenschaft og 
Gesellschaft, og ble tatt opp igjen innenfor fenomenologien, og da spesielt 
av Scheler: 


[S]ociety is an aggregation of individuals who decide to join forces based on 
purely strategic or instrumental considerations. Communities, by contrast, are 
formed by individuals who understand themselves and others as members of a 
we, and who are tied together by bonds of solidarity. (Zahavi & Salice, 2016, s. 5) 


Zahavi og Salice (2016) skriver videre at Gerda Walther er enig med Sche- 
ler og utvikler fellesskapsbegrepet videre. Hennes utforsking av fellesskap 
har gått ut på å se nærmere på hva det betyr å ha en opplevelse av tilhørig- 
het til et fellesskap. Hun viser til at mennesker må oppleve en forbindelse 

og en type tilhørighet til hverandre for å skape et fellesskap; uansett om 
man opplever seg i større eller mindre grad knyttet til dette. Walther sier 
at det essensielle første skritt mot å skape et fellesskap, er at jeg selv føler 
en samhørighet med en annen eller flere andre. Det neste skrittet er at 
de(n) andre føler det samme. Hun viser også til at følelsen av tilhørig- 
het kan ha to forskjellige former: det ene er den reelle tilhørigheten, og 
den andre tilhørighet som en vane. Walther knytter an til Steins teori 
og trekker frem at deling av erfaring henger sammen med intensjonelle 
handlinger av ulike slag. 

Zahavi og Salice (2016) viser til at for å undersøke grunnlaget for sosi- 
alitet og det fenomenologiske vi-et, er dette i sin natur todelt. På den ene 
siden skal man starte med ideen om at en hvilken som helst plausibel 
betraktning av vi-intensjonalitet må anerkjenne at det er flere typer av et 
vi, eller flere måter å være sammen på (Formen des Miteinandersein). For 
eksempel er en heller flyktig eller forbigående vi-form knyttet til her og 
nå, for eksempel den som oppstår i ansikt-til-ansikt-interaksjon med en 
bestemt andre. Men det finnes selvsagt flere mer upersonlige, anonyme 
og språklige former for vi-intensjonalitet, som strekker seg ut over her og 
nå og som involverer både en differensiering innenfor gruppen og utenfor 
en gruppe. Videre vil det også henge sammen med kulturelle konstruk- 
sjoner som eksempelvis konvensjoner, normer og institusjoner (Zahavi & 
Salice, 2016). 

Disse perspektivene på hva et vi, et fellesskap og en gruppe kan være, 
gir muligheter for å belyse noe av det som skjer på Hagen og Utsikten i 
deres felles samhandling inne i boenhetene. Litt tidligere har emosjone- 
nes sentrale rolle i både å skape og forme et vi-fellesskap blitt berørt. Det 
vil si at emosjoner beveger mennesker både enkeltvis og kollektivt. For 
å knytte emosjonenes påvirkning enda bredere til grupper, vil Salmelas 
diskusjon om grupper og emosjoner bli trukket inn. 


Grupper og emosjoner 


Salmela (2012, 2013) utforsker delte emosjoner (shared emotions) med 
den senere tids diskusjoner rundt begreper om grupper. Han er opptatt 
av emosjonenes vesen, og har utviklet en egen typologi av delte (felles) 


163 


KAPITTEL 7 


emosjoner. Han har en tredeling av felles emosjoner, som er: svake, 
moderate og sterke. Denne inndelingen er gjort på bakgrunn av at del- 
tageres anliggender“ innehar forskjellige grader av fellesskap på den ene 
siden, og på den andre siden synkroniseringen av deres følelsesmessige 
respons. 

Salmela (2012, 2013) forklarer at den svake formen for en felles emo- 
sjon er når mennesker har overlappende anliggender. Den moderate 
formen er sosialt basert på bakgrunn av at vi her har et felles anlig- 
gende fordi vi tror at andre medlemmer av vår gruppe har den samme, 
ut fra troen på at vi har en felles grunn eller sak. I den moderate for- 
men er forpliktelsen fortsatt privat, men anliggendet er sosialt. Det vil 
si at det kommer gruppen til gode, eksempelvis uorganiserte grupper 
som fanklubber og sosiale bevegelser. Den sterkeste formen for delte 
emosjoner i en gruppe, er delingen av anliggender som bygger på grup- 
pemedlemmers kollektive forpliktelse. I tillegg er det også en felles tro 
mellom gruppemedlemmene på at de deler det samme anliggende som 
de kollektivt har forpliktet seg til. Gjennom denne felles forpliktelsen 
utvikler gruppen en forståelse av at deres anliggende er deres. Salmela 
(2012) mener at denne inndelingen kan belyse felles emosjoner mer som 
et kontinuum enn som noe enten/eller. Han sier at hvis det er slik at kol- 
lektivitet eller fellesskap er en form for substans av å dele følelser eller 
emosjoner med andre, vel, da kan det være mulig å dele emosjoner i en 
større eller mindre grad. 

For å diskutere videre hva kollektive emosjoner innebærer, anven- 
der Salmela (2013) sin oppbygde typologi til å belyse forskjellige kol- 
lektive emosjoner ut fra deres ulike nivåer av kollektivitet. Det er på 
bakgrunn av at han mener forskjellige kollektive emosjoner har ulike 
funksjoner i sosiale grupper, og at flere kollektive emosjoner gir opp- 
start, vedlikehold og utvikling av sosiale grupper mer effektivt enn sva- 
kere sosiale emosjoner. Han inndeler kollektive emosjoner i tre typer. 
Den svakeste typen av kollektiv emosjon kan skape og opprettholde en 
sosial gruppe, men er mer flyktig eller forbigående og vilkårlig enn de 


16 Salmela bruker begrepet concern, som en generell term for å betegne lyster og aversjoner på 
samme vis som tilknytning, interesser, omsorg som grunn for eller følge av våre følelsesmessige 
handlinger og responser. Jeg har valgt å oversette dette med «anliggende(r)». 

andre variantene. Innholdet i denne typen er emosjonell smitte, ansikt 
og mimikkherming og å foreta en synkronisert oppførsel og å ha en 
emosjonell respons. 

Den moderate typen av kollektiv emosjon trer frem når individer 
har en sammenfallende evaluering av en emosjonell hendelse. Dette er 
når det er i relasjon til et konstituerende forhold til en sosial identitet 
eller gruppe på en slik måte at individer identifiserer seg selv. Moderate 
kollektive emosjoner er funksjonelt og fenomenologisk erfart i rollen 
som et gruppemedlem, men gruppemedlemsskapet er fortsatt norma- 
tivt svakt fordi det er en avtale en selv inngår og opprettholder gjen- 
nom å identifisere seg med eller oppleve en forpliktelse til gruppen. Han 
tror at forskjellen mellom moderat og sterk kollektiv emosjon er sub- 
til. Salmela (2013) anvender her begrepet kollektive emosjoner i stedet 
for delte eller felles emosjoner fordi han mener delte emosjoner har en 
tvetydighet i seg. Han refererer til at delte emosjoner i hans forstand 
er når mange individer erfarer en emosjon av samme type og innhold, 
som glede over at fotballaget vant, slik at følelsen er gjensidig forstått av 
hverandres respektive emosjonelle status. Han foreslår at emosjoner blir 
kollektive (felles) i kraft av å bli delt i mer eller mindre grad med andre 
individer. Dette betyr noe annet enn «å dele en emosjon», hvor en per- 
sons uttrykte emosjon er persipert av en annen person (Salmela, 2013; 
Salmela & Nagatsu, 2016). 

Videre sier han at kollektive emosjoner motiverer til kollektiv opp- 
førsel, både ekspressivt og formålsvist, og fører til en tilfredsstillelse 
eller opprettholdelse av gruppens ethos. I tillegg peker han på at det 
er en bred, tverrfaglig enighet blant emosjonsforskere om at emosjo- 
ner ikke kan eksistere uten underliggende anliggender” (Salmela, 2012, 
2013; Salmela & Nagatsu, 2016). Videre viser Salmela (2015) til at forskere 
stort sett er enige om at følelsesmessige bånd som følelse av fellesskap 
og tilhørighet, så vel som andre felles emosjoner, er sentrale for gruppe- 
solidaritet. Han viser til at en kollektiv emosjon både er fenomenolo- 
gisk følt og funksjonelt dannet som vår emosjon. Dette er noe vi erfarer 


17 — Salmelas forståelse av concern her er at når en gruppe av mennesker erfarer en kollektiv emosjon, 
er det plausibelt å anta at de har noen delte ønsker eller mål, normer eller verdier. 

- som medlemmer av en spesiell gruppe, og ikke bare en emosjon som 
en samling av individer erfarer og uttrykker på en liknende måte i til- 
stedeværelse med hverandre: 


My proposal is then that a collectively intentional shared emotion is an emotion 
that individual group members with a collective concern feel together about the 
same object as a member of the group in a phenomenally similar manner, being 
aware that other group members are feeling the same. [...] An important divide 
between shared emotions, those underlying concerns are collective in a weak 
or strong sense, respectively [...] Therefore, shared emotions with collectively 
committed concerns are collective in the strong sense, whereas shared emotions 
with convergent private concerns are collective only in a weak sense. (Salmela, 
2015, s. 68-69, utheving i originalsitat) 


Salmela (2015) peker videre på at det å dele emosjoner i seg selv ser ut 
til å være en iboende hyggelig erfaring som gir økt følelse av nærhet og 
mellommenneskelig intimitet. For en gruppeidentifikasjon er det også 
viktig at delte emosjoner er positive heller enn negative. Salmela viser 
til Stryker (2004), som argumenterer for at delte positive emosjoner for- 
sterker forpliktelse til grupper hvor disse emosjonene ble erfart, mens 
gruppeforpliktelsen avtar ved delte negative emosjoner (et unntak er 
sinne mot en gruppe utenfor, eller kontrollert sinne som vises gjennom 
et ritual). 


Oppsummering 


Både klassisk fenomenologi og den pågående forskningen i sosial kog- 
nisjon har en felles forståelse av at vi-intensjoner er fundamentale i 
menneskelig sosialt liv. Å ha en vi-intensjonalitet er en viktig forutset- 
ning for å utvikle og beholde sosiale normer, konvensjoner og institusjo- 
nelle forordninger (Szanto, 2016; Zahavi, 2014a). Sosial kognisjon i denne 
sammenheng dreier seg ikke bare om kognisjon, men utgjør også affek- 
tive og kroppslige interaksjoner. Dette bidrar til at felles verdier og emo- 
sjoner kan være involvert i en kollektiv intensjonalitet (Szanto & Moran, 
2016). Dette peker på at personer med demens også innehar erfaring med 
å være en samfunnsperson (Szanto, 2016), noe som vil kunne spille inn i 
samhandlingen med hverandre inne på boenhetene. 

Jeg har videre trukket inn forståelsen av at affektivitet og emosjoner 
strekker seg ut over/utenfor vår kropp, og som da kan kaste lys over hvor- 
dan vi både kan påvirke og påvirkes av omgivelsene som trer frem og 
som kan skape forskjellige stemninger og atmosfærer. Alle disse ulike 
komponentene kan være et tolkningsperspektiv inn i å få tak i hva 
som muligens kan foregå i avdelingene ut fra deres ulike nyanser av 
samhandlingsdynamikker. 

Et vi er altså en merkelapp for en distinkt måte å være sammen med 
andre på. Når vi sier vi, er det ikke en enhet som observeres fra utsiden, 
men det er noe den enkelte erfarer gjennom sin deltagelse i en gruppe. 
Carr (1986) viser til at en vi-intensjonalitet derfor er en egen måte å opp- 
leve å være sammen på. Det er nettopp opplevelsen av at vi er sammen 
som skaper en følelse eller opplevelse av samhørighet og fellesskap gjen- 
nom å ha en relasjon og en resiprositet til hverandre. 

I neste kapittel vil disse perspektivene bli anvendt for å utforske videre 
hvilke muligheter disse innsiktene kan gi for å avdekke hva slags vi- 
forståelse eller fellesskap det kan være snakk om mellom beboerne på 
Hagen og Utsikten. 

Mulige vi-fellesskap i avdelingen 


I forrige kapittel har jeg trukket inn perspektiver som belyser blant annet 
emosjonenes og affektivitetens påvirkning til samhandling. Videre har jeg 
tidligere vist til Drummonds (2009) distinksjon av at en emosjonell følelse 
kan være noe som ligger i oss eller knyttet til en hendelse som bidrar til en 
følelsesmessig reaksjon som påvirkes av en verdimessig vurdering (kapit- 
tel seks). Når vi har en følelsesmessig reaksjon, blir den synlig for andre. 
I diskusjonene rundt emosjonenes og affektivitetens utvidede form, viser 
Slaby (2014) til at affektivitetens synlighet er kroppens transparens. Han 
trekker inn Froese og Fuchs’ begrep «felt resonance-board of emotion» 
(Froese & Fuchs, 2012, s. 212, referert i Slaby, 2014, s. 42) for a vise hvordan 
dette kan skje. I «felt resonance-board of emotion» ligger det en forståelse 
av at vi responderer på andres kroppslige resonans, ikke bare knyttet til 
ansiktsmimikk og kroppsholdning, men også til en kroppslig oppførsel 
gjennom den mellommenneskelige samhandlingen. Vår levende kropp 
samhandler i form av et dialogisk samspill med uttrykk og inntrykk. En 
naturlig antagelse er at disse forsterkede uttrykkene igjen gir muligheter 
for en fyldigere fenomenologisk erfaring (Slaby, 2014). 

Affektivitet kan sies å være en inkorporasjon. Det kroppslige reso- 
nansfeltet har ingen faste grenser, men en skiftende form som kan utvi- 
des dynamisk og som avhenger av hva slags affektintensivt fenomen som 
utfolder seg rundt vedkommende. Atmosfære er da noe som ikke bare er 
knyttet til et individs emosjonelle erfaring, men noe vi kan bli intersub- 
jektivt enige om. Dette kan også skje mellom mennesker som er forskjel- 
lig innstilt til den atmosfæren som oppstår, eller er til stede. Et eksempel 
her kan være kaffestunden på Lilla boenhet hvor Turid sitter og klager 
på at kaffen er kald, pleieren er slem, og de andre sitter og glor (s. 82-83). 
Turids dårlige humør endrer atmosfæren rundt bordet, noe Oddrun kan 
sies å ta opp kampen mot gjennom å rette pekefingeren mot Turid med 
en sint mine og kroppsbevegelser. Gjennom sin kroppslige affektivitet 
formidler hun til Turid hva hun mener om hennes negativitet. Med sin 
levende kropp forteller hun Turid at hun må holde opp. Med pleierens 
hjelp avsluttes denne situasjonen med at stemningen roer seg, og den mer 
harmoniske atmosfæren før denne episoden kom tilbake. 


Emosjoner og samhandling 


Colombetti og Roberts (2015) viser til at ved å skjelne mellom emosjonelle 
episoder og emosjonelle disposisjoner, gis det en mulighet til å belyse 
begrepets tvetydighet. Å lage denne distinksjonen mener de er viktig for 
diskusjonen om affektivitet kan gå ut over den enkeltes kroppslige fysiske 
natur (ExE/HEA). De trekker frem at en emosjonell episode er en obser- 
verbar sinnstilstand knyttet til en hendelse eller en situasjon som skjer 
innenfor et visst tidsintervall, eksempelvis situasjonen med kaffestunden 
med Turid og Oddrun ovenfor. Et annet eksempel med et litt annet utfall 
er Solrun og Jorunns to sammenstøt som omhandlet om det passer seg å 
gå med morgenkåpe ute i korridoren eller ikke, eller det å ta seg til rette 
med stearinlys som man finner på sin vei mellom boenhetene. 

Til forskjell fra emosjonelle episoder, er emosjonelle disposisjoner 
(temperamenter, følelser, karaktertrekk) noe som kan vare lenge, og 
muligens også gjennom hele livet (Colombetti & Roberts, 2015). Person- 
lighet kan endre seg ved demens, men ikke alltid, og ikke nødvendigvis 
til en helt annen form (Engedal & Haugen, 2009). Personlighetstrekk kan 

også forsterkes og/eller vedlikeholdes. Vi vet at følelser er intakte langt 
inn i sykdomsforløpet (Engedal & Haugen, 2009). Videre har jeg vist til 
at normer og verdier også er intakte selv om de kan komme til uttrykk på 
forskjellige andre måter enn tidligere (Brockmeier, 2014). Hvilke emosjo- 
nelle disposisjoner og eller normer og verdier den enkelte beboer har hatt 
før de ble syke og kom på skjermet avdelingen, har jeg ikke informasjon 
om, men ut fra tidsperioden feltarbeidet foregikk, var det «forskjell på 
folk» der som alle andre steder. 

På Lilla enhet fremtrer Hulda som «muntrasjonsrådet», som en pleier 
sa. Hun har mye humor som kommer frem i hverdagens utfordringer, 
som eksempelvis situasjonen med alle klærne i skapet som hun mente 
ikke var hennes. Hun viser også ofte omtanke for de andre, som eksem- 
pelvis at Thora skal få i seg maten. Hennes væremåte kan sies å «smitte» 
over på de andre slik at det skapes en hyggelig stemning i rommet. 

På Grønn gruppe er det blant annet Kirsten som dominerer med sin 
litt tungsindige, lett irritable og ofte negative holdning til tilværelsen, og 
som dermed bidrar til en mer negativ dynamikk i Grønn boenhet. Hun 
«plages» av medboernes «dumheter» som ofte skyldes de andres demens- 
symptomer, som eksempelvis Veslas spørsmål om tjue kroner, eller «god 
dag mann økseskaft»-samtaler andre beboere i mellom. Samhandlingen 
de andre skaper, forsterker Kirstens frustrasjoner, og til sammen setter 
dette i gang en annen dynamikk. Det er ikke bare Kirsten sin «skyld», 
men hennes væremåte forsterker utviklingen av en mer negativ stemning. 

Ut fra beskrivelsene her om Hulda og Kirsten kan det indikere at bebo- 
eres emosjonelle disposisjoner i noen sammenhenger kan være med å 
påvirke en atmosfære i gruppen ut over enkelthendelser som emosjonelle 
episoder er. 


Gruppenes emosjonelle dynamikk 

Ovenfor har jeg vist til emosjonelle disposisjoner gjennom Hulda sin posi- 
tive innstilling og Kirstens mer negative. Situasjonene med Turids klaging 
ved kaffestunden og Solrun og Jorunns uoverensstemmelser i korridoren, 
ble trukket frem som eksempler på emosjonelle episoder. Ovenfor har 
jeg også vist til Huldas smittende humør. Hulda som «muntrasjonsråd» 

kan sies å ha en smittende effekt ved at de andre også begynner å smile 
og le sammen med henne (s. 80). Dette kan forstås som at damene på 
Lilla enhet deler en emosjon sammen som deltagere rundt spisebordet. 
Salmelas (2013) tredelte typeforståelse av hva det vil si å dele emosjoner 
innenfor en gruppe, kan underbygge en forståelse av at den ofte hyggelige 
atmosfæren på Lilla boenhet kan bidra til en form for gruppedannelse. 
Han viser til at den svakeste typen av en kollektiv emosjon inneholder 
emosjonell smitte, ansikt og mimikkherming, og at det foretas en syn- 
kronisert oppførsel med en emosjonell respons. Denne formen kan skape 
og opprettholde en sosial gruppe, men er mer flyktig eller forbigående 
og vilkårlig. Som han sier: «even weakly shared emotions can someti- 
mes awaken people's awareness of their convergent conserns, thus con- 
tributing to the transformation of their group from I-mode to we-mode» 
(Salmela, 2012, s. 45). 

Ut fra denne forståelsen ligger det et grunnlag for, og en mulighet til 
å kunne oppleve seg selv som et fellesskap. Den rolige og hyggelige stem- 
ningen smitter og påvirker gruppens dynamikk. På lignende måte ser det 
ut til at det mer «ampre» miljøet på Grønn boenhet også har en smittende 
effekt, men da i en mer negativ retning. Colombetti og Krueger (2014) 
viser til at menneskelige affekter ikke bare er i en kropp som erfarer pas- 
sivt følelsesmessige endringer, men at affekter også henger sammen med 
miljøet, det være seg materiell kultur, eller andre mennesker og deres 
samhandling, som eksempelvis Kirsten ser ut til å plages av. Videre trek- 
ker Colombetti og Krueger (2015) frem at en person aktivt kan moderere 
og endre miljøet det er i ut fra sitt eget affektive liv. Det understøttes blant 
annet også av Slaby (2014, 2016), Krueger (2014) og Colombetti og Roberts 
(2015). Dette underbygger beboernes egen påvirkning inn i enhetenes 
samhandlingsdynamikk. 

Salmelas (2013) andre inndeling av kollektive emosjoner, den mode- 
rate typen, er noe som trer frem når individer har en sammenfallende 
evaluering av en emosjonell hendelse og som er knyttet til en relasjon 
som er konstituerende for eksempel til en gruppe, i den forstand at indi- 
vider identifiserer seg selv med den. Han påpeker at moderate kollektive 
emosjoner er funksjonelt og fenomenologisk erfart i rollen som et grup- 
pemedlem, men at gruppemedlemskapet fortsatt er normativt svakt fordi 

det er en avtale en selv inngår og opprettholder gjennom å identifisere seg 
med, eller opplever en forpliktelse til (Salmela, 2013). Her kan Kirstens 
konfrontasjon med Gunnar i døren inn til Grønn enhet være et eksempel 
(s. 109). Gunnar prøver å lukke igjen døra inn til stua på Grønn side, noe 
Kirsten ikke finner seg i fordi han ikke hører til her. Det er Kirsten som 
hører til, og hun mener at «vi [de andre beboerne på Grønn gruppe] her 
vil at døren skal være åpen». 

Videre kan det se ut til at enhetene har mulighet(er) til å skape en type 
konstituerende form som den enkelte har eller får til gruppen på boenhe- 
ten. To beboere som flyttet inn på vårparten på henholdsvis Lilla og Blå 
boenhet, kan være et eksempel på dette. Karianne kom til Lilla boenhet i 
mars og var i god fysisk form. Dette gjorde at hun var en del ute i hagen 
og arbeidet, noe de andre på gruppen ikke var. Når hun kom inn, kunne 
hun si til de andre at nå var det deres tur til å holde orden i hagen. Videre 
hadde Karianne en litt «besserwisser»-tone i begynnelsen når hun kriti- 
serte noen av de andre for et eller annet, eller klaget på noe som skjedde 
eller ikke skjedde. I begynnelsen ble hennes utsagn møtt med taushet fra 
de andre damene når de satt sammen rundt spisebordet. Etter hvert fikk 
hun høflige tilsvar, spesielt fra Solfrid, Hulda og Ingrid. Etter noen uker 
var den vanlige roen og fredelige samspillet i gruppen tilbake igjen. 

Det andre eksempelet er da Eline flyttet inn på Blå boenhet i april 
(s. 110-111). Da jeg traff henne, var hun veldig stille ved spisebordet og 
snakket bare så vidt og svært lavt når Solrun prøvde å prate med henne. 
I løpet av den neste måneden kunne det se ut til at hun hadde «tilpasset 
seg» i det at hun da stadig var i munnhuggeri med Jorunn ved måltidene. 
Disse to situasjonene kan peke på at de affektive mønstrene, stemningene 
som hadde kjennetegnet enhetene, etter hvert ble oppfattet av de to nye 
som flytter inn. Slaby (2016) diskuterer i sin utforsking av affektivitet og 
miljø hvordan mennesker sosialiseres inn i et nytt miljø. Selv om hans 
eksempel er knyttet til en type arbeidsplass, vil jeg mene det er en del 
likhetspunkter i hva som kan være en mulig faktor for hva som skjer i de 
to situasjonene ovenfor. Han sier: 


People habituated in accordance with the affective patterns prevalent in a so- 
cial domain will reinforce and sanction the novices affectivity from the outset, 
both openly and in a variety of subtle, unremarkable, often pre- or subconscious 

ways - by way of mimics, gesture, affective-bodily styles that signal approval or 
disapproval, encourage or discourage, reward with warm connection or punish 
with subtle hostility. A seamless censoriousness inheres human affectivity, ex- 
tend constantly in all sorts of ways. Add to it the various atmospheres, collective 
feeling tones and affective styles and energy levels that inhere social places and 
spaces — likewise helping to sway the novice over time into consonant attune- 
ment. (Slaby, 2016, s. 9) 


Ut fra denne forstaelsen kan det tenkes at bade Karianne og Elin mer eller 
mindre bevisst tar de andres signaler om hva som passer seg eller ikke. 
Det ser ut til at Karianne tar til seg de normene som kan tolkes til å være 
fremtredende blant de andre. Deres taushet og senere motmæle så ut til å 
ha effekt på lignende vis som situasjonen rundt kaffebordet da Turid kla- 
get på at kaffen var kald, og at de andre bare satt stille og glodde på henne. 
Det ser ut til at en forståelse av normer og verdier spiller inn i denne 
samhandlingen, ved at det oppstår en kanskje ubevisst felles forståelse. 

Rundt spisebordet på Blå boenhet ble Elin «varm i trøya» etter hvert 
og tok opp i seg den negative stemningen som fort oppsto mellom bebo- 
erne. Hun kan sies å ta til seg en væremåte som får lov til å akselerere 
fordi noen av de andre har åpnet for en slik oppførsel. Den noe kranglete 
stemningen som ofte fikk råde i gruppen, ble forsterket gjennom at en 
slik oppførsel så ut til å være «tillatt». Når dynamikken er selvforster- 
kende negativ, kan en slik tilstand være hemmende for en opplevelse av 
en type fellesskap som fører til samhold. Fordi krangling ofte fører til 
dårlig stemning og deretter uro i avdelingen, får identiteten med gruppen 
trangere kår. 

Salmela (2015) peker på at det å dele emosjoner i seg selv ser ut til å være 
en iboende hyggelig erfaring som gir økende følelse av nærhet og mel- 
lommenneskelig intimitet. For en gruppeidentifikasjon er det også viktig 
at delte emosjoner er positive heller enn negative. Han viser til at felles 
positive emosjoner forsterker forpliktelsen til grupper hvor disse emosjo- 
nene erfares, mens med felles negative emosjoner avtar denne gruppefor- 
pliktelsen. Dette underbygges av Zahavi (2015), som sier: 

To become part of a we, the prospective members have to identify with the 

group. It is their attitudes towards each other (and towards themselves) that are 


important (Carr 1986b:161). This is not to say that the identification with and 
participation in the we always happen voluntarily. (Zahavi, 2015a, s. 14) 

Det disse eksemplene viser er at det kan se ut til at en atmosfære som 
har «satt seg» i en boenhet, kan ha muligheter til å bli videreført til nye 
beboere gjennom at samhandlingsdynamikken blir selvforsterkende som 
vist til tidligere. 

Jeg har til nå forsøkt å vise hva som ligger til grunn for å kunne skape 
et vi, samt trukket frem emosjoner og affektivitetens påvirkning av for- 
skjellige samhandlingsmønstre som skaper en noe ulik dynamikk og 
dermed påvirker enhetenes atmosfære. Enhetene og avdelingene fremstår 
med noen forskjellige kvaliteter knyttet til en forståelse av gruppefelles- 
skap. Det kan se ut til at det er en type nyanseskille i avdelingenes kvali- 
teter som kan beskrives gjennom å lage en distinksjon mellom begrepene 
samhørighet og tilhørighet. Tilhørighet kan her forstås som å knytte an 
til det å høre til en gruppe eller et fysisk sted, mens samhørighet mer kan 
betegne opplevelsen av å være sammen. Jeg vil her belyse disse nyansene 
litt nærmere. 


Samhørighet og/eller tilhørighet 


Den fenomenologiske vi-intensjonaliteten viser til at det er flere former 
for å være sammen på (Formen des Miteinandersein) (Zahavi & Salice, 
2016). Det kan være alt fra en flyktig eller forbigående form som er 
knyttet til en «her og nå»-situasjon som oppstår i interaksjon ansikt til 
ansikt med en bestemt annen, til mer upersonlige, anonyme og språk- 
lige former for vi-intensjonalitet. Den mest grunnleggende formen er 
den dyadiske formen, fordi det er her utgangspunktet for empatiens 
grunnleggende form og intersubjektiviteten ligger, som gjør det mulig 
å utvikle forskjellige former for fellesskap (Zahavi, 2014a; Zahavi & 
Salice, 2016). 


Samhørighet, tilhørighet eller alene sammen 

Zahavi (20144) viser til at delt eller kollektiv intensjonalitet er når to 
eller flere har en bevissthet av å delta sammen. Det betyr at begge må 
delta og/eller ha en gjensidig oppmerksomhet rettet mot det samme 
objektet. Disse faktorene er gjenkjennbare i eksempelvis episoden med 

Emma og Solrun som teller lamper sammen og kommenterer med- 
beboere og pleiere (s. 106-107). De ser noe sammen og deler det de ser 
med hverandre. 

En annen episode som innebærer en felles opplevelse, er Solfrid og 
Oddrun som hjelper hverandre med å deklamere «høstdiktet» (s. 82). 
Helt fysisk sitter de rett overfor hverandre og ser på hverandre når de 
deklamerer. Det kan forstås som at de har et felles prosjekt for å klare å 
huske hele teksten, som de begge tydeligvis kunne fra før. De har en felles 
opplevelse av å få frem diktet, selv om de ikke nødvendigvis opplever det 
samme med å fremføre verset. Som Zahavi (2014a) peker på, så har vi-et 
en triadisk struktur ved at to eller flere personer har en felles oppmerk- 
somhet rettet mot et objekt eller et prosjekt. Solfrid og Oddrun kan sies 
å ha et felles prosjekt. De skaper noe sammen, og trenger hverandre for å 
finne alle ordene til hele diktet. De blir også enige om ordlyden - selv om 
jeg ikke vet om dette er den riktige teksten. Det er heller ikke poenget. 
Det som skjer i denne situasjonen, er at de har en felles oppmerksomhet, 
et felles prosjekt som kan vise at strukturen for å oppleve et vi, er til stede. 

Det er flere situasjoner i empirien som kan vise tegn til en «her og 
nå»-opplevelse av å være sammen om noe, uten at det stikker så dypt 
eller er valgfritt på samme måte som ved Oddrun og Solfrids diktdekla- 
masjon. Det er to episoder fra Blå boenhet som kan trekkes frem i denne 
sammenheng. Den ene situasjonen er når en pleier sitter sammen med 
flere av beboerne rundt det største spisebordet og dikter opp at de skal 
lage et (musikk)«band», hvem som skal spille hva, og hvilke sanger som 
skal være på repertoaret (s. 107). Den andre episoden er når flere av bebo- 
erne sitter og ser nedover stuedelen mot kjøkkenet før frokost og begyn- 
ner å formidle at de er sultne (s. 107). Når det (endelig) begynner å skje 
noe på kjøkkenet, begynner de å si hva de ser. De har en felles oppmerk- 
somhet på objektet(ene): pleiere og kjøkkendelen for å finne ut av om det 
snart blir frokost. Selv om de ser og kanskje opplever eller forstår situa- 
sjonen ulikt, viser de samtidig til hverandre at de er sultne og har fokus på 
om det skjer noe som kan føre til at de får mat. Denne situasjonen skaper 
ikke nødvendigvis et solid vi, men akkurat der og da kan det sies at de 
opplever noe sammen gjennom felles oppmerksomhet og en forståelse av 
at de andre også venter på frokost. 

Vi to - å være venninner 


Flere av beboerne viser relasjoner som kan karakteriseres som en type 
venninneforhold som skapes og utvikles i deres samhandling. Situasjo- 
nen med Emma og Solrun som til slutt satt sammen på Blå enhet og telte 
lamper, har generelt en hyggelig tone. Gjennom feltperioden søkte de ofte 
mot hverandre og kunne sitte og prate og le sammen, selv om det for 
utenforstående ikke alltid var like lett å forstå hva de snakket om. 

På Grønn boenhet var det spesielt Kirsten og Kathy som søkte mot hver- 
andre og likte å være sammen. Jeg opplevde ikke at de kranglet eller var 
uenige, men at de ofte var opptatt av å følge med på både hva de andre 
beboerne og pleierne gjorde. De kunne sitte stille ved siden av hverandre og 
sammen følge med for så å snakke om situasjonene etterpå. Det kunne være 
alt fra hvordan pleierne laget boller, til å snakke om de andre beboernes 
bevegelser, hvilken dag det var i dag, eller historier fra sin egen fortid. I en 
av aktivitetsstundene på Grønn boenhet hvor det skulle spilles bowling på 
stua, ville først ikke Kirsten være med, men satt litt tverr og så på. Da Kathy 
kom og ville være med, myknet Kirsten opp og ble med å spille likevel. 

På Lilla enhet var det Hulda og Solfrid som fant hverandre og ofte satt på 
stua og snakket sammen. Deres samtaler kunne være preget av historier fra 
tidligere tider, som da Hulda inviterte Solfrid med til hytta/huset sitt, eller 
da de snakket sammen om vanskeligheter med å huske ting (s. 84). 

De forskjellige venninneforholdene vist til ovenfor, har alle en slags 
følelsesmessig samhørighet i det at deltagerne gjensidig bekrefter hver- 
andre positivt. Hvor stor grad av tilknytning til hverandre det enkelte 
venninneparet har, kan sies å være varierende ut fra dagsform og syk- 
dom. Samtidig er det noe i deres relasjon som er vedvarende og posi- 
tivt bekreftende overfor hverandre. De har en oppførsel som kan sies å 
romme en forståelse av å være et vi, et oss i forhold til de andre beboerne. 
Innenfor det dyadiske vi-et skapes det et fellesskap som kan knyttes til 
det å ha samhørighet med - å høre sammen. 


Å tilhøre en gruppe 


Samhørigheten ser ikke ut til å være like klar når alle på hver boenhet 
er samlet. Som jeg tidligere har pekt på, er det forskjell på gruppene og 

deres samhandlingsdynamikk. Lilla boenhet kan gjennom de forskjellige 
eksemplene sies å inneha en type felles samhørighet i gruppen. Så tydelig 
er det ikke på Grønn boenhet. Det kan være vanskelig å få øye på noe 
vedvarende felles samhold i denne boenheten bortsett fra venninnefor- 
holdet mellom Kirsten og Kathy. Samtidig viser det empiriske materia- 
let at mange av beboerne har forståelse av hvilken gruppe de hører til. 
Et eksempel er Kirsten, som nekter Gunnar å lukke døren inn på den 
Grønne boenhetens stue fordi han ikke bestemmer på denne siden — han 
hører ikke til. Videre er det av samme grunn en del sukking fra damene 
på Grønn side over beboere fra Blå boenhet som kommer gående inn i 
deres stue. 

Zahavi og Salice (2016) peker på at mennesker må oppleve en forbin- 
delse og en type tilhørighet til hverandre for å skape et fellesskap, uansett 
om man opplever seg i større eller mindre grad knyttet til dette. De viser 
også til at det er mulig å ha en følelse av fellesskap som enten kan være 
reell eller vanemessig. Å oppleve seg selv som del av en gruppe, kan skape 
muligheter for at en person kan føle noe på vegne av gruppen selv om 
ikke de andre gjør det (Zahavi & Salice, 2016). I forståelsen av vi-inten- 
sjonalitet finnes det også andre, mer upersonlige, anonyme og språklige 
former — former som kan involvere en differensiering både innenfor og 
utenfor en gruppe (Léon et al., 2017). 

Beboerne på Blå boenhet viser med sine kroppslige bevegelser at de 
slår seg til ro på Blå boenhet, men finner ofte ikke ro når de kommer inn 
på Grønn stue. Dette kan igjen ha å gjøre med at stemningen på Grønn 
boenhet endrer seg på en måte som gjør at de ikke føler seg velkomne. 
Både Blå og Grønn boenhet viser en form for eierskap til sitt territorium, 
og har en gjenkjennelse av hvem av de andre som hører til. Gunnars 
utsagn om at: «det er krangling, men ikke fysisk slåssing i denne leilighe- 
ten», kan underbygge en forståelse av å høre til og være en del av denne 
gruppen av mennesker som er på Blå gruppe. 

Å ha tilhørighet til en boenhet, slik beboerne ser ut til å oppleve, gir en 
pekepinn på at de befinner seg i noen fysiske omgivelser. I disse fysiske 
rommene har jeg belyst beboernes noe forskjellige samhandlingsmøns- 
tre som påvirker enhetenes og avdelingenes stemning og atmosfære. De 
forskjellige stemningene som trer frem i de fysiske rommene, ser ut til å 

skape forskjellige rytmer, som igjen påvirker dynamikken og atmosfæren 
i fellesrommene. 

Det empiriske materialet som er beskrevet i kapittel fire, avdekker 
at Hagen og Utsikten har noen forskjeller med tanke på arkitektur 
og organisering som kan se ut til også å kunne være en påvirknings- 
faktor for hva slags fellesskap som kan utvikles. Jeg vil derfor i neste 
kapittel trekke inn en forståelse av rom, romlighet og rytme for å 
belyse på hvilken måte bakenforliggende faktorer kan spille inn i 
fellesskapsdynamikken. 


Oppsummering 


Jeg har i dette kapittelet vist til en fenomenologisk forståelse av forskjel- 
lige former for fellesskap som er knyttet til betingelser for utvikling 
av et vi, og emosjonenes påvirkning når det gjelder å danne fellesskap. 
Teorier om emosjonenes og affektivitetens utvidede form (ExE/HEA) 
viser til at emosjonene både kan påvirke og påvirkes av materialitet og 
andre ytre faktorer. Disse perspektivene peker på at det er noen baken- 
forliggende fysiske og organiserende strukturer som kan spille inn for 
beboernes opplevelse av fellesskap inne i demensavdelingene. Disse 
innsiktene kommer mer implisitt frem i den fenomenologiske analysen 
når jeg her har vist til utviklingen av et vi og emosjonenes utvidede 
form. For å utdype nærmere de bakenforliggende faktorene som kan 
spille inn i beboernes mulige fellesskap på avdelingene, har jeg derfor 
valgt å trekke inn Lefebvres romlige perspektiv og rytmeanalyse. Dette 
fordi i hans dialektiske romperspektiv er mennesket med sin kropp og 
sanselighet sentralt og sterkt påvirket av fenomenologien med blant 
andre Merleau-Ponty. Ved å trekke inn Lefebvres romlige perspektiv 
gir det derfor muligheter til å utdype dynamikken som oppstår i sam- 
handling mellom mennesker som både er rom og er i ulike rom. Hans 
romteoretiske perspektiv gir en inngang til en mulig forståelse av hva 
som kan påvirke, opprettholde og/eller endre avdelingenes stemning og 
dynamikk, noe som igjen vil kunne påvirke beboernes muligheter til 
å skape og oppleve en type fellesskap. Gjennom Lefebvres (1992/2004) 
rytmeanalyse kan det åpnes for å se kompleksiteten i samhandlingen, 

samt på hvilke måter dette kan innvirke på atmosfæren i den enkelte 
avdeling. 

Derfor har jeg i neste kapittel valgt å trekke inn noen av Lefebvres ana- 
lytiske rom- og rytmekategorier, for å belyse flere vilkår som kan være 
styrende for utvikling av ulike former for fellesskap inne på de skjermede 
avdelingene. 

Rom og rytme 


I forrige kapittel har jeg altså belyst utviklingen av et vi, og emosjonene 
og affektivitetens rolle i utforming av en gruppedannelse. Det fenomeno- 
logiske perspektivet har gitt muligheter for innsikt i forståelsen av bebo- 
ernes relasjonelle forhold og tilknytning. Videre viser fenomenologien 
beboernes påvirkning innenfor avdelingens vegger til å danne og utvikle 
fellesskap, og til en viss grad deres muligheter for å opprettholde enhetens 
dynamikk og atmosfære. Som jeg tidligere har antydet, åpner Lefebvres 
(1991/2011) romlige dialektikk opp for en forståelse av at det som foregår 
her og nå i en skjermet avdeling, er påvirket av langt mer enn beboernes 
demensdiagnose og kroppslig hukommelse. 

Hans perspektiv bygger på en triadisk modell som er inndelt i tre rom- 
lige analytiske nivåer, og som på samme tid er gjensidig påvirket av hver- 
andre. Det vil si at alle rom alltid er knyttet til alle tre nivåer. Samtidig 
viser Lefebvre til at det er mulig å starte en analyse ut fra hvert av de tre 
romlige nivåene, men da altså ikke uten å se det ene rommet i sammen- 
heng med de to andre romlige nivåene. Ut fra en slik forståelse kan det 

sies at jeg til nå, gjennom forrige kapittel, har befattet meg med det tredje 
romlige nivået, det levde rommet. 

Når jeg også mener at det er noen bakenforliggende faktorer som ser ut 
til å påvirke samhandlingen og dynamikken i avdelingene og enhetene, 
kan det sies å være i tråd med Lefebvres forståelse av at de andre rom- 
mene også spiller inn og påvirker det tredje romlige nivået. Noe av dette 
har jeg allerede antydet ved å vise til både arkitekttegninger, bilder og en 
kort beskrivelse av rutiner, organisering og personsentrert omsorg som 
en sentral ideologi innenfor helse- og omsorgstenkningen. Frokostsitua- 
sjonen på Grønn boenhet kan være et godt eksempel fra dagliglivet inne 
på boenhetene (s. 101-103). I denne situasjonen utviklet det seg en dårlig 
stemning fordi de faste plassene rundt spisebordet var blitt endret på. 
Denne omrokeringen antyder at beboerne er underlagt organisatoriske 
strukturer, og at det er noen som i mer eller mindre grad styrer dette. 
Pleierne, som arbeider etter en personsentrert omsorg, gjorde denne flyt- 
tingen muligens med tanke på den enkeltes ressurser og et ønske om at 
beboerne skulle sitte sammen med «likesinnede». Videre beskriver denne 
situasjonen også de fysiske realitetene. Grønn boenhet har to spisebord, 
noe som gir en mulighet for å endre «faste» plasser, noe Hagens skjer- 
mede avdeling ikke har. Dette gir en pekepinn på at avdelingens fysiske 
utforming også kan se ut til å være en påvirkningsfaktor for hvordan 
gruppedynamikkene kan utvikles. 

Jeg har i innledningskapittelet allerede kort beskrevet Lefebvres 
(1991/2011) romteoretiske triade og hans analyse om rytmer (Lefebvre, 
1992/2004). Før jeg går videre inn i de bakenforliggende faktorene som 
kan spille inn i utforskingen av fellesskap, vil jeg igjen kort si litt mer om 
hans romteoretiske perspektiv. 


Et romteoretisk perspektiv 


Som allerede nevnt er Lefebvres (1991/2011) teori om rom inndelt i tre 
dialektiske, sammenkoplete dimensjoner eller prosesser. Det ene nivået, 
«romlig praksis» (spatial practice), eksemplifiserte jeg i innledningskapit- 
telet med at vi har egne steder for gamle og syke. Her vil også de nasjo- 
nale føringene for en personsentrert omsorg og praksis kunne forstås 

innunder. Dette nivået innebærer en ideologi, en tenkning som omfor- 
mes til kunnskap som mennesker tar i bruk for å skape den praksis som 
er ønsket ut fra den tenkningen, ideologien som foreligger i et samfunn. 
Lefebvre sier at: 


Ideologies dictate the locations of particular activities, determining that such 
and such a place should be sacred, for example, while other should not [...]. 
But ideologies do not produce space: rather, they are in space, and of it. It is the 
forces of production and the relations of production that produce social space. 
(Lefebvre. 1991/2011. s. 210) 


Kunnskapen som utvikles gjennom en ideologisk tenkning virkeliggjøres 
gjennom det andre romlige nivået, det Lefebvre (1991/2011) kaller «rom- 
mets representasjoner» (representations of space). Det er her eksempelvis 
egne skjermede enheter for mennesker med demens materialiserer seg, og 
utformingen av enerom til alle på sykehjem blir iverksatt. Disse eksemp- 
lene kan sies igjen å henge sammen med den personsentrerte omsorgens 
kunnskapsgrunnlag. Dette rommet, mener Lefebvre (1991/2011), er det 
mest dominante rommet fordi det er her det som er tenkt og sanset ska- 
pes, samt knyttes og identifiseres til det tredje romlige nivået, «represen- 
tasjonenes rom» (representational space). At «rommets representasjoner» 
(andre nivå) er det dominante rommet, kan forstås ut fra at det er her 
makt, kunnskap og ideologi materialiserer seg, og derfor får konsekven- 
ser for menneskene som skal leve i disse rommene. 

Det tredje romlige nivået, «rommenes representasjoner» (representa- 
tional space), omhandler hvordan vi mennesker arbeider for å realisere 
oss som hele mennesker gjennom å lage alternative rom i det daglige, 
hvor symbolske verdier og forskjellige rytmer skapes. Det er her hver- 
dagslivet foregår, hvor menneskenes normer, verdier og erfaringer både 
skaper og endrer rommet i relasjon til hverandre. Det er dette nivået 
som er analysert i kapittel seks og i forrige kapittel. Et eksempel er hvor- 
dan en endring av bordplasseringen på Grønn boenhet (nevnt ovenfor) 
påvirker dynamikken i rommet gjennom beboernes reaksjoner på den 
nye situasjonen. Denne triaden danner det Lefebvre (1991/2011) kaller 
det sosiale rommet. For å knytte det sosiale rommet til praksis tar han 
utgangspunkt i kroppen, og har en fenomenologisk tilnærming gjennom 
triaden; sansning (perceived), tenkning eller forestilling (conceived) og 

det erfaringsmessige, levde rommet (lived space) (Lefebvre, 1991/2011). 
Disse tre begrepene har en dialektisk relasjon, på samme måte som de 
tre rombegrepene og anvendes som analytiske begrep på den romlige 
inndelingen. 

Begge triadene er derfor sammenkoplet og i en samhandling som hele 
tiden skaper rom. Det vil si at romlighet ikke er noe som avsluttes, men 
noe som er i en konstant prosess. Milgrom (2008) viser til at denne for- 
ståelsen i utgangspunktet kan se ut til å være et sirkulært argument, men 
at den er egentlig en erkjennelse eller bekreftelse på at produksjon av rom 
er i en kontinuerlig prosess fordi rom alltid er i endring - gjennom at 
oppfatning, persepsjon og levd erfaring endres. 

I den kontinuerlige produksjonen av rom er også rom bundet opp i tid. 
Det sosiale rommet har både en synkron og en diakron sosial realitet. 
Den synkrone realiteten er knyttet til her og nå. Samtidig er den også 
koplet til den diakrone sosiale realiteten som henger sammen med den 
historiske prosessen av den sosiale produksjonen som skaper samfunnet. 
Lefebvre (1991/2011) ser dermed rom og tid som sosiale produkter, noe 
som gjør at de både er et resultat og en nødvendig forutsetning for pro- 
duksjonen av et samfunn. Med en slik forståelse er rom og tid integrerte 
aspekter av sosial praksis. Dette viser at rom og tid må sees i en kontekst 
av et spesifikt samfunn, samt at rom da ikke bare er relasjonelt, men også 
fundamentalt historisk forstått (Schmid, 2008). 


Forståelsen av rommenes påvirkning 


Forrige kapittel kan sies å ha belyst hvordan beboeres levde erfaring og 
samhandling med andre beboere skaper rom. Det at avdelingene har 
ulike nyanser av stemning og atmosfære kan avdekke hvordan beboerne 
påvirker og utvikler de fellesrommene de er i. Beboerenhetene gir der- 
med et innblikk i det Lefebvre (1991/2011) benevner som det tredje romlige 
nivået, det levde rommet. I den romlige dialektikken peker han på at det 
andre romlige nivået, «representasjoner av rom» (rommets representasjo- 
ner), blir skapt og utviklet gjennom en tenkning og kunnskap som også 
påvirker og gjennomfører rommenes utforming og anvendelse. Gjen- 
nom å ta utgangspunkt i dette romlige nivået vil jeg her belyse nærmere 

sykehjemmets romlige kompleksitet, og på hvilken måte sykehjemmets 
rammer bidrar inn i å skape og påvirke det levde erfaringsrommet som 
beboerne til nå har vist. 


Sykehjem - en ideologisk, romlig 
og kulturell praksis 
Selve sykehjemmet som en institusjon avdekker en kulturell praksis i det 
at slike steder finnes. Dette kan knyttes til Lefebvres nivå av «romlige 
praksis». Sykehjem er skapt ut fra en ideologi om at syke gamle mennesker 
skal bo på egne steder som er egnet til å ta vare på dem. Beskrivelsene av 
avdelingenes fysiske utforming (kapittel tre) gir gjenklang i tidsånden de 
både ble bygget på og renovert i. Tenkningen rundt utformingen av syke- 
hjem som institusjon viser hvordan samfunnets produksjon og repro- 
duksjon av rommets struktur henger sammen med hvordan arkitekter 
påvirkes av hvordan det tenkes om utformingen av selve den fysiske byg- 
ningen. Det er her Lefebvres andre rom, «rommets representasjoner», trer 
frem. Videre viser ombyggingen av både Utsikten og Hagen sykehjem på 
begynnelsen av 2000-tallet at forestillingen og kunnskapen om hva syke- 
hjem skulle være, var endret. Bygningsmassen måtte endres fordi syke- 
hjem ikke lenger skulle bare være en behandlende institusjon, men også 
et sted syke gamle mennesker skulle bo sine siste leveår (Hauge, 2004, 
2008). Denne endringen avdekker tidsaspektet knyttet til den historiske 
prosessen og dens sosiale produksjon som skaper et samfunn (Lefebvre, 
1991/2011). Vår historie viser at tenkningen rundt sykehjem og dets funk- 
sjon har endret seg fra en «oppbevaringsanstalt» til å være et «hjem», noe 
som kan henge sammen med samfunnets utvikling av normer og verdier. 
Det at sykehjem skal være et sted å bo i, kan forstås ut fra den norske 
verdien om hjemlighet (Gullestad, 1989; Hillestad, 2008; Thorsen, 2008). 
Et aspekt som henger sammen med hjemlighet på sykehjem, er å prio- 
ritere større muligheter for privatliv ved å gi enerom til alle. I denne tenk- 
ningen ligger det også at enerom gir anledning for den enkelte beboer 
til å innrede rommet «hjemlig». Egne gjenstander og møbler kan bidra 
til at den enkelte beboer da har større muligheter for å videreføre noe av 
seg selv og sitt tidligere liv inn på sykehjemmet (Hillestad, 2008). Dette 

viser hvordan samfunnets normer og verdier utvikles i et historisk rom 
og påvirker sykehjem som ramme for livsverden, og som igjen forandrer 
seg ettersom ny tenkning, kunnskap og bygninger endres. Begge syke- 
hjemmene gikk fra å ha flersengsrom som passet inn i behandlingsinsti- 
tusjonstenkningen, til hjemlighetstankegangen med mindre enheter og 
med enerom. 

Samtidig avdekker arkitekttegningene at Hagen og Utsikten sykehjem 
ikke er eksakt like. Hagen med sin L-form og Utsikten med sin rette, 
avlange form kan vise til at bygningens tidligere anvendelse skaper en 
fysisk ramme som ny kunnskap og tenkning må forholde seg til så lenge 
bygningenes ytre fasade skal bestå. Dette kan forklare noen av de fysiske, 
romlige forskjellene mellom sykehjemmene, som også da påvirker avde- 
lingenes størrelse og antall beboere på hver boenhet. 

En skjermet avdeling skal generelt kjennetegnes ved at de har små 
enheter, men det er ingen eksakt mal for antall beboere. Dette har også å 
gjøre med at en større avdeling kan deles inn i to mindre enheter (Røsvik, 
2014). Som empirien viser, har begge avdelingene en todelt avdeling, men 
med ulikt antall beboere. Hagen med sine tretten og Utsikten med sine 
sytten beboere, samt den arkitektoniske utformingen av avdelingene, ser 
ut til å gi forskjellige muligheter til å gjøre fellesrommene hjemlig. Som 
nevnt innledningsvis i dette kapittelet har eksempelvis Grønn boenhet to 
spisebord, noe som gjør det mulig å endre beboernes «faste» sitteplasser 
ut fra funksjonsnivå eller behov for hjelp i spisesituasjonene. Det at bebo- 
erne i utgangspunktet har faste plasser rundt bordet, kan henge sammen 
med en forståelse av at forutsigbarhet er viktig ved en demenslidelse. 

Videre kan denne forståelsen knyttes til den faglige utviklingen av 
det som betegnes som personsentrert demensomsorg. Personsentrert 
demensomsorg beskrives som å fokusere mer på personen enn på syk- 
dommen og symptomene (Blomquist, 2017; Edvardsson, 2012). Det betyr 
å respektere den personlige forståelsen av realitetene som oppfattes av 
mennesker med demens i alle deres aspekter av livet; som aktiviteter, 
livshistorie og verdier (Edvardsson, Varrailhon et al., 2014). I situasjonen 
rundt omrokeringene rundt spisebordet kan dette henge sammen med 
at den enkelte beboer skal få utnytte sine ressurser på best mulig måte. 
Det vil si i praksis på eksempelvis Grønn boenhet at de som kunne klare 

å smøre brødskivene selv, satt sammen på ett bord, og de som måtte ha 
hjelp til å spise, satt på det andre. Når noen nye beboere flyttet inn, som 
Kathy i dette tilfellet, ble det en omrokering av bordplasseringen. Kathy 
klarte med tilrettelegging å forsyne seg selv av maten som ble satt på bor- 
det. Hun ville derfor passe best sammen med de andre som også klarte å 
ta mat selv. Et annet aspekt var også at hun fikk sitte sammen med noen 
andre som hun kunne samhandle og ha et bordfellesskap med. Samtidig 
viser denne frokostsituasjonen på Grønn stue at den i utgangspunktet 
gode intensjonen med at hver og en skal få passe inn med de ressursene 
den enkelte har, også frembrakte en mer negativ stemning når beboerne 
ble omrokert for at en annen skulle passe inn. På denne måten kan det se 
ut til at hensynet til en enkelt beboer gjennom denne formen for person- 
sentrering, ikke klarer å ivareta de relasjonelle og miljømessige forhol- 
dene. Dynamikken i denne frokostsituasjonen kan her belyse det levde 
rommets påvirkning av den romlige dialektikken som Lefebvre påpeker. 

Noe av utfordringen av å skape hjemlighet og personsentrert omsorg 
er ikke bare knyttet til at det er en gruppe av forskjellige mennesker 
som blir plassert sammen innenfor fysiske rom som en skjermet avde- 
ling er. Det henger også sammen med demenssyndromets karakter, med 
den enkelte beboers kognitive svikt og flytende forståelse av tid og rom. 
Lefebvre (1991/2011) viser til at det levde rommet er komplekst nettopp 
fordi det her også åpnes opp for ulike måter å skape egne rom på. Det er i 
dette rommet at mennesker også kan vise sin motstand eller utfordre de 
sosiale strukturene som produseres og gjenskapes gjennom de to andre 
nivåene, den «romlige praksisen» og i «rommets representasjoner». 

Forrige kapittel kan sies å avdekke noen måter den enkelte beboer og 
i samhandling med andre kan utfordre dette gjennom forståelse av tid, 
sted og hvem de andre er. Frokostsituasjonen på Grønn enhet kan også 
her belyse hvordan beboerne utfordrer bordplasseringens organisering. 
Videre viser de ulike stemningene og atmosfærene beboerne skaper seg 
i mellom, at de kan avdekkes gjennom de noe forskjellige rytmene som 
oppstår i rommet. Lefebvres (1991/2011) romlige dialektikk åpner derfor 
opp for en forståelse av at det som foregår «her og nå» i en demensav- 
deling, nødvendigvis er påvirket av langt mer enn beboernes kroppslige 
hukommelse og demensdiagnose. 

Stemningen og rytmeforandringen påvirkes også ut fra andre baken- 
forliggende faktorer som jeg kort har vist til ovenfor. På hvilken måte 
dette kan gi seg utslag i det «levde rommet», i avdelingens hverdagsliv, 
kan et par eksempler fra Gul boenhet belyse. 


Rommenes produksjon - en runddans 

I mai kom Marianne inn for et korttidsopphold. Hun var antagelig i 
begynnelsen av femtiårene, og hadde en lang historie innenfor psykiat- 
rien. Både personalet og Marianne ga uttrykk for at dette ikke var riktig, 
verken for Marianne selv eller for de andre beboerne. En demensavdeling 
er for mennesker med en demensdiagnose som har så store utfordringer 
at de må bo på et mer skjermet og tilrettelagt sted. Marianne hadde ingen 
demensproblematikk, men hadde fått mer akutte symptomer i sin alle- 
rede dårlige psykiske tilstand og trengte derfor et sted å bli tatt vare på. 
Hun hadde i utgangspunktet egen bolig. Siden bydelen ikke fant plass på 
et egnet sted for henne i den tilstanden hun var i, kan det forstås som at et 
opphold på en skjermet avdeling i en måneds tid var den beste løsningen. 
Selv om det er lagt politiske og faglige føringer for hvem som skal få bo 
på en skjermet avdeling, viser Mariannes historie at andre strukturelle 
forhold kan overprøve eller bestemme noe annet. Den «romlige praksis» 
er i bevegelse. 

På grunn av sin indre uro og psykiske tilstand hadde Marianne ofte 
behov for å ta seg en røyk, noe som medførte at personalet måtte følge med 
henne ut på verandaen til alle døgnets tider. Dette igjen førte til at hun 
tok mye tid fra personalet som de selv ga uttrykk for gikk på bekostning 
av de andre beboerne. Pleierne opplevde situasjonen veldig frustrerende 
fordi de ikke fikk fulgt opp de andre beboerne på en slik måte som de før 
kunne, og som de ønsket. De så at beboerne led under deres endrede pri- 
oriteringer. Samtidig syntes de synd på Marianne, som hadde behov for 
en type hjelp de ikke opplevde de kunne bidra med i tilstrekkelig grad. 
Deres arbeid for å gjøre det beste for både henne og de andre beboerne 
opplevde de som en «umulighet», og ga etter hvert uttrykk for både opp- 
gitthet og irritasjon overfor dem som hadde bestemt at Marianne skulle 
plasseres her. 

Denne situasjonen avdekker hvordan ideologi, makt og kunnskap som 
er knyttet til det andre romlige nivået, «rommets representasjoner», kom- 
mer i spill i «det levde rommet». Pleiernes tenkning, faglige kunnskap og 
arbeidsoppgaver kommer i klem gjennom en ytre (makt)faktor som har 
muligheter til å sette til side de kunnskaper og verdier en skjermet avde- 
ling er ment å være. Samtidig må pleierne forholde seg til den hverdagen 
som faktisk er til stede, og som derfor utfordrer deres kunnskap og ver- 
dier om hva god demensomsorg bør være. 

Hva den enkelte beboer tenkte eller opplevde, er ikke mulig å vite, men 
stemningen i avdelingen var stillere enn den hadde vært tidligere. Vigdis, 
en av de andre beboerne, ga utrykk for at hun var redd da Marianne og en 
pleier kom inn fra verandaen etter en røyk (s. 91). Sabat og Lee (2011) viser 
til at personer som har en moderat, men også alvorlig grad av demens 
kan evaluere andres sosiale oppførsel. Det at Vigdis viser en utrygghet i 
Mariannes nærvær, kan tenkes at hun opplever Marianne annerledes og 
truende, noe som kanskje blir forsterket ut fra pleiernes endrede være- 
måte og fokus. Når personer med demens kan evaluere andres oppfør- 
sel, gjelder jo dette også pleiernes oppførsel. Denne forståelsen kan igjen 
knytte an til at pleiernes frustrasjoner kom til uttrykk gjennom deres 
emosjonelle affektivitet, som da påvirket miljøet rundt (Slaby, 2014). 

På lignende måte som Marianne ble Kjell plassert på et korttidsopp- 
hold på grunn av hans mer utfordrende atferd hjemme. Det var mistanke 
om at han hadde utviklet en form for demens, men han var ikke utredet. 
I hans korttidsopphold var det en forventning om at han skulle bli utre- 
det med tanke på en demensdiagnose, noe pleierne ga verbalt uttrykk 
for ikke var riktig både overfor Kjell og de andre beboerne. Det lå heller 
ikke i deres arbeidsoppgaver å bidra til en utredning av Kjells demenstil- 
stand — denne type avdeling er for mennesker som allerede er utredet og 
trenger ekstra tilrettelagte omgivelser. Dermed skapte pleiernes endrede 
væremåte gjennom andre arbeidsoppgaver og opptatthet med andre gjø- 
remål til at Gul boenhet endret rytme, som igjen påvirket atmosfæren i 
avdelingen. Mariannes og Kjells korttidsopphold skapte mer uro ved å ta 
mye plass i stua, samtidig som beboernes samhandling ble mer «stille». 

I Lefebvres «perceived space» ligger en ideologi og tenkning som 
skaper og gjenskaper rom slik de er. Jeg har vist sykehjemmet som et 

eksempel for hvordan ideologi og tenkning knyttet til en historisk kon- 
tekst påvirker materialiseringen av de fysiske bygningene. Det kan se 
ut til at selv om tenkningen rundt hva et sykehjem skal være har endret 
seg, er institusjonen likevel knyttet til et helsevesen med sin behand- 
lende funksjon (Jacobsen, 2015). Hjemlighet og personsentrert omsorg 
som en tenkning innenfor sykehjem og demensomsorg har påvirket 
både behandling og holdninger til utformingen av selve avdelingene. 
Denne tenkningen har materialisert seg i den skjermede avdelingen i 
forhold til «conceived space». Når Lefebvre (1991/2011) viser til at dette er 
det mest dominante rommet, er det nettopp fordi det er her ideologi og 
kunnskap, men også makt, materialiserer seg - noe som skaper konse- 
kvenser for de som lever innenfor «det levde rommet». Tenkningen eller 
forestillingen (conceived space) som ligger i dette andre romlige nivået 
både påvirker og utfordrer «det levde rommet» som fremtrer inne på 
Gul boenhet gjennom den makt som ligger i bestemmelsene om Mari- 
anne og Kjells korttidsopphold. Samtidig er det i det andre, «forestilte 
rommet» (conceived space) at hjemlighet og personsentrert omsorg også 
utformes, og som denne tenkningen utfordres i praksis gjennom at men- 
nesker med andre kriterier enn det som er tenkt, flytter inn. Pleiernes 
holdninger er utledet av den rådende kunnskapen om hjemlighet og per- 
sonsentrert omsorg, men frustreres av at de ikke klarer å kompensere 
for de nye utfordringene korttidsoppholdene skaper. Kjell og Marianne 
skal også ha en personsentrert tilnærming, selv om hjemlighet ikke er 
«bestillingsfokuset» her. Samtidig er det hjemlighet, forutsigbarhet og 
ro pleierne skal skape for de andre beboerne. Når dette ikke helt lyk- 
kes ut fra deres egen opplevelse, uttrykker de dette med sine kroppslige 
holdninger og endrede måte å handle i fellesrommene pa - som påvirker 
rytmen i avdelingen, og som igjen påvirker atmosfæren. Pleierne er slik 
sett en form for «mediator» for det andre romlige nivåets påvirkning inn 
i det «levde rommet». De bidrar til at dynamikken og stemningen endres 
i samspill med Marianne og Kjell, og de andre beboernes forståelse og 
opplevelse av situasjonen. 

Disse to situasjonene med korttidsoppholdene for Marianne og Kjell 
kan vise hvordan rom produseres og produserer i en dialektisk prosess 
(Lefebvre, 1991/2011) og har en gjensidig påvirkning. Sykehjemmets 

kompleksitet gjenspeiles i den romlige dynamikken som hele tiden fore- 
går mellom alle tre nivåene. Og som Lefebvre (1991/2011) skriver: 


Admittedly the architect, the promoter or even the occupier can compensate 
for the shortcomings of a given location by introducing signs: signs of status, 
signs of happiness, signs of ‘lifestyle; and so on. Such signs are bought and 
sold despite their abstract nature, despite their concrete insignificance, and 
despite their over-significance (in that they proclaim their meaning - name- 
ly, compensation). Their price is simply added to the real exchange value. 
(s. 339) 


Beskrivelsen av hva som skjer i situasjonene ovenfor, avdekker hvordan 
de bakenforliggende faktorene knyttet til Lefebvres (1991/2011) «sansede» 
(perceived) og «forestilte» (conceived) rom pavirker dynamikken og 
atmosfeeren i den enkelte enhet. 

Pa samme tid er det beboerne med sine levde kropper som bade pavir- 
kes, men ogsa pavirker rommenes dynamikk. Emosjoner og affektivitet 
i sammenheng med verdier og normer er her i spill, og knyttet til den 
enkeltes demenssymptomer. Her kan Solrun og Jorunns uoverensstem- 
melse om morgenkapen og stearinlysene vere et eksempel. I sine moter 
i korridoren bade utfordrer de den andre, og utfordres av den andres 
forstaelse av situasjonen som igjen er pavirket av de normer og verdier 
de begge har. Pa grunn av at deres «sammenstot» i korridoren endret 
deres sinnstilstand, skjedde det en emosjonell smitte til flere av de andre 
beboerne pa Bla boenhet. Korridoren fikk et takstskifte ved at flere bebo- 
ere begynte a bevege seg mer rastlost i korridoren. Dette viser kroppens 
sentrale virke i å påvirke rommet. Dette eksempelet belyser at gjennom 
Jorunns og Solruns konfrontasjoner skjer det en endring av korridorens 
rytme. 

For å se nærmere på hvordan beboerne med sine kropper i det «levde 
rommet» (lived space) kan påvirke og påvirkes av de to andre romlige nivå- 
ene, vil jeg videre knytte dette an til Lefebvres rytmeanalyse. Lefebvres 
(1992/2004) analyse av rytme er en videreutvikling av hans forståelse av 
rom. Kroppens sentrale plass i hans analyse av rytme kan knyttes til det 
fenomenologiske perspektivet på kroppen som romlighetens utgangs- 
punkt og omdreiningspunkt (Merleau-Ponty, 1962). Dette fører den rom- 
lige kroppen til dens subjektivitet og dens levde erfaring. Ved å trekke inn 

Lefebvres analyse om rytme, åpner det muligheter for å gå videre og se på 
hvilke måter beboerne påvirker og påvirkes av deres samhandling. Deres 
forskjellige måter å forholde seg til hverandre på, påvirket videre avde- 
lingens dynamikk og stemning, som igjen virket inn på samhandlingen 
beboerne i mellom. Før jeg går videre inn i hvordan rommenes rytmer 
kan påvirke beboernes utvikling av fellesskap og hvordan dette kan ha en 
opplevelse av samhørighet og/eller tilhørighet, vil jeg kort gjøre litt mer 
rede for Lefebvres (1992/2004) rytmeanalyse. 


Forståelse av rytme 


I Lefebvres (1992/2004) analyse om rytme ligger det en tenkning og en 
forståelse av rom og romlighetens rolle i menneskets liv. Når de romlige 
prosessene som er knyttet til kroppen skal belyses, viser han at tid og 
rom må sees i sammenheng, ikke som separate enheter. I sin analyse 
av rytme binder han både det biologiske, psykologiske og det sosiale 
sammen som gjensidige påvirkningsfaktorer til tid og rom. På samme 
måte som han viser til tidens infiltrering i den romlige produksjon, 
påpeker Lefebvre (1992/2004) her at rom ikke kan skilles fra tid i hver- 
dagslivet. Dette kommer særlig frem gjennom at hverdagen har og er en 
repetisjon. I begrepet hverdag ligger det både en mening om noe som 
er hverdagslig, og samtidig noe repetitivt i det at det er noe som skjer 
daglig. Han sier: 


Time and space, the cyclical and the linear, exert a reciprocal action: they 
measure themselves against one another; each one makes itself made a mea- 
suring-measure; everything is cyclical repetition through linear repetitions. A 
dialectical relation (unity in opposition) thus acquires meaning and import, 
which is to say generality. One reaches, by this road as by others, the depths of 
the dialectic. (Lefebvre, 1992/2004, s. 18) 


Rytme skapes altså i en interaksjon mellom et sted, en tid og gjennom en 
form for energi. 

I hverdagens rytme ligger det både en repetisjon av kroppslige beve- 
gelser, handlinger, situasjoner og innblanding i både lineære og sykliske 
prosesser. Videre handler det også om menneskenes syklus fra fødsel 
til død. 

I utdypingen av å forstå hva rytme innebærer, trekker Lefebvre 
(1992/2004) frem noen komplementære faktorer som spiller inn som 
implisitte, men forskjellige begrep innenfor rytme: polyrytmi, eurytmi 
og arytmi. Han viser til at vi gjennom vår kropp har en polyrytmi når vi 
lytter til alle lydene vi omgir oss med. Det være seg både kroppens indre 
rytmer (eks. blodet som pumpes rundt, hjerteslag og pustens rytme) og/ 
eller omgivelsene rundt. Eurytmi betyr harmoni, og er rytmer som knyt- 
ter seg til hverandre og skaper normale tilstander som gjør hverdagen 
stabil. Kroppslig sett vil det eksempelvis si å ha god helse. Når harmo- 
nien brytes, går det over til å bli en arytmi, en rytmeforstyrrelse, som 
skaper lidelse. Rytmen blir da en patologisk tilstand som på samme tid 
er både symptom, årsak og effekt. I forhold til utgangspunktet harmo- 
niske (eurytmiske) institusjonelle organiseringer vil en inkongruens i 
rytmene dermed skape en dissonans og mulig uorden og kaos (Lefebvre, 
1992/2004, S. 25). 

Videre klassifiserer Lefebvre rytmer inn i fire kategorier. Den første 
kategorien kan oversettes med «skjulte rytmer» og er knyttet til fysiolo- 
giske og psykologiske (erindring, hukommelse, det usagte osv.) rytmer 
i en kropp (et subjekt). Den andre kategorien kan kalles «den offentlige, 
sosiale rytmen», som innebærer kalender med offentlige festivaler, sere- 
monier og feiringer. (Det kan også knyttes til det kroppslige, som eksem- 
pelvis fordøyelse eller trøtthet.) Den tredje kategorien er «konstruerte 
rytmer» som bevegelser, eleganse, veltalenhet, verbale rytmer og lærings- 
prosesser. Dette kan samtidig være mer eller mindre skjult, som eksem- 
pelvis menneskets kalkuleringer og beregninger. Det innbefatter også 
billedspråk. Den fjerde kategorien kan kalles for «dominerende rytme», 
laget eller skapt ut fra en langvarig levetid eller knyttet til daglige gjøre- 
mål. Eksempel på dette kan være musikk som fortsatt er til stede lang tid 
etter at den er skapt, eller en tale som får en betydning lenge etter at den 
ble holdt (Lefebvre, 1992/2004). Videre viser rytmeanalysen hvordan vi 
alle er en del av et samfunn og dermed også innlæres i forskjellige rytmer. 
Lefebvre (1992/2004) anvender begrepet «dressur» for å belyse hvordan 
samfunnet sosialiserer sine innbyggere. Dette gjør at våre gester og måter 
å forholde oss til andre på nødvendigvis blir forskjellige i ulike deler av 
verden. 

Poenget med å trekke frem denne sosialiseringen er å forstå det som 
en sammenheng med hvordan både bevegelser, måter å uttrykke seg 
og oppføre seg på, er innlært, og derfor også påvirker forventningen til 
hvordan man skal oppføre seg. I denne sosialiserende forventningen lig- 
ger det normer og regler om hvordan man oppfører seg som et individ 
i det enkelte samfunn. Når en felles forståelse er til stede, skapes det en 
eurytmi som holder samfunnet eller gruppen sammen - det skaper hver- 
dagens vanlige harmoni. Når den enkelte ikke innordner seg, eller hvis 
noen utfordrer normer og regler, kan det oppstå en forstyrrelse av den 
normale rytmen, det blir en arytmi. 

Tilbake til korridoren på Utsikten sykehjem, der det oppsto krangling 
mellom Solrun og Jorunn om stearinlysene var stjålet eller ikke, kan være 
et eksempel på hvordan normer og verdier som innlærte sosiale praksiser 
påvirker samhandlingen og endrer rytmen i rommet. Et annet eksempel 
kan være Turid som klager over at kaffen er kald, de andre sitter og glor, 
og at pleieren er slem. Turid endret stemningen - og dermed rytmen - 
rundt bordet, noe Oddrun ga uttrykk for med å peke på Turid med finge- 
ren at nå var det nok. Turid skapte en arytmi, som til slutt ikke ble tolerert 
av de andre. Damene rundt bordet har en forståelse av hva som sømmer 
seg av oppførsel rundt bordet. Deres innlærte normer og verdier trådte 
frem, og dermed irettesatte de Turid. 


Den selvforsterkende emosjonelle rytmen 


Situasjonene ovenfor med Solrun og Jorunns kroppslige rytme bygger 
på hukommelse fra det refleksive selvet, men samtidig har deres kropp 
en arytmi i det de er preget av sin sykdomstilstand. Den kroppslige aryt- 
mien utfordrer dermed den enkeltes situasjonsforståelse, og på hvilken 
måte deres oppførsel klarer å samhandle med de andre beboerne. Det 
være seg enten at den enkelte enhet klarer å skape eller beholde en harmo- 
nisk rytme (eurytmi), eller at enheten utvikler en mer negativ stemning 
(arytmi). Turids klaging rundt kaffebordet på Lilla boenhet vist til oven- 
for, kan igjen være et eksempel på dette. Hennes klaging skapte en nega- 
tiv stemning som påvirket den tidligere rolige atmosfæren som hersket 
rundt bordet før hun kom. De andre beboerne og pleierens reaksjoner på 

hva som er god oppførsel, forhindret en eskalering av en negativ stem- 
ning. Gjennom deres samspill kom rytmen i rommet igjen i en normal 
tilstand, eurytmi. 

Morgenstunden på Grønn enhet før og ved frokosttid kan være et 
eksempel på det motsatte. Når Kathy kommer og introduserer seg for 
Thyra og Kirsten, har de alle tre en væremåte å snakke på som har 
en normal rytme knyttet til hva som er forventet i en slik situasjon. 
Når de og de andre beboerne skal sette seg ved frokostbordet, sprer 
det seg en uro fordi den faste bordplasseringen er endret på. Kirstens 
sinne og Veslas kroppslige uro gjennom å ville sette seg på sin tidligere 
plass, gir en eskalering av uro i rommet. Disse to situasjonene viser 
hvordan det Lefebvre kaller allianser, skaper harmoni mellom ulike 
rytmer, mens konflikter skaper arytmi. Disse tre situasjonene gir en 
pekepinn på at emosjoner og følelser spiller inn og påvirker rytmen i 
rommet. 


Demenssyndromets kroppslige (u)rytme 


Rytmen, sier Lefebvre, er et bindeledd mellom rom, tid og den energien 
som utfolder seg her og der (Lefebvre, 1992/2004, s. 28). Det er interak- 
sjonen mellom disse som skaper rytme(r), og dermed også kvaliteten på 
den rytmen slik den fremstår på de forskjellige enhetene gjennom men- 
neskene som er der. 

Demenssyndrom er i seg selv en arytmi for et menneskes fysiologiske 
kropp. En person med demens vil derfor også ha sin egen skjulte rytme, 
knyttet eksempelvis til demenssymptomer som den flytende tids- og 
stedsforståelsen. Videre har den enkelte en kroppslig hukommelse som 
bærer i seg innlærte sosiale rytmer, og som blant annet henger sammen 
med normer og verdier. I dette ligger det også følelser og emosjoner som 
påvirker både de episodiske og de iboende emosjonene (Drummond, 
2009; Ferran, 2016), eller det Colombetti og Roberts (2014) benevner som 
emosjonelle disposisjoner. Den enkelte beboer vil derfor også bevege 
seg og handle ut fra sin kroppslige hukommelse som knyttes opp til 
både her-og-nå-situasjoner, men også til tidligere innlærte erfaringer. 
Dette kan sies å danne et grunnlag for å løfte frem hvordan kroppslig 

hukommelse også er en større del av det samfunn vi vokser opp i. Når 
Lefebvre (1991/2011) diskuterer kroppen og dets bevegelser, trekker han 
frem eksempelvis at redskaper (material) og normer (matériel) henger 
sammen. Det kroppslige bevegelsessystemet knytter sammen (kropps- 
liggjøres) ideologi og binder det til praksis. Gjennom kroppens bevegel- 
ser, sier han, er ikke ideologien bare en abstrakt størrelse, men kommer 
til uttrykk gjennom et menneskets utfoldelse av disse bevegelsene. På 
denne måten knyttes det sosiale rommet sammen med det levde rommet 
(Lefebvre, 1991/2011). 

Situasjonen med Solfrid og Berit som går inn på rommet til Turid fordi 
hun roper, kan belyse dette. I kapittel seks knytter jeg situasjonen til opp- 
byggingen av et vi gjennom menneskers andre-rettethet og den spesielle 
formen for intensjonalitet, empatien. Gjennom menneskets sosialitet 
knyttet både til det før-refleksive og det refleksive selvet, utvikles vi til et 
mer komplekst og narrativt selv. Som medmenneske reagerer Solfrid på 
Turids rop, men hennes rettethet og tilnærming til Turid fører til at hun 
ikke bare snakker med Turid, men også steller i og rundt sengen hen- 
nes. Solfrids kommunikasjon og bevegelser med å ordne sengen og hjelpe 
Turid til å ligge godt, kan også forstås ut fra hennes kroppslige hukom- 
melse. I sitt arbeidsliv har Solfrid vært sykepleier. Slik sett kan det sies 
at hennes kropp også bærer med seg konstruerte rytmer som kan henge 
sammen med hennes sosialiseringsprosess i både familieliv og arbeidsliv. 
I forståelsen av å være sykepleier kan avdelingens organiserende rytme 
være gjenkjennbar gjennom å ha en felles referanseramme. Dette trenger 
ikke bare være gjenkjennelig i sykepleieutførelse som eksempelvis stell, 
men også ved å kunne inneha en forståelse av avdelingens organiserende 
rytme. 

Lefebvre og Régulier (1986/2004) viser til at rytmen i organiserin- 
gen av hverdagens tid er på en måte både den mest personlige indre tid 
og den mest eksterne, sosiale. De beskriver (ut fra Marx’ termer) den 
moderne verden som noe som styrer mennesker til å gjøre de samme 
tingene til omtrent samme tid, men hvor den enkelte person er alene 
i å utføre gjøremålene. Dette henger sammen med at tiden har blitt 
regulert og blitt en del av menneskers hverdagsliv (Lefebvre & Régulier, 
1986/2004, 8. 84). 

Denne tenkningen kan være en ansporing til å gi en mulig forkla- 
ring på Solfrids hyppige uro om ettermiddagen. Solfrid skal ganske ofte 
hjem rundt 15.30-16.30-tiden på ettermiddagen. Da tar hun vesken sin og 
spør etter veien til nærmeste togstasjon, for hun skal hjem (hun er fra et 
lite sted utenfor byen) fordi det er tid for det, sier hun. Det hender hun 
går ut terrassedøren og følger en «sti» i hagen til hun ikke kan gå len- 
ger på grunn av hagegjerdet. Da kommer hun som oftest rett inn igjen 
og slår seg som regel til ro med en «ettermiddagskaffe» ved spisebordet 
sammen med de andre som sitter der. Solfrids demenslidelse skaper altså 
noen ganger en uro hos henne som gjør at hun begynner å vandre for å 
finne veien hjem. Samtidig kan hun ha iboende rytmer som er knyttet 
til sin kroppslige hukommelse. Det kan muligens tenkes at når rytmen 
i avdelingen endres fordi de fleste av personalet samles til rapport og 
etter hvert går, og andre kommer, så merker Solfrid dette. Selv om ikke 
Solfrid nødvendigvis ser at folk kommer og går (rapporten holdes på Gul 
boenhet), endres avdelingens rytme uansett i det at aktiviteten endres og 
personalet skiftes ut. Ut fra Lefebvre og Régulier (1986/2004) kan hennes 
ønske om å gå hjem i dette tidsrommet også kunne henge sammen med 
kroppens innlærte praksis, som gjennom et langt arbeidsliv har styrt 
hennes arbeidsdøgn. 

På samme vis som Solfrid er de andre beboerne født inn i en historisk 
tid som har påvirket deres kroppslige erfaringer. I kroppens kunnskap 
ligger det en tid ut fra deres hverdagslige gjøremål. Hver gjøren har sin 
tid, skriver Lefebvre og Régulier (1986/2004). Dette blir også utfordret 
gjennom beboernes forståelse av i hvilken tid eller hvilket rom/sted de 
befinner seg. Det betyr at det ikke er én forståelse av tid, men flere; samt 
at det ikke er alle beboere som til enhver tid mener at de befinner seg 
på et sykehjem «her og nå». Kroppens hukommelse trekker med seg de 
foretagende den er vant med, men har ikke nødvendigvis rett «timing». 
Et eksempel på dette er Gunnar på Blå enhet, som ofte er i beskjeftigelse 
med noe som for ham er dokumenter (spisebrikker, servietter og lig- 
nende) som skal leveres, hentes eller evalueres (s. 47—48). Hans forståelse 
av sine arbeidsoppgaver forholder seg ikke til om det er dag, kveld eller 
natt, ei heller til at pleierne ikke er sekretærer, for den del. Demenssymp- 
tomets flytende tid- og romforståelse utfordrer avdelingens rutiner og 

bidrar dermed til å skape forskjellige typer av rytmeforstyrrelser i plei- 
ernes arbeidsdag. 

Gunnars beskjeftigelse med sine «dokumenter» belyser også hvordan 
demenssymptomene utfordrer tiden som både noe internt og samtidig 
eksternt. 

Rutiner og arbeidsoppgaver deler inn døgnet på sykehjemmene og 
bidrar inn i hverdagens dynamikk og rytme. På samme tid som den 
enkelte beboer har vokst opp med sine klokkerutiner, har også den fly- 
tende tid- og romforståelse utfordret denne tiden på flere måter. For det 
første trenger ikke sykehjemmets døgnrytme være den samme som den 
enkelte kroppslige hukommelse av tidligere liv. For det andre kan for- 
ståelse av tid og tidsepoke knyttet til sted variere gjennom et døgn. På 
en demensavdeling vil det herske forskjellige tidsforståelser som ikke lar 
seg «temme» inn i sykehjemmets organisering av hverdagen (Hillestad, 
2017). Videre viser en sammenligning av avdelingene at enhetene også 
har forskjellige tidsdynamikker ut fra om dagen styres av mer eksakte 
tidspunkt for rutiner, eller der tiden og det som foregår har en mer flek- 
sibilitet. Hverdagens rytme blir forskjellig, og påvirker igjen rommene 
og omgivelsenes atmosfære. Tid er med på å skape en flytende dynamikk 
ut fra beboernes tidsforståelse til enhver tid, og ut fra deres opplevelse av 
stedet i samhandling med pleiernes organisering av tiden. Hvordan tiden 
blir tolket og forstått her og nå, er med på å gi rommene en atmosfære, 
en type kvalitet. 

Solfrid er et eksempel på hvordan den enkeltes kroppsliggjorte rytmer 
kan sammenfalle med den organiserende rytmen i avdelingen, samtidig 
som hennes opptatthet med å reise hjem også kan påvirke stemningen på 
Lilla boenhet. Gunnars flytende «kontortid» belyser også parallelle virke- 
ligheter som utfordrer avdelingens rutiner og gjøremål. Alle disse ulike 
rytmene som går i hverandre, kan dermed skape resonans for noen, men 
en type dissonans for andre. I disse parallelle virkelighetene kan det fort 
oppstå en opplevelse av kaos, det Lefebvre (1992/2004) kaller for «mur- 
mur». Det blir mange ulike rytmer og lyder samtidig, noe som kan gjøre 
at det blir vanskelig å forstå hva som foregår. Hvordan dette tolereres og 
oppleves av de andre beboerne, samt også takles og organiseres av plei- 
erne, vil igjen påvirke rommenes atmosfære. 

Rom, rytme og emosjonelle atmosfærer 


Atmosfære kan her knyttes til diskusjonen rundt emosjonenes mulige 
utvidede form (ExE). Slaby (2014) viser til at emosjoner kan gå ut over 
vår egen kropp og inkorporere forskjellige strukturer fra miljøet, både 
fra mer instrumentelle handlinger og i kontekster av emosjonell erfaring. 
Han sier: «The feeling body is transparent, though evaluatively ‘tinted’, 
medium of emotional experience, and it is constitutively open to be affec- 
tively engaged in interaction» (Slaby, 2014, s. 41). 

Som tidligere beskrevet viser Slaby til Froese og Fuchs’ (2012) begrep 
«felt resonance-board of emotion» som en forklaring på at dette kan skje 
i form av et dialogisk samspill med uttrykk og inntrykk med den mel- 
lommenneskelige samhandlingen gjennom den levende kroppen (Slaby, 
2014, S. 42). Vi responderer altså på andres kroppslige resonans ikke bare 
knyttet til ansiktsmimikk og kroppsholdning, men også til en kroppslig 
oppførsel. Han mener derfor at emosjonelle atmosfærer er affektive kvali- 
teter i offentlige rom (allmenheten) (Slaby, 2014). Et eksempel på dette kan 
være situasjonen med Vigdis, som viste utrygghet da den psykiatriske 
pasienten Marianne kom på korttidsopphold på Gul boenhet. Pleiernes 
endrede væremåte og frustrasjoner kan sies å påvirke stemningen i boen- 
heten. På samme måte som beboernes krangling seg i mellom kan endre 
atmosfære og rytme, vil også pleiernes affektive og endrede oppførsel san- 
ses av beboerne, noe det kan være rimelig å anta at Vigdis gjorde. Slabys 
(2014) forståelse av affektivitetens sentrale plass i fellesrom kan koples til 
Lefebvres romlige materielle teori. Lefebvres (1991/2011) materielle teori 
viser til at rommene skapes og skaper gjennom menneskenes kroppslig- 
het, sanselighet, sensitivitet, tanker, ideologier og sammen med andre 
mennesker, og går inn i relasjoner til hverandre gjennom deres aktiviteter 
og praksis (Schmid, 2008). Et annet eksempel som kan belyse en type for- 
bindelse med emosjonenes utvidede form (ExE) (Slaby, 2014) og Lefebvres 
(1991/2011) produksjon av rom og analyse av rytme (Lefebvre, 1992/2004), 
er situasjonene med de to nyinnflyttede beboerne Karianne og Elin. 

I analysen av gruppenes emosjonelle dynamikk (kapittel åtte) trakk 
jeg frem situasjonene med de to nye beboere Karianne og Elin, som 
flyttet inn i henholdsvis Lilla og Blå boenhet. Karianne og Elins tilpas- 
ning til avdelingenes noe forskjellige affektive mønstre ble trukket inn 


199 


KAPITTEL 9 


i tilknytning til Slabys (2016) forståelse av hvordan en nykommer til en 
gruppe blir påvirket av de andre som allerede er til stede ved deres måter 
å opptre overfor hverandre på. Han viser til at gruppens affektive være- 
måte med sine normer og regler får en egen dynamikk, som da Karianne 
og Elin mer eller mindre ubevisst og bevisst lærer seg og/eller blir «opp- 
dratt» i. Denne forståelsen kan også knytte an til Lefebvres (1992/2004) 
begrep isorytmi (likhet av rytmer som er på et høyere nivå enn eurytmi 
og arytmi). Han anvender isorytmi for å vise at når det er en rytmelikhet 
mellom to temporaliteter, vil de sammenfalle. Likeverdigheten dette gir, 
innebærer en type identitet som kan knyttes til en forståelse av en form 
for fellesskap. 


Oppsummering 


I dette kapittelet har Lefebvres (1991/2011) romteoretiske perspektiv blitt 
trukket inn for å belyse på hvilken måte rom påvirker samhandlingen 
mellom beboerne i avdelingen. Lefebvres romteoretiske triade avdekker 
hvordan enhetene kan skapes og endres, samt hvordan ideologi, kunn- 
skap og kultur påvirker både utforming, organisering og dynamikk i 
avdelingene, som igjen påvirker hverdagslivet inne på Hagen og Utsikten. 

Med en forståelse av at rom er i en kontinuerlig prosess, viser dette 
romlige perspektivet hvordan emosjoner, atmosfærer og rytme påvirkes 
ikke bare innenfra gruppen selv, men også hvordan ytre faktorer spiller 
inn i avdelingens og beboernes rytmer. Et eksempel har blant annet vært 
de to korttidsoppholdene på Gul boenhet. Disse situasjonene avdekket 
hvordan det «levde rommet» ble endret i dynamikk med de andre rom- 
lige nivåene. Her er det ytre, institusjonelle instanser som påvirker hva 
en skjermet avdeling skal inneholde, noe som igjen kommer i spill med 
pleiernes arbeidsoppgaver og forståelse av en skjermet avdeling og god 
demensomsorgspraksis. Deres mulige frustrasjoner og irritasjoner ble 
igjen fanget opp av beboerne, noe som førte til en endret stemning og 
dermed en endring i samhandlingens rytme. 

Lefebvres (1992/2004) rytmeanalyse viser videre hvordan kroppen 
med sine iboende og sosialiserte rytmer påvirker avdelingens dynamikk. 
Rytmene som oppstår kan både være gjenkjennelige og uforståelige ut 

fra om den styres innenfra den enkelte beboer, eller oppstår på grunn 
av strukturelle og/eller organisatoriske forhold som eksempelvis faste 
plasser rundt spisebordet. Med Lefebvres rytmeanalyse blir det mulig å 
avdekke hvordan rutiner gjennom repetisjoner bidrar til organisering i 
avdelingen, samt på hvilke måter samhandlingen kan utvikle seg i mer 
eller mindre positive og trygge opplevelser av fellesskap. 

Videre viser hans rom- og rytmeanalyse at emosjoner og affektivi- 
tet bidrar inn i å forme både rommene og dermed også opplevelsen av 
samhandlingen i enhetene og avdelingene. Analysen av rytme kan også 
gi en mulig forklaring på hvordan avdelingene kan utvikle noe forskjel- 
lige samhandlingsmønstre og dynamikker. Dette perspektivet ser ut til å 
underbygge og vise at emosjoner og den utvidete emosjonelle affektivite- 
ten (ExE/HEA) er sentral i å skape et fellesskap som både oppleves som 
samhørighet og/eller en form for tilhørighet. 

Lefebvres perspektiv har på denne måten utdypet det som ligger i feno- 
menologien, og har også vært et perspektiv til å belyse prosessene som 
skaper og påvirker relasjonene mellom selvet og den sosiale og kulturelle 
konteksten som beboerne er en del av i større grad. Zahavis fenomenolo- 
giske perspektiv og Lefebvres rom- og rytmeperspektiv har således gått 
parallelt med hverandre i analysen og diskusjonen med det empiriske 
materialet om mulige fellesskap i en skjermet avdeling. 

Kapittel fire til ni har samlet sett vært rettet mot å besvare problem- 
stillingen i innledningskapittelet: Hvilke former for fellesskap mellom 
beboere kan identifiseres av fenomenologiske perspektiver med støtte av 
romteori på hverdagslivet i en skjermet avdeling? Ved å legge et fenomeno- 
logisk teoretisk grunnlag i kapittel fem og syv, har jeg anvendt disse inn- 
siktene i kapittel seks og åtte til å belyse selvet med sin før-refleksivitet 
og sin refleksivitet. Med empirien har forståelsen av selvet blitt utforsket 
for å avdekke hvilke mulighetsbetingelser som ligger her til å skape et 
vi. I både utviklingen av et selv og et vi har følelser og emosjonenes rolle 
vist seg som noe essensielt; noe beboerne på Hagen og Utsikten tydelig 
ga til kjenne i sin hverdag i boenhetene. I kapittel ni har jeg tydeliggjort 
emosjonenes påvirkning i å skape forskjellige rytmer og atmosfærer både 
mellom beboerne, som med sine kropper av levd liv både er utgangspunkt 
for rom og er i rom, og i boenhetene. 


201 


KAPITTEL 9 


Gjennom disse kapitlene og empirien fra feltarbeidet har jeg nå besvart 
på problemstillingen. Når jeg så har et kapittel til, er det for å utdype 
denne innsikten og belyse noen implikasjoner denne kan få innenfor den 
humanistiske demensomsorgen. Jeg mener at med de fenomenologiske 
og romteoretiske perspektivene som ligger til grunn for denne boken, er 
det også avdekket en mer omfattende innsikt i hva det humanistiske per- 
spektivet kan bety for holdning, tiltak og handlinger overfor mennesker 
med demens. Derfor vil jeg i avslutningskapittelet gi noen refleksjoner 
ut fra bokens perspektiv for å peke på hva dette kan innebære innenfor 
den personsentrerte omsorgen og i sammenheng med forståelsen av et 
aktørperspektiv. 

Fellesskap i skjermet avdeling - hvilke 
muligheter er det? 


I kapittel fem og seks gjorde jeg en analyse med utgangspunkt i en etno- 
grafisk studie på to skjermede avdelinger for å belyse mulige fellesskap 
som kan tre frem i beboernes samhandling. Gjennom «komponentene» 
som ligger fra det før-refleksive og til det refleksive selvet, har dette per- 
spektivet vist mulighetsbetingelsene som legges til grunn for å bli et vi — 
og som gjør det mulig å danne forskjellige former for fellesskap. Å gå inn 
i det fenomenologiske selvet har åpnet for å kunne avdekke følelsene og 
emosjonenes essensielle rolle, samt deres tilknytning til normer og ver- 
dier — noe som har vist seg sentralt i forståelsen av fellesskap i avdelingene. 

Med støtte i Lefebvres rom- og rytmeperspektiv har jeg synliggjort 
hvordan følelsene og emosjonene kommer i spill i forhold til den enkel- 
tes opplevelser og i samhandling med andre, gjennom at deres kropps- 
lige hukommelse trer frem i rommet. I denne dynamikken ble det skapt 
rytmer som påvirket omgivelsene, samtidig som omgivelsene med deres 
bakenforliggende strukturer igjen viste seg å påvirke mulighetene til fel- 
lesskap i boenhetene. 

Ved å ta et fenomenologisk teoretisk perspektiv på hva et selv, et sub- 
jekt, innebærer, har det lagt føringer for hvilken forståelse av fellesskap 
boken støtter seg på. Det fenomenologiske selvet har gitt et perspektiv til 
å se mennesker med demens som handlende aktører, noe som har vært 
sentralt for å få tak i hva fellesskap kan innebære. 

Den humanistiske demensforskningen jeg presenterte i andre kapit- 
tel, viser en økende tendens og dreining i retning mot å se personer med 
demens som aktører. Aktørperspektivet står blant annet sentralt i den 
personsentrerte omsorgen. Samtidig ser det ut til at hva som legges i 
begrepet, er ulikt ut fra forskjellige forskningsfokus og teoretiske per- 
spektiver. Dermed gir det en forståelse av at det fenomenologiske aktør- 
perspektivet og den personsentrerte omsorgens aktørperspektiv er noe 
forskjellig. Derfor vil jeg i dette kapittelet se nærmere på hvilke følger 
bokens perspektiv på fellesskap kan ha for aktørperspektivet i en skjer- 
met avdeling. 

Til å diskutere det fenomenologiske aktørperspektivets rolle i å avdekke 
fellesskap, vil jeg trekke inn den personsentrerte demensomsorgen og 
Kontos teoretiske perspektiv pa embodied selfhood som jeg presenterte 
i andre kapittel. Både den personsentrerte demensomsorgen og Kontos 
gir gode perspektiver og innsikter til aktørperspektivet, men som jeg her 
vil belyse, får de ikke helt frem flere kvaliteter som jeg mener det feno- 
menologiske perspektivet kan bidra til. Grunnen er at på hvilken måte 
vi forstår mennesker til å ha agens, vil påvirke vår forståelse av hvordan 
personer med demens selv kan bidra i å skape fellesskap. 

Dette igjen vil kunne påvirke vår holdning og arbeidspraksis til bebo- 
ere på skjermede avdelinger. 


Forståelsen av aktørperspektivet 


Kontos perspektiv på embodied selfhood har gitt gode og viktige innsikter 
inn i hvordan vi kan forstå kroppen som en rik kommunikasjonskilde. 
Som vist til i det andre kapittelet følger jeg henne i dette. Samtidig mener 
jeg det er noen viktige fenomenologiske innsikter hun ikke har fått belyst, 
som kan bidra til en utvikling av å forstå hva som kan ligge i den kropps- 
lige hukommelsen. 

I embodied selfhood-perspektivet anvender Kontos Merleau-Ponty for 
å vise kroppens utgangspunkt for agens (Kontos, 2003). Med denne for- 
ståelsen legger hun til grunn agens som et iboende potensial for hand- 
ling. Fordi hennes fokus er på det før-refleksive som trer frem gjennom 
menneskers handlinger og bevegelser, bringer hun ikke inn den iboende 
sosialiteten som ligger i utviklingen av det fenomenologiske refleksive 
selvet. Hun henvender seg heller til Bordieus begrep «habitus» for å vise 
hvordan våre vaner og tradisjoner er innleiret i kroppen og dermed blir, 
slik jeg leser henne, ureflekterte bevegelser og handlinger som har sosi- 
ale og kulturelle spor. Når det sosiale og kulturelle diskuteres med vekt 
på den ureflekterte kroppslige utfoldelsen, blir det vanskeligere å få øye 
på at den kroppslige hukommelsen også avdekker en vurdering ut fra 
levd liv, noe det fenomenologiske selvet gir muligheter for. Ved å ikke ta 
med det sosiale som ligger i selvet, mener jeg at Kontos mister av syne 
det jeg mener fremtrer som forskjellige spor av det refleksive selvet i 
beboerne. 

Et eksempel på dette er da Leif sa «hjulskift» ut i luften rundt spise- 
bordet på Gul boenhet, og Maren responderte på hans ytring. I deres 
intersubjektivitet fortsatte Leif med å uttrykke sin undring over at noen 
driver med hjulskift i et boligområde. Hans undring over dette, viser 
at han har en formening om at dette ikke er helt vanlig å gjøre. Tilbake 
på Utsikten, hvor Jorunn og Solruns uoverensstemmelser i korridoren 
om morgenkåpen var riktig å gå med og om stearinlysene var stjålet 
eller ikke, ble det avdekket at de hadde en oppfatning om hva som fore- 
gikk. Et tredje eksempel er kaffestunden rundt bordet på Lilla enhet, 
hvor Turid klagde på kaffen som var kald, de andre rundt bordet satt og 
glodde, og pleieren var slem. Disse eksemplene viser at de gjør vurderin- 
ger, noe som jeg vil mene avdekker at de fortsatt har noe av det refleksive 
selvet. Når jeg trekker frem disse eksemplene, er det ikke et spørsmål 
om kvaliteten av refleksjonens innhold, men snarere om karakteren 
av bevissthet. Ved å gå inn i å belyse selvet med dets inndeling av det 
før-refleksive og det refleksive i analysen, gir dette muligheter til å få 
tak på ulike biter av det refleksive selvet som faktisk trer frem i deres 
handlinger og samhandlinger i avdelingene. Dette mener jeg kan åpne 
og utvide aktørperspektivet. 

I en artikkel fra 2014 diskuterer Kontos embodied selfhood som 
«musiske selv» (musical self), hvor hun blant annet viser til en dokumen- 
tarfilm (Watson, 1999) om musikkprofessoren Malcolm, som blir ram- 
met av Alzheimer da han var i begynnelsen av 50-årene. Hun skriver: 


[E]mbodied selfhood, which here I extend to the «musical self» [...] is pre- 
mised on a pre-reflective notion of agency that resides below the threshold 
of cognition, and facilitates meaningful engagement with the world. I shall 
argue that the key to the seemingly inexplicable coherent and spontaneous 
expressions of musicality that emerge from the depths of dementia is to be 
found in the body’s own primordial potential and sociocultural significan- 
ce that sustain selfhood at a pre-reflective level (Kontos 2004a, 2005, 2006). 
(Kontos, 2014, s. 111) 


Videre sier hun: 


Of paramount importance to the concept of habitus, and of relevance to my 
analysis here, is that the power of habitus derives from the nonconsciousness 
of habituation rather than consciously learned principles and rules (Bordieu 
1990). (Kontos, 2014, s. 115) 


Med dette utgangspunktet diskuterer hun aktor, intensjonalitet og self- 
hood og beskriver en situasjon der Malcolm under et maltid rundt bordet 
sammen med sin sønn, starter å knipse på glasset og skape en rytme. 
Sønnen, som er jazztrommeslager, følger opp, og begge utvikler flere ele- 
menter inn i samspillet av mer komplekse rytmer. 

Med bokens perspektiv på selvet, mener jeg å se at i første instans kan 
hans knips på glasset være før-refleksivt i utgangspunktet, men gjennom 
sønnens respons åpnes intersubjektiviteten - som igjen gir ham bevisst- 
het om et rytmisk samspill. Jeg tolker det dit hen at han blir var at han 
spiller, og viser etter hvert en aktiv oppmerksomhet i det han og sønnen 
skaper sammen. Malcolm innehar en erfaringskunnskap som han benyt- 
ter til å improvisere rytmer med. Det er en annen situasjon i filmen som 
Kontos ikke trekker frem, men som jeg vil ta frem her for nettopp å vise 
den «merverdien» som ligger i det fenomenologiske selvet. Et godt stykke 
ut i hans sykdomsforløp, får Malcolm med jevne mellomrom besøk av 
en musikkterapeut som har med seg sin fiolin, og meningen er at de skal 
spille sammen. Paul Watson (1999, 19:45) filmer Malcolms ansikt og for- 
teller ham at «musikkdamen» kommer i dag. Malcolms reaksjon er at 

han uttrykker ingen glede av informasjonen. Han sier noe om at: «That 
one ... that's got to go ... it's not right ... I shouldn’t be talking about that 
like that ... but she’s got no sense of music». Senere sier han noe om «if 
she comes today she'll get the same thing, cause there’s nothing else there 
for it» (Watson, 1999, 19:52). Filmen viser sa en seanse i ulike klipp hvor 
Malcolm litt motvillig setter seg til pianoet og begynner 4 spille. Musikk- 
terapeuten begynner å spille med, og de spiller et musikkstykke. Mal- 
colm filmes fra ulike vinkler, og ut fra ansiktsuttrykk, kroppsholdning 
og bevegelser ser det ikke ut til at han viser noen glede over samspillet, 
slik han viste sammen med sønnen. Min tolkning, ut fra hans kroppslige 
kommunikasjon, var at han virket irritert og lite lysten på å spille, noe han 
også synes å uttrykke verbalt. Når Watson senere snakker med Malcolms 
kone Barbara, sier hun at hun tror Malcolm viser sin uvilje mot «musikk- 
timene» fordi kvinnen ikke blir noe bedre til å spille. I disse situasjonene 
kan det også oppstå sinne hos Malcolm, forteller hun. En mulig tolkning 
er at Malcolm ser musikkterapeuten som en som ikke har øvd og/eller 
ikke har talent, og derfor ser han ikke noe poeng med å fortsette å spille 
sammen. Dette kan ses på liknende måte som eksemplene med beboerne 
ovenfor - han gjør en type vurdering ut fra sin opparbeidete kunnskap 
og erfaring. Malcolm uttrykker noe mer enn at hans pianospill er ure- 
flekterte bevegelser fordi kroppen husker innlærte praksiser. Hans noe 
dårlige humør avdekker følelsenes funksjon i det å huske. 

Med bokens perspektiv på selvet, kan vi få øye på menneskers normer 
og verdier gjennom deres bevegelser, ansiktsmimikk og ord som kan 
forstås som ureflekterte uttrykk, men som kan vise seg å inneha en form 
for vurdering. På lignende vis som Malcolms pianospilling, avdekker 
tonen i stemmen til Leif da han snakket om hjulskift at hans vurdering 
kunne bli gjort ut fra hans normer og verdier som har vært knyttet til 
hans arbeid. Ut fra det jeg vet av hans historie, var han aktiv innenfor 
en fagforening. 

Ferran (2016) sier at verdier, gjennom sitt samspill med den enkeltes 
emosjoner, følelser eller affekter, kan tre frem og bli åpne for andre gjen- 
nom å bli knyttet til noe utenfor en selv. Hun belyser fenomenologiens 
sosialitet om at affektive fenomener er rettet mot andres verden, som 
avdekker det som betyr noe for oss, det som motiverer oss til å handle. 

Situasjonen rundt kaffebordet med Turid som klagde på kaffen, de 
andre beboerne og på pleieren, viser at mennesker med demens kan ha 
forståelse for andres mulige følelser, og dermed kan sies å gjøre en type 
vurdering av situasjonen som oppstår. Dette kommer eksempelvis frem 
når Ingrid spør om pleieren blir lei seg fordi Turid sier hun er slem. Hun 
viser en bekymring for om pleieren blir lei seg. I bekymringen ligger det 
en medfølelse som uttrykker omsorg for pleieren. Hun har ikke bare et 
andrerettet perspektiv, men gir også uttrykk for en forståelse av pleierens 
mulige følelser, nettopp fordi hun selv har følelser og dermed kan gjen- 
kjenne at andre også påvirkes av møtene som oppstår med andre. 

Slaby (2008) peker på at intensjonelle følelser er i mennesket grunn- 
leggende for kjerneprosessen for emosjonell erfaring og er egentlig (i stor 
grad) kroppslige følelser: 


In emotional experience, we are not consciously focusing on our body, but ra- 
ther have a bodily feeling towards something outside our body — toward a parti- 
cular threat, an offence, a loss, or whatever else there may be that is or might be 
significant for our well-being [...] In a way, the bodily feeling is part of the way 
the significant event or situation is presented in experience — call it an affective 
mode of presentation. (Slaby, 2008, s. 437) 


Emosjoner er om noe, og derfor ogsa evalueringer av hendelser, situa- 
sjoner, objekter eller personer et menneske far og har erfaring med 
(Drummond, 2009; Ferran, 2016; Slaby, 2008). Dette bidrar til at folelser 
og emosjoner er helt sentrale i utviklingen av det komplekse narrative sel- 
vet (Zahavi, 2014a), som igjen innebærer erfaringer med å være et vi og a 
delta i ulike fellesskap. Den kroppslige hukommelsen er dermed bærer av 
våre erfaringer knyttet til følelser, normer og verdier. Gjennom affektivi- 
tetens sentrale virke, mener jeg det underbygger beboernes gjenværende 
refleksive kapasitet. 

Et annet aspekt som situasjonen med Turid ved kaffebordet på Lilla 
boenhet avdekker, er at beboerne innehar allmenne innlærte normer og 
verdier - det Szanto (2016) kaller for «communal person». Verdier byg- 
ger på og oppstår gjennom mennesker, som da skaper iboende verdier 
som hører til samfunnet, og ikke bare den enkelte person. Oddruns sinte 
ansiktsuttrykk og løftede pekefinger, samt de andres fnising og oppgitt- 
het, viser at de har en forståelse av hva som sømmer seg rundt et felles 

spisebord. Damene rundt kaffebordet avdekker noen normer som kan 
sies å danne et grunnlag for å utvikle et fellesskap gjennom å forstå noen 
felles kjøreregler. 

Om dette følges og/eller den enkelte får hjelp til å overholde disse nor- 
mene, kan se ut til å være en medvirkende faktor for kvaliteten på felles- 
skapet i gruppen. Gjennom å være en del av en «samfunnsperson» peker 
dette også på hvordan beboerne selv er aktører i samhandlingen gjennom 
sin kroppslige hukommelse av å være knyttet til forskjellige fellesskap. 

Et av poengene med å se nærmere på grunnlaget for utviklingen av 
det refleksive selvet (gjennom å belyse intensjonalitet, empati, følelser 
og emosjoner og da i sammenheng med normer og verdier som kommer 
til forskjellig uttrykk i den enkelte beboer) var å belyse at gjennom deres 
kroppslige hukommelse trer det refleksive selvet frem på ulikt vis. Bebo- 
erne søker derfor ikke bare mot andre på grunn av en eksistensiell inten- 
sjonell erfaring, men nettopp fordi de har en kroppslig hukommelse 
som har erfaring med å samhandle med andre mennesker gjennom å 
ha levd i ulike fellesskap. En forståelse av å høre til, oppleve samhand- 
ling, samhørighet og tilhørighet er dermed en erfaring og kunnskap 
de innehar, men som kommer mer eller mindre og på forskjellig vis til 
uttrykk ut fra den enkeltes demenstilstand. Dette viser at hvordan vi 
forstår aktørperspektivet, vil påvirke vår praksis i møte med beboere på 
en skjermet avdeling. 


Et kritisk perspektiv på personsentrert omsorg 
og forståelse av person 


Jeg har tidligere antydet at den personsentrerte omsorgens gode intensjo- 
ner i praksis har noen «skjær i sjøen» som kan påvirke hvordan personer 
med demens forstås som aktører. Kontos har vært tydelig i sin kritikk 
av den personsentrerte omsorgens manglende oppmerksomhet omkring 
kroppen som en unik kommunikasjonsform og som noe essensielt for 
å utrykke seg som person i sammenheng med begrepet personhood 
(Kontos, 2004, 2005; Kontos & Naglie, 2007). Slik jeg leser henne, kan 
hennes kritikk også bli forstått som en kritikk av hvordan aktørperspek- 
tivet blir anvendt i den personsentrerte omsorgen. 

Ut fra Edvardsson (2012) handler personsentrert omsorg i møte med 
personer med demens om å se personen bak sykdommen ved å forsøke å 
forstå en oppførsel som kan virke ubegripelig ved å sette seg inn i perso- 
nens perspektiv. Videre skal vi vektlegge å skape gode relasjoner, tilrette- 
legge miljøet slik at det tilgodeser personens behov, og så langt det lar seg 
gjøre la personen med demens delta i avgjørelser. Denne forståelsen leg- 
ger til grunn et aktørperspektiv for mennesker med demens, men dette 
er ikke like enkelt å utføre i praksis, noe Edvardsson med flere har påpekt 
(Edvardsson, Sandman, Boström et al., 2014; Edvardsson, Sandman et 
al., 2014; Edvardsson, Varrailhon et al., 2014). I Edvardsson og medarbei- 
deres forskning i skjermede avdelinger kom det frem at pleiernes forstå- 
else av å yte personsentrert omsorg er mer som en kultur og filosofi enn 
et resultat av spesifikke tiltak og konkrete handlinger. Blomquist et al. 
(2017) peker på at forståelsen av hva person og personhood («personverd») 
er, vil påvirke hvordan vi oppfatter personsentrering og personsentrert 
praksis. 

Selv om personsentrert omsorg og personsentrert praksis er knyttet 
til et fenomenologisk livsverdensperspektiv som innebærer en filosofi og 
en holdning til en helhetlig pleie og omsorgspraksis (Edvardsson, 2012), 
er nettopp en av utfordringene den praktiske utførelsen og forståelsen av 
hva personsentrert demensomsorg innebærer. 

Dette problematiserer også Hughes (2011) når han peker på at modeller 
alltid er forenklinger av virkeligheten, og derfor kan påvirke hva slags per- 
spektiv og blikk man ser og møter personer med demens med. Et sentralt 
poeng i Kontos og Hughes kritikk, er nettopp det at en fenomenologisk 
forståelse av det å være menneske kan fort bli borte når personsentrert 
omsorg blir en «modell» som tar inn «alt» uten at det blir noen substans. 
Hughes sier det slik: 


[T]here is even something about the «model» of person-centred care that is 
simplifying [...] Perhaps, then, human encounters should be without models, — 
if they are to be true reflections of life as it is actually lived by people [...] To 
a degree, I advocate the use of supportive care model, but in the end even this 
might be a misunderstanding. I want to suggest that wherever we use models 
we are in danger of missing the rawness of the human (ethical) encounter, 
which must always be (in a situated, bodily, and agentive way) person to person. 
(Hughes, 2011, s. 186) 

Hughes (2011) anliggende er altså å vise at med et humanistisk mennes- 
kesyn og en forståelse av et menneske som en «situated bodily agent» 
bør være det grunnleggende utgangspunktet i møte med mennesker med 
demens, slik at vi ikke mister helheten av syne når vi arbeider med eksem- 
pelvis utredning av det patologiske eller arbeider ut fra en type modell å 
se den syke med. 


Det relasjonelle aspektet i personsentrert 
demensomsorg 


Sitatet fra Hughes ovenfor viser til det menneskelige møtet mellom to 
personer, noe som ligger i det grunnleggende perspektivet i personsen- 
trert omsorg. I mye av «pleielitteraturen» er det nettopp pleierens møte 
med pasienten og/eller hans/hennes pårørende det har vært lagt vekt på, 
noe den personsentrerte praksisen er påvirket av. En sentral sykepleie- 
filosof innenfor fenomenologisk omsorgsarbeid er Kari Martinsen (2000, 
2003, 2012). Hun har påvirket synet på god hjelpekunst og kompleksite- 
ten i møtet med den sårbare andre. McCormac og McCane (2017) trek- 
ker nettopp Martinsen inn i sin personsentrerte kompetansemodell for 
å belyse hvordan den fysiske omsorgen skal utføres. De viser til at den 
fysiske omsorgen ikke bare er aktiviteter som skal knyttes til arbeidsopp- 
gaver, men er inngangen inn til å skape en kontakt og relasjon med en 
annen person. De skriver: 
Martinsen (2006) suggests that this connection with another person means that 
we take away something of the person when we have connected with them in 
a meaningful way: «we all have something of each other's lives in the palms of 
our hands'*» (p. 71). Martinsens view places responsibility on individual practi- 
oners to treat each encounter with another person as unique, an encounter 
that can transform an individual's being in the world through authentic con- 
nections. Being authentic requires us to consider such factors as the meaning 
of individual relationships, emotional engagement, knowledge and decition- 


making capacity in determining our «being in the world». (McCormac & 
McCane, 2017, s. 22) 


18 Martinsen er her i dialog med K.E. Løgstrup (1956). Den etiske fordring. 

Jeg stiller meg bak en slik forståelse og ønsket praksis, men noe av utford- 
ringen som dette perspektivet ikke helt klarer å synliggjøre, er nettopp 
hva det å hjelpe en person innebærer når personen også er et handlende 
menneske som agerer. Situasjonen ovenfor, med Ingrids bekymring 
for pleieren som ble omtalt som slem av Turid, er et eksempel på dette. 
Videre kan Solfrids omsorg for Turid som sitter og fryser ved spisebordet 
om morgenen etter å ha vasket håret, være et annet eksempel. Et tredje 
eksempel kan være Ingrid som føler med Solfrid som lette etter vesken sin 
(s. 57). Poenget er at på samme måte som pleiere er i omsorgsrelasjoner, 
besitter beboerne også denne kompetansen. De innehar også medliden- 
het, for å si det med Klopper (2017). Dette trekker Kontos (2011) senere 
frem fra sin nylesning av sitt feltmateriale. Hun beskriver at beboerne 
viste empati gjennom vennlige ord, oppmerksomhet og en respons på 
andres tilstedeværelse og følelser som tristhet, tap og redsel. Mange 
ganger responderte beboerne på en sanset sårbarhet eller svakhet som 
kom til uttrykk fra en annen beboer, noe hun knytter til Merleau-Pontys 
«common bond of embodied experience» (Merleau-Ponty, 1968, s. 143, 
referert i Kontos, 2011, s. 334). Kontos sier: 


The emergence of empathy despite such dysfunction raises the possibility that, 
to a significant degree, caring imagination is itself embodied and thus residents 
were able to connect to the humanity of their fellow residents despite their cog- 
nitive impairment. (Kontos, 2011, s. 340) 


Huldas omtanke, uttrykt ved å tilrettelegge maten på tallerkenen for 
Thora slik at hun skal få spist den, er nok et eksempel på beboernes opp- 
tatthet av å hjelpe hverandre rundt bordet på Lilla boenhet. Det relasjo- 
nelle er da ikke bare tuftet på pleier—pasient-forhold, men at beboere også 
handler i kraft av forståelsen av å være i relasjon med andre. Uten å bli 
var (oppmerksom på) dette aspektet, kan det være lett å miste av syne at 
personer med demens med sin agens og sine følelser også kan bli aktive i 
omsorgen for sine medboere. 

Videre kan det være en fare for at i anstrengelsen med å se «den andre», 
kan personalet miste litt av syne at den enkelte beboer også er deltager inn 
i en gruppe med andre beboere. Et fokus på at den enkelte også deltar inn i 
en gruppe og aktivt bidrar inn i en gruppedynamikk, kan bli tilsløret hvis 

den personsentrerte omsorgen utføres i en strengere strukturell «modell- 
form». Personalet vil da ha større vanskeligheter med å fange opp at den 
utvidede samhandlingen mellom beboerne også påvirker utviklingen av 
hva slags fellesskap som trer frem i den enkelte avdeling. 

Å få uttrykke omsorg for andre er en del av å agere i sitt eget hver- 
dagsliv, som ser ut til både å fremme gode relasjoner mellom beboere og 
å skape en god atmosfære i gruppen. Møtene og samhandlingen mellom 
beboerne som gruppe avdekket nettopp en forskjell i utførelsen av per- 
sonsentrert praksis. Når Hulda på Lilla boenhet kommer inn til frokosten 
sammen med en pleier og forteller på en humoristisk måte at de klærne 
hun har på seg ikke er hennes, undrer de andre seg med henne og ler 
sammen med henne. Selv om pleieren sier at klærne er Huldas, er hun 
også med på gruppas undring over dette at Hulda har så mye fint tøy 
i skapet som hun mener ikke er hennes. Den omsorgsfulle stemningen 
vedvarer, og Hulda blir ikke irettesatt overfor de andre av sin opplevelse 
av de fremmede klærne, men støttet på at de var fine. Slike situasjoner ser 
ut til å skape mer samhørighet i gruppen rundt bordet. Et annet eksem- 
pel på noe av det motsatte er frokostsituasjonen på Grønn boenhet, hvor 
Kirsten ble oppbrakt over å måtte bytte bord, og det ble en dårlig stem- 
ning på begge bordene. Personalets mulige fokus på den enkeltes gjen- 
værende ressurser, og at de skulle få sitte sammen med noen som kunne 
være likesinnede og dermed ha en positiv effekt på samhandlingen bebo- 
erne i mellom, så ut til å miste sin tiltenkte funksjon i denne situasjonen. 
Med fast plass rundt bordet gir det her en tilhørighet til gruppeenheten, 
men ser ikke ut til å fremme en utvikling av samhørighet. 

Som de foregående kapitlene har avdekket, er det forskjellige nyanser 
i kvaliteten på samhandlingen mellom beboerne i avdelingene. Noe av 
dette kan se ut til å tilskrives dynamikken som påvirkes av avdelinge- 
nes organisering ut fra avdelingens praksis av personsentrert fokus. Et 
eksempel her er frokostsituasjonen på Grønn enhet, hvor faste plas- 
ser ikke ble så faste likevel når hensynet til den enkeltes funksjon og 
muligheter for samspill med de andre rundt bordet synes å bli prio- 
ritert. Det personsentrerte så ut til å være mer knyttet til den enkeltes 
ressurser enn til gruppen som sådan. En slags motsats kan være spise- 
bordet på Lilla boenhet, hvor faste plasser ikke var et tema, og hvor den 

enkeltes plassering ikke hadde noen innvirkning på samspillet bebo- 
erne imellom. 

Gjennom det empiriske materialet ser det derfor ut til at en organi- 
sering med mer fleksible rutiner har større muligheter for å skape en 
god dynamikk for et fellesskap med samhold, enn når en mer en-til-en- 
tenkning praktiseres. 

Dette gir gjenklang i Ågotnes og Øyes (2017) funn fra deres studie fra 
et kanadisk og et norsk sykehjem. Selv om de ikke nevner noe om faste 
plasser rundt spisebordet, trekker de frem at ved det norske sykehjemmet 
satt alle og spiste sammen ved måltidene. De fant at felles bespisning ikke 
nødvendigvis bygget oppunder en god samhandling, men ofte kunne 
føre til munnhuggeri og at beboerne kjedet seg ved måltidene. Ved det 
kanadiske sykehjemmet spiste beboere etter som de kom til bordet, og det 
viste seg at de hadde en mer vennskapelig tone og respekt for hverandre 
fordi de hadde en større fleksibilitet i å måtte være sammen. Ågotnes og 
Øye (2017) diskuterer ikke vennskap/fellesskap (community) på sykehjem 
med fenomenologiske innsikter, men likevel kan det være mulig å se 
deres funn som noe som kan underbygge det fenomenologiske aktørper- 
spektivet denne boken legger til grunn. 


Et innspill til en videreutvikling av begrepet 
personsentrert omsorg 

Når vi ser aktørperspektivet og det relasjonelle perspektivet innenfor 
personsentrert omsorg i sammenheng, avdekker det også en komplek- 
sitet som gjør at personer med demens fort kan få trangere kår for sine 
gjenværende ressurser og kompetanser. Som jeg har vist til ovenfor, har 
den personsentrerte omsorgen i stor grad vært rettet mot pleier-pasient-/ 
beboer-relasjonen og på den enkelte beboers gjenværende ressurser, noe 
som er knyttet til et aktørperspektiv. Kompleksiteten kan blant annet 
henge sammen med en kunnskap om, og en forståelse av, demenssyn- 
dromet som en patologisk lidelse som innebærer at den enkelte som er 
rammet, må ha tiltagende hjelp til å klare dagliglivet. Pleie og omsorg 
bygger derfor både på kunnskap og forståelse av de biomedisinske impli- 
kasjonene en demenstilstand gir, samt en personsentrert omsorg som 

vektlegger den enkeltes gjenværende ressurser basert på et levd liv. I en 
klinisk praksis ser det ut til at hvordan disse to perspektivene integreres i 
den daglige og praktiske samhandlingen, påvirker beboernes muligheter 
til å være en aktør i egen hverdag og i samhandling med andre. 

Jeg har tidligere nevnt Emma, som kom gående fra Blå boenhet til 
Grønn boenhet ved spisetider og ble fulgt tilbake til sin gruppe for å spise 
der, mens Solfrid og Oddrun, som gikk fra Lilla til Gul boenhet, fikk 
tilbud om å spise sammen med de andre på Gul boenhet. Forskjellen i 
pleiernes løsninger kan bygge på en forståelse av at når Solfrid og Ingrid 
kommer inn på stua pa Gul boenhet, er det for «noe» — de handler, om det 
så er bevisst eller ikke (ureflektert). Emma på sin side kan muligens for- 
stås å bli møtt som en som har «forvillet» seg over i feil gruppe for å spise, 
og som må hjelpes på grunn av sitt demenssymptom - ikke på bakgrunn 
av en forståelse av at hun handler ut fra noe hun opplever, tolker eller 
sanser. Eksempelet her, med Emma, Solfrid og Ingrid, kan gi resonans 
til Mosers (2008b) etnografiske studie om hvordan behandlingskulturer 
oppstår og virker sammen inne på en skjermet avdeling. Moser anvender 
ikke personsentrert omsorg som begrep, men hennes forståelse av ulike 
behandlingskulturer kan bidra til å belyse hvordan vi tolker og møter 
personer med demens, får konsekvenser for den enkelte beboer ved 
mottakelse av behandling og pleie. Moser benevner den ene formen for 
behandlingskultur som «resignert somatiserende», hvor eksempelvis en 
utfordrende atferd blir forklart ut fra logikken: «det er ikke han - det er 
sykdommen». Dette mener hun fører til at en person fraskrives sine egen- 
skaper med bakgrunn i at vedkommende ikke kan bestemme selv (Moser, 
2015). Parallelt med den «resignert somatiserende» behandlingskulturen 
viser Moser (2008b) til at i den samme avdelingen finnes det også det 
hun kaller en «relasjonell (re)habiliterende» behandlingskultur, hvor 
personer med demens får lov til å agere og være subjekter som innehar 
sine kompetanser. En slik holdningskultur benytter seg av eksempelvis 
den enkeltes normer og verdier for å kunne utføre en pleie og behand- 
ling som minsker faren for å igangsette en uønsket atferd fra beboeren. 
Denne holdningspraksisen skaper samspill og relasjonelle forhold mel- 
lom beboer og pleier, noe jeg mener gir gjenklang til den personsentrerte 
omsorgens tilsiktede mål og mening. Disse to behandlingskulturene som 

hun belyser, avdekker hvordan den biomedisinske og den humanistiske 
(personsentrerte) omsorg kommer i spill og skaper forskjellige mulighe- 
ter for beboerne til å bidra som handlende aktører. 

Innenfor den medisinskrettede demensforskningen er et symptom 
på demens rastløs motorisk atferd, som vist til i kapittel ni. Engedal og 
Haugen (2009) skriver: «Dette symptomet defineres som en atferdsfor- 
styrrelse og fører ofte til medisinering for å redusere den tilsynelatende 
meningsløse hyperaktiviteten. Men er den alltid meningsløs, sett fra pasi- 
entens side?» Dette spør de, og viser til ulike forklaringer på hvorfor per- 
soner med demens vandrer - som at rastløs uro kan være savn av vanlige 
aktiviteter, eller at de aldri har trivdes med å sitte i ro. De viser til at ved 
å finne ut av personens tidligere handlingsmønstre, vil vi ofte finne en 
forklaring på hyperaktiviteten (Engedal & Haugen, 2009, s. 47). Sett ut 
fra et fenomenologisk perspektiv belyser Engedal og Haugen her hvordan 
tidligere levd liv kan fremtre gjennom kroppens hukommelse. Den uøn- 
skede atferden er derfor også meningsfull, noe Engedal og Haugen, slik 
jeg forstår det, sier implisitt. Deres perspektiv viser at det ikke må være 
et enten/eller, men et bade/og mellom de to behandlingsperspektivene. 
Hvordan kunnskapen om demens forstås og anvendes, vil derfor spille 
inni hvilket innhold aktørperspektivet får i utførelsen av den personsen- 
trerte praksisen. 

Gjennom analysen av samhandlingene mellom beboerne på Utsikten 
og Hagen sykehjem ble det avdekket at pleierne bidro til å påvirke avde- 
lingene ut fra deres ulike grader av personsentrering. Selv om pleierne 
ikke var en del av forskningsfokuset, deltok de likevel implisitt gjennom 
at de blant annet var en del av omgivelsene som bidro til en organisering 
av beboernes hverdagsliv. Avdelingenes noe forskjellige organiserende 
praksis kan også sies både å påvirke, men også bli påvirket av, det fysiske 
miljøet. Et eksempel her kan være de forskjellige samhandlingsmønstrene 
rundt spisebordene på Lilla og Grønn boenhet. Her har Lefebvres per- 
spektiv bidratt til å utdype det fenomenologiske aktørperspektivet nett- 
opp gjennom å belyse dynamikken som oppstår når beboerne handler og 
samhandler innenfor en fysisk ramme, og som pleierne organiserer seg 
innenfor. Lefebvres perspektiv belyser hvordan mennesker i «det levde 
rommet» påvirker og påvirkes av omgivelsenes organisering og struktur. 

På denne måten har dette perspektivet åpnet for å se hvordan den enkelte 
beboers kroppslige hukommelse er aktivt deltagende i å forstå og/eller ha 
en opplevelse av en situasjon, som bidrar til å skape ulike rytmer i felles- 
rommene. Med Lefebvres romlige triade har det gitt muligheter til å få 
tak i hvordan rutiner gjennom organisering i avdelingen kan påvirke den 
enkelte beboer og samhandlingen med de andre i avdelingen. 

Rom- og rytmeperspektivet har også avdekket at rutiner ikke er faste 
og statiske, men kan være åpne og fleksible, noe frokostsituasjonene på 
Grønn og Lilla boenheter er et eksempel på. Dette eksempelet peker 
også på at de fysiske rammene som ett versus to spisebord kan være en 
medvirkende faktor inn i den personsentrerte omsorgens fokus på den 
enkelte beboer kontra fellesskapet. Det viser at selv om alle skal arbeide 
etter en personsentret omsorgsmodell, gir sosiale praksiser muligheter til 
endring, og kan dermed også utføres forskjellig. Gjennom sin forskning 
har Ågotnes og Øye (2017) også avdekket hvordan beboerne på de to syke- 
hjemmene i Norge og Canada ble påvirket av personalets tilnærming til 
dem gjennom måten pleierne organiserte dagliglivet med sine rutiner og 
aktiviteter. De mener at det kan se ut til at de forskjellige måtene pleierne 
organiserte på, kunne henge sammen med deres praktisering og forstå- 
else av den personsentrerte omsorgen og personhood. 

Romteoretiske perspektiver har derfor vært viktige å trekke frem for å 
belyse på hvilken måte omgivelsene også har betydning og er i samspill 
med beboernes muligheter til å skape et vi. Dette kan gi en pekepinn på 
at pleiere, ved å utvide forståelsen av personsentrert omsorg, kan få øye 
på gruppens dynamikk, og dermed fasilitere muligheter for et tryggere 
og mer vennskapelig miljø. Denne forståelsen har flere berøringspunk- 
ter med Hydéns (2014) perspektiv på at pleiere kan være et støtteverk 
(scaffolding) for personer med demens ved å være den som organiserer 
et samarbeid slik at vedkommende kan få utnyttet sine kommunikative 
og kognitive ressursene for å kunne fortsette å delta og samarbeide med 
andre i felles aktiviteter. Han viser til at gjennom å være et «stillas» eller 
en «støttende ramme» for samarbeid endrer det synet på personen med 
demens som en enslig agent som holder på med ting for seg selv, til å se 
en person med demens som en deltager i en felles aktivitet (joint activity) 
sammen med andre (Hydén, 2014, s. 121). Et slikt perspektiv kan sies å 


217 


KAPITTEL 10 


bygge opp under hvordan pleiere kan bidra til at samhandlingsmønstre 
får utvikle seg på en slik måte at det skapes gode miljøer i skjermede 
avdelinger. 

Det er altså noe med personsentrert omsorg som kan knytte an til på 
hvilken måte beboerne kan oppleve fellesskap som en tilhørighet til en 
gruppe, eller om de opplever en samhørighet med de andre. 

I den personsentrerte praksismodellen (McCormac & McCane, 2017) 
ligger det fenomenologiske perspektivet på vår «væren i verden» og som 
aktører. Dette gir muligheter til å forstå at de som skal hjelpes, har de 
samme mekanismene, og slik kan gripe fatt i de mulighetene som lig- 
ger der - som beboerne på Hagen og Utsikten sykehjem har vist. I den 
kroppslige hukommelsen ligger følelser, emosjoner, normer og verdier 
som spilles ut i avdelingens fysiske rom og skaper forskjellige former for 
samhandling og dermed også ulike rytmer. Ved å se den personsentrerte 
pleien og omsorgen som en påvirkningsfaktor inn i avdelingens gruppe- 
dynamikk, åpner dette for å se pleiernes rolle som fasilitatorer som legger 
til rette og bistår beboernes muligheter til selv å skape gode fellesskap. 
Fellesskap er et viktig anliggende for alle mennesker, noe Demensplan 
2020 trekker frem (Helse-og omsorgsdepartementet, 2015). I planen står 
det blant annet: «Personer med demens har, som alle andre, både behov 
for og rett til å delta i ulike fellesskap» (s. 15), og jeg vil med Hagen og 
Utsikten sykehjems beboere, og med støtte av Lefebvre i bakgrunnen til- 
føye — og behov for og rett til å skape fellesskap. 


Konkluderende tanker 


Med dette kapittelet har jeg utdypet den innsikten som ble avdekket gjen- 
nom analysen og diskusjonen som boken bygger på. De fenomenologiske 
og romteoretiske perspektivene har også gitt muligheter for å peke på hva 
som mer presist er implisert i uttrykket «humanistisk demensforskning» 
slik den kommer til uttrykk i personsentrert omsorg. 

Den personsentrerte omsorgen viser til betydningen av å vektlegge de 
gjenværende ressursene til personen med demens og til å stimulere til å 
opprettholde disse. Denne forståelsen kan koples til og er sammenfal- 
lende med bokens forståelse av det som kan ligge i det refleksive selvet. 


218 


FELLESSKAP I SKJERMET AVDELING = HVILKE MULIGHETER ER DET? 


Hvis vi kan tenke at den personsentrerte omsorgens fokus på gjenvæ- 
rende ressurser kan sammenkoples til det refleksive selvet, kan det være et 
argument for muligheten for å utvide forståelsen av den personsentrerte 
omsorgen til å se mennesker som aktører som også påvirker og skaper fel- 
lesskap. Å yte personsentrert demensomsorg vil dermed også innebære å 
forstå gruppedynamikken mellom beboerne. Fenomenologiske innsikter 
og romperspektiv kan derfor bidra inn i en videre tenkning av utvikling 
av fellesskap i skjermede avdelinger på sykehjem. 

Gjennom premissene som boken legger til grunn for å se mennesker 
med demens som handlende aktører, kan dette prosjektet være et innspill 
til å lete etter muligheter for at beboere på skjermede avdelinger kan opp- 
leve å være en del av en sammenheng. Dette på tross av at det kanskje ikke 
i utgangspunktet oppleves som mulig om vi retter all vår oppmerksomhet 
på alt demenssyndromet kan vanskeliggjøre i å skape et fellesskap som 
oppleves trygt og godt. Det å oppleve å høre til et sted er noe annet enn å 
ha en opplevelse av å høre sammen med. Gjennom å være et selv, med sin 
egen kroppslige hukommelse, har beboerne vist at det er mulig å finne 
ansatser til å skape former for samhørighet hvis omgivelsene legger til 
rette for dette. 

Bokens perspektiv på fellesskap har ført til en nærmere utforsking av 
hva et selv er og hva det innebærer. Denne utforskingen har bidratt til 
en større forståelse av hva det vil si å være en aktør, og å ha et aktørper- 
spektiv som utgangspunkt inn i demensomsorgen. Ved å ta dette aktør- 
perspektivet og samtidig tenke over mulige «skjær i sjøen» som ligger 
i omgivelsene gjennom organisatoriske, strukturelle og fysiske faktorer, 
har mitt anliggende vært å avdekke at beboerne er aktører som selv kan 
skape ulike former for fellesskap. Det vil igjen bidra til en god demens- 
omsorg. Det mener jeg at alle på Hagen og Utsikten skjermede avdelinger 
har vist gjennom det hverdagsliv jeg fikk lov å ta del i. 

Mennesker med demens har de samme mulighetsbetingelsene for sam- 
handling som oss uten demens. Vi har alle en kroppslig hukommelse som 
innebærer at vi bærer med oss erfaringer som vi husker, men også erfa- 
ringer som er gjemt eller glemt. Den kroppslige hukommelsen er en kilde 
til kommunikasjon som åpner seg for gjenkjenning og fortolkning hvis 
vi aktivt ser etter. 

Betydningen av gjenkjenning får ulik vekt i den personsentrerte 
demensomsorgen og fenomenologien. Gjennom den personsentrerte 
demensomsorgen heller gjenkjenningen mer mot det spesifikke ved 
demenstilstanden og de gjenværende ressursene den enkelte har, mens 
fenomenologien arbeider med gjenkjenning av allmennmenneskelige 
trekk. Å lære å gjenkjenne ut fra det fenomenologiske perspektivet, er en 
øvelse i å se, observere og lete etter mening i det umiddelbare som skjer, 
selv om selve handlingen kan virke ulogisk for den som skal prøve å for- 
stå hva som foregår. Det å se og lete etter de sanselige, kroppslige uttryk- 
kene som trer frem i samhandlingen, kan vi øve på og gjenkjenne hva 
det kan være uttrykk for, som eksempelvis med kranglingen i korridoren 
mellom Jorunn og Solrun. Ved at helsearbeidere reflekterer over sin egen 
sansning i de samhandlingene og de observasjonene de gjør, vil det være 
en inngang inn til å lære. Kroppen er både vår egen erfaringsbank og en 
kommunikasjonskilde for andre. 

Å gjenkjenne det som kan være en helt alminnelig oppførsel når noe 
eller noen følelsesmessig påvirker oss, som beboerne på Hagen og Utsik- 
ten har vist, blir å utvikle en erfaringskompetanse ut fra tilegnelse av 
fenomenologiske innsikter. Det betyr at grunnleggende fenomenologiske 
innsikter er et verktøy for å oppøve og trene på gjenkjennelse ut i den 
praktiske kliniske hverdagen. 

Normativiteten kan ha andre uttrykksformer hos mennesker med 
demens. Det gjør at å lære å gjenkjenne hva som utspiller seg ikke 

nødvendigvis trer frem umiddelbart, og noen ganger kommer vi kanskje 
ikke helt i mål med å få øye på hva det er som utspiller seg i en samhand- 
ling. For å lykkes best mulig må det utvikles en arbeidskultur på syke- 
hjemsavdelingene hvor det å lære, gjenkjenne og fortolke hva som foregår 
med og mellom menneskene som bor der, bli et felles prosjekt og anlig- 
gende. Å være flere som sammen tolker innhold og mening i forskjellige 
samhandlinger, vil bidra til en økt bevissthet om vårt fellesmenneskelige 
utgangspunkt. Med dette utgangspunktet kan vi som fasilitatorer legge til 
rette for beboeres større deltagelse i å skape fellesskap i avdelingen. 

Sykehjem |Beboere | Endringer Maned Nye Maned Merknader 
beboere 
Lilla boenhet 
Oddrun 
Thora Død Februar Karianne |Mars Kommer 
hjemmefra 
Solfrid 
Ingrid 
Turid Flytter til gul Mars Maren Mars Turid og Maren 
enhet bytter rom/ 
enhet 
Hulda 
Berit 
Gul boenhet 
Peder 
Hagen Leif Død Mars Kjell Juni Korttidsopphold 
sykehjem : 
for utredning 
Gertrud Flytter til annen | Mars Oddveig |Mars Kommer fra 
avdeling på annet sykehjem 
Hagen sykehjem 
Karen Flytter til September | Sigurd Oktober Sigurd flyttet fra 
orsterket avdelingen i mai 
avdeling pa 
annet sykehjem 
Maren Flytter til bla Mars Turid Maren bytter 
enhe rom/enhet med 
Turid 
Aslaug Flytter til annen | April Vigdis April 
avdeling 
Marianne | Mai Psykiatrisk, 
korttidsopphold 
(Fortsetter) 

(Fortsettelse) 


Sykehjem |Beboere | Endringer Måned Nye Måned Merknader 
beboere 


Blå boenhet 


Jorunn 


Jenny 
Gunnar 


Kathy Flytter til grønn |September | Solrun September |Fra annen 
enhet avdeling på 
sykehjemmet 


Emma 


Rolf Flytter til annet | April Eline April 
sykehjem 


Oskar 


Utsikten Marie 
Sykehjem Grønn boenhet 


Petra 
Vesla 
Kirsten 
Oline 
Thyra 
Borghild 
Ragna 
Dorothy 


Johanne |Død September |Kathy September |Kathy flytter 
fra blå til grønn 
enhet 

